
Motto: 
„O imagine poate valora câteodată cât o 
mie de cuvinte, dar o mie de cuvinte nu pot valora 


cât imaginea care exprimă o idee.” 


Dorin Suciu 


I. O EDITURĂ, UN EDITOR 


“Zone uriaşe ale producţiei editoriale 
nu sunt la noi acoperite de titluri” 


e declară directorul Editurii RAO, Ovidiu Enculescu: 


Directorul general al 
Grupului Editorial RAO este inginer 
geolog, absolvent al Universităţii 
Bucureşti. Din 1990, a înfiinţat şi 
coordonat mai multe edituri 
particulare. În 1993 a fondat 
Editura RAO pe care o conduce 
împreună cu sofia sa, Anca 
Enculescu. 


Înființată în toamna anului 1993, Editura RAO s-a axat, de la 
bun început, pe publicarea de traduceri din literatura universală. Cu 
timpul, activitatea editurii s-a amplificat şi diversificat, în prezent 
existând două mari compartimente: unul specializat în traduceri de 
ficțiune atât pentru copii, cât şi pentru adulţi, deopotrivă, autori 
clasici şi contemporani, iar celălalt care se ocupă de non-ficțiune şi, 
mai ales, de lucrări enciclopedice, clasificate pe domenii de vârstă. 
Planul editorial prevede apariția a peste 200 de titluri noi pe an. 
Editura RAO este unul dintre cei mai activi actori pe piaţa de carte 
românească, având o cotă de piaţă estimată de aproximativ 20%, 


“Nu există o criză a lecturii, 
producem prea puţină carte” 


- Domnule director Ovidiu  Enculescu, începuturile 
activităţii dumneavoastră de editor de succes se situează la 
începutul anilor ‘90. Proveniţi din afara ştiinţelor umaniste, 
sunteţi inginer. Cum a început şi a continuat „aventura” 
editorială care a făcut din RAO una din cele mai importante 
edituri din România, şi, pentru anumite sectoare ale producţiei 
editoriale, chiar cea mai importantă ? 

- Editura există din 1993, anul acesta împlineşte 13 ani. E un 
copil, încă, la fel ca toate întreprinderile de acest gen din România. 
Chiar de la început am încercat să nu ne axăm doar pe un singur 
domeniu. În momentul în care sunt întrebat ce publicăm cu 
precădere, răspund: publicăm cărţi de ficţiune şi de non-ficțiune. În 
materie de ficțiune, am încercat să acoperim o plajă cât mai largă de 
genuri literare, mergând până la cărțile de mare succes comercial, dar 
fără să coborâm prea mult ştacheta. Au fost creionate, încă de la 
început, seriile RAO clasic, Opere XX, RAO contemporan, precum 
şi categoria intitulată “Succese internaţionale”. Am avut, de la 
început, în vedere şi segmentele de public. În funcţie de vârsta şi de 
cultura cititorilor am conturat unele serii: RAO pentru copii, RAO 
pentru tineri şi altele. În ceea ce priveşte non-ficțiunea, cartea de 
referință, există, în interiorul editurii noastre, categoria de 
enciclopedii tematice pentru copii. În acest sector am încercat să 
dezvoltăm producția editorială în cercuri concentrice, de la vârstele 
cele mai mici până la alte paliere de vârstă. În acest demers ne-a fost 
alături, timp de 12 ani, Editura Larousse. Plecând de la portofoliul 
acesteia, ne-am construit şi noi portofoliul nostru. Dar, în afară de 
cooperarea cu Larousse, am promovat şi colaborări cu edituri din 
Spania, din Italia, din Anglia, din Statele Unite, din Germania. În 
perioada care a trecut, am publicat peste 1500 de titluri, am reuşit să 
vindem, în medie, anual, peste un milion de cărți. În ceea ce priveşte 
cifra vânzărilor, deţinem primul loc pe piaţa naţională. Dimensiunile 
ei sunt modeste față de piaţa editorială a altor ţări occidentale. Se 
bănuieşte că dimensiunea financiară a pieţei româneşti este între 30 
şi 50 de milioane de euro, anual, iar noi am acoperi cam 20% din 

piaţă. Cu un număr de circa 200 de titluri noi pe an, probabil că ne 
situăm între primii jucători din spaţiul editorial românesc. 

- Care sunt acele arii tematice care, cultivate sistematic, 
conferă coerenţa demersului dumneavoastră editorial? 

- Încercăm să fim ceea ce se cheamă “o editură de familie”, să 
acoperim întreaga arie de nevoie de cunoaştere, dar si de distracţie 
sau de relaxare. Absolut orice carte este utilă şi necesară. Eu cred că 
e bine să existe şi literatură mai uşoară, pentru publicul foarte larg. 
Dacă omul este atras de o carte, e foarte bine. 

- Conform unei exprimări devenite loc comun, editorul este 
un formator de conştiinţe. Cât de adevărată sau cât de actuală 
este această afirmaţie? 

- Publicând carte valoroasă, editorul, prin politica lui, 
contribuie şi el la formarea şi la educarea cititorilor: vorbim de 
valoarea produsului dar şi de toate celelalte atribuţii de calitate: 
privitoare la traducere, la tehnoredactare, la grafică... Încă de la 
început am încercat să asigurăm şi o formă corespunzătoare a 
produsului “carte”. 

- Există o criză a lecturii? Şi-au pierdut oamenii dorinţa de 
a citi? 

- Nu cred nici în ceea ce s-a numit “o criză a lecturii”. Cred că, 
mai degrabă, există o insuficiență din partea producătorilor, din 
partea editorilor. Eu cred că, dacă am avea puterea să publicăm anual 
2000 de titluri, ritmul de vânzare ar fi acelaşi, procentual, dar, în 
valori absolute, ar fi mult mai mare. Deci, dacă în loc de 5000 de 
titluri, la un tiraj mediu de 1000 de exemplare, în România ar creşte 
numărul de titluri şi tirajul mediu, lumea n-ar fi enervată de o 
abundență prea mare de carte. Sunt zone uriaşe neacoperite, nu există 
titluri, nici măcar de sămânță pentru anumite plaje ale cunoaşterii. 
Cred că nevoia de lectură vizează atât zona culturii generale cât şi 
zona de specialitate. Este, pe de altă parte, sigur că publicul nu 
acceptă orice. Nu o să cumpere un roman prost, o carte de interes 
restrâns doar pentru că nu are altceva de cumpărat, dar dacă ar găsi în 
librării ceea ce-l interesează strict, ar cumpăra. Sunt numeroase 
”nişe” neacoperite, despre care nimeni nu ştie nimic. Ca să nu mai 
vorbim despre zone care sunt acoperite insuficient sau sunt acoperite 
prost. Cu producţia de dicţionare ne plasăm în sfera deplinei tragedii 
editoriale. Eu aş începe cu dicționarele axate pe limbile principale, 

domeniul fiind slab reprezentat, ca să nu vorbim despre limbile mai 
restrânse, mai mici ca importanţă, fie că discutăm despre ivrit, sau 
despre polonă, despre maghiară, turcă sau cehă. Câte limbi, atâtea 
nevoi... Atâta timp cât nu exista stive de cărți care stau nevândute, 
atâta timp cât cartea se vinde, nu putem vorbi despre o criză a cărţii. 
Dar o vină avem: noi, românii, nu facem lucrurile cum trebuie. 
Aceasta fie pentru că nu ştim, fie pentru că nu putem, fie pentru că 
nu vrem. Cărţile nu se vând singure, ele trebuie însoțite de o 
activitate intensă de promovare. 

- Care este părerea dumneavoastră despre desfiinţarea 
Târgului Bookarest şi înlocuirea lui cu salonul Bookfest? 
- Orice proiect nou este o provocare. Faptul că editorii nu au reuşit 
încă să formeze o singură asociaţie profesională este încă o boală a 
copilăriei, o marcă negativă a tranziţiei. Bookfest a fost preluat de 
către Asociaţia Editorilor. Pe bună dreptate, Uniunea Editorilor din 
România s-a simţit puţin lezată. De ce asociaţia şi nu toată lumea? 
Asociaţia a donat in extremis, proiectul, în urma discuţiilor care au 
avut loc în cadrul unei noi structuri create prin schimbarea denumirii, 
Uniunea Editurilor din România care, de altfel, s-a şi unit cu mai 
multe asociaţii, cu Asociaţia distribuitorilor, a patronatului şi s-a 
format o federaţie. Probabil că, în momentul când va intra şi AER în 
această federaţie, se va ajunge la un grad de normalitate ceva mai 
mare. Că a donat proiectul e foarte bine, de la anul uniunea va 
organiza acest salon împreună cu asociaţia. Cred în utilitatea 
coagulării mişcărilor de editori. Măcar pentru faptul că piaţa este 
extrem de mică, de firavă, la 50 de milioane de euro anual, părerea 
mea este că se situează la cel mult 10% din cât ar trebui să fie. Ar 
trebui să crească până la un nivel de 500 de milioane şi nici aşa nu s- 
ar ajunge la o criză de supraproducţie, în nici un caz. Noi constatăm 
acum o subproducţie netă, certă chiar în condițiile evidentei sărăcii a 
oamenilor, ale inexistenţei parțiale a structurilor de difuzare. Au 
început, pe de altă parte, să apară şi să se dezvolte noi canale de 
difuzare. Apar librării, apar lanţuri, apar jucători noi pe piaţă, 
supermarketurile contează din ce în ce mai mult şi difuzorii 
tradiționali se reorganizează, sunt mulţi care dispar. 

- Aţi găsit editori străini interesaţi de unele titluri de cărți 
aparţinând scriitorilor români? 

- Am făcut primii paşi pentru a facilita apariţia, în alte ţări, a 
unor autori ai noştri. De exemplu, e în curs de apariţie traducerea 
romanului lui Dinu Săraru, Ciocoii vechi cu bodyguard, în limba 
bulgară. Scriitorul Alex Mihai Stoenescu va face şi el, probabil, 
obiectul unui astfel de contract pentru o traducere în limba franceză. 
O carte editată de noi şi semnată de Virgil Măgureanu, Declinul sau 
apoteoza puterii, este în curs de apariţie în Germania. Sunt, 
momentan, eforturi timide, dar vor fi amplificate. Suntem atenţi la ce 
se întâmplă în alte ţări. De pildă, în Israel este o nevoie acută de carte 
în limba română, dar, din păcate, lanţul de difuzare de acolo nu vede 
un interes deosebit pentru aceasta. Editori din ţările din jurul nostru, 
din Ungaria, Polonia, sunt activi pe piaţa israeliană, au reprezentanţi 
acolo, ar trebui să facem şi noi mai mult în domeniul cărții în limba 
română pentru cititorii israelieni şi pentru toţii românii din afara 
graniţelor. Dar, fie că e vorba de piaţa românească sau de străinătate, 
demersul nostru este unul de implicare: performanţa este un semn al 
respectului nostru faţă de cititori. 


(Marţi, 4 aprilie 2006, Cronica Română) 

În lumea cărţilor Editurii Compania 


„Sunt primul sclav al acestei 
microiîntreprinderi, sunt salahorul zero, 
declară Adina Kenereş, directorul Editurii 
Compania 


În Franţa, criticul Petru 
Romoşan a deținut o galerie de artă. 
Adina Kenereş a lucrat în edituri 
franceze mari, medii şi mici, 
ultraspecializate. Revenind în ţară, la 
30 septembrie 1998, după o absenţă 
de peste 10 ani, Adina Kenereş şi 
Petru Romoşan înființează Editura 
Compania. 


- Care era proiectul de bază? 

- În '98 când am fondat editura, ne-am propus să ne ocupăm 
de cartea pentru copii, pentru că asta lipsea teribil. Am încercat să 
împingem bolovanul ăsta al iresponsabilităţii față de domeniul 
junior. Şi, din “nenorocire” pentru noi, primele cărţi pentru copii pe 
care le-am făcut, au mers foarte bine. Atunci a apărut ideea de a ne 
ocupa şi de domeniul cărţii pentru adulţi. În timp, în cei şapte ani de 
când ne jucăm cu editura, media a ajuns să fie de 30 de titluri 
originale pe an. Suntem o microîntreprindere, numărul maxim de 
salariaţi a fost de nouă, din care cinci se ocupă de gestiune, 
distribuţie şi contabilitate. Ceea ce înseamnă că, pe partea de creaţie 
editorială, eu, cel puţin, prestez o muncă fără week-end-uri, fără 
concedii, fără vacanțe şi am parte de un stres permanent pentru că, 
nu-i aşa, activăm în România... 

- Cum definiţi orientarea actuală a editurii? 

- Editura are un profil foarte marcat, istorie, document, 
recuperare, restituire de texte neglijate, de texte necunoscute sau de 
texte foarte cunoscute dar care au apărut numai în alte limbi, care 
interesează spaţiul românesc şi pe care le aducem în versiune 
românească la cunoştinţa publicului. Obsesia asta a documentului nu 
înseamnă altceva decât ancorare în real şi ieşirea dintr-o ficţiune 
programatică, onirică şi aproape recomandată ideologic sub 
comunism, iar singura serie de autori români contemporani pe care o 
avem include proză, dar în proza cu pricina, înainte de judecata 
asupra calităţii literare a creaţiei, încape judecata asupra a ceea ce 
oferă ea ca referinţă la o lume vie, adevărată şi apropiată de noi. Până 
şi calitatea documentară a prozei ne interesează şi urmărim 
restabilirea relaţiei autentice mult minţită in comunism, între politică 
şi cultură, căci între cele două nu există o prăpastie. Versantul 
celălalt îl reprezintă cartea pentru copii şi tineret ca şi pedagogia 
şcolară prin care să reorientăm un pic înclinația tradițională 
românească spre acea lume care îi aşteaptă pe copiii noştri. În altă 
ordine de idei, colecția ALTFEL găzduieşte eseuri, sinteze şi studii 
socio-umane adresate celor care au şi drag de carte şi curiozitatea de 
a înota în afara domeniului lor. În recreaţie servim şi literatura, dar 
noi ţinem la acest profil documentar şi i-am cerut până şi cărţii de 
ficţiune să respecte acest principiu. 

- Unde vă situaţi în peisajul editorial românesc? 

- Pofta de diversificare în România este foarte mare, tentaţia 
creşterii şi pe verticală şi pe orizontală este gigantică, francezul are o 
vorbă frumoasă, spune că omul are ochii mai mari decât pântecul, 
toată lumea ar mânca mai mult decât poate suporta stomacul. La 
micul număr de librării pe care îl are România, 336, preferăm să 
facem mult mai puţine titluri decât alte edituri, dar ceea ce facem, să 
facem bine. 

- Care sunt cele mai recente titluri apărute? 

- Cele mai noi produse ale noastre ilustrează spectrul 
domeniului istoriei, pe de o parte, iar pe de alta cartea pentru copil. 
Ultima apariţie este un volum de convorbiri al Laviniei Betea cu 
Ioana Berindei numit Am făcut Jilava în pantofi de vară care se 
cheamă aşa pentru că Ioana Berindei, soția academicianului Dan 
Berindei a avut ghinionul să plătească tribut faptului că era fiica lui 

loan Hudiţă, fruntaş țărănist. Toată familia a fost azvârlită în 
închisoare, fără judecată. Doamna Berindei nu ştia că este însărcinată 
cu al doilea copil când a intrat în închisoare. Și-a dus sarcina în 
puşcărie iar fetiţa care s-a născut acolo a mai stat 11 luni cu mama ei 
umblând dintr-o celulă în alta, totul e dincolo de dramatic, dar este o 
perioadă trăită cu un extraordinar echilibru. Se plătea, practic cu 
destinul, picând prost sub secera şi ciocanul clasei muncitoare. S-a 
plătit crunt pentru o aberaţie ideologică. Cartea e senzaţională pentru 
că doamna Berindei este o ființă fabuloasă, este absolventă de istorie 
şi vorbeşte aproape tipăribil. E un om demn şi rafinat, ceea ce ajută 
la transmiterea unui mesaj coerent către public, mai ales către tineri. 
E un om care nu cere nici o răzbunare, nu are nici un cont de reglat 
cu nimeni şi nici nu crede că aşa se poate merge mai departe, cu bâta, 
crede că se poate merge cu un adevăr şi o spune într-un mod 
convingător. Este o femeie de 1,50 m şi 40 de kg care a avut tăria 
unui munte şi care se prezintă şi astăzi cu aceeaşi demnitate. lar 
doamna Lavinia Betea este cercetător şi profesor de psihologie 
socială şi politică, aproape că s-a specializat în istorie recentă, în 
forma asta de convorbiri, făcându-se cunoscută prin volumele de 
interviuri publicate cu Maurer, cu Bârlădeanu şi cu Corneliu 
Mănescu şi prin alte studii cum ar fi cel despre Lucrețiu Pătrăşcanu. 
Dar, până acum, a lăsat impresia că o interesează foştii demnitari 
comunişti care riscau să dispară şi noi să nu vedem partea lor de 
adevăr, punctul lor de vedere. O mărturie trebuia să existe. Or, iată 
că, aici, este vorba despre o victimă. Nimeni nu plânge în această 
carte, este un discurs foarte raţional şi îmbărbătător. Aşadar, se poate 
trece şi peste oroare. Vom organiza o întâlnire cu Lavinia Betea, cu 
Joana Berindei joia viitoare, la Muzeul de Istorie, la 4 după-amiază, 
încercând să aflăm şi de la dânsele şi de la istorici adevăruri 
dureroase. 

- Dar în domeniul cărţii pentru copii? 

- Cea mai recentă carte pentru copii este o antologie realizată 
de Petru Romoşan. De vreo 30 de ani nu s-a mai făcut vreo antologie 
remarcabilă. De la începutul secolului XX şi până în perioada 
interbelică, producţia este uriaşă, o lume întreagă s-a învârtit în jurul 
copiilor, pe asta se baza normalitatea anilor '20-'30, în sensul 
recunoaşterii necesităţii investiţiei în copil cât e mic, pentru că nu 
numai şcoala trebuie să fie bună ci şi ceea ce i se oferă pentru a-i 

forma o gândire critică, pentru sensibilitate şi aşa mai departe. Din 
anii '45 încoace au dispărut încăperi întregi de preocupări. lată de 
pildă, am descoperit cu stupoare că Jules Verne pe care l-am citit pe 
vremea noastră era o aiureală, pentru că şi asupra lui se aplica o 
cenzură forte. Dispăruseră referinţe economice raționale, tot ce se 
referea la investiţie, la etnii jenante din punctul de vedere al 
partidului comunist, tot ce se referea la Dumnezeu. Sunt texte 
clasice din care lipsesc zeci de pagini. Făcând confruntarea cu 
originalul, am fost șocați de-a dreptul. Petru Romoşan a citit munţi 
de literatură şi a sfârşit prin a face o alegere simfonică în care 
locurile de frunte sunt acordate campionilor literaturii pentru copii, 
care nu sunt foarte mulţi. Sunt recuperaţi, astfel, Otilia Cazimir şi 
Elena Farago, Topârceanu, Coşbuc, iar de la începutul anilor '60, 
Marcel Breslaşu care fusese îngropat de istorie. Literatura lui pentru 
copii este fenomenală. Această antologie este pe piață deja. Se 
cheamă Compania copiilor, Cele 100 de poeme ale copilăriei. 
Începe cu fabuliştii, cu Anton Pann şi Donici şi se opreşte la Matei 
Vişniec. Ultimii antologaţi sunt Traian Coşovei, Florin Iaru şi 
Alexandru Muşina pe care noi îl ştim ca optzecist puţin protestatar 
care, pe lângă faptul că e un om de litere respectabil, are o editură la 
Braşov, Aula, face minuni în domeniul versului pentru copii. 

- Aţi iniţiat cronica Bucureştilor... 

- La capitolul restituiri istorice, într-o cadenţa de o carte sau 
două pe an, va fi, în continuare, servită, imaginea Bucureştilor. În 
anul care a trecut, am tipărit cronica Bucureştilor de la 1500 şi... până 
la 1947, antologie de texte cu peste 400 de fotografii şi cu inserturi 
de imagine alb-negru şi color, carte care venea după Bucureştii 
mahalalelor care a reprezentat o cotitură de 180 de grade în modul 
de a percepe oraşul, ca pe un loc plin de farmec şi de pitoresc căruia i 
se asociază şi mizerie şi delăsare şi foarte multe lucruri care ţin de 
partea noastră răsăriteană, pe care o tot negăm. 

- Aţi impus modelul scriiturii de artă... 

- Eu am lucrat în Franţa şi cu trusturi foarte mari, cu edituri 
medii şi cu edituri foarte mici. Într-un fel se lucrează la volum, într-o 
fabrică de cărţi şi altfel se lucrează într-o editură mică, unde se află 
împătimiţii cărţii. Eu chiar fac parte din această categorie. Aşa că eu 
mă prezint foarte năzuros drept primul sclav al acestei edituri, drept 
salahorul zero. Prieten mi-e directorul, dar asta nu înseamnă nimic. 

În Franţa eu n-am văzut pe nimeni strălucind de fericire că e director. 
A fi şef de ceva înseamnă a fi apăsat de sarcini. Lumea fuge de 
scaunul ăsta, nu-l vânează nimeni, este o răspundere de competenţă 
dar este şi răspunderea morală, cărțile nu sunt hârtie moartă, cărțile 
sunt nişte animale vii, sunt ca oamenii, nici nu ştii până unde se 
poate mişca o fibră într-un om, uneori ajunge o frază să schimbe un 
destin, iar un curent de opinie, o linie de dezbatere care se lansează 
într-o carte poate să schimbe mersul unei societăţi. Unele cărți de-ale 
noastre au schimbat ceva, s-au pus întrebări care de 50-60 de ani 
încoace stăteau pe limba tuturor, acum sunt cap de ziar, au devenit o 
banalitate. Titlul cărții noastre “Boierii minţii” a devenit o sintagmă 
şi un punct de discuţie. Acum cuvântul mahalale are o altă valoare, o 
altă încărcătură. Nu poţi să dai drumul unei cărți delicate fără ca ea 
să aibă aparatul critic necesar. 

- Ce vă doriţi acum? 

- Îmi doresc să editez carte bună şi să citesc o presă bună. Şi 
cred că este destul de mult pentru prezent. 


(Luni, 6 martie 2006, Cronica Română) 

Paralela 45 şi literatura 
română contemporană 


- Paralela 45: o editură care a 
înregistrat performanţa de a oferi 
publicului, anul trecut, 400 de titluri noi 
în total. Una dintre trăsăturile 
dominante ale activității 
dumneavoastră este literatura română 
contemporană. Vreți să explicația 
această opțiune? 

- Editura Paralela 45 a căpătat, în 
timp, un soi de renume în spațiul editorial 
românesc devenind cunoscută prin faptul 
că este editura care publică literatură 
română. Este foarte adevărat că, din 1997 şi până astăzi, sunt peste 
350 de titluri semnate de tineri autori români publicate la Paralela 45. 
Într-o perioadă în care literatura română nu era publicată şi nimeni 
nu se gândea la o recanonizare a acesteia, ne-am îndeplinit această 
misie de a muta, în istoria literaturii române, accentul dinspre marea 
literatură clasică înspre literatura vie. Este firesc ca în orice ţară să 
existe această tendință, de a recepta, în primul rând, literatura care se 
creează în momentul respectiv. Ori, dacă noi am făcut acest lucru, l- 
am făcut crezând în literatura română cu toata tăria, iar anul acesta, 
începând din martie vom lansa pe toate canalele de presă un mic film 
al acestei experienţe, în prezenţa autorilor noştri, a cărților lor. Am 
alcătuit un portofoliu major în acest domeniu. Alături de acesta, 
coexistă, în cadrul editurii noastre, un alt spaţiu, cel al beletristicii 
străine unde sunt câteva chei pe care le-am creat pentru marile opere. 
Aşa s-a născut colecţia de capodopere a Paralelei 45 care anul acesta 
va readuce în librării câteva cărți fundamentale, mă refer la o 
integrală lirică Rainer Maria Rilke aşa cum există doar în cultura 
mamă, în cea germană, unde era firesc sa existe, si iată că un 


19 


traducător, Mihail Nemeş, autorul noii traduceri a lui Faust care a 
apărut la sfârşitul anului trecut, a reuşit această performanţă, de a 
pune într-o capodoperă, ca ediţie critică, toată opera rilke-ană. 

- Ce evenimente vor mai marca anul editorial 2006? 

- Tot anul acesta vor apărea în noi ediţii, am speranţa, în 
aceleaşi condiţii grafice gândite de Romulus Vulpescu, Alfed Jarry, 
Ubu Roi şi Richard al treilea în co-traducere Romulus Vulpescu şi 
Ion Barbu. Într-o altă ordine editorială, există o colecţie Ficțiune fără 
frontiere care subsumează doi autori purtând acelaşi nume, Marie 
Nimier şi Roger Nimier; Marie Nimier fiind un autor francez 
contemporan, foarte în vogă. Am publicat chiar zilele acestea un 
roman de o mare fineţe autobiografică, romanul lui Nimier se 
cheamă Copiii trişti, autorul aparţinând aceleiaşi generaţii cu Anton 
Blandin sau Celine. Nimier face o alta literatură, venind dinspre 
romantism dar vehiculând şi ideile noului roman. Cartea despre 
Roger Nimier se cheamă Regina tăcerii, după supranumele pe care 
tatăl ei i-l dăduse în copilărie. O serie care continuă, a fraților 
Strugatski, poate cei mai bine primiţi autori din lumea SF-ului în care 
se înscrie, anul acesta, cel mai iubit roman al fraţilor Arcadie şi 
Boris Strugatski, Piciul. O serie Celine care începe cu Interviu cu 
Profesorul Y, în ciuda scandalurilor pe care le-a iscat eticheta 
antisemită a lui Celine, am crezut şi cred în continuare în valoarea 
literară care transcende apartenenţa politică sau doctrinară a 
autorului. Şi pentru a proba că nu avem de a face cu acest lucru, pe 
28 februarie se va lansa, la Institutul Francez, în prezența Maiei 
Morgenstern şi a Simonei Popescu, unul dintre cele mai frumoase 
romane pe care le-am citit în ultima vreme, care are si un destin de 
carte special, un roman semnat de Irene Nemirovski, autoare de etnie 
evreiască, de naţionalitate ucrainiană, care se stabileşte în Franţa şi 
trăieşte toată drama anilor '40, romanul Suita franceză. Este o carte 
cu un destin special pentru că a apărut în 2004 în Franţa, la mai mult 
de 6 decenii din momentul în care a fost scrisă, călătorind, efectiv în 
valiza Irenei Nemirovski, ca un manuscris pe care s-au temut să-l 
deschidă. Am reuşit chiar eu traducerea acestei cărţi iar valabilitatea 
literaturii lui Nemirovski este completată de poveşti de un dramatism 
excepțional. 

- Revenind pe teritoriul literaturii române... 

- Nu pot lăsa la urma doua cărţi din registre diferite, o carte a 
academicianului Solomon Marcus, Pornind de la un zâmbet care, în 
maniera sa specifică de a face filozofie într-un mod accesibil, 
dezbate probleme de o actualitate teribilă începând de la media, de la 
tipul de comunicare jurnalistică şi terminând cu ecuaţiile matematice 
care închid în ele o întreagă filozofie. Spuneam că mai exista o carte 
din aceeaşi paradigmă, a unui om politic român, puţin uitat, loan 
Hudiţă fost ministru al agriculturii în anii '44-45, provenind dintr-o 
familie aristocratică, volum îngrijit de academicianul Dan Berindei. 
lar jurnalul lui Hudiţă acoperă primele zile de după 44. Se 
reevaluează, astfel, întreg procesul de sovietizare, de impunere a unui 
regim politic dictatorial în România. Un alt proiect ţine de 
publicarea, în premieră, în România, a unui autor francez Philippe de 
Soudre, cu o cotă importantă în lumea francofonă. romanul lui 
Philippe de Soudre apare bilingv, în română şi în franceză, dar, 
pentru prima dată în România. Am speranţa că acest lucru va fi de 
mare interes şi pentru prezenţa românească la Salon du Livre de la 
Paris, în martie, când vom lansa această carte, Statul Internet, L` Etat 
Internet. Pentru luna februarie am gândit un proiect care vine în 
completarea programului educaţional al editurii noastre. Avem un 
proiect care se cheamă Reindrăgosteşte-te citind şi care a fost lansat 
pe 14 februarie, de ziua îndrăgostiţilor. Vrem să renaştem tentaţia de 
apropiere între oameni, a ideii de cuplu, de apropiere în familie, prin 
lectură. Ce poate să fie mai captivant decât cărțile colecţiei care se 
cheamă Biblioteca erotică, precum şi cărțile dintr-o altă colecţie a 
editurii, colecţia Practic, seria Sexualitate, sfaturi reale pentru 
armonizarea vieţii de cuplu. Printr-o încercare a noastră de fidelizare 
a cititorilor vom oferi un week-end la munte celui mai bun cititor al 
nostru, cuplului respectiv. 

- Dispare Târgul Internaţional de Carte Bookarest? 

- Ce se întâmplă, însă, în lumea editorială de astăzi? Se 
întâmplă un lucru surprinzător, în acelaşi timp foarte grav, dispare un 
târg de carte, poate cel mai important târg de carte din România, 
Bookarest, organizat de Fundaţia ARTEXPO şi avându-l ca manager 
pe Mihai Oroveanu şi se creează alt târg care, inevitabil, nu poate 
înlocui prestigiul acestuia şi nici nu-l poate prelua, Bookfest, creaţie 
a Asociatţei Editorilor din România, deşi Asociaţia Editorilor din 
România nu este singura asociaţie profesională care există în ţară, iar 

acest lucru se întâmplă fără consultarea şi fără acordul, măcar formal, 
al celorlalte asociaţii din industria cărții. Nu am decât a mă mira: 
acest târg care dădea României o cotă internaţională se pierde în 
favoarea unui proiect nou. Sper ca editorii din România să poată 
decide, cumva, într-un spirit democratic asupra proiectelor care 
privesc o întreagă industrie. Desființarea este legată în mod direct de 
unul dintre finanțatorii Târgului Bookfest, Ministerul Culturii. Dacă 
Ministerul Culturii a cedat spaţiile în care se organiza târgul în 
arealul Teatrului Naţional Centrului Naţional al Dansului, Mihai 
Oroveanu nu mai poate face târgul în acest spaţiu. 


(Vineri, 17 februarie 2006) 

Cartea frumoasă de învăţătură 
a Editurii Niculescu 
Un editor de succes: 
prof. univ. dr. Cristian Niculescu 


- Domnule director Cristian 
Niculescu, activitatea grupului editorial 
actual, grup care vă poartă numele, 
începe în anul 1993. Evoluția 
dumneavoastră profesională a pornit de 
la domeniul ştiinţelor exacte, ca 
licenţiat al Universităţii Politehnice din 
Bucureşti, specializat, ulterior, şi în 
management şi a continuat cu o 
„profesionalizare” la şase mari edituri 
germane . Care a fost contribuţia „şcolii 
editoriale germane” la punerea bazelor 
editurii pe care aţi creat-o? Ne puteţi vorbi despre importanţa 
acestei experienţe? 

- Activitatea de succes am început-o în 1993. Dar, de fapt, 
imediat după revoluţie, în 1990, înfiinţasem deja o editură care se 
numea Mondero. La acea dată şi mult după aceea, au fost mulţi care 
au început o activitate editorială, în principal persoane din domeniul 
ştiinţelor exacte. Eu am avut şansa de a putea sta în Germania mai 
mulţi ani, unde am studiat la mama ei acasă, cum se spune, economia 
de piaţă, pregătindu-mă în paralel pentru a preda cursul de inginerie 
economică în limba germană la Universitatea Politehnica din 
Bucureşti. Contribuţia şcolii editoriale germane în formarea mea a 
fost foarte importantă. Am avut ocazia să fac practică atât în 
management cât şi în marketing, în distribuţie, în redacție şi aşa mai 
departe, la edituri importante, printre primele şase-şapte care există, 
actualmente, în Germania. Este vorba de Berthelsmann, de Fischer 
Verlag, de Springer, de Wissenschaftlichebuchgesellschaft, de edituri 

specializate în economie cum sunt Hofmann, edituri specializate pe 
limbi străine şi aşa mai departe. A fost o experienţă interesantă pe 
care o preţuiesc foarte mult şi care m-a făcut să găsesc, repede, 
„drumul critic” în activitatea editorială, în fond, drumul optim pentru 
maximizarea succesului şi minimizarea cheltuielii de efort. 

- Încă de la înfiinţare, Editura Niculescu şi-a propus să 
încurajeze autorii români, selectaţi cu grijă din rândul unor 
personalităţi consacrate ale învăţământului, ştiinţei şi culturii 
naţionale: profesori universitari, cercetători ştiinţifici. scriitori. 
Importanţa unui asemenea editor într-un context general de 
improvizație continuă a textelor didactice fundamentale, este 
enormă. Ce importanţă  acordaţi cărţii de învățătură 
fundamentale, lucrului bine făcut în acest domeniu? 

- Editura noastră şi-a propus să încurajeze, de-a lungul anilor, 
autorii români, personalitățile importante ale învăţământului, ştiinţei 
şi culturii naționale. La ora actuală, nu există o uniune a autorilor 
din rândul personalităţilor consacrate ale învățământului nostru. 
Uniunea Scriitorilor reprezintă şi exprimă interesele scriitorilor de 
beletristică. Nu avem, în ţara noastră, aşa cum există în alte ţări, o 
uniune care să reprezinte interesele profesorilor, învăţătorilor, 
cercetătorilor ştiinţifici. Cartea de învățătură este o carte 
fundamentală care ne marchează şi ne-a marcat pe toţi în tot timpul 
formării noastre intelectuale. Şcoala românească a fost apreciată, stau 
mărturie rezultatele obţinute de olimpicii noştri internaţionali. Este 
necesară o altă poziţionare a autorităţilor române faţă de manualele 
şcolare.  Insistându-se prea mult asupra criteriului „preţ”, scade 
calitatea manualelor, calitatea cărții de învăţătură. Am ajuns la 
adevărate recorduri negative dacă ne comparăm cu alte ţări. Dacă în 
Europa, un manual este plătit de stat cu 10 până la 14 euro, în 
Republica Moldova şi în Bulgaria cu 2 până la 3 euro, în România 
sunt manuale plătite chiar cu 0,3 euro. Această presiune continuă 
asupra preţului din partea Ministerului Educaţiei face ca tot accentul 
care ar trebui să fie pus pe calitate, să fie din ce în ce mai slab. La 
nivelul asociaţiilor editoriale am discutat acest lucru şi am găsit că 
există două soluţii: una va fi, probabil, nevoia de acquis comunitar şi 
în acest domeniu, ceea ce înseamnă o presiune a Uniunii Europene în 
perspectiva sumelor care trebuie acordate manualelor şcolare, acest 
lucru s-a întâmplat în Grecia, o a doua soluţie o reprezintă aplicarea 

principiului descentralizării învățământului şi acordării posibilităţii 
şcolilor, altor entități şcolare, să cumpere manualele la preţurile 
fixate de piaţă şi nu în mod arbitrar de o comisie sau alta de la 
Ministerul Educaţiei. 

- Ariile dumneavoastră tematice pornesc de la cartea 
şcolară,  lărgind puţin sfera, de la cursurile universitare şi 
continuă pe latura cărţii de referinţă cu dicţionare, atlase 
precum şi cu cartea de specialitate din domenii precum 
medicină, istorie, psihologie, educaţie, informatică, management, 
marketing, macroeconomie, şi altele. Care sunt punctele de 
interes ale publicului ţintă pe care le-aţi onorat prin demersul 
dumneavoastră editorial? 

- Am împărțit paleta editorială a Grupului Niculescu, în 15 
capitole. Unul dintre punctele centrale de interes îl reprezintă cărțile 
de învăţare a limbilor străine, dicţionare, cărți de şcoală, lucrări de 
informatică, alte lucrări de specialitate. Avem mulţi abonaţi la clubul 
nostru de carte, avem multe persoane care comandă, lunar, prin 
poştă, cărți din portofoliul nostru editorial, în special din aria non- 
fiction. De succes sunt dicționarele, am cultivat o serie întreagă de 
autori români. Suntem deschişi către un demers în creştere în privinţa 
cărții pentru copii, a cărții de management, a cărţii de economie. 
Consider că tineretul este din ce în ce mai preocupat să descifreze 
tainele economiei de piaţă. 

- Aţi iniţiat recent o colecţie de beletristică intitulată 
generic „Cartea de recitire”. Sunt autori contemporani de 
anvergură prinşi în acest proiect, ca de pildă Julia Glass, 
distinsă cu National Book Award, David Grossman, laureat al 
Premiului Sappir sau Lucia Etxebarria, deținătoarea Premiului 
Nadal pe 1998. Puteţi să ne descrieţi pe larg acest proiect? 

- Această colecţie nou-înfiinţată anul trecut cuprinde scriitori 
contemporani de mare succes, unii chiar tineri, distinşi cu premii 
însemnate în ţările lor şi se adresează tuturor acelora care vor să aibă 
contact cu fenomenul literar contemporan, cu literatura bună. Avem 
inaugurate încă două serii, Biblioteca şcolarului, cuprinzând cărți de 
beletristică din programa şcolară, autori clasici, iar a doua serie se 
numeşte Cartea de vacanţă şi cuprinde clasici ai literaturii româneşti 
şi universale care trebuie să fie citiţi şi recitiți de cât mai mulți tineri. 

- Care sunt deschiderile dumneavoastră externe, 
parteneriatele cu mari edituri şi ce ne puteți dezvălui referitor la 
aceste cooperări, în perspectivă? 

- Aceste parteneriate se traduc prin achiziționarea de drepturi 
de autor sau coeditări ale anumitor opere. Aş enumera Editura Klett 
din Germania, o editură semnificativă din punctul de vedere al cărții 
şcolare de limbi străine, Editura Huber din München, o editură 
specializată în învățarea germanei în afara granițelor Germaniei, 
Editura Langenscheidt, cu acelaşi profil, cealaltă editură Huber 
specializată în hărți, atlase, de asemenea edituri din Franța ca 
Larousse, Gallimard, Nathan, edituri din SUA, Mc Grawhill cu 
care realizăm cărți de economie şi management şi altele. 

- Ce loc ocupați pe piaţa cărţii din România? Care este 
locul producţiei de carte din România comparativ cu producţia 
de carte din Europa, cantitativ şi calitativ vorbind? 

- Există 10-20 de edituri care, prin cifra de afaceri se situează 
în fruntea producţiei editoriale din România. Nu există o editură 
specializată pe un singur domeniu editorial. Fiecare încearcă să-şi 
găsească echilibrul pe această piață din perspectiva confruntării cu 
neseriozitatea unor parteneri din distribuţia de carte. Producţia de 
carte din România este de 2-3 ori mai mică decât în ţări dezvoltate 
din Europa în care cifra de afaceri în domeniu reprezintă cam 2-3 la 
mie din PIB, la noi, această cifră reprezintă cam 1 la mie din PIB. În 
viitorul apropiat, din punct de vedere cantitativ, producția de carte 
din România se va dubla sau se va tripla. 

- Există o criză a lecturii? Şi-au pierdut oamenii dorinţa de 
a citi? 

- Nu cred că există o criză a lecturii. S-au făcut numeroase 
supoziţii privind bătălia care s-ar da între cartea tradițională şi cartea 
electronică. S-au făcut speculaţii asupra influenţei internetului asupra 
tineretului, în legătură cu pierderea dorinţei de a citi. Acum 7 ani, la 
Târgul de Carte de la Frankfurt, era un mare pavilion de carte 
electronică. În timp, acest pavilion s-a redus continuu şi a ajuns ca 
anul trecut să dispară de tot. Fiecare editură are un departament de 
multimedia, face sau nu carte electronică pentru că s-a dovedit că ele 
nu folosesc decât în munca de cercetare ştiinţifică, dar şi în viitor, aşa 
cum coexistă televiziunea şi cinematograful după ce unii preziseseră 
moartea cinematografului după apariţia televiziunii, tot aşa cartea va 

continua să existe în paralel cu internetul, va creşte dorinţa de a citi 
pe măsură ce puterea de cumpărare creşte. De aceea, la ora actuală, 
în occident, se pare că oamenii citesc mai mult în ultimii ani, la noi 
în ţară acest val nu a sosit încă dar sunt convins că nu ne va ocoli 
nicicum. Este loc în România pentru o producție de carte mult mai 
mare. Piaţa de carte tinde să crească, ea se va dubla, sunt multe 
domenii editoriale care nu sunt acoperite de o producţie adecvată. 

- Cum vedeţi desfiinţarea Târgului Bookarest, care 
ajunsese, în 2005, la cea de-a XIII-a ediţie, şi înlocuirea lui cu 
Salonul de carte Bookfest? 

- În majoritatea ţărilor de tradiţie din vestul Europei există câte 
un singur târg mare. La noi s-au înfiinţat, după 89, două târguri 
importante: Târgul de carte Bookarest şi Târgul de carte Gaudeamus. 
După părerea mea e mult prea mult. Eu cred că în România este loc 
pentru un singur târg mare. Este timpul să ne dezbărăm de obiceiul 
de a vinde cărți în timpul târgului. E timpul de a face ceea ce se face 
peste tot în lume, de a vinde drepturi de autor la târgurile de carte. La 
marile târguri internaţionale nu se permite vânzarea de carte decât în 
ultima după-amiază, sau deloc. Sper ca în curând să intrăm şi noi în 
această normalitate. La noi este încă nevoie şi de aceşti bani pentru 
editori, pentru a-şi putea întări poziţia pe piaţă. Eu cred că această 
discuţie legată de desființarea Târgului Bookarest şi înlocuirea lui cu 
salonul de carte Bookfest va contribui la înlăturarea confuziei 
existente până acum. La ora actuală există vreo 6-7 organizaţii şi 
asociaţii editoriale şi sperăm ca Uniunea Editorilor din România să 
aducă o şansă în plus în vederea unificării mişcării editoriale de la 
noi. Disputa privind organizarea târgurilor tinde să se 
permanentizeze pentru interesul unuia sau altuia iar Uniunea ar putea 
să remedieze această situaţie. Sunt adeptul organizării unui singur 
târg mare în România. 


Georgeta Vîrtic, redactor-şef: 
Aş vrea să aduc la lumină specificitatea muncii de redactor: 


pentru acesta, fiecare lucrare este un produs unic. Avem un colectiv 
format şi din oameni cu experienţă şi din oameni foarte tineri, foarte 

dedicați muncii editoriale. Pentru editor, cel mai important lucru este 
gândul la cititor. Lui, în primul rând, îi suntem credincioşi, dorim să 
îi oferim o carte de bună calitate. Suntem foarte mândri de colecția 
noastră de dicţionare, suntem mândri că oferim publicului carte 
utilitară şi de informare de valoare, suntem mândri că rezistăm cu 
cartea şcolară, domeniu în care lucrăm în condiţii din ce în ce mai 
grele, mai opresive. Redactorul, din păcate, are foarte puţin timp la 
dispoziţie pentru a elabora un manual şcolar, mai întâi din cauza 
calendarului de lucru impus pentru licitaţiile şi evaluările de manuale 
care îi lasă foarte puţin timp de la aprobarea programelor şi până la 
aprobarea de licitaţii şi de manuale. Dacă le-am oferi autorilor noştri 
mai mult timp de lucru, nu ar mai dispărea de pe piaţa cărții autori 
valoroşi. Aici se lucrează în echipă, atmosfera de lucru este 
permanent creativă, există o bună comunicare între compartimente şi 
o susținere reciprocă extraordinară. Oamenii din editură se văd şi se 
salută cu drag, sunt foarte multe zâmbete în Editura NICULESCU. 


(Luni, 17 aprilie 2006, Cronica Română) 

Scriitorul Ştefan Iureş, redactor-şef al Editurii 
„Hasefer” 
”Ne propunem lărgirea tematicii literare şi 
publicistice” 


- Cu ce s-a prezentat în 
faţa publicului editura pe care o 
conduceţi? 

- La Salonul de carte 
Amplus, Editura „Hasefer” a venit 
cu producţii noi, cu un bogat 
sortiment de prelucrări, apt să 
acopere sfera întreagă de 
preocupări a oricărui om dornic de 
cunoaştere. La salonul de carte 
„Amplus” a avut loc lansarea volumului dedicat binecunoscutului 
pianist, muzician şi profesor de muzică, Dan Mizrahy. Cartea se 
intitulează Aşa a fost, având ca subtitlu Exerciţii de memorie. Este un 
volum masiv, autorul propunându-şi să treacă în revistă o activitate 
extrem de bogată, în special pe aceea de interpret al muzicii lui 
George Gershwin, cel mai important compozitor american din 
secolul XX, dar nu numai atât, ci şi sutele de personalităţi din lumea 
muzicală cu care Dan Mizrahy s-a intersectat în îndelungata şi 
fecunda sa activitate. Eu am fost redactorul acestei cărţi iar prefața o 
semnează muzicologul Grigore Constantinescu. Acesta spune, printre 
altele: „(...) o viaţă de om sub timpuri şi, totodată, o viaţă de artist 
care şi-a autentificat vocaţia prin muzică. Pentru mine, descoperirea 
lui Dan Mizrahy a venit dinspre muzică (...) şi a înflorit, treptat, ca o 
azalee fără sfârşit.” 

- Ce alte lansări au mai avut loc? 

- La acest salon de carte a mai avut loc lansarea unui alt 
volum, este vorba despre Des/uşirea sulurilor de la Marea Moartă 
de Jonathan J. Campbell, un ilustru savant care a studiat la Aberdeen 

şi la Oxford şi care predă la Bristol cursul de studii biblice. El este 
cel care a adus la zi sinteza studiilor consacrate sulurilor de la Marea 
Moartă, care, aşa cum s-a spus de multe ori, reprezintă marea 
descoperire a secolului XX, cele aproximativ 900 de fragmente ale 
textelor sacre aflate în cele 11 peşteri din jurul Mării Moarte. De 
asemenea, a avut loc şi lansarea albumului Evreul în pictura 
modernă de Claus Stephani, cu o ilustrație bogată. Acestea sunt, 
extrem de succint configurate, câteva direcţii, câteva orizonturi pe 
care le oferim cititorilor noştri. Aş mai aminti că se află într-o fază 
avansată de lucru un roman al lui Sergiu Dan, Unde începe noaptea. 
Este o restituire, această scriere pe care Sergiu Dan a realizat-o 
imediat după încheierea celui de-al doilea război mondial cu imensul 
său cortegiu de suferinţe şi nedreptăţi. Cartea, deşi a fost editată 
atunci, nu a putut ajunge pe piaţă, a fost cenzurată şi oprită. Editura 
Hasefer îşi face un titlu de onoare prin gestul de a o aduce astăzi în 
mâinile şi în sufletele cititorilor români. 

- Care sunt preocupările dumneavoastră de perspectivă? 

- Ne preocupăm să lărgim aria de tematici şi de formule 
publicistice cu care susţinem oferta literară şi invit pe cei care cunosc 
producţia editurii noastre şi o apreciază ca şi pe cei care încă nu au 
venit către noi, să caute aceste lucrări care se doresc utile, pline de 
învăţăminte, frumoase ca obiect spiritual de înaltă clasă şi plăcute. La 
Salonul „Amplus”, a fost pentru prima dată creat standul dedicat 
minorităţilor, stand care a pus în valoare contribuţiile acestora la 
cultura română. Sper ca această iniţiativă frumoasă să fie continuată 
şi în cadrul târgurilor viitoare de carte. 


(Marţi, 14 martie 2006, Cronica Română) 

Proiect editorial unic: o deschidere aşteptată 
Invitatul nostru: Laurenţiu Nat, directorul 
Trustului editorial Cartea Universitară 


- Cum şi când aţi apărut pe piaţa 
cărţii? 

- Am început cu Cartea 
Universitară, editură care s-a dezvoltat 
extraordinar, ulterior a apărut Editura 
Aldine care are un specific de literatură şi 
Editura Pepe Books, cu specific de carte 
de copii. La ora actuală, trustul editorial 
Cartea Universitară publică circa 300 de 
titluri pe an. Există profesori străini şi 
români de prestigiu, membri ai Academiei 
Române care ni s-au alăturat şi fac parte 
din colegiul consultativ. 

- Rolul principal al editorului ar trebui să fie acela de 
formator de conştiinţe. Cum se îmbină acest rol cu activitatea de 
selecţie a valorilor, cu orizontul de aşteptare al publicului larg? 

- Titlurile pe care le publicăm sunt cărți de învăţătură, care 
îmbogăţesc omul atât prin latura informativă cât şi prin cea 
formativă. 

- Pornind de la pregătirea dumneavoastră complexă, 
medicină, filozofie şi administrarea afacerilor precum şi 
masteratul în managementul sanitar, cum şi-au dovedit utilitatea 
pe componentele activităţii editoriale aceste trei laturi ale 
formaţiei şi personalităţii dumneavoastră? 

- Trustul editorial Cartea Universitară necesită cunoştinţele 
necesare administrării unei afaceri, avem o componentă editorială 
specializată pe medicină, ne ocupăm de domeniul filozofie, avem 
foarte multe lucrări apărute sau în proiect, patru publicaţii periodice 
internaţionale de filozofie. Revista Linguistical and Philosophical 
Investigation este prima cu care am început. Una dintre ele este pe 

site-ul Universităţii din Virginia. Revistele noastre sunt cotate 
internaţional. Colaborăm cu profesori de la universităţi prestigioase 
din SUA, din Marea Britanie în realizarea lor. Sunt 5 profesori de la 
Oxford care fac parte din colegiu. Trebuie să ştii ce se discută în 
filozofia secolului al XXI-lea, care sunt temele. 

În ceea ce priveşte partea medicală, noi avem o colecție de 
atlase de foarte strictă specialitate, nişte lucrări de referinţă, unele 
referitoare la descoperiri unice la nivel mondial. Această colecţie de 
atlase medicale aparține autorilor români contemporani. Acest lucru 
este valabil nu numai pentru Cartea Universitară care publică 
literatură ştiinţifică, dar şi pentru Editura Aldine deschisă autorilor 
români contemporani. Una dintre cele mai recente reuşite este cartea 
Adelei Simedrea, o autoare care promite. Ceea ce a reuşit până la 
vârsta ei de 18 ani este senzațional. 

- Care este proiectul actual cel mai important? 

- Un proiect la care lucrăm acum şi pe care am început să-l 
punem în practică este să oferim autorilor români şansa de a publica 
în străinătate la edituri din Franţa şi din Marea Britanie, e vorba de o 
deschidere culturală pe care, până în momentul actual, România nu o 
are în nici un fel, e prima dată când o editură românească stabileşte 
un parteneriat cu cineva din afară, aşa încât valorile noastre să poată 
să beneficieze de circulația operelor, în special pe partea ştiinţifică. 
Pentru ca un cadru universitar să dobândească titlul de conferenţiar 
sau de profesor, se pune foarte mare accent pe relevanța 
internaţională a lucrărilor, această deschidere pe care profesorii 
noştri o obţin extraordinar de greu, fără nici o legătură cu valoarea 
lucrărilor lor. În acest sens am găsit o posibilitate prin care să le 
acordăm accesul firesc pe care oameni cu poziţii similare din 
instituţii din occident îl au. E vorba de un parteneriat între edituri. 
Rezultatul este că ei pot să publice nu la noi ci la o editură din 
străinătate, exact cum ar publica la o editură românească. Avem 
parteneriate cu edituri din Marea Britanie şi din Franţa şi încercăm să 
extindem aria noastră de legături. Suntem în faza în care aceste 
parteneriate există, sunt funcţionale, se poate lucra, sunt deja mulţi 
autori români care doresc să participe. Este, credem noi, o deschidere 
aşteptată pentru cultura română. 


(Luni, 27 februarie 2006, Cronica Română) 

Ideea Europeană — o editură sabotată metodic de 
organismele administrative autohtone 
De vorbă cu redactorul şef Aura Christi 


Editura Ideea Europeană 
a fost înființată acum trei ani. 
Fiind o tânără instituţie de 
cultură, a devenit rapid 
recognoscibilă în peisajul 
cultural şi editorial autohton, 
întrucât şi-a axat activitatea pe 
proiecte majore. Între aceste 
proiecte se situează vechea şi 
prestigioasa revistă națională 
55 Contemporanul”, autori-pilon l sta fa 
ca, de pildă, Nietzsche, Rilke, Dostoievski, T olstoi, Breban, Ianoși. 

Între titlurile cele mai prestigioase figurează: Nietzsche, 
Dincolo de bine şi de rău; Nicolae Breban, Fr. Nietzsche. Maxime 
comentate, Puterea nevăzută, Vinovaţi fără vină, Elegii parisiene; 
Ion Ianoși, Dostoievski şi Tolstoi © Poveste cu doi necunoscuți, 
Dostoievski © Romanul unei drame; L. Tolstoi, Jurnal, 2 vol., Rilke, 
Ţvetaieva, Pasternak, Roman epistolar, în traducerea Janinei 
Ianoşi; Aura Christi, Celălalt versant, Marile jocuri; Irina Petraş, 
Despre moarte, feminitate şi alte eternităţi; Petru Poantă, Cercul de 
la Sibiu şi altele. 


- Care ar fi provocările actuale pentru piaţa editorială din 
România? 

- Provocarea majoră a pieţei editoriale din România e 
întoarcerea cu faţa către scriitorul român viu. Marea majoritate a 
editurilor, în frunte cu editurile-mamut (mă refer la cele mai notabile, 
Humanitas, Paralela 45, Polirom), au neglijat, cu câteva, în general 
cunoscute, excepţii, scriitorul român viu, care a fost, este şi va 

rămâne, cu toate acestea, o instituţie. E drept că, în ultimul deceniu, 
scriitorul român trece printr-un con de umbră. lar eforturile unor 
edituri, ca Polirom bunăoară, nu sunt întotdeauna bine gândite (deşi, 
nuanţez, această editură are colecţii de autori români, totuşi, se pot 
face lucruri mai interesante şi mai multe); şi când spun acest lucru, 
mă refer la campania de lansare a câtorva tineri condeieri nu tocmai 
reprezentativi, orchestrată de Polirom un pic exagerat. Cărţile celor 
câţiva tineri, unele dintre ele, se înscriu în siajul pornografiei. Păcat 
de energia investită. Păcat de efort (inclusiv de efortul financiar). 
Sper, totuşi, că lucrurile se vor aşeza pe făgaşul dorit. 

- Cu ce dificultăţi vă confruntaţi? 

- Lipsa suficientă a banilor. Ticăloasa lege a sponsorizării, care 
încurajează investiția în fotbal în detrimentul sponsorizărilor faptelor 
culturale. Dificultăţile au dus la lansarea în circuitul mass media a 
unui Apel pentru salvarea culturii române vii, semnat, până la ora 
actuală, de circa 750 de personalităţi din România, Israel, Grecia, 
Germania, Franța, Italia, Austria etc. (vezi detalii pe 
www.ideeaeuropeana.ro), Apel care a beneficiat de solidaritatea 
colegilor din presa vorbită şi scrisă din întreaga ţară. Autorităţile însă 
n-au reacţionat deocamdată la modul cuvenit. De pildă, actualul 
ministru al culturii, Adrian Iorgulescu continuă să susțină că, de fapt, 
cultura română beneficiază de foarte mulţi bani şi, mai nou, că 
„operatorii culturali” nu ştiu să facă proiecte. Se întâmplă ca 
proiectele făcute de noi să fie apreciate în străinătate. Nu acasă, aici, 
pe terenul nostru. Stranie situaţie, nu? 

- Vorbiţi-ne despre realizările cele mai recente şi despre 
proiectele dumneavoastră. 

- Editura Ideea Europeană pe care o reprezint împreună cu 
partenerul şi fratele meu, Andrei Potlog, e o tânără instituţie care îşi 
axează activitatea pe proiecte majore; şi când spun acest lucru, mă 
refer la nume ca bunăoară Dostoievski, Tolstoi, Nietzsche, Rilke, 
Breban, Ion Ianoși. Sloganul instituţiei noastre — care reuneşte câteva 
instituţii sub aceeaşi cupolă: Fundaţia Culturală Ideea Europeană, 
Editura Ideea Europeană, EuroPress Group, revista 
Contemporanul, care în 2006 a împlinit 125 de ani de la înfiinţare (şi 
care este sabotată metodic de organismele administrative autohtone) 
— este profesionalism, eficienţă, valoare. Citim împreună cu lectorii, 
colaboratorii noştri fideli care ne urmăresc de trei ani, revista noastră, 

un podium naţional de real prestigiu, în formula lansată de 
romancierul Nicolae Breban, iată, de şaptesprezece ani. E mult? E 
puţin? Nu ştiu. Faptul de care sunt sigură e că încercăm să oferim tot 
ce avem mai bun. Mai valoros. Adică ne facem datoria. Aşa cum 
vom proceda şi în continuare. Chiar dacă, da, condiţiile nu rareori 
sunt, mai degrabă, ostile detectării, susţinerii şi promovării valorii 
reale, vii. 


(decembrie, Cronica Română) 

II. Corespondenţe din Israel 
Sfaturile înţelepţilor... 


Atmosferă  însuflețită duminică, 19 
decembrie, în  ospitaliera Casă a 
Scriitorilor din Tel Aviv. Are loc lansarea 
volumului Pirkei Avot - Sfaturile 
înțelepţilor poporului evreu, a cărui 
tălmăcire (însoţită de ample comentarii 
ale unor personalități religioase) îi 
aparţine scriitorului Baruch  Tercatin, 
lucrare apărută la Editura Hasefer a 
Federaţiei Comunităţilor Evreieşti din 
România, condusă de prof. Al. Singer. 
Cartea se înscrie în seria de producții ale 
aceluiaşi autor, îngrijite de editura sus-amintită. (Din înțelepciunea 
Torei şi Hasidismului şi Dicţionar de personaje biblice - acesta din 
urmă având-o coautoare pe Viorica Constantinescu.) 

O seară deschisă de artişti care şi-au dat măsura valorii (ca în 
cazul pianistului Daniel Laor - de 15 ani - care a fost “cap de afiş” cu 
Reflets dans leau de Debussy - arătând, prin luminozitatea 
evoluţiei sale, că nu vârsta contează în artă), momente pline de 
încărcătura simbolică oferite de cantorul Haim Adler şi de actorul 
Felix Caroli, care ne-au oferit, într-o prima lectură, fragmente din 
învăţăturile cărții lansate aici. 

În cuvântul de deschidere, Marele Rabin al Comunităţilor 
Evreieşti din România, Menachem Hacohen a mulțumit lui Baruch 
Tercatin şi celor de la Hasefer pentru ideea binevenită de a edita 
lucrarea Pirkei Avot într-o nouă traducere, cu comentarii originale, 
spre folosul tuturor celor ce vorbesc limba română, dar nu stapânesc 
limba înţelepţilor. 

“O comoară a cunoştinţelor iudaice ni se oferă aici. Noi, 
lectorii, vom avea satisfacția că am înţeles un document antic de o 
mare actualitate”, a spus dr. Paul Leibovici în alocuţiunea sa. 

Vicepreşedintele Asociaţiei Scriitorilor Israelieni de Limba Română, 
G. Mosari, a evocat câteva principii ale înțelepților, care stau la baza 
dreptului internaţional. 


Preşedintele Asociaţiei Scriitorilor Israelieni de Limbă Română, 
Shaul Carmel, a transmis mesajul Dr. Alexandru Şafran, Marele 
Rabin al Genevei, fost Şef Rabin al României şi membru de onoare 
al Academiei Române, în care se spune că “acest Tratat prezintă 
lumina binefăcătoare a sfaturilor morale date de către înţelepţii 
poporului evreu, dar, mai cu seamă, Învederează pilda personală, 
concretă, a aplicării de către ei înşişi a învăţăturii pe care o 
propovăduiesc”. 


(Miercuri, 22 decembrie 2004, Cronica Română) 

Trei scriitori într-un suflet românesc 


Versul, înţelepciunea, hazul... 


Trei scriitori într-un singur suflet, trei fațete ale spiritului, 
trei ipostaze care prind viaţă pe coala albă din faţa mea... O coală 
albă pe care se poate recrea, de fiecare dată, o lume... 
Shaul Carmel este Versul... “Îngerul târziu”, ca să împrumutăm titlul 
unui volum recent al domniei sale. Poetul israelian de limbă română 
mărturiseşte: “Am împlinit 50 de ani de la debutul meu literar 
sărbătorit în România de revista Lumina din Botoşani”. Este laureat 
al Premiului Academiei Române pentru poezie “Mihai Eminescu”, al 
Premiului Lucian Blaga precum şi al Premiului Consiliului Naţional 
UNESCO pentru cea mai bună carte de publicistică (împreună cu 
Ileana Cudalb, cu care a editat volumul Yfzhak Rabin - Pacea şi-a 
ucis soldatul). A mai fost premiat şi de Uniunea Scriitorilor din 
România şi de Uniunea Scriitorilor din Israel cu Premiul Tomer. 
Conduce Asociaţia Scriitorilor Israelieni de Limba Română, care a 
intrat în cel de-al patrulea deceniu de activitate. Cele peste 20 de 
titluri publicate au fost traduse şi în suedeză, germană şi franceză. 

Înţelepciunea - sau cărțile lui Baruch Tercatin... Un autor 
plecat din Iaşi, dar cu sufletul rămas acolo... A semnat, ani de-a 
rândul, rubrica Pericope în ziarul Viaţa noastră iar, în prezent, este 
preşedinte de onoare al publicaţiei Ultima oră. 

Din înţelepciunea Torei şi a Hasidismului, apărută în două 
ediţii la Editura HASEFER, Dicţionar de personaje biblice şi 
reprezentarea lor în artă - publicată în colaborare cu Viorica 
Constantinescu — cu 2.400 de personaje biblice din Vechiul 
Testament, precum şi PIRKEI AVOT - Sfaturile Înţelepților 
poporului evreu, care cuprinde sfaturi comentate şi interpretate de 
autor şi de personalităţi religioase binecunoscute. 

Hazul... o punte între suflete, un pod între Bacău, Bucureşti şi 
Tel Aviv. De la izvoare şi până în Ţara Sfântă, G. Mosari trăieşte 
această legătură nevăzută, dar statornică... Cutia cu tablete, Vorbe în 

pustiu, Luna pe pământ sau Capul calendar sunt doar câteva dintre 
titlurile volumelor pe care ni le dăruieşte, descreţindu-ne frunţile 
cu zâmbete călătoare, Zâmbete de turist... În rubrica sa, Lumea pe 
dos din cotidianul Ultima oră, Mosari face o critică savuroasă a 
actualități... 


(Vineri, 24 decembrie 2004, Cronica Română) 

Pasărea Profet: Ruth Ben Zwi 


Joi, 23 decembrie, 
Casa Scriitorilor din Tel 
Aviv a găzduit o nouă 
întâlnire a iubitorilor de 
muzică, cu ocazia lansării 
impresionantului volum de 
articole şi studii TEMPUS 
FUGIT-Scrieri despre 
muzică şi muzicieni, semnat 
de Ruth Guttman Ben-Zwi. 
O sală plină de prieteni, 
melomani, cititori fideli ai De la stânga la dreapta: RUTH BEN-ZWI, 
cronicilor muzicale E.S. RODICA GORDON şi mama domniei sale 
publicate de-a lungul 
câtorva decenii în ziare israeliene de prestigiu, dar şi scrierile despre 
muzică şi muzicieni editate de autoare în limba română de-a lungul 
celei de-a doua jumătăţi a secolului al XX-lea, începând cu textele 
publicate în Contemporanul sau difuzate la Radio Bucureşti în anii 
studenţiei, sub pseudonimul Raluca Ioanid. Paul Dukas, Emanoil 
Elenescu, David Oistrah, Aaron Copland sunt doar câteva dintre 
personalităţile evocate în cronicile sale din acea perioadă. 

“Scrierile ce urmează se ocupă de raporturile dintre opere şi 
prezentarea lor, consemnându-le în mod jurnalistic, pe înţelesul 
marelui public. Ele se referă la muzica vie şi încearcă să redea onest 
fascinantele relaţii ale triunghiului compozitor-interpret-auditor sau 
creator-executant-contemplator. 

În viaţa de concert israeliană, triunghiul acesta este deosebit 
de activ şi interactiv. Perspectiva timpului arată că microcosmosul 
nostru agitat reflectă fidel preocupările preponderente ale vieţii de 
concert mondiale.”- observă autoarea în prefața lucrării. 

Cartea lui Ruth Ben-Zwi constituie un tezaur de impresii şi 
aprecieri dăruite marelui public într-o caligrafie rafinată, cu volute 

subtile şi încondeieri entuziaste, pline de nerv, ardente, într-un ritm 
ascendent, care-ţi taie răsuflarea, făcându-te să parcurgi până la 
ultimul cuvânt, strigăt sau şoaptă, fiecare articol, original, 
memorabil, în felul său. De la elita muzicienilor din generaţia 
vârstnică şi până la tinerii care au evoluat pe scenele de concert din 
Israel, de la compozitori consacraţi şi până la tineri muzicieni şi 
creaţii noi, de ultimă oră, toate acestea le putem întâlni prin pagini ce 
vorbesc despre frumos. 

O seară în care s-au transmis mesaje de felicitare primite de 
la prieteni ai muzicii precum dr. Alexandru Şafran, mare Rabin al 
Genevei, generalul Mihai Ionescu, preşedintele Comitetului Român 
pentru Cercetarea Holocaustului, prof.univ.dr. Grigore 
Constantinescu... Şi chiar un mesaj de familie, de la fiica ei, Thea, 
care se încheia în cheie umoristică: “Creativă precum eşti / Tot 
mereu întinereşti.” Inimile noaste au bătut în jurul “Păsării 
Profet” care a cântat, toată viaţa ei, frumosul: Ruth Ben Zwi. 


(Vineri, 31 decembrie 2004, Cronica Română) 

„Revista Familiei” 
în cel de-al patrulea deceniu de existenţă 


În spatele fiecărui articol publicat PETITIE IAN 
în Revista Familiei pulsează o inimă. In masa nuoran ării et ema 


spatele fiecărui flux de cuvinte - o 
armonie înnăscută a limbii prin care 
bănuieşti scriitori si gazetari plecaţi de pe 
plaiurile dulcelui grai moldovenesc. 

În cele 50 de pagini ale sale, revista 
română cu cea mai îndelungată tradiţie din 
Israel (a împlinit 38 de ani) oferă 
cititorilor pagini de creaţie originală, | á 
noutăți ştiinţifice, întâmplări inedite sau ià 
senzaţionale din întreaga lume. Este vorba C Die 
despre un magazin ilustrat, un săptămânal 
care conține rubrici atractive, pe toate gusturile: povestiri, proză 
umoristică, noutăți din lumea cinematografului şi multe altele. 
“Revista ocoleşte politica...”, precizează directorul de onoare al 
publicației, scriitorul şi umoristul G. Mosari. Cităm din cel mai 
recent număr al revistei aflate sub conducerea gazetarului I. Aurescu: 
revista oglindeşte momente inedite, precum cel al revederii dintre 
regele Juan Carlos şi Simeon al Bulgariei, cuprinde un articol despre 
noul rege al Cambodgiei - un tânăr cu o cultură şi aptitudini 
deosebite (pentru arte coregrafice si cinematografie), “năzbâtii din 
marea ţară democratică de peste Ocean, povestiri biblice, sfaturi 
practice, răspunsuri la scrisori “de la inimă la inimă”... 

Sub acest impuls stă, de fapt, demersul editorial al revistei, 
publicaţie deschisă cititorilor care trăiesc şi simt în limba română. La 
mulți ani, creatori de spiritualitate românească în Țara Sfântă! 


(Marţi, 4 ianuarie 2005, Cronica Română) 

Tinereţea fără bătrâneţe a lui I. Aurescu 


De vorbă cu decanul de vârstă al presei israeliene 
de limbă română 


- Impresionaţi de tinereţea 
spirituală de care daţi dovadă prin 
activitatea dumneavoastră susţinută, v- 
aş întreba cum aţi debutat? 

- Am început să activez ca ziarist 
încă de la vârsta de 18 ani. Anul acesta am 
împlinit 77 ani de gazetărie în România şi 
în Israel. Am început activitatea în 
România, ţara natală. Nu se poate 
dispensa cineva de ţara natală: mama. Pe 
la vârsta de 18 ani, am avut un profesor de 
limba română, Petre Haneş, care, citindu- 
mi o teză, mi-a spus: tu vei fi ziarist. ȘI aşa a fost. 

- Din ce oraş aţi plecat? 

- Din Bucureşti, dar liceul l-am făcut la laşi. Profeţia acestui 
minunat profesor s-a adeverit şi, la puţină vreme după aceea am 
început să practic ziaristica. Am început timid, ca secretar al unei 
ziariste cunoscute. Apoi, încet, încet am avut şi activitate editorială şi 
jurnalistică în România. 

- La ce ziare aţi lucrat şi cum v-aţi diversificat activitatea? 

- Ziarul la care am îndeplinit funcţia principală a fost Tempo: 
am fost secretar general de redacţie. Am mai colaborat la Facla, la 
Prezentul — „ţineam” cronica juridică. Pe urmă am simţit nevoia să 
înființez, eu însumi, un trust de presă. Am lansat pe piaţă mai multe 
reviste, apăreau cam câte trei reviste pe săptămână. Erau reviste de 
divertisment, printre care aş vrea să amintesc Jocul nostru-magazin 
care s-a bucurat de un mare succes. După război, nu s-a mai putut 
face nimic. Prin anii '60 am fost numit şef al serviciului de presă al 
cinematografiei. În 1965 am plecat în Israel. Ajuns aici, la vârsta de 

55 de ani, vârstă la care nu te mai angajează nimeni, nu am avut ce 
face decât să creez ceva propriu. Şi am creat Revista Familiei care, 
de atunci, apare săptămânal, în fiecare luni dimineaţa, cu toate 
greutăţile pe care le întâmpină o publicaţie, mai ales când nu are 
subsidii. 

- Revista Familiei împlineşte 40 de ani de existență. Ați 
întâmpinat perioade mai grele? 

- Foarte mari. Am fost amenințat cu puşcăria, cu poliția, cu 
tribunalele, de oameni care vedeau cu ochi răi activitatea mea. Am 
răzbit prin toate, am înlăturat toate greutățile, am dovedit peste tot 
nevinovăția mea. Şi revista a mers mai departe. Cititorii habar nu 
aveau prin câte greutăți am trecut. 

- Aveţi cititori în toată țara, în tot Israelul? 

- Da, în toată ţara. Şi în România. Se expediază revista şi în 
Canada şi în Australia. E prezentă pe piaţa presei. În Israel sunt vreo 
mie cinci sute de puncte de difuzare. Avem un public care ne 
telefonează la redacţie şi ne felicită pentru ceea ce facem şi ne 
întreabă „ce s-a întâmplat?” în cazul în care revista nu ajunge la 
timp. 

- Ce specific are revista? 

- Revista are specific literar şi de divertisment. Nu politică. 
Nici un fel de politică în toți aceşti 40 de ani. Nici măcar numirea 
unui om politic nu pătrunde în paginile revistei. Şi mulți cititori s-au 
declarat mulțumiți de acest lucru pentru că sunt sătui de politică. La 
noi găsesc literatură, umor, sfaturi culinare, medicale, dar, în special, 
literatură. 

- De atenţia căror colaboratori v-aţi bucurat în toţi aceşti 
ani? 

- Am avut mulţi colaboratori, ziarişti veniţi din ţară pe care i- 
am angajat imediat. Mulţi, din păcate, au dispărut dintre noi. Printre 
colaboratorii actuali pot s-o citez pe Ella Rind din Canada, pe Sorin 
Cunea de la Miinchen, pe Alexandru Andy din Tel Aviv. Unul dintre 
cei mai apropiaţi colaboratori ai noştri, directorul de onoare al 
revistei este scriitorul şi avocatul G. Mosari. Avem prieteni scriitori 
care publică la noi, printre care Shaul Carmel care nu mai are nevoie 
de nici o prezentare. 

- Sunteţi aici alături de soţia şi de fiica dumneavoastră. 
Sunteţi şi bunic? 

- Chiar şi stră... 

- Şi cum vă simţiţi ca străbunic? 

- Tânăr. 

- Aţi mai fost în România? 

- De multe ori. De fiecare dată am stat câte 4-5 săptămâni, am 
prieteni buni. Acum aştept aici un director de editură din Bucureşti. 

- Ce înseamnă sărbătorile româneşti pentru 

dumneavoastră? 

- Le consemnăm şi le sărbătorim în acelaşi timp. Suntem 
întotdeauna la curent cu noutăţile din România. Am fost zguduiți 
aflând despre nenorocirile care s-au abătut asupra ţării, despre 
inundaţii. Ne pare bine când vedem semne de revenire a ţării la 
normal. Dorim o viaţă mai bună românilor pe care-i iubim. 

- Mulţumesc mult şi vă doresc, ca Moise, să trăiţi 120 de 
ani de viaţă. 

- Mulţumesc şi eu şi vă rog să menţineţi legăturile cu noi. 

- Promit. Mă puteți număra printre prietenii 
dumneavoastră. 


(interviu acordat 
pentru Radio România Cultural, ianuarie 2005) 

Umorul, dragostea mea... 


Cel mai “al lui” îi este lui 
Mosari simţul măsurii... Căci, în 
jocurile sale de cuvinte, circul 
lumii în care lacrimile dau în râs 
alcătuiesc o adevărată lume pe 
dos, cu care el, blândul autor ne 
face capul calendar zâmbind a 
râde, ca un autentic şi etern 
voiajor care a văzut şi a auzit 
multe... 

El înşiră vorbe de duh, 
convingându-ne că luna este pe 
Pământ, dar numai pentru cei care ştiu să o primească în dar... 
El scrie despre vecini, despre micile bucurii ale vieţii, despre 
surprize, despre bacşiş, despre reclamaţii, despre gura lumii, 
despre blonde, despre vodcă, avioane şi loterie... 

Din micul oraş mare, cochetul Holon, Mosari nu aruncă vorbe 
în pustiu ci creionează o fină satiră politică, parcă făcându-ne cu 
ochiul: à bon entendeur, salut! 

Printr-o întâmplare nedorită trăită de mine într-un oficiu al 
Poştei israeliene, unde am dat cu capul de pragul de sus al birocraţiei, 
constat cu uimire că funcţionărimea lor nu e mai bună ca a noastră, 
punând lumea pe drumuri de-a surda, cu eternii ochelari de cal cu 
care, parcă, s-a născut. Că bine zici, prietene Mossari, în satira ta din 
volumul Vorbe în pustiu, intitulată Funcţionari: 
“(...) Ce înseamnă funcţionar public profitor? Se poate traduce cam 
astfel: după ce a căpătat angajare definitivă, ceea ce-i asigură 
salariu, concediu, bonusuri, mese plătite simbolic, gratuităţi anumite 
legate de profesie, individul - public -, spre a obţine cât mai mulţi 
bani, intră în hora celor care declanşează greve ori de câte ori îi 
trece prin cap, transformă activitatea lui într-un mijloc de a 


46 


“stoarce” de la stat cât mai mult posibil, chiar dacă nu dă nimic în 
schimb. Dar o latură foarte gravă a funcţionarului public priveşte 
relaţiile cu cetăţenii: rezolvă problemele lor după bunul plac, îi 
poartă pe drumuri, îi desconsideră. Bineînţeles că se provoacă 
pierderi de timp şi de bani celor ce au nevoie de serviciile 
instituţiilor publice şi, astfel, se loveşte în prestigiul unităţii 
respective. De multe ori cauţi un funcţionar de care ai nevoie luni 
întregi, dar nu-l găseşti fiindcă azi are zi liberă, mâine pleacă la 
“perfecţionare”, poimâine e în concediu, răspoimâine nu vine la 
lucru căci aplică sancțiuni... La unele instituţii, salariaţii publici nu 
răspund nici măcar la telefon; o placă pusă la centrala telefonică îţi 
transmite pe fond muzical mulțumirile instituţiei că ai telefonat, dar 
cum funcționarii sunt Supra-ocupaţi, nu ţi se poate răspunde. 
Obrăznicia merge atât de departe încât la unele instituţii nu se 
permite accesul publicului, nu se primesc telefoane, totul se rezolvă 
prin poştă. Un răspuns la o scrisoare îl primeşti după un an! Nu 
exagerez deloc, deţin o groază de exemple concrete, de aceea spun 
că funcţionarii publici (deci - unii, dar mulți) au un regim privilegiat 
faţă de cei particulari, care nu numai că nu pot beneficia de 
avantajele celor “de stat”, dar dacă nu lucrează bine, patronii se 
descotorosesc de ei repede. Deci salariaţii publici tronează, 
funcţionarii particulari funcţionează! 

Când se vor pune lucrurile la punct? La noi în ţară, 
reclamaţiile se rezolvă numai de Paşte. De Paştele... cailor! ”. 

Dragă Mossari, mi-ai luat vorba din gură... Aferim! 


(Miercuri, 5 ianuarie 2005, Cronica Română) 

III. Vederi din Țara Făgăduită 
Haifa văzută de pe Carmel 


Haifa văzută de pe coasta leneşă a muntelui Carmel oferă 
ochilor uimiţi o perspectivă de neuitat. Priveşti de pe promenadă, de 
sus, țărmul care mărgineşte golful, până departe, pe o limbă de 
pământ, un oraş strălucitor de alb, de modern şi de deschis spre 
albastrul senin al Mediteranei, spre port. De pe îngusta fâşie de 
coastă dintre Mediterana şi colina Carmelului, Haifa s-a întins pe 
pantele line ale muntelui, într-o spirală a unei arhitecturi din ce în ce 
mai elegante, spre culme, de la Hadar Ha-Karmel, cartier rezidențial 
aflat la poalele muntelui şi până sus, la Centrul Carmel, cu cele mai 
atrăgătoare case şi magazine. 


. R 7e 
Undeva, aproape de țărm, o clădire în formă de corabie cu 
pânze decupează, cu vârful catargului, seninul infinit al cerului de 
decembrie - cât de mângâietoare şi blânde sunt iernile în Țara 

Făgăduinţei - luându-și, parcă, elan, pentru o călătorie spre larg. 
De oriunde ai privi Grădinile Bahai, de jos, de pe Shderot Ha- 
Tsiyonut sau de sus, de pe platoul muntelui, remarci geometria 
aranjamentelor florale, exuberanța esenţelor tropicale, jocurile 
coloristice studiate care încadrează armonios Altarul Bab cu domul 
său aurit şi coloanele în stil corintic. Aici odihneşte fondatorul 
religiei Baha”i care îi recunoaşte pe Moise, Hristos, Buddha şi 
Mohamed drept mesageri trimişi de Dumnezeu pe Pământ în diverse 
colţuri ale lumii, toţi propovăduind o filosofie similară. Mirza Ali 
Mohamed a plătit cu viaţa îndrăzneala sa, fiind executat public în 
1850. Coborând de pe promenadă, ajungem în Carmelul Francez, 
district rezidentțal bordat de un promontoriu unde se afla Mănăstirea 
Carmelita, centrul mondial al Ordinului Carmelit. De la mănăstire, pe 
o potecă discretă, cobori la Peştera lui Ilie, acolo unde profetul a stat 
şi a meditat, în secolul al IX-lea î.Hr., înainte de întâlnirea sa cu 
adulatorii lui Baal. Cerându-le preoţilor păgâni să aprindă un foc de 
jertfă pentru a-şi dovedi puterea, aceştia nu au reuşit. Cu ajutorul 
Domnului, Ilie a aprins flăcările, instantaneu. Martor la eveniment, 
Ahab, regele evreu, a respins, din acel moment, păgânismul, 
masacrându-i pe adulatorii lui Baal de pe cursul râului Kishon. Se 
spune, chiar, că, în această peşteră s-ar fi adăpostit şi Sfânta Familie 
în drumul de întoarcere din Egipt. 

Coborând din Centrul Carmel cu singurul metrou din Israel, 
Carmelitul, admirăm acest tren special care circulă prin tunelul săpat 
în stâncă până la nivelul mării, trăgând un alt tren care urcă panta 
abruptă, în acelaşi timp. În partea de jos, aproape de port, eternul 
bazar gălăgios, un cartier vechi arab, cu case tradiţionale din piatră 
albă, presărat cu geamii şi minarete, cu fântâni susurând agale la 
umbra palmierilor şi cu inscripţii aurii, unduind în razele soarelui. Un 
turn cu creneluri dantelate prin care transpare albastrul cerului este - 
culmea - un siloz - poate singurul siloz plin de poezie pe care l-am 
văzut vreodată. Oamenii mişună surâzători, bronzaţi, calzi precum 
învăluitoarea zi de decembrie mediteranean, şi, de peste tot, răzbat 
arome amestecate, partea de jos a oraşului fiind, în fapt, un cartier 
vechi, cosmopolit, cu restaurante tradiționale reprezentând toate cele 
patru puncte cardinale. Gustând popularele shish kebab, shishlik şi 
una din salatele tradiţionale simţi ceva din aromele vii, amestecate şi 
îmbietoare ale locului. Ne luăm adio de la Haifa, oraşul al cărui aer 

pur de munte întâlneşte briza mării, exclamând, prin vocea 
poetului Shaul Carmel: Binecuvântar/ Fii,/ Milostivule, / Că m-ai 
lăsat/ Să intru În Ţara Făgăduită. 

(Sâmbătă, 8 ianuarie 2005, Cronica Română) 

În drum spre Mormântul Sfânt... 


La poalele cetăţii vechi a Ierusalimului, privim din pragul 
Bisericii Tuturor Naţiunilor spre Muntele Măslinilor, şi ne rotim 
privirile, apoi, spre zidul masiv al vechii cetăţi, cu Poarta Milei sau 
Poarta de Aur în faţă, pe unde a intrat Mântuitorul în cetate, singura 
poartă închisă şi care se va deschide atunci când Mesia îi va conduce 
pe cei înviați din morţi, în cetate, revenind pe Pământ pentru a ne 
mântui . 

Undeva, aproape, Grădina Ghetsimani cu măslinii săi 
străvechi, de 2000 de ani, evocă locul unde lisus a fost vândut. 

A fi în Ierusalim de Crăciun, când, la Biserica Sfântului 
Mormânt se ţin slujbe de către toate comunităţile creştine 
reprezentate aici, nu este puţin lucru. În această zi mare, în jurul 
Golgotei unde a avut loc răstignirea, ecourile incantaţiilor se 
întrepătrund, mirosurile de smirnă şi de tămâie se amestecă...Este un 


loc al rememorării...să ne întoarcem pe drumul Golgotei pentru a 
reface, pas cu pas, calea îngustă care se înşiruie printre zidurile 
alburii şi atât de apropiate, desenând labirintul şerpuit al unui bazar 
oriental animat şi pestriţ. 

Nu se ştie dacă pe lespezile cu care este podită Via Dolorosa a 
păşit lisus acum 2000 de ani, căci există un drum mult mai vechi 
îngropat sub pământ. Dar , se spune, acesta a fost sensul şi traseul 
suferinței care începe de la Poarta Leilor situată în Cartierul 
Musulman. Pe uriaşele dale de piatră, din perioada romană, ar fi 
călcat lisus cu apostolii săi. Cele 14 Popasuri ale Crucii se înşiruie în 
locurile cele mai neobişnuite. Primul Popas al Crucii unde Iisus a 
fost condamnat se află, în mod neaşteptat, în curtea Şcolii Umariyah, 
o şcoală de băieţi, musulmană. Deosebit de încărcată de o aură divină 
sunt Capela Condamnării şi Biserica Biciuirii. Aici, lisus a fost 
pedepsit şi i s-a pus coroana de spini. Toate popasurile sunt marcate 
cu plăcuțe şi biserici care reamintesc căderile şi suferinţele 
Mântuitorului. Al şaselea Popas se află la Casa Sfintei Veronica, 
unde aceasta i-a şters faţa cu voalul ei. Al optulea Popas, de pildă, 
este situat în faţa Bisericii Sf. Haralambie construite pe locul unde 
lisus le-a spus bocitoarelor: “Nu plângeţi pentru mine, plângeţi 
pentru Ierusalim !” Popasurile următoare se află chiar în incinta 
Sfântului Mormânt... 

Treptele din dreapta duc spre Golgota. Mai sunt încă trei 
popasuri importante, acolo unde lisus a fost dezbrăcat de veşminte, 
locul unde a fost țintuit pe cruce, înălțarea Crucii şi coborârea 
trupului lui Hristos de pe Cruce. Popasul al paisprezecelea se află sub 
Sfântul Mormânt. Cavoul, piatra care a fost mutată miraculos din fața 
intrării, locul înmormântării precum şi cavoul adiacent al lui Iosif din 
Arimateea. 

Mulțimea de oameni veniţi din toată lumea, iluminaţi prin 
rugăciune, la marea slujbă de Crăciun, merge în pelerinaj la Sfântul 
Mormânt retrăind, cu vii emoţii, Patimile Mântuitorului. Atmosfera 
este încinsă de iubire, sufletul lumii s-a adunat într-o lacrimă... 


(Luni, 10 ianuarie 2005, Cronica Română) 

La pas spre Marea Moartă... 


Iarna, drumul spre Marea Moartă este o plăcere. Clima este 
blândă, cu o temperatură trecând puţin peste 21 — 22 de grade, 
soarele este mângâietor iar peisajul de munţi deşertici şi roşiatici care 
ne înconjoară este fabulos. Situată la 400 de metri sub nivelul mării, 
într-o falie geologică ducând până în estul Africii, Marea Moartă este 
cel mai jos bazin maritim de pe glob, iar peisajul este sterp, dar pare 
plin de viaţă. Şi asta numai în imaginaţia noastră. Parcă vezi primii 
pelerini creştini care au venit aici, miraţi de lipsa de viaţă a locurilor. 


Apa conţine 40 de grame de săruri la sută, are aspectul şi consistenţa 
unui ulei puţin mai diluat, iar corpul pluteşte la suprafaţă ca un dop. 

Chiar şi iarna, sub razele ocrotitoare ale astrului zilei, vizitatori 
îndrăgostiți de peisajul marțian specific locului se scaldă în apa 
călduţă amar de sărată, bleu verzui, a acestei întinderi lichide atât de 
speciale numite, în limba profeților, Yam ha melah. 

Regiunea deşertică întinsă între dealurile ludeei şi Marea 
Moartă era, în trecut, o regiune hermitică, a profeților şi a 
răzvrătiților împotriva ocupanților de tot felul. David s-a ascuns aici 
de Saul. Hasmoneenii s-au refugiat aici din calea forţelor duşmane 
greco-siriene. lisus s-a retras în deşert pentru a medita, iar esenienii 
au alcătuit aici o comunitate care a rezistat mult timp în faţa Romei 
expansioniste. 

Drumul nostru trece prin Kibbutzul Ein Gedi, o mare de flori 
roşii şi ciclam, de cactuşi înfloriți exuberant, râzând parcă de 
înălțimile roşiatice ale deşertului înconjurător. O oază binecuvântată 
de Dumnezeu, cu plantaţii de palmieri, citrice, struguri, un paradis al 
fructelor şi florilor exotice unde mâna omului, însufleţită de credinţă 
şi dragoste, a făcut minuni... Un loc cântat şi în Cântarea Cântărilor 
într-un verset de neuitat: Jubitul meu e ciorchinele de ienupăr din 
Enghedi, de la vii cules... Acest paradis terestru atât de multicolor şi 
de parfumat dăruit sufletului vizitatorului obosit de praful roşu al 
înălțimilor biblice din jurul Mării Moarte priveşte, de la o altitudine 
medie, spre țărmul celălalt al Yam ha melah, țărm care aparţine 
Iordaniei. Pe țărm este Ein Gedi Spa, o staţiune familiară, cochetă, ca 
o fotografie veche, de epocă, din albumul bunicilor. 

Şoseaua şerpuieşte între colinele roşiatice şi Marea Sărată (ca 
să traducem denumirea ei din ivrit), iar la orizont se profilează, 
deodată, o stâncă imensă, cu un platou deasupra, în aceleaşi nuanţe 
cu cele ale deşertului înconjurător : Masada. Fortăreaţa lui Irod 
cuprindea un palat magnific, băi romane cu un ingenios sistem de 
încălzire, depozite şi cisterne uriaşe. Urcând la pas pe Poteca 
Şarpelui, bucuria panoramei care ţi se oferă este incomparabilă. 

În anul '70 după Hristos, zeloţii (un grup de evrei rebeli) au 
rezistat, murind până la unul, în faţa asediului Legiunii a Zecea 
Romane. Masada este, după Zidul Plângerii, al doilea loc de pelerinaj 
din Israel. Simbolul libertăţii cucerite aici prin moarte rezistă şi azi: 
recruţii depun jurământul militar în această fortăreață, strigând: 
“Masada nu va mai cădea!” Un jurământ însuflețitor pentru tinerii 
acestui popor întreprinzător care a ştiut să scoată apă din piatră şi să 

creeze o lume civilizată şi de o halucinantă modernitate, în respectul 
tradiţiei şi religiei, în plin deşert... 
(Miercuri, 12 ianuarie 2005, Cronica Română) 

Hoinărind pe “Dealul Primăverii“ 


O plimbare prin Tel 
Aviv (însemnând, în 
ebraică, Dealul Primăverii) 
îţi evocă exuberanta nuntă 
dintre trecutul plin de 
umbre învăluitoare şi viața 
nouă, tinerească, plină de 
lumină a metropolei de 
azi... Trecutul este marcat 
de denumiri de străzi 
(Allenby - generalul 
britanic care a eliberat 
oraşul de turci în 1917, 
Dizengoff- cel dintâi primar 
al urbei, în ordine 
cronologică, Bialik, poetul 
naţional al Israelului, 
Rotschild, Ytzhak Rabin, 
regele George şi alții), M i 
Muzeul Israelului cu Pavilionul său TE etnografie iudaică i în FEEN 

Dar trecutul trăieşte încă în toată splendoarea lui încremenită 
în piatra gălbuie a aşezărilor arabe din Yafo. Căci, se spune, aici e 
locul unde a început totul...După potop, cel mai tânăr dintre fiii lui 
Noe, lafet, a găsit un deal plăcut deasupra unui golf şi s-a stabilit 
acolo, numind locul “Yafo” (în ebraică “frumos”). Au trecut pe aici 
egiptenii, Alexandru cel Mare, Irod, Richard Coeur de Lion, 
Napoleon, oştirea otomană, fiecare transformând, într-o oarecare 
măsură, oraşul. Vechiul Yafo a devenit, în zilele noastre, o colonie 
de artişti, el găzduieşte galerii de artă, ateliere, magazine de profil 
precum şi fermecătoare cluburi şi restaurante cu specific local. 
Hoinărind pe cheiul vechiului port, simţi pulsul liniştit al aşezării în 
ritmul legănat al paşilor patronilor de restaurante şi de mici magazine 

de artizanat, mai toţi arabi. Turnul vechi din centru, al cărui orologiu 
bate încă ora unui trecut fără leac, este înconjurat de geamii şi 
minarete. Seara, în clarobscurul unei brize triste, poţi auzi 
muezinul...La restaurantul din turnul de pe mare, Taboun gustăm 
cele mai delicioase şi neaşteptate feluri pescăreşti, din fructele mării, 
ascultând şi privind nemărginirea atât de albastră a Mediteranei... 

Revenim pe strada Neve în Tel-Aviv-ul atât de însufleţit...Se 
spune că Ierusalimul gândeşte, Haifa munceşte, iar Tel-Aviv-ul se 
distrează...Să simţi viaţa şi tinereţea acestui oraş cât mai aproape de 
miezul nopţii este chiar un privilegiu...Pe arterele principale ale 
oraşului, Rotschild, Allenby, Ibn Gabirol se află cafenele care 
rivalizează, prin farmecul, intimitatea şi personalitatea fiecăreia, cu 
cafenelele pariziene. Putem sta toată noaptea de vorbă cu prietenii, 
cu o delicioasă cană de Irish Coffee în faţă, 


în moderna Arcafe, pe Rotschild, sau la Cafe Tamar pe 
Sheinkin, o cafenea boemă aşezată sub crengile unor arbori 
impunători. Cercul de prieteni este românesc, sunt prieteni care te fac 
să te simţi acasă, doar pentru că gândesc, simt şi suferă de dor pe 
româneşte. Sau pe Dizengoff, la un croissant şi un cappuccino, cât e 
noaptea de lungă, după un spectacol excentric urmărit în limba ţării, 
unde, chiar dacă nu am înţeles discursul, am receptat mesajul 
subliminal al limbajelor non-verbale, în faimosul Teatru Ha-Bimah 
de aici. Unde este aşteptată, în februarie, trupa Teatrului Naţional din 
Bucureşti, în frunte cu maestrul Beligan, într-o unică reprezentaţie a 
Egoistului lui Jean Anouilh. Vor mai juca, aici, Carmen Stănescu, 
Damian Crâşmaru, Mihai Fotino şi alți monştri sacri ai scenei 
româneşti, iar biletele s-au vândut deja... 

Este suficient să stai afară, la o masă şi să admiri spectacolul 
nopţii. Trecătorii sunt veseli, iar plimbările, atât de plăcute “iarna”, 
în aerul proaspăt al nopţii, devin chiar un prilej de bucurie... 

Şi tot într-o noapte am părăsit Tel-Aviv-ul, decolând de pe 
vastul aeroport Ben Gurion, cu o cursă regulată a companiei El-Al 
şi admirând, de sus, constelația fosforescentă a metropolei israeliene 
de la Mediterana. La bună vedere, prieteni ! 


(Joi, 13 ianuarie 2005, Cronica Română) 

IV. PORTRET DE SCRIITOR 


IV. PORTRET DE SCRIITOR 
România: pluralitate şi multiculturalism 
În dialog cu profesorul şi scriitorul Carol Iancu 


„Astăzi, dacă ţara mea natală nu-mi 
este şi o patrie, îmi este cel puţin o matrie 
care niciodată nu m-a părăsit. ” 


„Sunt născut într-un orăşel din 
nordul Moldovei, într-o familie modestă, 
unde aspectele religioase contau mult. 
Diploma de maturitate am luat-o la 
Liceul Costache Negruzzi din laşi. 
După ce am părăsit definitiv ţara mea 
natală, la vârsta de 17 ani la 
Universitatea Ebraică din Ierusalim, am 
urmat studii de istorie generală, de 
istorie evreiască, de limba şi literatura 
franceză, de psihologie şi pedagogie. 
Titlul de Master of Arts cu menţiunea 
magna cum laude şi redactarea unei lucrări despre Charles Peguy 
mi-au permis obţinerea unei burse de studii acordate de guvernul 
francez. Am beneficiat de o primire excepţională la Universitatea 
Paul Valéry din Montpellier unde mi-am început cariera 
universitară, preocupat de pasionanta cercetare a istoriei evreilor 
din România, care mi-a pus două probleme : statutul evreilor şi 
drepturile minorităţilor. ” (Din discursul ținut cu ocazia decernării 
titlului de Doctor Honoris Causa al Universității Babeş-Bolyai din 
Cluj-Napoca, la 8 noiembrie 2005). 

Carol lancu este şeful catedrei de istorie contemporană la 
Universitatea Paul Valery — Montpellier III. Este autorul unor 
lucrări consacrate istoriei evreilor români precum şi relaţiilor 
internaţionale. Din volumele apărute în limba română cităm: Lupta 
internaţională pentru emanciparea evreilor din România, vol. 1 
(1913-1919), vol. 2 (1919-1939), Miturile fondatoare ale 
antisemitismului - din Antichitate până in zilele noastre şi 
Bleichroeder şi Cremieux, Editura Hasefer şi Shoah în România. 
Evreii în timpul regimului Antonescu, Editura Polirom. 


- Sunteţi din nou în România cu prilejul acestei duble 
lansări... 

- La Librăria Cărtureşti a avut loc marţi, 16 mai, lansarea 
volumelor mele Miturile fondatoare ale antisemitismului şi 
Bleichroeder şi Cremieux în care este vorba despre istoria evreilor 
din România şi despre alte subiecte conexe cum ar fi relaţiile dintre 
evrei şi creştini, miturile fondatoare ale antisemitismului, studiu 
sintetic care merge din antichitate până în zilele noastre. 

- Cum aţi scris Miturile fondatoare? 

- Această carte are o anumită istorie. Cu câţiva ani în urmă, 
un negaţionist în Franţa, Roger Garaudy a publicat un volum intitulat 
Miturile fondatoare ale politicii israeliene. Dintr-un anumit punct 
de vedere, acest volum este un răspuns dat acestui pamflet 
negaționist, cartea mea fiind o lucrare ştiinţifică având la bază o 
documentare serioasă. Ceea ce mi s-a părut important este de a 
percepe acest fenomen pe termen foarte lung în perspectiva miturilor 
sale fondatoare. Aceste mituri se perpetuează de la o epocă la alta şi 
de la o civilizaţie la alta. Un lucru foarte curios este legenda sângelui 
ritual sau legenda omorului ritual. Primii care au suferit de această 
acuză au fost creştinii în antichitate. Erau acuzaţi de greci că ar folosi 
sânge omenesc pentru ritualurile lor religioase. Regăsim această 
acuză din Evul Mediu până în contemporaneitate. Se credea că, în 
special înaintea Paştelui, evreii ar avea nevoie de sânge omenesc, 
pentru a fabrica pasca, azima iar această credinţă s-a înrădăcinat. 
Chiar Papa a emis o serie întreagă de bule pontificale prin care 
spunea că aceste lucruri nu sunt adevărate. Dar această legendă s-a 

menţinut până azi. Miturile sunt lucruri false în care oamenii cred. 
Legenda omorului ritual din Evul Mediu a avut consecinţe teribile: 
pogromuri împotriva evreilor. Acuzaţiile de omor ritual s-au 
înrădăcinat în Balcani şi în Ţările Române. Niciodată, până la 
conflictul israeliano-arab din Orient, această acuză nu apărea în 
lumea musulmană. Totuşi, din cauza confruntărilor din Orientul 
Apropiat şi Mijlociu, o regăsim şi în Islam. Un ministru arab a scris o 
carte care se intitulează La Matza de Sion (Pasca de Sion) în care 
spune că evreii nu au nevoie de sânge creştin ca să fabrice azima de 
Paşte ci de sânge „omenesc”, prin care el se referea la arabii care, în 
majoritatea lor sunt musulmani. lată un mit care s-a transferat de la 
civilizaţia creştin europeană spre o civilizaţie musulmano- 
mediteraneană. Un alt mit: conspirația mondială.. Astăzi, din cauza 
conflictului din Orientul Apropiat şi Mijlociu nu se mai spune 
complotul evreiesc mondial, se spune complotul sionist mondial 
iniţiat pentru a distruge creştinismul. Statul Israel ar intenţiona să-şi 
impună hegemonia peste tot în Orient. Este vorba, în special de cel 
mai mare fals din istorie care se numeşte Protocoalele înţelepţilor 
Sionului. 

- De când există aceste mituri? 

- Ura faţă de evrei are istoria cea mai îndelungată. Pentru a o 
exprima se utilizează tot felul de termeni: antiiudaism, antisemitism, 
iudeofobie, rasism, xenofobie şi aşa mai departe. „Antisemistismul” 
apare, pentru prima dată ca atare în anii '80 ai secolului al XIX-lea, 
în cartea unui pamfletar german care se numea Wilhelm Marr, 
intitulată Victoria iudaismului asupra germanismului. El utilizează 
pentru prima dată cuvântul „Antisemitismus”. Asistăm la o anumită 
mutație şi, într-adevăr, antiiudaismului clasic i s-a adăugat rasismul 
contemporan. Biserica creştină a fost antisemită din punct de vedere 
religios, nu din punct de vedere rasial. Un evreu care se boteza putea 
deveni preot. În biserica catolică putea deveni episcop, arhiepiscop, 
cardinal, papă, au fost chiar doi papi de origine evreiască. În Spania 
medievală avem o excepţie importantă numită „puritatea sângelui”, 
„limpiezza di sangre”, la un moment dat nu exista ideea rasială, ci un 
fel de protorasism. Nu putem spune că în antichitate sau în Evul 
Mediu exista antisemitism, ci antiiudaism. Dar fenomenul apăruse în 
perioada precreştină. E vorba de ostilitatea unor mari imperii 
politeiste faţă de o minoritate monoteistă care aduce ceva nou din 

punct de vedere religios, şi anume credinţa într-un Dumnezeu care 
este pretutindeni prezent şi nicăieri materializat. Dumnezeu care este 
spirit. Poporul evreu este primul popor monoteist. Din iudaism se va 
naşte, apoi, creştinismul şi apoi o a treia mare religie monoteistă, 
Islamul. Dar acest fenomen de ostilitate faţă de evrei nu a existat 
peste tot. Nu s-a manifestat în China, în India ci doar în două tipuri 
de civilizaţii, în creştinism şi în Islam. 

- Care ar fi miturile pe care se bazează antisemitismul 
contemporan? 

- Mitul că evreii ar descinde din leproşi, fiind astfel, 
stigmatizaţi. E vorba de o idee protorasistă. Această ostilitate faţă de 
o minoritate monoteistă apare şi la anumiţi polemişti greci şi romani. 
Asistăm şi la naşterea unor mituri grozave şi atunci când creştinismul 
a devenit religie de stat, evreii fiind marginalizați şi persecutați 
pentru religia lor diferită. Cel mai teribil mit este expresia „poporul 
deicid”. A-l omori pe Dumnezeu este un concept metafizic grotesc. 
Alt mit este mitul poporului necredincios. În religia catolică, până în 
anii '60 ai secolului al XX-lea exista o rugăciune "Oremus et pro 
perfidis Judaeis". Adică să ne rugăm pentru "evreii...perfidis". „Să ne 
rugăm şi pentru evreii necredincioşi”, expresie care, din păcate, s-a 
tradus „evreii perfizi”şi ce consecinţe a avut acest lucru... Este o 
exagerare, pentru că evreii sunt cei care cred în Dumnezeul unic. Cât 
rău au făcut această acuză şi acest mit... Datorită unui istoric francez, 
Jules Isaac şi datorită intervenţiei fostului Mare Rabin al României, 
Alexandru Şafran, la Silsberg, în Elveţia, în 1947, s-a analizat cum s- 
a ajuns la Shoah (Holocaust) şi s-a spus că învățământul creştin 
trebuie schimbat pentru ca tineretul să afle cine sunt evreii în sens 
pozitiv nu în sens negativ cum s-a transmis din generaţie în 
generaţie. 

De la conspirația mondială evreiască vom ajunge la mituri 
mai moderne care se vor menține până în secolul al XX-lea. Unul 
dintre ele spune că dispersiunea evreilor în lume apare ca o pedeapsă 
divină pentru răstignirea lui lisus Hristos. Dar când lisus apare în 
istorie, diaspora evreiască exista de şapte secole. Deci nu poţi să spui 
că evreii au fost împrăștiați în lume ca o vină că l-ar fi răstignit pe El. 
Şi, în sfârşit, ultimul mit antic care s-a menţinut este „iudaismul 
degenerat”. În loc să se prezinte faptul că în antichitate existau mai 
multe curente religioase, fariseii, saduceii, esenienii, acestea sunt 

prezentate ca secte. Astfel se denaturează sensul... Şi alte şi alte 
mituri cum ar fi evreul demoniac, în Evul Mediu sau prezentarea 
mitică a iudaismului şi a creştinismului. În catedrale şi biserici 
catolice din occident vedem reprezentarea sinagogii şi a bisericii. 
Ecclesia este o femeie frumoasă cu o diademă şi cu un sceptru, 
având o privire deschisă şi sinagoga este o femeie cu ochii acoperiţi, 
care reprezintă legea cea veche care nu merge. Va apărea şi 
termenul „iudeofobie”, evreii fiind resimţiţi ca un element de 
alteritate. 

- Cum se ajunge la manipularea. în scopuri politice, a 
acestor mituri? 

- În secolul al XIX-lea apare ideea de rasă, apar ştiinţe noi: 
antropologia istorică, darwinismul social, genetica, lingvistica, 
statistica. O parte din aceste ştiinţe au fost folosite pentru a-i 
marginaliza pe evrei. Rasismul însuşi este un mit. Vi-l citez aici pe 
Einstein care, când a fost forțat să părăsească Germania, a trebuit să 
completeze un formular în care apărea întrebarea: cărei rase îi 
aparţineţi? lar el a răspuns: speciei umane. Momentul teribil este 
acela în care ideea de rasă se transformă în rasism, în stigmat. lată de 
ce, la Auschwitz, naziştii au omorât creştini, pastori protestanți sau 
călugăriţe catolice. Pentru că aveau bunici de origine evreiască. 
Ajungem la epoca noastră, la Protocoalele înţelepţilor Sionului. Este 
cel mai renumit fals din istorie, inventat de Ohrana, poliţia secretă 
țaristă, pentru a motiva astfel marile probleme sociale care 
frământau imperiul rus: ideea că şefii evreilor, rabinii lor s-ar fi 
reunit şi ar fi pus la cale să cucerească lumea: fie prin revoluţia 
bolşevică, fie prin forţa aurului. Din păcate pentru Ohrana, s-a 
descoperit că acesta este un fals. Antiiudaismul se va transforma în 
antisemitism şi antisemitismul în antisionism. 

- Cum interpretaţi negarea Holocaustului? 

- Ca o formă de manifestare a antisemitismului. Eu, ca istoric 
folosesc termenul „Shoah” şi nu cuvântul „Holocaust” pentru că 
acesta are şi un sens metafizic: „ardere de tot a unei victime”. Aici a 
fost voinţa unui stat puternic de a distruge un întreg popor. Dacă erai 
născut evreu erai deja condamnat la moarte. 

- Cum aţi rezuma mesajul cărţii? 

- Cartea are o menire demonstrativă şi una pedagogică. Este o 
sinteză asupra pericolului de a crede în anumite aserțiuni complet 


62 


false. Soluția este învățământul stimei şi nu al dispreţului, prin 
cunoaştere. 

- Care ar fi elementele de noutate ale volumului 
Bleichroeder şi Crémieux? 

- În urmă cu câţiva ani, la Paris, am descoperit o serie de 
scrisori inedite ale lui Gershon von Bleichroeder, bancherul lui 
Bismarck care a avut un mare rol în istoria Germaniei. Celălalt este o 
personalitate franceză, evreu de origine, ministru al justiţiei în 
guvernul de la 1848, din Franţa şi care a contribuit la eliberarea 
negrilor din coloniile franceze. România a fost recunoscută ca stat la 
Congresul din 1878 de la Berlin. Aceste două personalităţi au 
corespondat şi s-au manifestat la Congresul de la Berlin în favoarea 
coreligionarilor lor din România, unde exista o comunitate evreiască 
importantă, înrădăcinată de mai multe sute de ani şi care s-a bucurat 
de o mare toleranță şi o primire frumoasă din partea românilor. În 
1848, revoluționarii au cerut drepturi şi pentru evreii noştri. Lupta 
pentru emancipare a evreilor din România începe în 1848. Crémieux 
a spus în Parlamentul României: „Mă adresez dumneavoastră şi vă 
rog să faceţi pentru coreligionarii mei ceea ce am făcut eu pentru 
negrii din coloniile franceze din Africa.” Elementele extremiste s- 
au împotrivit acordării drepturilor cetăţeneşti evreilor şi atunci s-a 
votat un articol teribil în Constituţia României care spunea următorul 
lucru: „Orice străin poate deveni român dacă este creştin.” Marile 
organizaţii internaţionale vor cere guvernanţilor români să li se dea 
evreilor drepturi cetăţeneşti. Congresul de la Berlin se încheie cu 
recunoaşterea ţărilor din Balcani, cu condiţia ca să li se recunoască 
drepturile de cetăţenie tuturor locuitorilor. Rezistenţa extremiştilor, 
combinată cu alte probleme, precum cea a liniei ferate Varciorova - 
Bucureşti - Buzău - Brăila - Galaţi - Tecuci - Roman şi Tecuci - 
Bârlad, (în care Bleichroeder a intervenit energic, în sprijinul 
continuării lucrărilor, la cererea lui Bismarck) au dus la tergiversarea 
rezolvării problemei evreieşti. În ciuda eforturilor celor doi 
protagonişti ai cărţii, problema încetăţenirii evreilor tot nu s-a 
rezolvat. Erau peste 270 000 de evrei care au trebuit să aştepte până 
la sfârşitul primului război mondial ca, în sfârşit, să fie recunoscuţi 
drept cetăţeni. Ei au luptat pentru România, dar statutul lor era acela 
de străini nesupuşi unei protecţii străine. Bunicul meu a murit ca erou 
la Mărăşeşti fiind considerat „un străin nesupus unei protecţii 

străine” deşi provenea dintr-o familie cu străvechi rădăcini în 
Moldova. Este paradoxal faptul că tocmai România care a primit 
evreii încă din secolul al XVI-lea, a fost unul din ultimele state care 
le-a acordat cetățenie. Această carte interesează diplomaţia 
europeană, e vorba de relațiile internaționale şi despre lupta pentru 
drepturile omului. 

- Cum pot fi schimbate aceste rezistenţe? 

- Am încercat să reconstitui istoria Shoah-ului în România. 
Peste 90 la sută din evreii din Moldova, Muntenia, Transilvania de 
Sud au rămas în viaţă, dar în Basarabia, Bucovina şi Transnistria, 
situaţia evreilor a fost mult mai dramatică. Mă bucur că astăzi se 
prezintă în şcoala românească situaţia reală. România transmite 
Europei un mesaj extraordinar, prin funcţionarea Universităţii Babes- 
Bolyai care are 19 facultăţi cu limba de predare română, 16 facultăţi 
cu predare în limba maghiară, 10 în germană şi două departamente 
de studii ebraice. România dă un exemplu de pluralitate şi 
multiculturalism. Ca profesor responsabil al doctoratelor privind 
istoria religiilor, conduc o serie întreagă de teze şi mă bucur că o 
serie de studenţi din România vin la noi pe baza acordurilor dintre 
Universitatea din Montpellier şi Universitatea din Bucureşti, 
Universitatea din Cluj şi Universitatea din laşi. În cursurile mele 
România este mereu prezentă şi nu-mi uit niciodată ţara mea de 
origine. Astăzi, dacă ţara mea natală nu-mi este şi o patrie, îmi este 
cel puţin o matrie care niciodată nu m-a părăsit. 


(Joi, 25 mai 2006, Cronica Română) 

De la suflet la suflet cu Ileana Vulpescu 


e Arta conversaţiei, Arta Grafică, 1994 

e Candidaţii la fericire, Editura Tempus, 
2002 

e Carnetul din  port-hart: Editura 
Eminescu, 1996 

e Rămas-bun: Cartea Românească, 1975 

e  Rămas-bun casei  părinteşti: Arta 
Grafică, 1990 

e Sărută pământul acesta, Cartea 
Românească, 1987 

e Viața nemaipomenită a marelui 
Gargantua, tatăl lui Pantagruel şi 
Uimitoarea viață a lui Pantagruel, fiul uriaşului Gargantua/ticluite 
odinioară de François Rabelais; povestite pentru copii de Ileana şi 
Romulus Vulpescu, Editura Tineretului, 1968 


De-amor, de-amar, de inimă albastră. Cel mai recent roman al 
Ilenei Vulpescu este o punte, desigur, spre următoarea carte. „Nu 
toate experiențele duc la descoperiri. Toate îmbogățesc, însă, 
cunoaşterea.” - spunea scriitoarea. „Viaţa e alcătuită din şesuri, din 
văi, din piscuri, altfel spus, din platitudine şi din rutină, din 
deprimare şi din bucurie. Viaţa se compune din ţevi sparte, din 
robinete care curg, din tencuieli coşcovite, din plase pe care la cari 
de la piaţă, din rufe pe care le speli, din coate-n tramvai, dar şi din 
Bach şi din Beethoven, din Shakespeare şi din Tolstoi. Din Eminescu 
şi din Blaga, din Michelangelo şi din Țuculescu. Totul e viaţă. Noi 
trăim dureri şi bucurii, dar mai presus de ele trăim viaţa. Ceva 
sacru, a cărui rațiune finală n-o cunoaştem sau încă n-o cunoaştem.” 
(Ileana Vulpescu) 


- Cu ce gânduri aţi oferit cititorilor cel mai recent roman 
publicat anul trecut? 


65 


- Cartea se numeşte De-amor, de-amar, de inima albastră şi a 
apărut în anul 2005 la o editură din Ploieşti, numită Tempus. Este o 
carte cu nişte personaje dintre care unele au vârsta mea, altele sunt 
mai bătrâne decât mine; iar acţiunea cărții porneşte prin 1950 şi se 
termină în zilele noastre. 

E o perioadă despre care nu se poate spune că a fost una de 
fericire în viaţa oamenilor şi, de fapt, nici nu ştiu dacă există vreo 
perioadă de fericire totală pentru cineva...depinde mult pe ce palier 
te-a situat viaţa. De unde porneşti. Personajul principal feminin este 
o fiică de ţăran, cu mama analfabetă, numai taică-său ştie să se 
iscălească şi să citească; romanul urmăreşte evoluţia acestei persoane 
din 1944, de la vârsta de 12 ani, fiind născut în 1932 şi după aceea, 
modul în care această persoană reuşeşte să se strecoare în viaţă cum, 
de fapt, foarte mulţi dintre noi ne strecurăm; ne-am strecurat într-o 
epocă, ne strecurăm şi în celelalte pentru că despre foarte puţini 
oameni se poate spune că trăiesc aşa cum şi-ar fi dorit, ei, mai 
degrabă trăiesc o viaţă aşa cum au putut s-o trăiască. Ceea ce se 
poate spune despre trecut, despre prezent şi despre viitor. Aşadar, o 
viaţă obişnuită a unor oameni într-o anumită epocă: nu este viaţa 
unor victime, ci a unor oameni care trăiesc normal atât cît pot să-şi 
permită într-o vreme anormală. Or, am ajuns la concluzia că, de fapt, 
vorba unei bătrâne ardelence: „Apoi, mamă, n-o fo niciodată să nu 
fie cumva.” 

- Ce alte conotaţii mai daţi romanului dumneavoastră? 

- De fiecare dată urmez sfatul unui mare romancier american 
care spunea aşa: „„Menirea unui roman? Să povestească.” Eu 
povestesc, pur şi simplu. Nu-mi propun să conving pe nimeni de 
nimic, nu-mi propun să fac o emblemă, un stindard din ceea ce spun, 
ci să spun sincer ce cred despre nişte personaje pe care mi le-am 
închipuit eu pornind de la o viaţă reală, o viaţă pe care eu am trăit-o 
şi, iată, în privinţa peisajului social nu este nimic inventat, este 
adevărul adevărat, este realitatea-realitate şi oamenii aceştia din carte 
trăiesc cum trăiesc foarte mulţi oameni. Personajele mele încearcă să 
ducă o viaţă cinstită, cumpătată, să nu facă rău nimănui. Principiul 
cel mai important în viaţă este să trăieşti şi să laşi şi pe alţii să 
trăiască. 

- Din ce v-aţi inspirat? 

- Din viaţa reală. Mi-am dat osteneala să respect epoca în care 
se petrece un lucru iar personajele să fie credibile. Cu cât se 
recunosc mai mulți oameni în ceea ce ai scris tu, cu atât înseamnă că 
eşti mai aproape de atingerea scopului. De fapt, cel mai important 
lucru este să comunici; sufletul tău, autor, cu sufletul cititorului. Eu 
trebuie să mă depărtez de personajele cu care am „coabitat” în cartea 
recentă ca să poată să apară alte personaje la orizont. Pentru mine ele 
sînt vii; trebuie să treacă o vreme în care să mă depărtez de ele. 

- Ce aveţi pe masa de lucru? 

- Cartea pe care o scriu acum porneşte cu personaje care apar 
înainte de primul război mondial şi ajung până după 1990; iar ultimul 
personaj ajunge chiar până în zilele noastre. Este o viaţă obişnuită a 
unor oameni obişnuiţi care trec şi prin regimul capitalist de dinaintea 
celui de-al doilea război mondial, trăiesc şi comunismul şi trăiesc şi 
ceea ce numim noi reformă şi tranziţie... Ceva mai debusolant pentru 
om, ceva mai dezolant, mai lipsit de speranţă ca acum nu s-a trăit, 
cred, niciodată. În timpul comunismului aveai o speranţă că se va 
schimba ceva. Dar acum ce să speri? Personajele mele sunt oameni 
obişnuiţi, lucizi, nu aspiră la țeluri măreţe, sînt nişte oameni care îşi 
câştigă pâinea. Oameni care înțeleg viaţa ca pe o desfăşurare de 
lucruri fireşti. 

- Lucian Pricop, directorul Editurii Paralela 45, mi-a 
dezvăluit apropierea unui eveniment, lansarea unei noi ediţii a 
unei faimoase opere a laureatului cu Premiul Nobel, Juan 
Ramón Jiménez. 

- Va reapărea o carte superbă a lui Juan Ramón Jiménez, 
Platero y yo, Platero si cu mine, Platero fiind un măgăruş argintiu; 
şi, tot foarte curând, încă o carte de Simone de Beauvoir, Les belles 
images, Imagini frumoase, iar tălmăcirea lor în limba română îmi 
aparține. Platero y yo este cea mai frumoasă carte pe care am tradus- 
o vreodată şi una dintre cele mai frumoase cărți pe care le-am citit. 
Prima data, Platero, tradus de mine, a apărut în revista „Secolul XX” 
cu o prezentare a marelui hispanist Andrei Ionescu. El va actualiza 
această prezentare pentru Editura. “Paralela 45” . Jiménez îşi 
povesteşte aventurile lui andaluze, în peregrinările cu măgăruşul lui 
argintiu. E o carte destinată copiilor, dar este o carte de o frumuseţe 
extraordinară care, de fapt, se adresează, într-un alt registru, şi 
adulţilor. Este o ediţie bilingvă. Secretul este ca textul să curgă în 

limba în care l-ai tradus ca şi cum ar fi fost scris în această limbă. 
Adică, în afară de lucrurile de civilizaţie, de anumite obiecte, 
localităţi, obiceiuri care apar, să nu se simtă că este o traducere. În 
proză trebuie să urmăreşti ritmul limbii scriitorului, să-i respecţi 
modulaţiile frazei, să pricepi acel ritm al frazei din care traduci. 

- Care este specificul limbii lui Jiménez? 

- Scriitura lui este de o frumuseţe, de o puritate, de o simplitate 
totală, ca toate marile cărți care vor să transmită ceva. 

- Care este menirea traducătorului? 

- În cazul scriitorului în general, nu doar al tălmăcitorului, care 
este şi el un creator, importantă este arta de a transmite. 


(Marţi, 28 martie 2006, Cronica Română) 

Privind pe Fereastra de la Veneţia cu Silvia Kerim 


Silvia Kerim a realizat musical- 
uri inspirate din marea literatură pentru 
copii: Marry Poppins, Micuța Dorothy, 
Frumoasa din Pădurea Adormită, 
Gulliver în Ţara Piticilor, aflate şi azi 
în repertoriile teatrelor din întreaga 
țară. Între anii 1996 si 1997 a realizat 
serialul de televiziune  Căsuţa cu 
poveşti. Este autoarea unor scenarii 
radiofonice pentru copii preluate de 
Electrecord. Între 1972 si 1983 a 
colaborat, în calitate de producător 
delegat, la casele de filme, cu Mircea Veroiu, Mircea Daneliuc, 
Sergiu Nicolaescu şi alții. 

A fost distinsă cu Premiul Uniunii Scriitorilor la categoria 
Literatură pentru copii şi tineret, 1990. Premiul "Emil Gârleanu", 
acordat de Centrul Internațional Ecumenic în 1995, medalia de 
bronz pentru merite culturale excepționale acordată de Academia 
"Carpatica" în 1998. Volumul Vedere din Parfumerie a primit 
premiul Uniunii Scriitorilor în 1999. I s-au decernat titlul de 
"Femeia anului 2004" de către Institutul Bibliografic American şi 
Ordinul "Meritul Cultural" în grad de Cavaler. 


Silvia Kerim s-a născut într-un Bucureşti plin de grădini 
umbroase, de parcuri care îmbiau la visare, într-un oraş cu palate şi 
case boiereşti şi negustoreşti, seducător pentru călători şi artişti, iar 
viața i s-a rânduit într-un cartier specific Bucureştilor anilor 
interbelici, la intersecţia unor străzi vechi şi pline de flori, de la 
Popa Nan la Mântuleasa, prin Anton Pann, strada Parfumului, 
Traian, Labirint, pe caldarâmul cărora mai poți ghici paşii celor ce 
le-au locuit: un Anton Pann, un lon Ghica, un Ionel Teodoreanu, un 
Ilarie Voronca, un Isac Peltz, un Nicolae Cajal şi atâția alții. 

Străvechea “Parfumerie”, casa plină de melancolie de pe strada 
Parfumului, casa Silviei Kerim, clădită la 1847, mai strecoară şi azi, 
prin frontoanele sale, umbrele şi luminile apusului, culorile 
inconfundabile ale unor imagini din trecut, pe fundalul clopotelor 
legănate, de sărbători, la Biserica Lucaci, la Sfânta Vineri sau la 
Ceauş Radu... Între zidurile “Parfumeriei” a scris peste 20 de 
volume de literatură memorialistică şi carte de copii, scenarii de 
filme, musical-uri, îndrăgitul serial de televiziune “Căsuţa cu 
poveşti”, tălmăciri alese din marea literatură a lumii... A fost una 
din stelele unei promoţii de aur a Facultăţii de Limbi Străine, alături 
de Irina Mavrodin, Paul Miclău, Modest Morariu şi Mircea 
Ivănescu. 


- Ce v-a făcut să reveniţi la Veneţia, doamnă Silvia Kerim? 

- Retrăirea acestui miracol s-a datorat invitaţiei care mi-a fost 
făcută de directorul Institutului Român de Cultură şi Cercetare 
Umanistică de la Veneţia de a-mi lansa, în faţa unui public select, 
două cărţi la care ţin foarte mult: Fereastra de la Veneţia şi Vedere 
din Parfumerie. Pentru cine nu le-a citit, aş menţiona faptul că: 
Fereastra de la Veneţia a apărut într-o primă ediţie la Editura Sport- 
Turism (singura care, la vremea aceea, dat fiind "specificul" ei, a 
"îndrăznit" să o publice, tăind - ce-i drept - câte ceva din manuscris). 
Cartea evocă - în stilul unui jurnal autobiografic, copilăria mea 
petrecută în Bucureştii interbelici, adică într-o capitală pe drept 
cuvânt numită "Micul Paris", ea fiind un fel de privire nostalgică spre 
un trecut condamnat să nu se mai întoarcă vreodată. Nici ca 
bunăstare, nici ca respect pentru valorile numite religie, cultură, 
dragoste de muncă, de tradiţie... 

- E de înţeles de ce aţi spus că doar acea editură aflată mai 
puţin în atenţia cenzurii comuniste a putut publica această carte 
care evocă un mod de viaţă normal, ferit de rigorile unui regim 
totalitar... Ştiu că, la vremea ei, cartea a avut un mare succes de 
critică şi de public... 

- Într-adevăr! A fost publicată în 1983 în 24.000 de exemplare 
şi s-a epuizat în vreo trei săptămâni... Explicaţia acestui real succes 
stă, cred, şi în faptul că, în paginile cărții - peste 200 - cititorul de 
atunci şi de acum, cartea fiind apărută în ediţia a treia la Editura 
Minerva, poate întâlni mari personalităţi ale culturii româneşti şi 

universale pe care le-am cunoscut la Bucureşti şi în lume şi cu care 
am stat de vorbă pe îndelete... 

- Am aflat că acolo, în Italia, au avut un şi mai mare succes 
evocările unor personalităţi italiene, prezente în cartea dvs. 
precum Fellini, Mastroianni, Sophia Loren, Vittorio de Sica... 
Ori marele poet italian, laureat al Premiului Nobel pentru 
literatură, Salvatore Quasimodo... 

- Chiar aşa a şi fost. Evocările acestea au stârnit un 
îmbucurător interes... Cât priveşte Vedere din Parfumerie, ea a 
apărut într-o primă ediţie - în 1997, în 1998 a fost premiată de 
Uniunea Scriitorilor, iar acum se află la a cincea ediţie dacă socotesc 
şi cele doua traduceri în limba engleză... Este tot un "jurnal 
autobiografic"... După cum au afirmat unii reputați critici şi oameni 
de cultură - cartea poate fi socotită "un document istoric privind 
ultimii ani de teroare din vremea lui Ceauşescu”... Am scris zeci de 
pagini despre demolările masive începute în 1984 şi continuate până 
în ziua de 21 decembrie 1989, despre faptul că Dumnezeu a salvat, o 
dată cu Revoluţia, o bună parte dintre bisericile Bucureştilor de 
lovitura de moarte aplicată în anii, Spitalul Brâncovenesc... Despre 
toate aceste nenorociri şi încă despre multe altele care au atras 
distrugerea unor destine, sinucideri, moartea năpraznică a unor 
oameni nevinovaţi care şi-au văzut căminul distrus de buldozer în 
doar câteva ore, am scris în această carte care, prin intermediul 
românilor risipiţi în multe colţuri ale pământului, a făcut "ocolul 
lumii "ajungând chiar şi în Africa de Sud... 

- Era firesc, aşadar, interesul pentru cele două cărţi ale 
dumneavoastră, manifestat atât de Institutul Cultural Român de 
la Veneţia, cât şi de publicul care v-a urmărit prelegerea. 

- Acum, dacă-mi permiteţi, daţi-mi voie să vă spun câte ceva 
despre Veneţia şi despre gazdele mele. În 828, San Marco devine 
patronul Veneţiei. De aici încolo începe o etapă plină de glorie dar şi 
de amarnice înfrângeri... Pe drapelul venețian se vor înşira nativi 
precum Marco Polo, Casanova, Vivaldi, Vasco da Gama, Domenico 
Grimani, Tintoretto, Tizian, Caravaggio şi alții, până în zilele 
noastre... Cum să nu fi copleșit de emoție după ce, o dată coborât din 
vaporetto, ajungi pe Strada Nuova şi te afli în faţa acelei minunate 
clădiri de pe la sfârşitul secolului al XIV-lea, numită Palazzo 
Correr... 

- Un palat cumpărat de Nicolae Iorga în anul 1930, din 
banii Ministerului Culturii, pe care-l conducea, dar şi din alte 
donații... 

- Aşa este. Permiteţi-mi să profit de bunăvoința profesorului 
loan Aurel Pop - directorul acestui extraordinar institut care face 
mult atât pentru cultura românească, pentru slujitorii ei cât şi pentru 
studenţii care vor să-şi aprofundeze cunoştinţele în magnificele 
biblioteci venețiene. lată ce mi-a mărturisit: "Sunt aici din anul 2003 
de parcă ar fi fost ieri. Sunt istoric medievist, dar predau şi 
paleografie latină medievală la Universitatea "Babes-Bolyai" din 
Cluj, am fost şi visiting profesor în Statele Unite, în Franţa, în 
Ungaria... În prezent sunt profesor asociat, aici, la Universitatea Ca 
Foscari - un context cu totul si cu totul special... Desigur, nici acest 
palat în care se află institutul nostru nu face excepţie de la 
grandoarea Veneţiei. Un loc binecuvântat ca, de altfel, toată Italia, 
pentru că - se ştie - aproximativ 60% din patrimoniul cultural al 
omenirii, recunoscut ca atare de UNESCO, se află în Italia. A fi aici, 
în palatul cumpărat de Nicolae lorga, pentru România, e un 
privilegiu pentru un medievist ca mine. Torga era, pe atunci, 
directorul Institutului de Studii Sud-Est Europene înfiinţat chiar de 
el... El considera că, la Veneţia ar trebui să vină cât mai mulţi tineri 
români studioşi pentru a se împărtăşi din valorile culturii universale 
concentrate aici... Între anii 1928-'30, cu bugetul pe vreo cinci ani al 
institutului pe care-l conducea, cu donaţii din partea Băncii 
Naţionale, din partea Casei Regale şi a unor oameni cu dare de 
mână şi cu iubire de cultură şi de ţară, Iorga a cumpărat apartament 
cu apartament din acest edificiu, de la an la an. În 1930, Iorga 
cumpărase pentru România aproape tot acest palat, o adevărată 
bijuterie. Între 1930-1940, a funcţionat ca institut de cercetare şi de 
cultură, aşa cum şi-a dorit lorga. Fiecare venire a lui la Palazzo 
Correr era o mare sărbătoare. Aici a existat o colecție de costume 
româneşti, de covoare, de cărți... După cel de-al doilea război 
mondial comuniştii au vrut să vândă palatul. N-au reuşit, din 
fericire! Numai că, o parte din comorile de aici s-au risipit... Din 
1966 palatul a rămas în părăsire... Prin 1988 era cât pe ce să-l 
pierdem, întrucât Primăria Veneţiei a făcut o reclamaţie către 
Ambasada României de la Roma, că palatul e în paragină şi că 
bucăţi din clădire cad peste trecători... A fost restaurat superficial. 

Apoi a venit Revoluţia... După 1990 s-au reluat lucrările cu o altă 
echipă... A fost o "cârpeală”, noroc că, între timp s-au mai făcut 
îmbunătăţiri... Palatul ăsta trebuie să trăiască!!!", îmi spune 
profesorul cu aerul şi zâmbetul unui grădinar îndrăgostit de 
nepreţuita grădină pe care o îngrijeşte. 

- Ştiu că v-aţi plimbat prin palat, iar ghid v-a fost tot 
domnul director loan Aurel Pop, cel mai tânăr membru al 
Academiei Române. 

- Da, aşa este. Profesorul Pop este nu numai cel mai tânăr 
academician român, dar poate fi oricând confundat cu studenţii 
bursieri români care vin la institut ca într-o catedrală unde pot studia, 
într-o linişte absolută, comorile culturale ale lumii. Am întârziat la 
etaj, unde sunt superbe saloane cu plafoane pictate în stil baroc şi 
neoclasic, ancadramente de ferestre din marmură italiană, sculptate 
pe la 1580... Am atins, cu teama ca nu cumva să se "destrame" , uşi 
de lemn cu furnir de pe la 1700... Profesorul îmi spunea: "E păcat să 
vii pe-aici, fără să ştii despre ce e vorba”... În palat există, într-o 
mică sală de baie, un mozaic superb în care culorile dominante, 
albastru, roşu şi alb, poartă patina timpului. Timpul ăsta înseamnă 
peste 300 de ani de când această bijuterie este călcată de paşii mai 
grăbiţi sau mai leneşi ai vizitatorilor... Am văzut şi o bibliotecă 
impresionantă, cu cărți legate în piele, unele aduse aici chiar de 
Nicolae lorga. Din păcate, piesele de mobilier s-au pierdut. Există, în 
schimb, somptuoase fotolii, canapele aparținând muzeului Peleş, 
aflate în custodie şi foarte bine ocrotite aici, la institut... Sălile de 
expoziţie sunt foarte frumoase, ca şi salonul unde se ţin conferințele, 
recitalurile de poezie şi de muzică. "Credeţi-mă, aceste săli se 
numără printre cele mai frumoase din Veneţia”, mi-a mărturisit 
profesorul. Uşile deasupra cărora flutură drapelele României şi 
Italiei, sunt deschise de dimineaţa până seara. Muzica românească ori 
cea a lui Mozart sau a veneţianului Vivaldi, răsună doar atât cât să te 
îmbie să treci pragul şi să vezi ce comori ascunde acest institut de 
cultură. Să fii părtaş la valoroasele activităţi care se desfăşoară aici, 
organizate de directorul loan Aurel Pop împreună cu mica, dar atât 
de preţioasa lui echipă de profesionişti (în frunte cu doamna Monica 
Joița), o echipă care îndeplineşte, zi de zi, dorinţa cu valoare de crez 
a lui Nicolae Iorga. "Acest palat trebuie să servească tinerilor 
(bursieri - n.n.) pentru a-şi matura vocaţia lor de intelectuali”. Iorga 

şi-a mai dorit cu ardoare: "Să vină tinerii cu o părticică din România 
şi să ducă acasă, cu ei, o părticică din Veneţia"... Şi iată că am avut 
şi eu acest privilegiu: am adus cu mine o bucăţică din Veneţia despre 
care - cine ştie? - poate că voi scrie o carte... 


(Joi, 8 iunie 2006, Cronica Română) 

Un om şi un român: Raoul Şorban 


Profesorul Raoul Şorban, o legendă 
vie. Omul - roman, omul-bibliotecă. După 
cum scria regretatul Adrian Riza în 
postfața cărții „Invazie de stafii” a 
Profesorului,  „Să-l înfățişezi unui 
necunoscut pe Raoul Şorban, este o 
imposibilitate. Mai întâi, pentru că viaţa 
lui încape cât pe zece vieţi, să le zicem, 
normale. Mai apoi, pentru că, de-a lungul 
ei, el a fost luat, pe rând şi împreună, 
pictor, critic de artă, istoric, scriitor, 
profesor universitar, om politic. Dar ce n- 
a fost Raoul Şorban? Personaj polimorf, 
paradoxal, cu un neastâmpăr al implicării 
şi cu o curiozitate de cunoaştere cu totul în afara obişnuitului. 

Raoul Şorban a primit titlul de „Drept între Popoare” acordat 
de Institutul Memorial Yad Vashem fiindcă a salvat, în vremea 
Holocaustului, evrei ameninţaţi cu moartea pe teritoriile româneşti 
ocupate de Budapesta şi le-a făcut potecă spre partea de Românie 
care mai rămăsese vie pe hartă unde aceştia s-au bucurat de grija şi 
de iubirea poporului român. „Am devenit român în legitimă 
apărare atunci când ideea de român a fost pusă la îndoială”, 
mărturiseşte Profesorul. În dialogurile cu Raoul Şorban consemnate 
de Constantin Mustaţă în cartea apărută în 2002, pe vremea când 
Profesorul împlinea 90 de ani, a fost evocată şi perioada petrecută 
în unica cetate a copilăriei, casa părintească din Dej, perioadă 
zguduită pe neaşteptate de tragicul accident al dispariţiei tatălui 
domniei sale, compozitorul Guilelm Şorban, autorul multor lieduri 
îndrăgite precum „Mai am un singur dor”, „Pe lângă plopii fără 
soț, „Numai una” şi a prelucrării unei melodii populare româneşti 
care a inspirat imnul statului Israel. 


> 

- Ce reprezintă pentru Profesorul Şorban, Stoiana, casa 
familiei ? Ce nu s-a schimbat la Stoiana? 

- Foarte mult reprezintă pentru mine Stoiana. Multă lume, 
localnici, m-au întrebat: ce nu s-a schimbat? Ce ai căutat şi ce ai 
regăsit ? Şi am răspuns greu, dar până la urmă am spus adevărul: 
ceea ce nu s-a schimbat la Stoiana este cântecul păsărilor. Păsările 
cântă exact cum au cântat în anii tinereţii mele. În rest, totul este 
alterat de vreme, de accidentele prin care a trecut locul. Eram într-o 
zi pe uliţă...trece un om cu o căruţă trasă de un cal, se opreşte şi vine 
la mine, îşi scoate clopul şi zice, cuviincios: „Domnule, eu ştiu cine 
eşti: eşti feciorul Şorbănoaiei. No, da eu cine sunt.?” „Domnule”, 
răspund, „eu nu te-am văzut în viața mea, dar un lucru ştiu: cine a 
fost tatăl dumitale.” „No, da cine?” Zic: „Şilip. Tu eşti ori Todor, ori 
Vasile, că erau doi, cam de aceeaşi vârstă.” „Tulai, Doamne, de 
unde ştii?” —mă întreabă omul. „Ochii dumitale-îi spun- sunt identici 
cu ai tatălui dumitale”... 

- În aceleaşi dialoguri consemnate de Constatin Mustaţă, 
vorbeaţi despre o carte-sinteză, în pregătire, care cuprindea 
scrieri despre Tonitza, Aurel Papp, Vida Geza, Ter Borch, Frans 
Hals, Pallady, precum şi monografia Halassy, o viaţă de artist. Ce 
se-aude în legătură cu această carte pe care aţi pregătit-o în 
laboratorul de creaţie de la Stoiana? 

- Am pregătit un volum care e gata şi care se intitulează Sortiți 
să vadă. Şi am revenit la profesia mea: eu sunt istoric de artă. Sunt 
cuprinse aici aproximativ 15 profiluri de creatori şi români şi unguri 
şi nemți şi olandezi. Cartea e gata, nu ştiu dacă o să o tipărească 
cineva. Deoarece cu editura din Cluj cu care mă înţelesesem, s-a 
întâmplat un lucru foarte interesant: mi s-a spus aşa: „Domnule 
Şorban, noi îţi tipărim cartea dacă găseşti un sponsor care să vină cu 
50-60 de milioane de lei”. Da, am găsit un sponsor. Când am 
rezolvat problema, s-a ridicat pretenţia la 80-100 milioane de lei. Şi 
am obţinut acordul Ministerului Culturii, ministru era Răzvan 
Theodorescu care s-a angajat să finanțeze volumul, plătind hârtia. 
Dar totul s-a petrecut prea uşor. Eu am obţinut 50 de milioane de lei 
într-o zi, am reuşit apoi să obţin 80 de milioane de lei într-o altă zi şi 
atunci au cerut 400 de milioane de lei. Şi le-am spus că, după părerea 
mea, eu ştiind ce înseamnă banul, pentru că îl câştig foarte greu: 
„Atâta nu merită. ” Şi nu am mai făcut nici un demers să fac rost de 

bani. Era o carte care putea fi tipărită şi cu reproduceri şi fără 
reproduceri. Pentru că, în cazul cărții de artă, contează foarte mult 
ilustrația. Specialiştii, însă, nu au neapărat nevoie de ilustrație, au 
nevoie de părerile tale. Cartea aceasta e gata. Nu cred că voi reuşi să 
o tipăresc. Nu mai înțeleg politica editorială. Titlul nu e original, nu e 
al meu. Este dintr-o poezie a lui Goethe. E un destin să vezi. În 
general vedem, dar ceea ce vedem nu interesează. Sunt, însă, oameni 
sortiți să vadă, să vadă până la esenţă şi chiar dincolo de ea. Văd 
dincolo de aparenţe. Există o viziune a cărţii care îşi găseşte 
confirmarea în abordările monografice. Cel mai mare editorial al 
meu a fost o carte despre pictorul olandez Ter Borch. Când am făcut 
propunerea amicului meu Modest Murariu, a acceptat imediat. Ştiţi 
în câte exemplare s-a vândut „Ter Borch”? În 80 000. S-a vândut 
tradus în ruseşte, s-a vândut nemţeşte, englezeşte, franțuzeşte şi 
româneşte. Foarte multe s-au vândut în lumea lui Ter Borch, în 
Olanda. Aşadar m-am ocupat de Halassy, de Ter Borch, de Frans 
Hals, mă ocup de Friedrich von Borges, nu ştiu dacă mai trăieşte, de 
mai multe luni nu am schimbat cu el nici o vorbă, sunt o serie de 
oameni pe care îi ştiu pe dinăuntru, ei , bine, există ceva care îi leagă: 
este acest dar imperativ, o poruncă: să vadă. 

- Conceptul cărţii, menirea de a vedea... 

- Nu se poate altfel. Repet, e un vers dintr-o poezie a lui 
Goethe. M-am întâlnit cu această poezie când am scris monografia 
despre Pallady. Să rezum mesajul cărţii. La acest artist de care m-am 
ocupat eu, există ceva care transpune arta în domeniul destinului. 


Adrian Riza mai scria despre Profesorul Şorban: „Și totuşi, 
silit să spun, în câteva cuvinte, cine e Raoul Şorban, aş putea, 
reducându-i la esenţă viaţa şi zbuciumul, s-o fac: Raoul Şorban este 


un om şi este un român. Şi cum zicea Eminescu, cu asta, punctum. ” 


(Sâmbătă, 18 februarie 2006, Cronica Română) 

„Principala racilă a societăţii noastre este 
distrugerea sentimentului naţional” 


Interviu cu academicianul Dan Berindei 


“Darul istoricului este a face din 
trecut o şansă de a îmbogăţi prezentul şi 
acad. Dan Berindei a contribuit la 
reintegrarea trecutului în istoria noastră 
vie”. (acad. Gheorghe Vlăduţescu) 


„Dan Berindei a trecut, împreună 
cu doamna loana Berindei, prin multe 
tragedii şi a reuşit să-şi păstreze firea 
bună, prietenoasă, deschisă, zâmbitoare. i 
Într-un fel, s-a răzbunat pe istorie prin lucrările aja şi aceasta este 
ieşirea cea mai frumoasă pentru un intelectual. Descendent al unei 
familii boiereşti, acad. Dan Berindei, recăpătându-şi drepturile 
acordate de lege, le-a donat, în întregime, Academiei Române. ” 
(acad. Eugen Simion) 


„În personalitatea sa este evidentă pilda generaţiilor de boieri 
patrioţi pentru care, înaintea interesului personal, a stat mereu 
binele țării”. (acad. Răzvan Theodorescu) 


S-a născut la 3 noiembrie 1923 la Bucureşti. A lucrat în 
cercetare, din 1946 şi până în mai 1990, la Institutul de Studii şi 
Cercetări Balcanice şi la Institutul de Istorie "N.Iorga". Din 1990 
este profesor asociat la Facultatea de Istorie din Bucureşti. Din 1992 
devine membru titular al Academiei Române. Este preşedintele 
Secţiei de Ştiinţe Istorice şi Arheologie şi preşedinte al Comisiei de 
heraldică, genealogie şi sigilografie a Academiei Române. A 

publicat peste 500 lucrări ştiinţifice, din care peste 50 de cărţi, 
referitoare la evoluţiile istorice din secolele XVIII-XX, atât din 
istoria României cât şi din cea universală, interesându-l domeniile 
istoriei relaţiilor internaţionale, istoriei culturii, istoriei social- 
politice şi altele. 


- Domnule academician Dan Berindei, care ar fi rezonanţa, 
în societatea românească, a Tratatului de Istoria Românilor, 
realizat în cadrul Academiei Române şi ajuns acum la volumul 
al IX-lea, volum pe care l-aţi şi coordonat, şi care ar fi 
semnificaţia sa mai largă? Este vorba despre o reaşezare a 
valorilor, o recuperare a unei matrici identitare? În ce ar consta 
deschiderea spre istoria vie, istoria trăită? 

- Tratatul de Istoria Românilor a răspuns unei necesităţi a 
istoriei noastre pe care Academia Română s-a considerat datoare să o 
împlinească. Trăim, în fond, într-o confuzie destul de mare privind 
cei 50 de ani de dictatură de care ne-am despărțit şi în ceea ce 
priveşte istoriografia, suntem puşi în faţa unor semne de întrebare. 
Este timpul să decantăm ceea ce a fost bun în această perioadă şi 
ceea ce ar trebui să fie înlăturat. Trebuie să mărturisesc că bagajul de 
informaţie istorică şi de înfăţişare a trecutului, pe care l-am prezentat 
spre sfârşitul celui de-al doilea mileniu, era, în bună măsură, valabil. 
Istoricii serioşi, foloseau, prin forţa împrejurărilor, citarea unor 
„Clasici? ai vremurilor acelora, dar, apoi, făceau cum ştiau ei. Îmi 
aduc aminte de profesorul Giurescu: punea un citat al unui „clasic” 
foarte contemporan şi de noi toţi ştiut în acei ani, chiar lângă titlu, iar 
după ce deschideai cartea, nu vedeai mare deosebire între ceea ce 
scrisese el în 1935 sau '36 faţă de ceea ce scria el prin anii '70. 
Oricum, trebuia făcută o desţelenire, o revenire la realitate şi cred că 
acest lucru s-a reuşit, cu preocuparea constantă pentru echilibru şi 
pentru un demers ştiinţific. Tratatul nu este o carte polemică şi nu 
este o carte politică. Este o operă ştiinţifică, răspunzând unei 
necesităţi şi încercând să expună, pe temeiul izvoarelor, trecutul, aşa 
cum a fost. Sigur că elaborarea nu a fost simplă, mai ales cu cât ne 
apropiem mai mult de istoria recentă. Tratatul a mai avut menirea de 
a folosi tot ceea ce istoriografia română şi mai ales cea modernă a 
descoperit şi a consemnat. El este o sinteză, însoțită de o vastă 
bibliografie, care poate să constituie un îndrumar pentru adâncirea 

anumitor aspecte. În această sinteză am căutat să furnizăm un tablou 
cât mai complex al vieţii sociale, politice, al vieţii culturale, al 
dezvoltării economiei, al societăţii în general şi să transmitem 
cititorilor şi imaginea unui proces istoric în treptată ascensiune. Am 
realizat 8 volume în 9 tomuri care se încheie la 6 septembrie 1940, 
momentul abdicării regelui Carol al II-lea. În clipa de faţă, sper ca, în 
maximum o lună, volumul 9 care corespunde perioadei 6 septembrie 
'40- 30 decembrie 1947 să ajungă în tipar. Volumul se află în faza 
finală şi în câteva săptămâni va pleca la Editura Enciclopedică pentru 
a vedea lumina tiparului. lată, vom ajunge chiar în preajma 
„perioadei roşii”. Volumul 10 va cuprinde etapa 30 decembrie '47 - 
29 decembrie 1989. Sigur că acest volum la care se lucrează ridică 
foarte multe probleme de informaţie, nu toate izvoarele perioadei 
respective sunt cunoscute. Este destul să amintesc, de pildă, noutăţile 
care apar aproape în fiecare an în urma cercetărilor care se fac în 
Rusia, unde, adesea, se găsesc cheile unor evenimente care s-au 
petrecut aici. Oricum, vrem să realizăm un volum echilibrat pe care 
nu-l vrem polemic şi în care să prezentăm rezultanta unei epoci pe 
toate planurile, evidențiind aspectele negative, dar şi acele planuri în 
care mersul înainte nu a fost întrerupt. 

- Ce urmează? 

- Urmează apoi volumul 11 care va acoperi etapa 22 
decembrie 1989 ca punct de plecare şi până azi. Această perioadă 
este şi mai complicată decât perioada anterioară pentru că actorii sunt 
în viaţă, sunt în activitate politică şi fiecare va pretinde să fie pe 
primul plan. Istoricul are datoria să pună pe fiecare la locul pe care 
trebuie să-l ocupe în procesul istoric. Sperăm ca atmosfera generală 
în societatea noastră să nu mai fie aşa de încrâncenată astfel încât 
acest volum să fie acceptat de toată lumea. Toate problemele le 
abordăm de pe poziţia omului de ştiinţă, a istoricului care are în 
vedere documentele care îi stau la dispoziţie. 

- Cum sunt discutate în Tratat unele puncte fierbinţi, cum 
ar fi problema Tezaurului? 

- Există procesul verbal de predare a tezaurului, există 
inventare, totul este binecunoscut. În general nu se neagă existenţa 
predării tezaurului, dar apare ideea compensaţiei. Aici intrăm pe un 
tărâm care nu mai este cel al istoricului, ci al diplomatului. În Tratat 
vorbim despre toate aceste probleme istorice, la locul lor. Nu mai 


80 


suntem în situaţia în care am fost în anii 1965-'66 când volumul 5 din 
Istoria României a murit pentru că nu se putea trata problema 
Basarabiei „aşa cum se cuvenea”. 

- Care ar mai fi, în opinia dumneavoastră, punctele cele 
mai fierbinţi din Tratat? 

- Noi încercăm să le tratăm într-o manieră ştiinţifică. Chiar în 
volumul 9, de pildă, mareșalul Antonescu este prezentat şi în 
înfăţişarea sa negativă, dar se vor accepta şi unele măsuri pozitive 
din timpul guvernării sale peste care nu se poate trece, în primul rând 
faptul că România a continuat să existe şi, practic, nu a fost ocupată, 
noi nu am simţit armata germană cum am simţit, după aceea, 
prezenţa armatei sovietice. Au fost nişte deosebiri, sigur că e foarte 
complicat şi aici trebuie foarte mult echilibru pentru a nu părea 
părtinitori. 

-Cum trataţi problema evreiască din vremea lui 
Antonescu? 

- Evident, cu instrumente ştiinţifice, cu dovezi palpabile, cu 
cifrele privind victimele şi aşa mai departe, iar problema este pusă 
într-un cadru internaţional. 

- Pregătiţi şi o ediţie internaţională? 

- Se află într-o pregătire avansată o sinteză masivă a Tratatului 
care va fi tipărită în engleză şi în franceză. Pentru străinătate este 
foarte necesară o asemenea lucrare. Dar costul traducerilor este mare 
pentru că este vorba despre un număr însemnat de pagini. Pentru 
Tratat, într-o primă fază, nu am avut nici un sprijin, a fost foarte 
greu, dar apoi s-a înţeles importanţa acestui demers iar guvernele şi 
parlamentele care s-au succedat ne-au acordat un ajutor material cu 
care am putut să-l ducem la bun sfârşit . 

- Care este menirea de căpătâi a Academiei Române? 

- Cele 14 secţii ale Academiei care corespund celor 14 
domenii fundamentale ale ştiinţei abordează proiecte, unele de 
însemnătate prioritară, nu doar pentru Academie ci şi pentru ţară şi, 
unele chiar şi pentru umanitate, aşadar în ceea ce priveşte progresul 
ştiinţei, Academia are un rol foarte important. Ea rămâne ceea ce a 
fost din prima zi: cel mai înalt for al naţiunii române. Are un rol 
naţional de priveghere a mersului națiunii. De aceea Academia a luat 
atitudine în probleme cum ar fi Roşia Montana, în problema 
Fundaţiei Gojdu, în problema aşa-zisei limbi moldoveneşti şi altele. 

Ce s-a întâmplat cu Gojdu este un scandal. O fundaţie care a sprijinit 
peste 1500 de bursieri, 1500 de oameni au fost formaţi graţie acesteia 
şi tu să renunţi la tot, să pleci de la zero?! Cum de la zero, când tu 
acolo ai un capital uriaş? Parlamentul a respins această „înţelegere”. 
Academia nu face politică, politica rămâne la poarta Academiei. De 
altfel, acum la sărbătorirea celor 140 de ani de existenţă ai 
Academiei am avut o satisfacție văzând că au fost prezenţi atât 
preşedintele în funcţie cât şi ceilalți doi foşti preşedinţi, cei care au 
condus România după '89. Este o instituție națională, un factor de 
solidaritate a naţiunii în ciuda vremurilor destul de încurcate pe care 
le trăim în această tranziţie nesfârşită. Academia a mai luat poziţie în 
problema doctoratului mai ales că, la un moment dat au fost lezate 
drepturile Academiei de a organiza doctorate. Sunt convins că cele 
mai bune doctorate se pot organiza în cadrul Academiei şi al 
institutelor ei care au ca menire cercetarea. Problema doctoratului 
este foarte încurcată, pentru că, din păcate, noi am acceptat 
numaidecât Programul de la Bologna care nu este adoptat de ţări din 
Uniunea Europeană, ca Franţa, de pildă. După părerea mea, mai ales 
în ceea ce priveşte doctoratul, acest program este departe de a 
corespunde necesităţilor societăţii noastre. Un doctorat nu poate fi 
improvizat ascultând timp de un an nişte cursuri făcute mai bine sau 
mai prost şi, după aceea să aduni materialul şi să redactezi o teză cu 
un termen precis de predare. 

-Un alt punct fierbinte: chestiunea restituirii 
proprietăţilor Academiei Române. În ce stadiu vă aflaţi? 

-Ni s-au restituit, într-adevăr, printr-o hotărâre a 
Parlamentului, toate bunurile, inclusiv clădirile, inclusiv pădurile. 
Dar, după ce ai baza legală, urmează o bătălie cumplită, pe plan 
local, pentru fiecare loc, pentru fiecare casă, pentru fiecare obiectiv. 
Ceea ce s-a obținut până în clipa de față sunt aproape 6000 de 
hectare de pământ arabil, restituit cu titluri. Este o suprafață lângă 
Călăraşi de câteva mii de hectare şi aceste loturi comasate pot deveni 
rentabile. Dar după ce le-ai căpătat, ele trebuie exploatate. Până în 
'47, Academia avea un număr de ferme care nu mai există. Pornim de 
la zero şi până atunci există soluţia arendării care aduce venituri 
infime faţă de rentabilitatea reală a pământului. Eu am făcut prima 
donaţie agricolă de după '44: o suprafaţă de teren arabil de 50 de 
hectare şi 10 hectare de pădure în Teleorman. Voi întregi donația 

pentru că mi se vor mai restitui încă 20 de hectare de pădure. În 
privinţa pădurii există o donaţie a surorilor Maican în judeţul Buzău, 
aproape tot Penteleul a fost donat Academiei, e vorba de mii de 
hectare de pădure. Henri Coandă şi-a donat casa Academiei. Aceasta 
se află pe fostul Bulevard Ana Ipătescu. În clipa de față acolo este o 
ambasadă care plăteşte o sumă enormă, dar nu Academiei. Aceste 
bogății există dar nu le putem folosi. Am organizat o fundaţie prin 
care vom găsi soluţiile pentru a recupera bunurile Academiei şi a le 
pune în valoare. Sala Dalles e a noastră. Terenul ne-a fost donat de 
soţia lui Dalles, iar sala a fost construită de Academie. Nu am putut 
să o recuperăm. Gusti avea o idee : peste Sala Dalles să se clădească, 
în stil american, un spaţiu de birouri care să fie închiriat. Sau 
aşezămintele Brătianu, tot ce este acolo, clădiri, terenul de acolo, ne- 
a fost donat de Eliza Brătianu şi, din momentul donaţiei, nu am putut 
intra acolo. De asemenea, Accademia di Romania: Academia 
Română este proprietarul acesteia dar nu are fonduri să o întrețină. 
Prin anii '90 s-a făcut un fel de parteneriat între Academie şi 
Ministerul de Externe. În fapt, parteneriatul a funcţionat un timp şi 
apoi nu a mai funcționat. Noi l-am propus pe Dan Hăulică director 
dar, în fapt, nu s-a făcut nimic şi mi-e teamă că nu se va face nimic. 
Acolo ar trebui să fie directori numiţi de Academie cum a fost 
Pârvan, cum a fost Lambrino, trebuie să existe o conducere 
ştiinţifică, oameni de meserie care îi pot îndruma pe tinerii bursieri 
trimişi la studii. Să ne gândim cine au fost bursieri la Roma: Radu 
Vulpe, Emil Condurache, Mihai Berza, G. Călinescu, Ştefan Pascu. 
În total, în cei douăzeci şi ceva de ani de bună funcţionare a fost un 
mănunchi de elite formate acolo. Începând cu anii '20 şi terminând în 
'46. Repet, e foarte greu ţii cârma când eşti ruda săracă şi când ai 
buzunarele goale. 

- Aţi afirmat cândva că, pentru dumneavoastră, Academia 
este „o patrie mică”... 

- Viaţa mea a fost legată de Academie. Din vara lui '48 am 
funcționat în cadrul institutelor Academiei. Pentru ca apoi, în 1991 să 
ajung chiar în Academie. În afară de aceasta m-a preocupat trecutul 
Academiei şi, de aceea, recent, am publicat Istoria Academiei 
Române. 

- Modelul după care s-au format institutele Academiei 
Române, a fost el un model sovietic? 

- Nu, o parte dintre ele existau în 1948 şi au fost „alocate” 
Academiei, cum ar fi Institutul de Istorie, actualmente „lorga”, 
Institutul de Istorie Universală, Institutul de Istorie Naţională a lui 
Constantin C. Giurescu, Institutul de Studii şi Cercetări Balcanice al 
lui Victor Papacostea. La care s-au mai adăugat un număr de institute 
nou înființate. Din 1975, s-a dus o politică represivă împotriva 
Academiei, institutele au fost luate şi s-a interzis primirea de noi 
membri în Academie, din 1974 şi până în 1990 nu a mai intrat 
nimeni în Academie cu excepţia lui Nicolae Ceauşescu în 1986 ca 
membru de onoare. Institutele de cercetare erau marginalizate. În 
1990, institutele au cerut revenirea la Academie. Apartenența 
institutelor la Academie este una firească, după modelul Suediei, 
Austriei, ţări care nu au avut nici o legătură cu sistemul comunist. 

- De ce suferă societatea română de azi? 

- Principala racilă a societății noastre, pe toate planurile, este 
distrugerea sentimentului național. Una este intrarea în Europa, să fii 
cetăţean al lumii şi alta este să-ți dai seama că patria este încă o 
noţiune viabilă şi va mai fi încă multe generaţii de acum încolo, 
vrem sau nu vrem, uită-te la englezi care cu încăpățânare refuză să 
circule pe dreapta, care-şi păstrează unităţile de măsură, care-şi 
păstrează tradiţia lor, prin toţi porii, uită-te la francezi care rămân, 
înainte de orice, francezi, germanii care sunt, înainte de toate, 
germani, iată, americanii, cea mai tânără naţiune, o naţiune amalgam, 
uniţi printr-un sentiment foarte puternic de solidaritate, ca dovadă 
modul cum s-au comportat la 11 septembrie...Dorim cu toții 
integrarea României în Structurile europene, dar această integrare 
nu trebuie să însemne un abandon al propriei identități. Această 
intrare în Europa nu este un bal, nu este o nuntă fericită, ne aşteaptă o 
concurenţă foarte dură la nivelul marilor puteri pentru a ne găsi un 
loc cât mai bun. Suntem datori să apărăm acest loc nu să cedăm 
numai de dragul unor iluzii. Cred că racila principală în acest lucru 
constă. Dacă îi întrebi pe tineri, unii dintre ei se uită cu multă ironie 
şi li se pare că sunt probleme desuete. Patria este o realitate, dacă n-o 
mai recunoşti, nu mai există. Dar ca să existe, ea trebuie să fie 
formată din cetăţeni care să aibă sentimentul apartenenţei la ea. Sunt 
un patriot şi mărturisesc aceasta azi când mulţi se uită urât când 
vorbeşti de patrie, dar pentru mine patria este totul. Patria există 

dincolo de orice. Aşa am crezut, aşa cred şi astăzi şi o s-o spun până 
la sfârşitul vieţii mele. 


(Miercuri, 3 mai 2006, Cronica Română) 

„După intrarea noastră în Uniunea Europeană 
vom fi mai mulţumiţi că suntem români” 


Un interviu cu directorul Institutului Român de Cultură 
şi Cercetare Umanistică de la Veneţia. 
academicianul Ioan Aurel Pop. 


„Să vină tinerii cu o 
părticică din România şi să ducă, 
acasă, cu ei, o părticică din 
Veneţia.” Acesta era, în anul 
1930, visul ardent al lui Nicolae 
Iorga, un vis pe care şi l-a văzut 
împlinit. Este aceasta o invitaţie 
la o  ispititoare călătorie 
imaginară în Cetatea Dogilor, 
important centru cultural al 
Europei, în cuprinsul căreia, o 
părticică este românească. 
Această părticică o reprezintă 
Institutul Român de Cultură şi Cercetare Umanistică. Ghid ne va fi 
academicianul loan Aurel Pop. 


- Dintre statele sud-est europene, numai Grecia mai deţine 
un asemenea aşezământ de studii bizantine şi post bizantine 
comparabil cu Institutul Cultural Român din inima Veneţiei 
amplasat într-un frumos palat. Ce aţi putea să ne spuneţi în 
legătură cu această apropiere de cultura bizantină, în legătură cu 
aceste amintiri istorice pe care le evocă Veneţia şi institutul în 
sine? 

- E adevărat, numai Grecia mai are un aşezământ cultural, 
ceva mai vechi şi mai prestigios decât al nostru, în Serenissima, 

dintre toate ţările central şi est-europene. România este, astfel, o ţară 
privilegiată, pentru că, graţie eforturilor unor oameni de cultură şi în 
primul rând mulţumită viziunii largi pe care a avut-o Nicolae Iorga în 
ceea ce priveşte cultura europeană şi universală, iată că statul român 
este proprietarul unui palat excepţional, monument istoric şi de 
arhitectură, construit în jurul anilor 1500. Palazzo Correr care poartă 
numele unei familii de mare faimă în cultura occidentală, venețiană, 
familie care, în Veneţia este extrem de cunoscută fie şi prin muzeele 
Correr care împodobesc piaţa San Marco, cele mai prestigioase 
muzee din Serenissima, şi prin faptul că a dat lumii creştine chiar un 
Papă. Suntem privilegiați alături de greci pentru că reprezentăm 
cultura de nuanţă bizantină în cel mai bizantin oraş al Occidentului. 
Veneţia respiră întreaga atmosferă a Bizanțului de sute de ani pentru 
că a fost sub influenţa artei bizantine. De fiecare dată mă emoţionez 
când văd, într-un muzeu, un portret, o creaţie sub care scrie: „ autor 
necunoscut din şcoala veneto-bizantină”. Venețienii au învăţat de la 
Bizanţ nu numai arta mozaicului ci şi, în parte, arta picturii şi au 
reuşit să îmbine această artă extraordinară cu ceea ce se cunoştea în 
Occident şi cu ceea ce a adus Renaşterea. Noi purtăm acest suflu 
deosebit al lumii răsăritene în acest oraş care este pregătit să respire 
atmosfera răsăritului. În cele circa 200 de biserici pe care le numără 
Serenissima, nu există aproape nici una fără icoane bizantine, fără 
planul de cruce greacă, fără urme ale iconostasului, am descoperit 
vreo 4-5 lăcaşe de cult occidentale, catolice care au urme de 
iconostas de odinioară, fără urmele Bizanțului, fără frumoasele 
cupole care provin din lumea răsăriteană europeană. De aceea spun 
că suntem privilegiați. 

- Ca şi Accademia di Romania din Roma, Institutul 
Român de Cultură şi Cercetare Umanistică din Veneţia 
reprezintă un excepţional focar de cultură românească, visul 
împlinit al ilustrului intelectual de talie europeană Nicolae Iorga. 
Să poposim la Palazzo Correr de pe Strada Nuova şi vă 
propunem să ne fiți ghid. 

- În anul 1930, după eforturi susținute, marele nostru istoric a 
reuşit să deschidă porţile acestui institut care a devenit focarul de 
cultură românească în Veneţia. A cumpărat acest palat ale cărui 
temelii au fost puse la finele secolului al XV-lea şi care are o faţadă 
de o frumuseţe deosebită, iar holurile sale, încăperile sale mai au încă 

ancadramente din marmură de pe la 1500-1550. Două dintre încăperi 
mai poartă urmele picturii din secolele al XVII-lea, al XVIII-lea, 
creația unor maeştri italieni. E un privilegiu să fii aici. Sunt 
emoţionat când avem oaspeţi în acest palat, porţile palatului sunt 
deschise când avem expoziţii, ceea ce se întâmplă aproape tot timpul. 
De câte ori intră străinii, sunt impresionați. Nu le vine să creadă că 
această minunăție aparține României. Dacă spui cuiva că acest oraş 
are 70 de mii de locuitori stabili, nu-i vine să creadă. 

- Mulţi turişti vin la institut? 

- Foarte mulţi turişti, Veneţia fiind un oraş al turismului, aflat, 
permanent, în sărbătoare. Zilnic, vin între 150 000 şi 200 000 de 
turişti. Dintre toate institutele culturale ale României, eu cred că este 
cel mai vizitat. Turiştii vin şi admiră toate minunăţiile pe care le pot 
vedea aici, în Palazzo Correr. Vizitatorii pot discuta şi cu bursierii 
statului român, foarte buni cunoscători, deopotrivă, ai culturilor 
română şi italiană, vorbitori de italiană, aşa că, din acest punct de 
vedere, avem buni mesageri ai culturii. 

- Ştim că aveţi o echipă strălucită, aveţi suficienţi oameni 
pentru a fi ghizi pentru aceşti turişti? 

- Nu, suficienţi oameni nu sunt niciodată în acest lăcaş de 
cultură pe care am vrut să-l păstrăm viu, după cei 40 de ani de epocă 
comunistă în care au stat lacăte pe uşa institutului. Am vrut să-l 
transformăm într-o instituţie vie în care să pulseze zilnic activitatea 
noastră. Bursierii care au fost şi sunt, sunt excepţionali. Mă gândesc, 
de pildă, la profesorul Cristian Luca, el şi-a susţinut un doctorat 
excepţional la Bucureşti cu tema „Veneţia şi Țările Române în 
secolul al XVII-lea” iar comisia formată şi din români şi din italieni 
i-a acordat distincţia Summa cum laude. 

- Până în anul 1940 institutul a avut importante colecţii de 
costume populare româneşti, covoare, cărţi. După război 
aproape toate s-au risipit. 

- Institutul era chiar să fie vândut. Spre fericirea noastră, 
palatul a rămas intact, şi, din 1992, institutul a fost redat menirii sale 
iniţiale, aceea de instituţie de cultură, gazdă a cercetătorilor, iar din 
1999, graţie şi profesorului Marian Papahagi şi a altor oameni de 
cultură, viaţa institutului pulsează intens iar studenţii Universităţii Ca 
Foscari vin să studieze aici limba şi cultura românească. 

- Ce comori de artă şi cultură oferă acum institutul celor 
care vin să-l viziteze şi celor care vin să studieze aici.? 

- Oferă comori de arhitectură prin el însuşi. Este admirabil şi 
este absolut necesară deschiderea porților sale pentru a fi cunoscut. 
Începe să fie o prezenţă activă în lumea culturală a Serenissimei şi a 
nordului Italiei. În bibliotecă, s-a reuşit, prin eforturile făcute de 
oamenii de cultură la începutul anilor '90, recuperarea unei mici părți 
a bibliotecii lui Nicolae Iorga, ediţii ale operei marelui cărturar, cărți 
aduse de el care au fost descoperite, în parte, în pivnițele Accademiei 
di Romania din Roma. Am reuşit să aducem câteva sute de volume 
din colecţia lui Nicolae Iorga. În ultimii 3 ani am avut, în medie, cam 
14-15 studenţi pe promoţie. Mulţi ajung buni traducători. Unii se 
îndrăgostesc de cultura românească şi îmi face plăcere să vă spun că 
frecventează şi cursurile de vară ale universităţilor româneşti. 

- Care sunt roadele culturale ale activităţii institutului de 
până acum? 

- Cele 7 volume ale Annuariului Institutului care au apărut, 
volumul al optulea fiind în pregătire, cele trei numere din 
suplimentul Annuariului, Quaderni della Casa Romena, volumul al 
patrulea al Caietelor Casei Române, rodul unui simpozion realizat 
anul trecut în colaborare cu Universitatea Ca Foscari care ne-a donat 
2000 de euro pentru a putea tipări, în condiţii bune, cel de-al patrulea 
număr al caietelor Casei Române. Toate aceste numere au apărut în 
marile limbi de circulaţie, se găsesc în biblioteci mari, în universități 
aşa că efigia institutului nostru este cunoscută în toată lumea 
academică interesată în cercetări de istoria artei, arheologie, filologie 
clasică, filologie modernă şi chiar în lumea artistică. Institutul, de-a 
lungul vremii, a reuşit să creeze o frumoasă pinacotecă graţie 
personalităţilor care au trecut pe aici şi care au avut expoziţii dar şi 
grație bursierilor artişti care, la plecare, au lăsat din operele lor 
instituţiei care i-a găzduit mai bine de doi ani. 

- Trebuie să vorbim şi despre conferințele pe care le ţineţi 
la institut... 

- E adevărat, pentru că e o instituţie academică, de cercetare şi 
care creşte tineri în domeniile acestea frumoase ale umanismului, 
ținem conferinţe din timp în timp care au o paletă foarte largă, de la 
prezentarea unor lucrări despre Europa Centrală şi România apărute 
în limba italiană şi până la prezentarea unor lucrări traduse în limba 

română din patrimoniul culturii italiene, dar şi seri culturale care se 
referă la teme erudite sau seri de muzică românească. Sunt o mulţime 
de artişti italieni care ne solicită găzduire pentru că sălile noastre de 
expoziţii se situează între primele săli din Veneţia ca frumuseţe, ca 
prestigiu, ca aşezare. Biblioteca este căutată. Institutul este foarte 
bine situat. Noi, graţie lui Iorga, suntem „pe strada mare”. 

- Aţi putea să vorbiţi despre proiectele dumneavoastră? 

- Împreună cu bursierii care au trecut pe aici, cercetăm 
arhivele Serenissimei unde am descoperit sute de documente inedite 
referitoare la țările noastre între secolele XIV-XVII. Ne-am propus 
ca, împreună cu aceşti bursieri, să edităm câteva volume de 
documente şi să elaborăm monografii în legătură cu temele 
excepţionale care ne stau în față. Vreau să spun că, nici despre 
românii faimoşi care au trecut pe aici, de-a lungul vremii, nu se ştie 
încă totul. De la loan Țamblac pe care l-a trimis Ştefan cel Mare ca 
sol, unchiul soției sale din neamul Paleologilor care a făcut o 
impresie specială aici, la Petru Cercel care a stat într-un palat 
venețian nu departe de institut şi unde ar trebui să punem o placă 
comemorativă, domni din secolul al VII-lea începând de la Radu 
Mihnea, continuând cu Cantacuzinii, cu Brâncoveanu care a ţinut o 
parte din averile lui tezaurizate în faimoasa bancă a Veneţiei, Zecca. 
Am oraganizat conferințe ţinute de profesorii Paul Cornea, Mircea 
Anghelescu, profesorul Irimia de la Iaşi despre romanticii români la 
Veneţia, şi despre artiştii şi scriitorii din epoca interbelică, 
excepţionali ca valoare care au venit „să-şi matureze vocaţia” după 
cum spunea Nicolae lorga. Ei au dus cu ei o parte din farmecul 
Veneţiei şi au şi lăsat aici amintirea unei Românii culturale care, la 
1930, de pildă, avea o suprafaţă egală aproape cu a Italiei şi făcea 
parte din concertul marilor naţiuni europene respectate şi 
respectabile. 

- Ceea ce sperăm să se întâmple şi în următorii ani, o dată 
cu intrarea în Uniunea Europeană. Lucraţi în prezent la o 
sinteză de istorie a României care urmează să apară la Viena. 

- Un grup de istorici din România şi Austria pregătim un astfel 
de volum care sper ca în acest an să apară. Eu am făcut doar partea 
de istorie medievală. 

- Cum se face promovarea valorilor culturale româneşti în 
Italia? 

- Căile sunt variate. Există o direcţie recentă de promovare 
elitară. Pentru publicul european este bine să venim, însă, şi cu 
lucruri mai accesibile, chiar cu ajutorul parohiilor, de exemplu. Cred 
că trebuie cultivate toate căile. Publicul larg trebuie întâmpinat şi 
sensibilizat pentru nişte valori româneşti perene. lar noi nu trebuie să 
avem nici un complex. 

- Care va fi soarta institutului după ce dumneavoastră veţi 
preda mandatul unei alte personalităţi culturale româneşti? 

- Soarta institutului va fi una foarte bună grație acestui gir al 
Academiei Române. Pe de altă parte eu mă voi întoarce în 
universitate unde mă aşteaptă cercetările, mă aşteaptă studenţii, 
doctoranzii cu care am început foarte frumoase colaborări, teme de 
cercetare excepţionale iar lucrul acesta cu tinerii te menţine tânăr şi 
te face să vezi viitorul în culori mai puţin pesimiste. După intrarea 
noastră în Uniunea Europeană vom fi mai mulţumiţi că suntem 
români. 


(Irina Airinei, Marius Grozea, 
vineri, 21 iulie 2006, Cronica Română) 

Când o mare naţiune îţi cade la inimă, 
trebuie neapărat să faci ceva pentru ea” 


Interviu cu istoricul şi publicistul 
Mihai Pelin 


Mihai Pelin s-a născut la 25 august 1940, la 
Cernăuţi. 

Absolvent al Facultăţii de Filozofie din 
Bucureşti. Fost membru al Uniunii 
Scriitorilor, la care a renunțat în iulie 2005, 
deoarece instituția se afla, după cum însuşi 
mărturiseşte, într-o vădită stare de agonie. 
Ziarist. 

A publicat volumele: Redactori şi 
pianişti (1967); Inaderenţa (1968); Mioriţa 
nu S-a născut lângă stele (1973); Căderea Plevnei (1977); Şa 
pierdută pe mare (1983); Speranţa (1984); Requiem pentru 
Convenţia de la Geneva (ed. I - 1988, Veneţia; ed. II - 199, 
Bucureşti); Epistolarul infernului (1993); Sionişti sub anchetă 
(1993); Legendă şi adevăr (1994); Culisele spionajului românesc 
(1997); Miza războiului (1998); Operațiunile Melita şi Eterul, 
Istoria Europei Libere prin documente de securitate (1999); Artur - 
Dosarul Ion Caraion (2001); Iluziile lui Iuliu Maniu (2 vol, 2001- 
2002); Opisul emigrației politice (2002); Genii si analfabeți (2002); 
Un veac de spionaj, contraspionaj şi poliţie politică (2003); Italieni, 
vă ordon, treceţi Prutul (2003); SIE & SRI - Trecutul nu se 
prescrie (2004); Deceniul prăbuşirilor 1940-1950, Vieţile pictorilor, 
sculptorilor şi arhitecţilor români între legionari şi stalinişti 
(2005); Diplomaţie de război, România-ltalia 1939-1945 (2005); 
Raidul escadrei trădate (2005); Marele rapt regal (2006). 

Luni, 29 mai, Ambasada Italiei la Bucureşti a găzduit 
ceremonia decernării Ordinului Stelei Solidarităţii Italiene în grad 
de comandor (commendatore) reputatului publicist şi istoric al lumii 
moderne, Mihai Pelin. Decorarea a avut loc la inițiativa fostului 
ambasador al Italiei la Bucureşti, Stefano Ronca, a cărui propunere 
a fost însuşită, prin semnarea decretului, la 7 ianuarie 2006, de către 
preşedintele Carlo Azeglio Ciampi. Distincția şi titlul i-au fost 
atribuite pentru publicarea a două volume de o mare importanţă 
documentară şi istorică referitoare la relaţiile româno-italiene: 
“Italieni, vă ordon, treceţi Prutul” şi “Diplomaţie de război (1939- 
1945)”. 


- Preocuparea dumneavoastră pentru relaţiile istorice 
româno - italiene s-a concretizat în numeroasele scrieri, articole 
şi volume, ca rezultat al multor ani de cercetări în Arhivele 
Militare din România şi nu numai. Cum a început această 
pasionantă cercetare a relaţiilor româno-italiene din perioada 
celui de-al doilea război mondial? 

- În 1986 am plecat în Italia la invitaţia unei fundaţii de la 
Milano de a colabora la elaborarea unor studii istorice. În prealabil, 
studiasem în arhivele militare româneşti documentele referitoare la 
situația militarilor italieni surprinşi de căderea lui Mussolini la 
Bucureşti şi la condiţia existenţei în România, timp de aproape un an, 
a două legaţii peninsulare: una rămasă credincioasă regelui şi 
autorităţilor din sudul Italiei şi alta înfiinţată ad hoc de Republica de 
la Salo. O activitate pasionantă care m-a dus la descoperiri de mare 
semnificaţie atât pentru români, cât şi pentru italieni. Atunci când o 
mare naţiune îți cade la inimă, trebuie neapărat să faci ceva pentru 
ea. Într-o asemenea situaţie nu se poate vorbi de iubire platonică, mai 
ales când o naţiune sau alta te îndatorează până peste urechi, cum mi 
s-a întâmplat mie însumi, în '40, când germanii m-au scos de sub 
ocupaţia sovietică instalată la Cernăuţi, în Bucovina de Nord, unde 
abia mă născusem. Pentru ei am scris prima mea carte referitoare la 
problematica prizonierilor de război, Requiem pentru Convenţia de 
la Geneva, apărută în 1988, la Milano. Şi cred că m-am achitat de o 
datorie. În primii ani '80, când am ajuns să cunosc, prin intermediul 
arhivelor militare de la Bucureşti nenorocirile traversate de militarii 
italieni în România din anii războiului, nu datoram Italiei nimic. 

Numai începând din 1986, trăind între hotarele ei, m-am simţit 
obligat s-o tratez cu o fireasca recunoştinţă: veneam din România lui 
Ceauşescu şi abia acolo, la Veneţia şi Milano, încercam, pentru 
prima dată, senzaţia că respir şi mă mişc într-un stat normal. Normal 
din toate punctele de vedere, pornind de la porumbeii din magnificul 
peisaj venețian şi până la armele scurte ale carabinierilor desfăşuraţi 
într-un baraj antitero la nord de Treviso. 

În perioada 1987-1992 am editat la Veneţia trei volume 
masive de reconstituiri şi documente civile şi militare din anii 
participării României la cel de-al doilea război mondial şi am 
colaborat cu serviciul specializat al Crucii Roşii Germane 
(Suchdienst) pentru lămurirea destinului a circa 1.600 de militari 
germani capturați de Armata română în toamna lui 1944 şi confiscaţi 
abuziv de sovietici. 

- Cine v-a sprijinit pe parcursul cercetărilor? La ce foruri 
aţi apelat pentru vasta muncă de documentare? 

- La Milano am intrat în contact cu asociaţiile foştilor 
prizonieri italieni şi cu Claudio Sommaruga, cercetător al episoadelor 
triste traversate de compatrioţii săi în anii războiului mondial. Apoi 
cu colonelul Sergio Pelagalli, în prezent profesor la Scuola Militare 
dell” Esercito din Milano. De asemenea, am colaborat îndeaproape 
cu ziaristul Lino Pellegrini, prezent în România în 1941, când Corpul 
Expediţionar Italian în Rusia a intrat în luptă. Astfel am reuşit să 
public în cotidianul J Giornale mai multe articole care au ajutat, şi 
ele, la revelarea adevărului istoric privind prizonierii de război 
italieni internați în România până în martie 1945 când au fost 
confiscaţi de armata sovietică, împotriva voinței autorităţilor 
româneşti. La Biblioteca Sormani şi în fondurile documentare ale 
Universităţii de stat de la Milano am făcut cercetări privind modul în 
care românii au fost văzuţi de Italia în acea vreme. 

- Şi totuşi, cum s-au născut cele mai recente cărţi ale 
dumneavoastră? 

- Procesul elaborării lor a fost unul lung şi laborios. La baza 
lor stau şi cele cinci volume ale Cărţii Albe a Securităţii referitoare la 
perioada 1944-1978. Mai călătorisem şi până atunci prin străinătate, 
şi prin Orient, şi prin Occident, dar niciodată nu am trăit un 
sentiment mai acut de reconfortare a inimii şi a spiritului decât în 
Italia. Din acest sentiment de recunoştinţă s-a născut şi cartea 

Italieni, vă ordon, treceţi Prutul . Am încercat să combin, în 
cuprinderea ei, rezultatele cercetărilor mele din arhivele civile si 
militare din România cu mărturiile italienilor trecuţi prin infernul 
războiului şi al prizonieratului şi cu literatura exactă şi seacă a celor 
ce s-au ocupat de Italia acestui subiect. In cele mai multe cazuri, 
confirmându-se reciproc, sursele se şi completează! Numai în raport 
cu unele situaţii, destul de rare, datele din arhivele românești 
contrazic  memorialistica şi literatura istorică a italienilor. Nu din 
alte motive, ci doar datorită faptului că, orice s-ar spune, memoria 
umană a fost şi rămâne o materie deosebit de friabilă, iar cei care nu 
au trăit epoca, nu o pot reconstitui în toate nuanțele ei. Sper ca 
această carte să aducă o oarecare lumină într-un domeniu în care 
istoriografia italiană rămâne frecvent confuză, derutată de diverse 
mărturii care se bat cap în cap. De exemplu, căpitanul de fregată 
Giovanni Ciccolo, care se împrietenise cu ruşii, nu putea împărtăşi 
aceleaşi păreri cu locotenentul Renato Cepparo, care se simte şi azi 
tras pe sfoară şi, în cele din urmă, trădat de Legația Italiei de la 
Bucureşti. Comentând asemenea discrepanțe şi contradicții, nu am 
uzat decât de argumente dictate de bunul simţ. Numai istoricii 
italieni, totuşi, ar fi în măsură să emită verdicte finale într-o 
chestiune atât de spinoasă. Volumul /falieni, vă ordon, treceţi Prutul 
este o reconstituire a participării celor două ţări la război şi a ceea ce 
s-a întâmplat pe teritoriul românesc după ce ARMIR (Armata 
Italiana din Rusia) s-a retras din ostilități. Diplomaţie de război 
(1939-1945) reprezintă o antologie de texte memorialistice ale 
diplomaților italieni acreditaţi, în timpul războiului, în România. 
Ansamblul memorialistic pe care îl prezentăm cititorilor în acest 
volum dovedeşte că România, într-o perioadă tulbure şi deosebit de 
periculoasă a istoriei sale, a avut prieteni importanţi şi devotați 
printre italieni. În amintirile lor, aceştia nu ne-au privit de sus, nu s- 
au întrecut în a ne da lecţii şi, chiar atunci când au înţeles mai puţin 
din ceea ce se întâmplă în această ţară, ne-au tratat cu obiectivitate şi 
nu o dată cu o compasiune stenică. Dacă Europa postbelică ar fi fost 
guvernată de un regim de normalitate, viitorul imediat al relaţiilor 
italo-române, din ultimii ani '40 şi din anii '50, ar fi beneficiat de o 
platformă de decolare optimă. 
- Ce alte lucrări aşteaptă să vadă lumina tiparului? 

- Recent, am reconstituit şi un moment delicat din existenţa 
Legaţiei Italiei la Bucureşti în perioada instaurării regimului 
comunist, în cartea Legația italiană sub asediu, aflată, deocamdată, 
în manuscris şi pe care am oferit-o spre lectură Excelenței Sale 
domnului Daniele Mancini, ambasadorul Italiei la Bucureşti. În 
prezent, pregătesc o reconstituire a itinerarelor unor ziarişti italieni 
de marcă în România în anii războiului, însoţită de o antologie a 
articolelor acestora cu valoare documentară. 

- Cu ce sentiment aţi receptat această recunoaştere a 
meritelor dumneavoastră? 

- Aş vrea să amintesc aici un moment de mare bucurie, poate 
la fel de mare ca şi acela pe care îl încerc acum. Cu câţiva ani în 
urma am reuşit să obţin de la guvernul român decorarea post-mortem 
cu ordinul Steaua României în grad de cavaler, a medicului militar 
italian Enrico Reginato. În 1942-43, el însuşi prizonier, Enrico 
Reginato a salvat de la moarte sute de militari români, italieni şi 
germani în lagărul sovietic de prizonieri de la Oranki. Un gest care 
niciodată nu va recompensa tot ceea ce Italia mi-a oferit, dar un gest 
pe care l-am simţit şi trăit profund. Atunci când o mare naţiune îţi 
cade la inimă, trebuie neapărat să faci ceva pentru ea. Într-o 
asemenea situaţie nu se poate vorbi de iubire platonică, mai ales când 
o naţiune sau alta te îndatorează până peste urechi, cum mi s-a 
întâmplat mie însumi. Numai începând din 1986, trăind între hotarele 
ei, m-am simţit obligat s-o tratez cu o fireasca recunoştinţă: veneam 
din România lui Ceauşescu şi abia acolo, la Veneţia şi Milano, 
încercam pentru prima data senzaţia că respir şi mă mişc într-un stat 
normal. 


(1 iunie 2006, Cronica Română) 

Privind prin lentilele viitorului... 


„„cu maestrul literaturii de anticipație, scriitorul Ion 
Hobana 


Scriitorul, criticul literar şi 
teoreticianul literaturii de anticipație, 
autor de literatură S.F, s-a născut pe 25 
ianuarie, 1931. Este licențiat în Litere 
cu o teză despre science-fiction, prima 
de acest fel din România. Debutează în 
1956 cu povestirea "Glasul mării”. În 
1963 si 1988 publică volumele de 
povestiri "Oameni şi stele” şi "Un fel de 
spaţiu”. În 1974 scrie versiunea teatrală 
a "Omului invizibil” de H.G. Wells. Apoi 
apar "Viitorul a început ieri" (1966), 
"Imaginile posibilului" (1968), "Vârsta 
de aur a anticipaţiei românesti" (1969)-(pentru care a obținut 
premiul Uniunii Scriitorilor şi premiul special "Europa SF"-Trieste, 
1972), "Maeştrii anticipaţiei clasice” (1975), "Science fiction. 
Autori, cărţi, idei I" (1983), ( premiul Uniunii Scriitorilor), 
"Literatura de anticipație. Autori, cărţi, idei II" (1986), Monografia 
"Douăzeci de mii de pagini în căutarea lui Jules Verne" (1979) 
(premiul Uniunii Scriitorilor şi premiul "Europa Special" -Stresa , 
1980, lucrare tradusă în italiană şi publicată de Editrice Nord din 
Milano în 1981), "Jules Verne in România?" (1992), "H.G. Wells" 
(1996). Publică "OZN-o sfidare pentru raţiunea umană"(1971), în 
colaborare cu Julien Weverbergh, "OZN-uri în Est şi în Vest" 
(1972)(2 volume). Volumul dedicat cazurilor OZN din Uniunea 
Sovietică şi din Europa de Est a fost tradus în Olanda, Anglia, 
Statele Unite, Franţa şi Argentina. In 1993 publică "Enigme pe cerul 
istoriei”. Tot în colaborare cu Julien Weverbergh a publicat în 


97 


Belgia lucrarea "Triumful visătorilor” (1991), un elogiu celor care 
au prefigurat în opere de ficţiune realizările viitoare ale ştiinţei şi 
tehnicii. 

Este preşedintele Asociaţiei pentru Studiul Fenomenelor 
Aerospaţiale Neidentificate 

Pentru întreaga sa activitate pe tărâmul SF a fost distins cu 
Marele Premiu al Ministerului Artei şi Culturii din Polonia (1974) şi 
cu Premiul Harrison decernat de World SF (Brighton, 1984). 
Povestirea "Emisiune nocturnă" a fost premiată de Conferinţa 
Europeană SF (Fayence, 1985). 


- De unde ideea acestei noi provocări a Editurii Minerva, 
colecţia de literatură de anticipație cu care aţi cucerit inimile 
cititorilor? 

- Editura Minerva a acceptat propunerea mea de a declanşa, pe 
termen lung, o operaţie privind literatura de acest gen. Este vorba 
despre colecţia intitulată Jon Hobana prezintă maeştrii anticipaţiei 
clasice... Am situat-o, în timp, până la cel de-al doilea război 
mondial, considerând că, după aceea, intrăm în perioada modernă a 
acestei literaturi. Debutul ei, cred, datează de pe la începutul 
secolului al XIX-lea, cel dintâi autor care poate fi socotit autor de 
anticipație fiind marele scriitor american Edgar Allan Poe. Am şi 
inaugurat colecţia cu volumul de povestiri intitulat, după titlul uneia 
dintre ele, Scurtă discuţie cu o mumie. Aici autorul îşi imaginează 
cum un locuitor al Egiptului faraonic este readus la viaţă, din starea 
de mumie şi are o discuţie cu câţiva oameni de la mijlocul secolului 
al XIX-lea în care compară diversele realizări ale trecutului şi 
prezentului. Concluzia lui Poe, critic acerb al realităţilor timpului 
său, fiind că, de fapt, în Egiptul faraonic existau multe dintre 
lucrurile cu care se mândreau contemporanii lui atribuindu-le, în mod 
fals, epocii contemporane lor. A urmat apoi, într-o linie cronologică, 
foarte cunoscutul roman al lui Robert Luis Stevenson, Straniul caz 
al Dr. Jekyll şi al domnului Hyde. Este una dintre piesele de 
rezistenţă ale colecţiei şi, în acelaşi timp, un roman care s-a bucurat 
de un succes extraordinar. Poate că ar fi bine să medităm asupra 
straniului destin al unor scriitori şi al unor opere ale lor. Stevenson 
nu şi-ar fi imaginat niciodată că posteritatea lui literară se va datora 

mai ales acestui roman despre care am vorbit şi, de asemenea, 
Comorii din insulă. El credea că va rămâne mai ales cu marile lui 
romane sociale, istorice şi iată că azi este cunoscut publicului mai 
ales prin aceste două romane mereu reeditate şi care au apărut în 
nenumărate ţări, în nenumărate traduceri. Un alt exemplu ilustru: 
Herbert George Wells care anul acesta va fi omagiat. S-a născut în 
1866 şi a murit în 1946. lată, aşadar, două date care consună pentru 
toamna acestui an. Ei, bine, acest mare scriitor nu şi-ar fi imaginat 
nici el că va rămâne mai ales pentru romanele de science-fiction pe 
care le-a scris în prima parte a carierei sale, când era încă un autor 
tânăr. El credea că va rămâne cu romanele lui realist-critice gen 
Dickens sau cu viziunea lui realistă asupra viitorului. Al treilea 
roman pe care l-am publicat a fost Omul cu urechea ruptă al lui 
Edmond About, un autor aproape uitat astăzi dar care a inaugurat, 
astfel, o foarte interesantă linie de abordare a literaturii SF şi anume 
omul care vine din trecut şi se confruntă cu unele realităţi cu care îi 
este foarte greu să se adapteze. Este o temă abordată foarte pe larg în 
literatura SF şi ceea e este interesant este că el a ştiut să-i dea o 
coloratură realistă, a ştiut să vadă că, într-adevăr, aşa cum spune şi 
eroul lui, un colonel din armata napoleoniană care a îngheţat în Rusia 
şi a fost readus la viață mult mai târziu : „Dacă nu trăieşti în timpul 
tău, nu mai are rost să mai trăieşti, tocmai din cauza acestor 
dificultăţi de adaptare la noile realități.” 

- Ideea inadaptabilităţii omului în contexte complet străine 
reprezintă un topos al literaturii de anticipație? 

- Aceeaşi idee apare şi la Emilio Salgari, un autor italian din 
opera căruia am tălmăcit, pentru marele public, Minunile anului 
2000. Este un volum interesant nu atât pentru anticipaţiile tehnico- 
ştiinţifice pe care le-ar cuprinde, ci, mai ales, pentru aceeaşi idee a 
dificultății de adaptare. Cei doi eroi ai lui care adorm şi se trezesc 
după 100 de ani, după mai mult timp decât colonelul lui About, uluiţi 
de tot ceea ce văd în jur şi glorificând spiritul inventiv al urmaşilor 
lor, nu se pot adapta vieţii care este, pentru ei, mult prea rapidă, mult 
prea intensă, mult prea încărcată de electricitate. Într-un fel, Salgari a 
prevăzut stresul nostru cotidian. lată ce poate să facă literatura de 
anticipație chiar atunci când nu este semnată de unul dintre corifeii ei 
cum ar fi Wells sau Jules Verne. Romanul lui Salgari a apărut în 
1907. 


99 


- Din operele corifeilor literaturii de anticipație ne-aţi 
oferit fațete inedite... 


- Într-adevăr, ca în cazul lui Jules Verne care anul trecut a fost 
omagiat cu prilejul împlinirii a 100 de ani de la trecerea lui în lumea 
personajelor sale. Am tălmăcit un volum de povestiri intitulat O 
dramă în văzduh, după titlul uneia dintre ele, tom care cuprinde 
câteva povestiri extrem de interesante. Noi îl cunoaştem pe Jules 
Verne mai ales ca autor de romane despre călătoriile extraordinare, 
dar el este şi un foarte interesant autor de proză scurtă, foarte variată, 
de la povestiri cu un caracter quasi-reportericesc până la povestiri cu 
un impact filozofic deosebit, trecând printr-o satiră foarte amuzantă, 
O fantezie a doctorului Ox. 

- Există o punte între utopie şi anticipație? 

- Ca membru al Asociaţiei Internaţionale pentru Studiul 
Utopiilor, m-am ocupat de revalorificarea unora dintre textele vechi 
şi foarte vechi în care utopiştii descriau viziunea lor asupra 
prefacerilor necesare societăţii şi individului. Am ţinut o conferință 
în care vorbeam despre omul de mâine în viziunea literaturii utopice 
şi a literaturii SF. Aş propune să vedem impactul acestor viziuni ale 
utopiştilor din trecut şi modul în care viziunile lor despre viitor s-au 
adeverit. 

- Sunt preocupaţi scriitorii acestui tip de literatură de 
crearea unor profiluri psihologice specifice? 

- În prezent, utopia nu mai este la modă, cea care i-a luat locul 
este tocmai literatura SF în care scriitorul îşi imaginează impactul 
evoluţiei tehnico-ştiinţifice asupra evoluţiei omului şi a societăţii. 
Vârfurile acestei literaturi sunt preocupate de psihologia omului în 
situaţii extreme. Cum este, de pildă, Karinthy Frigyes, un clasic al 
literaturii maghiare cunoscut mai ales pentru lucrările sale cu 
caracter umoristic. A fost tradus şi la noi cu o seamă de lucrări 
purtând această amprentă, a umorului, el fiind şi autorul a două 
microromane - Călătorie în Faremido şi Capillaria în care îşi 
imaginează două noi călătorii ale lui Gulliver, cunoscutul erou al lui 
Swift. În cadrul microromanelor sale, prezintă, cu umor, o lume de 
pe altă planetă, o lume a roboților inteligenţi, uneori mai inteligenţi 
decât oamenii, iar, pe de altă parte, o lume subacvatică în care 
Gulliver ajunge în cea de-a doua călătorie, o lume în care femeile 

stăpânesc totul. Al şaptelea volum al colecției este semnat de Jack 
London, cunoscut mai ales pentru Colț Alb, pentru Povestiri din 
Mările Sudului, pentru Martin Eden. Dar el este un autor de 
science-fiction de foarte bună calitate. În volumul Ciuma stacojie 
sunt câteva povestiri absolut remarcabile şi aş recomanda, mai ales, 
ultima povestire intitulată Cel Roşu, o parabolă de o mare 
profunzime, referitoare la această relație a omului cu o posibilă 
inteligență extraterestră. Oraşele scufundate, semnat de Felix 
Aderca, este un roman care a apărut întâi în foileton într-o revistă, iar 
apoi, în volum, în 1936 şi care este comparabil cu lucrurile cele mai 
interesante apărute în perioada respectivă, peste hotare. Romanul s-a 
bucurat de o foarte bună primire în Istoria Literaturii Române a lui 
Călinescu, pentru că este un roman de o mare fantezie în care, aşa 
cum spuneam, Aderca încearcă să schițeze şi o psihologie a 
oamenilor care au ajuns într-o situație-limită, nevoiţi să trăiască pe 
fundul oceanelor, în aceste oraşe scufundate, ca nişte cochilii de 
sticlă în care se dezvoltă relaţii cu totul deosebite între indivizi şi 
colectivităţi. 

- Care este mesajul major, dincolo de litera cărţii, al 
acestei colecţii fanion a literaturii SF? 

- Unul din scopurile pe care le-am urmărit a fost acela de a 
arăta cititorilor modul în care literatura de anticipație a constituit, 
încă de la începuturile ei, un stimulent al gândirii şi al imaginaţiei, un 
ferment în ceea ce priveşte prefacerea moravurilor, a mentalităților. 
Punem la îndemâna cititorilor câteva dintre operele reprezentative ale 
acestui gen, dorind să îi şi atragem spre această literatură prin care 
putem vedea, de fapt, viitorul. 


(Luni, 5 iunie 2006, Cronica Română) 

O viaţă trăită, o viaţă visată 


De vorbă cu scriitorul, universitarul şi editorul Romul 
Munteanu 


Cartea lui Romul Munteanu, O viaţă 
trăită, o viaţă visată, apărută la Editura 
Libra, în 2001, carte care include două 
lucrări cu caracter diferit, va fi continuată 
cu un ultim volum, dar şi cel mai important, 
cum spune autorul, aflat sub tipar tot la 
Editura Libra.  Scriindu-şi memoriile, 
autorul nu a dorit să realizeze o operă 
literară. Sunt file de viaţa, cuvinte în care 
Singurătatea şi drama  gânditorului şi 
filozofului răzbat şi ne emoţionează. 


Născut la Călanul Mic, Hunedoara, la 18 martie 1926, este 
licenţiat al Facultăţii de Litere din Cluj în 1950. Funcţionează ca 
preparator şi asistent în cadrul aceleiaşi facultăţi. Din 1956 este 
lector în cadrul Facultăţii de Litere a Universităţii Bucureşti. Din 
1957 până în 1961 conduce un lectorat de limba şi literatura română 
în Germania. După susținerea doctoratului devine conferenţiar apoi, 
din 1976, profesor la catedra de literatură universală a Facultăţii de 
Litere din Bucureşti. 


Opere: 

Bertolt Brecht. Editura pentru Literatură Universală, 1966 

Noul roman francez. EPLU, 1968 

Noul roman francez : preludii la o poetică a 
antiromanului Bucureşti, Univers, 1973 

Farsa tragică, Bucureşti, Univers, 1970 

Literatura europeană în epoca Luminilor., Ed. Enciclopedică, 
1971 

Profiluri literare. Buc., Univers, 1972 Cartea românească pe 

meridianele globului. Buc., 1973 Jurnal de cărţi. Vol. I-II. 

Buc., Albatros, 1973, 1979 şi altele. 


- Mulţi intelectuali sunt de părere că traducerile din 
literatura universală, publicate de Editura Univers pe care aţi 
condus-o înainte de '89, au ţinut conectată conştiinţa publică din 
România, la realităţile din alte ţări, în contextul posibilităţilor 
minime ale populaţiei de a se informa... 

- Eu am reuşit să aflu care sunt nevoile publicului. Mai ales 
datorită studenţilor. Lucrând cu ei, mi-am dat seama ce cărți erau 
traduse în limba română şi ce cărți nu erau publicate încă şi de care 
era mare nevoie să fie tălmăcite şi în limba noastră. Şi aşa am început 
un enorm şi foarte ambițios program de traduceri, de la cărți relativ 
clasice din secolul al XIX-lea până la opere de la începutul secolului 
al XX-lea. Apoi am ajuns la Noul Roman Francez, la noua critică şi 
aşa, scriitori dificili ca, de pildă, Michel Butor sau Nathalie Sarraute, 
Claude Simon sau Alain Robe-Grillet aveau aici tiraje mai mari ca 
în Franţa. La noi, setea de carte era aşa de mare încât, atunci când 
veneau scriitorii francezi, erau uimiți de popularitatea de care se 
bucurau. 

- Care sunt efectele deschiderii actuale ale culturii române 
spre economia de piaţă? 

- Nu cred ca rabatul care se face astăzi cărţii de profit este prea 
mare. Circulă şi cărți bune, lansate de multe edituri. Avem foarte 
multe traduceri care pot satisface cele mai înalte exigenţe. 

- Spuneaţi cândva: "Memoriile mele nu sunt literatură ci 
acte de confesiune şi justificare a unei vieţi trăite în singurătate 
ca un spectacol public, adesea scandalos, absurd şi dramatic, un 
demers prin care autorul s-a eliberat de complexe." Ce înseamnă 
să-ţi scrii memoriile? 

- Este scriitura care, la ora actuală mă pasionează cel mai 
mult, şi de mai multe decenii. Volumul al doilea urmează să-l 
tipăresc anul acesta, când, la 18 martie, voi împlini 80 de ani, volum 
pe care îl voi lansa joi, 16 martie, la Muzeul Literaturii Române. 

Primul a fost bine primit de critică şi faptul acesta m-a încurajat. 
Poate şi din cauză că eu nu am ascuns nimic din viaţa mea. Nu am 
încercat sa-mi pudrez existenţa cu farmece deosebite şi cu atracţii 
speciale, m-am înfățișat în zilele mele bune şi urâte, în momente de 
tristeţe şi melancolie, de disperare dar şi de satisfacţie, de dragoste 
dar şi de singurătate. Acest al doilea volum de memorii sper să fie la 
fel de bine primit de public, deşi dinamica lui interioară am impresia 
că va fi mai mică, fiindcă este lipsit de un dramatism atât de mare ca 
volumul anterior. Aici poate că accentul a fost prea mult pus pe 
faptul că, în aceşti ani, eu mi-am pierdut vederea. Nu trebuie să 
adaug pentru nimeni, cred, ce şoc înseamnă asta pentru cineva care a 
fost obişnuit să citească zilnic zeci de pagini şi, dintr-o dată, dintr-o 
casă căptușită cu cărți pe toţi pereţii şi pe toate rafturile, trebuie să îi 
aleagă cineva titlurile de care mai are nevoie. Al doilea volum este 
opera confesivă cu care şi închei şi căreia îi şi acord cea mai mare 
importanţă în această etapă a vieţii mele fiindcă, orice aş spune, de la 
o anumită vârstă, omul îmbătrânind, se apropie mai mult de sinele 
lui. Încearcă să se cunoască mai profund, dar se şi dezvăluie. 

- În primul volum aţi vorbit despre dumneavoastră în 
trei ipostaze: prima, aceea de scriitor, a doua de editor şi a treia 
de profesor. În al doilea volum despre ce ipostază veţi vorbi? 

- Despre scriitorul şi profesorul pensionar. 

- Este un demers interior, o autoreflecţie, o coborâre în 
adâncimi, înţeleg... 

- Este o coborâre în adâncimea mea pe care nu o fac cu 
plăcere, dar care se impune prin vârsta pe care o am. Fie că sunt 
pagini blânde, fie că sunt pagini triste, fie că, uneori, sunt pagini de-a 
dreptul amare. 

- Şi v-aţi gândit şi la un titlu care să semnifice esenţa 
cărţii? 

- M-am gândit. Este un titlu legat de starea mea de acum, de 
orb în Marea Trecere. Anotimpul orb. 

- Asta îmi aduce aminte de Blaga. 

- Şi mie. Dar nu pot să-l evit. De scriitori m-am apropiat şi cu 
plăcere, dar şi cu dezgust. N-aş putea spune că toţi autorii despre care 
am scris, mi-au plăcut. Dar sarcina criticului nu este să aleagă numai 
scriitorii care îi plac. El trebuie sa înfăţişeze o epocă în toata 
amploarea ei şi cu toate aspectele sale agreabile sau dezagreabile. 

Am evocat satul în care m-am născut, Călanul mic, am privit pe 
geamul imaginar al casei mele din care se vedea liliacul de grădină, 
am simţit dorinţa să stau în acelaşi loc ca în adolescenţă şi, într-un 
fel, să-mi iau adio de la sat în felul acesta. În acest volum scriu şi 
pagini foarte dure despre mine însumi, despre vremea în care mă 
dedasem alcoolului, când stăteam prea mult cu unii prieteni la 
restaurantul Uniunii Scriitorilor sau la Capşa. În acest mod ne 
destindeam noi, ne vărsam lacrimile unii pe alţii, dar şi scriam, 
scriam mult. 

- Evocaţi aici şi scriitori... 

- Vor fi şi portrete, vor fi şi cronici despre cărți, pe care le-am 
scris în aceşti ani şi pe care încă nu le-am publicat. Sunt pagini de 
cronici privitoare la poeţii şi romancierii care mi-au plăcut sau nu. În 
general, pe cei criticaţi nu am vrut să-i neg, să-i distrug. Pentru că 
literatura nu se face aşa, dar nici critica. Am ales scriitori ale căror 
texte m-au incitat. Unul este Mircea Dinescu. Am scris despre el cu 
însufleţire, poate cu prea mult patetism. Unii erau agasaţi, supăraţi că 
folosesc prea mult superlative la aprecierea lui. Eu cred, însă, că erau 
potrivite pentru... 

- Pentru Proprietarul de poduri. 

- Exact. Poezia lui a înnoit lirica românească. Acest stil a dat 
roade şi asupra altora. Acum, poetul s-a dezabuzat, este un proprietar 
de moşii mai degrabă decât de poduri imaginare. Scrie pamflete, 
câteodată amare, dar frumoase, virulente, care plac printr-o alta notă 
lirică a scrisului său. Dar pentru mine, Dinescu a rămas cel din 
tinereţe. Liricul acela confesiv, trubadurul acela fără pereche de 
odinioară. În martie, când voi avea 80 de ani pe muchie, voi lansa 
partea a doua a memoriilor, cu care cred că mă voi şi opri, Fiindcă în 
ultima parte, amintirile sunt prea intime, prea personale, prea amare 
ca să mai fie scrise, nu cred ca e cazul să dezgust cititorii prin acele 
trăiri viscerale pe care le-am avut. Aş vrea, mai degrabă, să-i las cu 
o imagine mai senină despre mine, omul, scriitorul, criticul şi 
profesorul care am fost. 

- Cei care vă apreciază opera, cred, sunt doritori să vă 
cunoască în toate aspectele vieţii dumneavoastră interioare. 

- Studiul psihanalizei s-a întors şi asupra mea. M-am 
psihanalizat şi pe mine şi eseurile mele critice sunt uneori văzute din 

acest punct de vedere. Sunt stări sufleteşti pe care încerc să le 
motivez prin spirit psihanalitic şi cred că am reuşit sa fac acest lucru. 

- Într-un articol spuneaţi că telefonul sună din ce în ce mai 
rar. 

- Deşi pare de necrezut, este, totuşi, adevărat. Nu mă mai caută 
nici prietenii apropiaţi, nici cei mai îndepărtați. Nu mă mai caută 
aproape nimeni. Mai tinerii mei prieteni de la Editura Univers, 
Denisa Comănescu şi Mircea Dinescu nu mai vin, au promis dar nu 
au mai venit. Mi-a făcut o surpriză foarte plăcută Ileana Indrieş, fost 
redactor la Univers şi care s-a strămutat în Suedia, mi-a făcut o vizită 
cu fiica ei. Sunt la o vârstă când nu mai prezint interes. Şi eu înţeleg 
acest fenomen, mi se pare chiar firesc. De aceea, convorbirile cu 
prietenii sunt extrem de rare. Nu este un abandon. Nu mă consider 
uitat, dar mă consider judecat dintr-o perspectivă care ţine de vârsta 
mea de astăzi. 


(Joi, 2 martie 2006, Cronica Română) 

Revistele literare - victimele noii revoluţii culturale 
din România 


Interviu cu scriitorul Augustin Buzura 


- Ce mai faceţi, domnule 
academician? Ce vă preocupă cel 
mai mult în aceste zile? 

- De la o anumită vârstă cam 
toate sunt urgente şi foarte urgente. 
Nu-i prea liniştitor să ştii că înaintea 
ta nu mai există nici o generaţie şi că 
sunt multe de făcut într-un timp scurt 
a cărui trecere o simți cu întreaga 
fiinţă. Ar mai fi şi atacurile 
sistematice împotriva acestei vârste 
susținute din diverse motive de către 
câţiva cetăţeni care n-au avut cu ce ieşi în faţă, decât cu proprii ani, 
cu carnetul vreunui partid sau asmuţiţi de către cei în slujba cărora se 
află. Dar aceste atacuri nu mă interesează, nu pot să le bag în seamă, 
deoarece răspunzi singur pentru fiecare cuvânt scris sau rostit în 
orice moment al vieţii tale. Eşti, până la urmă, ceea ce ai scris, astfel 
că nimeni nu te poate face mai bun decât acestea. Urgenţele? Cele 
din totdeauna: cărţile la care lucrez şi, fireşte, lupta pentru a găsi 
sponsorizări pentru Cultura, revistă la care ţin foarte mult. 

- De ce Cultura? 

- Numele revistei mă urmăreşte din studenţie când profesorul 
meu de Istoria medicinii, Valeriu Bologa, îmi povestea de o revistă 
clujeană la care fusese secretar de redacţie, o revistă în patru limbi 
condusă de Sextil Puşcariu la care Lucian Blaga răspundea de ediția 
în română, Yves Auger de cea franceză şi alți doi universitari se 
ocupau de cea germană şi de cea maghiară. După înfiinţarea 
Institutului Cultural Român am avut posibilitatea să o realizez deşi 

visam de foarte mult timp acest lucru, dar nu reuşisem, subvenţiile 
primite de la stat fiind ridicole. Când s-a ivit această posibilitate, n- 
am ezitat o clipă, am tipărit şi pagini în engleză, traduceri din poeţii 
români în principal, urmând ca, datorită generozităţii unui milionar 
din Elveţia, să-i adăugăm şi pagini în germană, ba ne propusesem să 
facem mai târziu şi o revistă în germană... 

- De ce era necesară Cultura? Nu existau destule publicații 
în ţară care să poată fi exportate? 

- Alte publicaţii de acest profil şi urmărind scopurile înscrise 
în statutele Fundaţiei sau ale Institutului, nu existau. Pe de altă parte, 
toate ţările interesate să-şi difuzeze cultura în lume au publicaţii 
specializate, sinteze, dicționare, mai ales marile culturi sunt 
interesate să cucerească lumea prin reprezentanții lor cei mai 
autorizaţi. Şi, la urma urmei, revista costa foarte puţin faţă de marea 
risipă care se făcea în ţară inclusiv în sfera culturii. Şi, în plus, 
nimeni nu vrea să evalueze cât costă prostia, rămânerea în urmă, 
intoleranţa, mimarea dialogului. Sau refuzul...N-am avut timp să 
punem proiectul pe picioare, căci Culturii nu i s-a dat nici o şansă să 
existe. Nu vreau să mai comentez acest subiect. Sigur este că la noi, 
dacă nu faci nimic este mult mai bine decât dacă încerci ceva. Mai 
ales că nimic nu trebuie inventat, există instituţii străine care şi-au 
dovedit valoarea şi utilitatea. 

Întrebarea însă era necesară. Reînfiinţând revista după un an 
de la desfiinţarea ei, am vrut să dovedim că ne descurcăm foarte bine 
şi în sectorul privat, de aceea am readus în actualitate şi Fundaţia 
Culturală Română, revista şi editura acesteia. Cât despre Cultura, 
fosta revistă Cultura, Institutul avea obligaţia să difuzeze cultura 
română în străinătate. Aşa spunea legea şi, chiar dacă multe capitole 
ale ei nu ne conveneau, ni se părea firesc să o respectăm. Suntem o 
cultură care, chiar dacă avem multe de spus lumii, din păcate nu ne 
ştie nimeni. Şi oriunde mergeam, ne întâmpinau acele clişee 
străvechi despre noi care arătau fața cea mai puţin plăcută, a ţării: 
copii handicapaţi, hoţi, prostituate etc. Prin urmare, trebuia să creăm 
mijloace prin care să comunicăm. Să dovedim că avem şi altceva, o 
altă faţă. Să le dăm şansa ca, înaintea unui eventual contract, să ne 
citească într-o limbă de circulaţie, în plus, să oferim traducătorilor un 
spaţiu în care să-şi dovedească valoarea. Apoi, nu numai noi doream 
să fim traduşi, ci şi alţii erau interesaţi să fie cunoscuţi şi în limba 

noastră. În S.U.A. am câştigat foarte mult în dialogul cu 
Smithsonian, dar şi cu alte instituţii şi edituri, arătându-le cărțile şi 
publicaţiile tipărite de noi. Aşa a fost şi în alte împrejurări, 
tipăriturile noastre ne-au ajutat enorm. De aceea, am creat şi editura, 
şi alte publicaţii pentru diversele categorii sociale şi, fireşte, nivele 
de înţelegere etc. Dacă am fi avut bani, cred că puteam tipări mult de 
tot mai ales că existau relaţii foarte bune cu peste 30 de edituri 
străine. Deşi aveam exact de zece ori mai puţini bani decât actualul 
Institut, am organizat în câteva ţări importante săptămâni culturale 
româneşti în care cărțile şi publicaţiile noastre ocupau un loc 
important. Ca să nu mai vorbesc de expoziţiile de carte 
românească... 

- La recentul Târg de carte, editura Institutului lipsea... 

- N-a fost prezentă nici la târgul precedent, din câte ştiu. Se 
spune că au desființat-o ca nu cumva să concureze editurile mari. 
Plus că astfel cumpără cărţi de la editurile care...trebuie! Noi şi ai 
noştri, în buna tradiţie naţională. Nu vor dureri de cap, oamenii au 
prietenii... Cultura şi alte publicaţii, desfiinţate fără jenă, au fost 
doar începutul noii „revoluţii culturale.” De fapt, am mai spus, 
tocmai felul în care a fost desfiinţată Cultura m-a îndemnat să o reiau 
într-o altă prezentare grafică şi cu multe capitole şi rubrici noi. Azi, 
revista are un tiraj bun şi în continuă creştere, este cerută şi citită. 
Foştilor redactori, nume de mare viitor, talente de mare valoare din 
generaţia tânără, li s-au adăugat şi alte nume de primă mărime din 
generaţia mea astfel că, într-un timp foarte scurt, au reuşit să facă o 
revistă interesantă care, nu am nici o îndoială, va însemna mult în 
promovarea unui dialog intelectual civilizat. Să ai o asemenea 
redacţie de mare valoare şi să o fugăreşti pur şi simplu, mi se pare un 
act anti-intelectual care a trecut cam neobservat, din păcate. „Fiecare 
cu echipa lui”, mi-a spus preşedintele Băsescu la plecare, şi, dacă 
aparent eşti în echipa care trebuie, nimeni nu te deranjează. În ceea 
ce mă priveşte, n-am urmărit ce s-a mai întâmplat pe la Institut, de 
altfel e un capitol încheiat. În paranteză vreau să spun că m-au sunat 
nişte prieteni din Israel care se distrau că, de Paşte, Institutul le-a 
trimis un cor, de altfel bun, care le-a cântat Hristos a înviat! Iar 
lumea a cam ieşit din sală. Credeam că măcar cu religia stau ceva 
mai bine... 

- Mai păstraţi legăturile cu diaspora română şi cu românii 
din jurul ţării? 
reduse. Dar în revistă am acordat spaţiu celor care au avut ceva de 
spus şi, în plus, ne-am ocupat cu multă pasiune de cercetătorii 
români aflaţi în universităţi şi centre de cercetări importante. N-am 
abandonat ideea unui Institut de mare performanţă, dar ne preocupă 
şi alte proiecte dintre cele vechi. Niciodată n-a existat o diasporă 
românească atât de valoroasă, mai ales cei ce au plecat după 
Revoluţie. Toţi sunt dispuşi să-şi ajute ţara, dar s-a văzut, ţara nu se 
lasă ajutată, chiar dacă cercetarea ştiinţifică suferă profund. La noi, 
lipsa de grijă faţă de cercetare, şcoală, sănătate, față de performanţele 
spiritului în general, este tragică. Ignorarea spiritului este foarte 
periculoasă pentru viitorul ţării, dar nesfârşitele scandaluri deviază 
atenția de la tot ce este important, vital pentru ţară. Amestecul 
politicului în toate, nesfârşitele tele - scandaluri, teroarea noilor 
activişti este la fel de periculoasă ca în vremea lui Ceauşescu. Am 
mai spus-o, ţara este condusă după editoriale, talk show-uri şi 
sondaje din care, după părerea mea, adevărată pare doar cifra din 
dreptul maghiarilor. Țara interesează doar cu o lună înainte de 
alegeri. 

- La ce lucraţi? Ca să revin într-un fel la prima 
întrebare... 

- La un roman, Raport asupra singurătăţii, început cu multă 
vreme în urmă, dar pe care nu m-am grăbit să-l termin, deşi timpul 
mă îndeamnă să-i pun punct. Mi-am pierdut vremea şi nervii în zadar 
crezând că se poate construi ceva. M-am străduit să recuperez 
lecturile, muzica şi filmele pierdute, dar şi să-mi duc la îndeplinire 
obsesia, aceea de a scrie un roman foarte deosebit de cele de până 
acum... 

- Aţi putea să povestiţi, în mare, fireşte, subiectul romanului? 

- Subiectul nu e complicat, e o poveste banală despre viaţă, 
dragoste şi moarte în vremi de teroare. O poveste despre trecerea 
timpului, despre durerile unei vârste... 

- În alte împrejurări vorbeaţi şi de un eseu... 

- Da, A trăi, a gândi, a scrie... Relaţia dintre ştiinţă şi 
literatură, dintre viaţă şi literatură, dintre individ şi o lume dominată 
de ştiinţă, pe de o parte, ameninţată de teroare şi barbarie... Vine o 

vreme când trebuie să spui ce ştii, la ce concluzii ai ajuns la capătul 
unei vieţi, ce întrebări esențiale au rămas fără răspunsuri... N-am 
trăit în funcţie de un moment sau altul al vieţii, m-am străduit să-mi 
urmez proiectele făcute încă din studenţie, cele mai multe. N-am 
concurat decât cu propriile mele nevoi, am fost, adică, propriul meu 
cobai şi propriul meu cercetător. Am scris exact ceea ce am crezut şi 
tot ce am făcut nu a fost pentru a primi recunoştinţa patriei, ci din 
nevoia de a fi de acord cu propria-mi conştiinţă. Sunt bucuros că am 
putut reveni la gazetărie. Ani întregi m-am chinuit să respect nişte 
statute care interziceau politica. Ani întregi am respectat instituţiile 
statului liber alese. Cred că eram singurul naiv într-o ţară în care 
legile sunt făcute doar de dragul de a fi ignorate, ocolite sau din 
dorința de a înfunda pe unul sau pe altul... În rest, televiziuni, 
scandaluri şi dosare. Securitatea a învins şi după Revoluţie, în sensul 
că dosarele făcute atunci dictează locul cuiva în diverse ierarhii. De 
15 ani suntem înţepeniţi în aceleaşi proiecte absurde. Scriind, n-ai 
cum schimba ceva, răul este încă dominant, ura, suspiciunea şi 
prostia au devenit parte a religiei post-revoluţionare, din păcate, dar 
măcar mă consolez cu gândul că am făcut exact ceea ce mi se părea 
corect din punct de vedere moral. Era o glumă la Radio 
Erevan, despre definiţia deviaţionistului: Un om care merge înainte 
în vreme ce partidul o ia la stânga sau la dreapta, era răspunsul 
celebrului post. Cam aşa am fost obligat să mă simt în toţi aceşti ani, 
dar nu m-am plâns... 


(Joi, 22 iunie 2006, Cronica Română) 

Pornind de la un zâmbet... 
De vorbă cu academicianul Solomon Marcus 


- Ce mai face 
academicianul Solomon 
Marcus? 

- După lansarea, la 
sfârşitul anului 2005, la Târgul 
Gaudeamus, a Paradigmelor 
universale (Editura Paralela 45), 
aştept să apară continuarea 
directă a acestei cărți la aceeaşi 
editură, la sfârşitul lui martie: 
volumul Pornind de la un 
zâmbet. Primul capitol este o | 
analiză a zâmbetului în toate subtilitățile şi ambiguitățile lui. 

- Bergson a ales ca temă râsul, dumneavoastră zâmbetul... 

- Nu este o înțelegere figurată, ci este actul propriu-zis, banal, 
de a zâmbi. Este o zona a subtilităților, a nuanțelor, care mă 
fascinează... nimic precis, numai presupuneri... Fac anatomia 
impreciziei, diverse tipuri de imprecizie, felul în care ele apar in 
diverse domenii: impreciziile în ştiinţă, în artă, în literatură, în 
religie. Ori de câte ori A îl critică pe B, B îi răspunde începând prin a 
arăta că nu asta a vrut să spună. Tot timpul apare neînţelegerea din 
cauza diferitelor forme de imprecizie. Neatenţia este şi ea o sursă de 
imprecizie. 

- În ce condiţii imprecizia este utilă, în ce condiţii 
imprecizia este dăunătoare? Din ce perspective realizaţi analiza 
impreciziei? 

- Din toate perspectivele posibile. Aici apar aspecte fizice, 
biologice, psihologice, lingvistice, literare, sociale, semiotice. 

Imprecizia este legata, semantic, de aproximaţie. Am un capitol mare 
despre aproximaţie. Toată lumea spune că matematica este o ştiinţă 
exactă. Adevărul este că matematica este, în primul rând, o ştiinţă a 
inexactității. De pildă, aproximaţia este, aş spune, protagonistul 
scenei matematicii. Din cele mai vechi timpuri, matematica s-a 
ocupat de aproximaţii. Recurgem la ele când nu avem nici o cale de a 
dobândi o cunoaştere exactă. Când extragem rădăcina pătrată din 2 
trebuie să ne mulțumim cu aproximaţii. Vederea umană: două puncte 
care sunt prea apropiate le percepem ca un singur punct. Peste tot 
apar aproximaţii. Sunt aproximaţii de condamnat şi aproximaţii care 
sunt foarte utile. 

- Rezultă că matematica este o ştiinţă a aproximaţiilor? 

- Este o ştiinţă a aproximaţiilor, dar acestor aproximaţii 
căutăm să le dam o anumită rigoare. Atunci când fac o aproximaţie, e 
bine să ştiu cam de ce mărime este eroarea pe care o comit. Dacă în 
loc să am o cunoaştere exactă am una aproximativă, înseamnă că 
apare o eroare. 

- Ce consecinţe are aproximaţia în viaţa de toate zilele? 
Dar în politică? 

- Tot timpul apar ambiguităţi, aproximaţii, neclarităţi, mereu 
ne lovim de imprecizie. În măsura în care informaţia devine, 
cantitativ, enormă, ea se transformă în zgomot. În altă ordine de idei, 
această ceartă între lumea musulmană şi lumea occidentală e tot 
rezultatul unui astfel de bruiaj: nu funcționează comunicarea între 
aceste două lumi: fiecare decodifică mesajele celeilalte după 
propriile ei coduri. Trebuie să învăţăm să controlăm aceste 
fenomene, aceste procese pentru a micşora efectele nocive. 

- Ce rol are monitorizarea ştiinţei în reducerea bruiajului 
informaţional? 

- Modul în care comunitatea ştiinţifică internaţională 
urmăreşte, controlează şi evaluează rezultatele ştiinţifice publicate în 
diverse reviste de specialitate în lume este o activitate extrem de 
importantă pentru că, iată, sunt comunităţi naţionale care nu sunt încă 
în stare să se automonitorizeze, cum, din păcate, este şi comunitatea 
ştiinţifică românească. Noi aşteptăm să fim monitorizaţi la nivel 
internaţional, ca să ştim unde anume ne aflăm în diverse domenii ale 
ştiinţei, în raport cu alte ţări, lucru direct legat şi de intrarea noastră 

în Uniunea Europeană. Tot ceea ce se referă la integrarea noastră sub 
aspect cultural, în comunitatea internaţională, intră la acest capitol. 

- Cum se derulează aceasta monitorizare a ştiinţei? 

- Comunitatea profesională internațională a oamenilor de 
ştiinţă realizează aceasta monitorizare, diferențiat, pe domenii: 
matematică, informatică, fizică etc. Există în SUA un Institut de 
informare ştiinţifică, la Philadelphia, se editează o lucrare 
enciclopedică intitulată Science Citation Index care consemnează, 
pentru fiecare articol publicat într-o revista de specialitate, care sunt 
autorii care s-au referit la articolul respectiv. Lucrarea aceasta este 
organizată pe trei direcţii: ştiinţe exacte, ştiinţe sociale şi direcția 
umanistă: literatura, artele... Din aceasta lucrare poţi afla dacă 
articolul ştiinţific pe care l-ai publicat intr-o revistă de specialitate şi 
într-o limbă internaţională a interesat pe cineva care să-l preia, să-l 
continue, să-l dezvolte, etc. Există o altă revistă Scientometrics care 
discuta criteriile de evaluare ale informaţiilor ştiinţifice. Ipoteza celor 
mai lucide minţi este că, aproximativ trei sferturi din ceea ce se 
publică în lume nu beneficiază de nici un cititor. Fiecare se leagănă 
în iluzia ca el e in sfertul privilegiat. Dacă s-ar face o cercetare de 
piaţă, şi la noi în ţară s-ar constata că, într-adevăr, cele mai multe 
cărți nu au, practic, nici un cititor, în afară de cei implicaţi în 
procesul de publicare a cărţii. 

- Care sunt şansele României de a recepta corect mesajele 
si de a le transmite în aşa fel încât să se facă înţeleasă? 

- De nenumărate ori am atras atenția asupra marilor valori ale 
ştiinţei româneşti. Cele mai multe din aceste valori nu sunt cele care 
sunt mediatizate în ţară, ci sunt cu totul altele. 

- Puteţi să exemplificaţi? 

- În cartea mea Matematica în România pe care am publicat-o 
în limba engleza în 2003, dau o lista de câteva zeci de matematicieni 
români care au avut, în ultimele decenii, mari succese în lume. La 
noi în ţară, tendinţa este ca valoarea să fie dată după gradul de 
mediatizare. Dar ştiinţa îşi are drumurile ei şi abia după zeci de ani se 
vede care au fost valorile durabile sau nu. 

- Ce aveţi în pregătire? 

- O carte despre acele personalităţi pe care le-am întâlnit de-a 
lungul vieţii si care m-au marcat. Într-un demers autobiografic, vreau 
să prezint aceste personalităţi despre care am scris cu diverse ocazii. 

Sunt peste o sută, mulți dintre ei sunt matematicieni, dar sunt şi 
lingviști, filozofi etc. Voi revizui cartea mea despre timp, cartea mea 
despre paradox. 

- Un gând pentru cititorii acestui interviu... 

- Să înceapă orice zi Pornind de la un zâmbet... 


(Marţi, 21 februarie 2006, Cronica Română) 

Noile isprăvi ale lui Romulus Vulpescu 


Intrăm în universul 
funambulesc al tălmăcitorului întru 
limba română Romulus Vulpescu 
După ce isprăveşte relatarea 
năstruşniciei gargantueşti şi ubueşti, 
se apucă, iată, de o carte nouă. După 
ce a dat gata hrisoavele pline de 
pantagruelie, după Villoniana, pune 
la cale o noua ispravă. După cum 
scria Nichita Stănescu în “Gazeta 
literară” în 1967, Romulus Vulpescu 
este unul din scriitorii care sunt, în 
acelaşi timp şi propriile lor personaje. 
"Romulus Vulpescu este invenţia lui Romulus Vulpescu, aşa cum 
Don Quijote este invenţia lui Cervantes. Autorul nostru este atât de 
lipit de propria sa opera încât, uneori, nu poți şti cine l-a scris pe 
cine, care din cei doi este real şi care este ficţiunea. ” 


Romulus Vulpescu s-a născut la 5 aprilie 1933, la Oradea, 
într-o familie de obârşie moldoveneasca. Trăieşte la Bucureşti. 
Bibliografie selectivă: 

Opere: Poezii, 1965; Proză — Exerciţii de stil (proză şi teatru), 1967; 
Romulus Vulpescu şi alte poezii, 1970; Procesul Caragiale-Caion 
(teatru-document), 1973; Arte & meserie, 1979; Armura noastră — 
cartea (30 de poezii scrise şi rostite de autor), disc, „Electrecord“, 
1986; Versuri (1948-1993), 1995; Hincu — ba! (două volume de 
polemici, de opinii şi de controverse: Zodia Cacealmalei şi Praznicul 
puşlamalelor), 2002; Vraiştea, versuri, 2004 

Traduceri (poezie şi proză): Francois Villon, Opurile magistrului, 
1958; Marcos Ana, Rădăcinile zorilor (poezie spaniolă), 1961; 
Carolina Maria de Jesus, Strada A, nr. 9 (proză braziliană), 1962; 

François Rabelais, Gargantua, 1963; Gargantua si Pantagruel, 
1968, ***Poeţi ai Pleiadei, 1965; Dante Alighieri, Vita Nuova, 
1971; Alfred Jarry, Ubu (marea gestă), 1969; ***Aucassin şi 
Nicoleta, 1974; Charles d'Orleans, Poezii, 1975; Pleiada (ediție 
bilingvă), 2001; François Villon (şi anonimi), Deocheatele, 2005. 


- Ce mai face scriitorul Romulus Vulpescu? 

- Un proiect în curs de realizare îl reprezintă reeditarea 
traducerii tragediei Richard al III-lea de Shakespeare, editată pentru 
prima dată în 1965, în colecţia „Biblioteca pentru toţi”. Mă zbăteam 
atunci să reapară numele lui lon Barbu, dar abia în *70 am izbutit să 
public, la Editura Albatros, ediția Barbu, iar mai tîrziu, în '84, am 
publicat la Cartea Românească, Jocul secund, într-o ediție 
facsimilată. Poetul, cooptat şi el într-o mai largă echipă care urma să 
transpună Shakespeare în România, avea de tradus Richard al III-lea 
şi reuşise să termine primele două acte. Văduvei i se imputau banii 
luaţi în avans de Barbu. Fiind anul Shakespeare, am vorbit cu nişte 
prieteni de la „Biblioteca pentru toţi” să readucem numele poetului 
lon Barbu în conştiinţa publicului. Cărţile lui au fost expuse în 
vitrina librăriei “Sadoveanu”, a fost o nebunie. Barbu avea o mică 
teorie: cititorul român nu gustă versul alb englezesc. Şi am refăcut 
lacunele din traducerea actului al doilea în stilul Barbu. Eu nu ştiu 
englezeşte, am luat câteva versiuni, cea franceză, cea italiană şi cea 
germană, cele mai bune şi le-am comparat ca să mă dumiresc. O 
bună parte din engleza lui Shakespeare, engleza elisabetană, era 
marcată de cuvinte din franceza veche şi asta m-a ajutat foarte mult. 
După explicaţiile editorilor francezi, nemți, italieni am scos-o la 
capăt. După care, intrând în fenomenul Shakespeare, am aflat de 
ipoteza că s-ar putea ca actele 3, 4 si 5 să fi fost scrise de Cristopher 
Marlowe. Se obişnuia în epocă, cei doi făceau lucrurile astea, erau 
foarte buni prieteni. Și am găsit şi mărturii în sensul ăsta. Am 
respectat textul întru totul. Avea Shakespeare asonanţă, am pus şi eu 
asonanţă. Avea Shakespeare vers alb, am pus şi eu vers alb. Avea 
final de act rimat, aşa e şi la mine. Am respectat şi în formă şi în fond 
textul englezesc. Toate caracteristicile, particularităţile, specificul lui. 

Lucrând la aceasta, m-am rătăcit într-o pădure de nume şi de 
personaje monarhice. Mi-am zis: trebuie să fac un arbore genealogic. 
Si, dintr-o glumă l-am făcut, iar englezii, cel puţin la Richard nu-l au. 

Cartea s-a îmbogăţit cu acest arbore genealogic. Zoe Dumitrescu- 
Buşulenga care a scris studiul introductiv, a prezentat cartea şi în 
Anglia. Cartea a avut un mare ecou, pe banderola scria William 
Shakespeare-lon Barbu. Vitrine pline, a fost un eveniment care a 
deschis drum ediţiei definitive Barbu din anul 1970. Barbu a revenit 
în conştiinţa publicului: nu în 500 de exemplare ci în 150 000. 

- Vorbeaţi de un risc asumat... 

- Mi-am asumat riscul de a traduce dintr-o limbă pe care n-o 
cunosc. Ştiu franceză, italiană, spaniolă, puţină portugheză şi 
provensală, adică pot citi în aceste limbi romanice. Dar engleză nu 
ştiu. Am făcut-o pentru Barbu, care m-a onorat cu prietenia lui în 
ultimii ani ai vieţii şi pentru ca s-o scot şi pe biata văduvă din situaţia 
în care se afla: i se imputau banii luaţi de Barbu în avans. 

- Când va apărea această carte? 

- In luna aprilie, la Editura Paralela 45, cu studiul introductiv 
al doamnei Zoe Dumitrescu - Buşulenga care rămâne unul dintre 
marile repere ale culturii româneşti. 

- Ce mai pregătiţi? 

- Vor apărea un Jarry, toate acestea sînt reeditări, dar reeditări 
aduse la zi, mă refer la note şi la comentarii. Sunt nişte reeditari în 
aceleaşi bune condiţii tehnice de atunci. Şi, în planurile noastre sunt 
o mulțime de reeditari, deşi la tirajele actuale, dar vom continua, în 
ediţie bilingvă, Vita Nuova de Dante, volumul apărut in ‘71. În acest 
fel, sunt puse la îndemâna tineretului nişte lucruri mai greu de găsit, 
pentru că Dante în original e greu de promovat. Asta mi se pare mie 
vrednic de elogiat la Editura Paralela 45 ca editează şi cărți cu text 
bilingv. Editura Paralela 45 ocupă un loc fruntaş în ierarhia marilor 
edituri şi are posibilitatea de a oferi publicului carte la un preţ 
rezonabil şi în condiţii grafice bune. Vor apărea, în decursul acestui 
an şi al anului următor, vreo zece sau douăsprezece lucrări traduse de 
mine. Va apărea şi Rabelais, o versiune superb ilustrată de Val 
Munteanu. Cred că anul acesta vor apărea vreo opt titluri, ceea ce 
este extraordinar. 

- Văd aici, pe masa dumneavoastră de lucru, „, printul ” 
cărţii Vechituri&novitale. 

- Este un volum nou care cuprinde 111 poezii scrise după ce 
am scos Versuri, în ediţie ne varietur, aparută la Editura Eminescu, în 
*95. După aceea, am mai scris şi am publicat Vraiştea în 2004, o 

ediție de autor în 300 de exemplare pe care le-am dăruit prietenilor: 
care, deci n-a fost pusă în vînzare şi nu există pe piaţă. Volumul era 
ilustrat cu desene inedite ale lui Mihu Vulcănescu şi cu un portret tot 
inedit de Nuni Anestin. A apărut în martie 2004. Între timp, am mai 
scris tot felul de poezii, din care am selectat materia unui nou volum. 
Am continuat să scriu şi am intitulat cartea Adaos la haos. 

- Ce va conţine noul volum? 

- Cele 61 de poezii din volumul Vraiştea la care se adaugă alte 
50 de poezii inedite: Adaos la haos. Împreună, alcătuiesc un volum 
intitulat Vechituri& novitale, hituri vechi şi noi vitale. Şansa a fost ca 
Mihu, care îmi dăruise o serie de desene ilustrând Vraiștea, mi-a mai 
făcut un album intitulat Frunze cu care am ilustrat Adaos la haos. Şi 
atunci, Vechituriă&novitale, această ediţie care cuprinde 111 poezii 
ilustrată cu “fetişoare” şi cu “frunze” de Mihu Vulcănescu, are două 
portrete inedite de Nuni Anestin pentru că şi Nuni Anestin în toamna 
lui ‘98, înainte de a se prăpădi, o noapte întreagă a stat aici şi mi-a 
lăsat o mapă cu desene, unele mai dăblăuzate care nu se pot chiar 
publica, tot felul de glume, caricaturi şi altele . 

- Cum aţi încheia rotund acest interviu? 

- Oferind cititorilor o poezie inedită din volumul în curs de 
apariţie la Editura Paralela 45, Vechituri&novitale. 


Pariul divin - Romulus Vulpescu 


Unii aşteaptă ca pe Mesia o Apocalipsă 
De parcă numai de-aşa ceva duceam lipsă. 


Alţii caută a Şaptea sau a Noua Poartă 
A cărei cheie-ar fi-ntr-un papirus la Marea Moartă. 


Biblia adăposteşte un cod în Pentateuc 
De unde catastrofele dau năvală buluc. 

Şi uite cum, de ici şi de colea 
Se mai iveşte-o belea, 


Incât ajungi să te minuni ca prostu” 
Că nu pricepi noima şi nu distingi rostul, 


Întrebându-te dacă Dumnezeu n-a creat o lume 
- Aşa, bună-rea, dreaptă-strâmbă cum e — 
Numai ca să-şi găsească la plictis leac 
Şi până la urmă să-i vină de hac? 
O fi avut cine-ştie-ce nobil scop: 


Să ciştige rămăşagul cu Diavolul Şchiop. 


Pe drac l-o fi făcut oare 
Ca să-ncheie cu el o prinsoare? 


(Sâmbătă, 11 martie 2006, Cronica Română) 

„Trecutul să-l retrăim fără ură, fără patimă, 
fără dorinţă de răzbunare.” 


Interviu cu loana Berindei, una dintre victimele sistemului 
concentraţionar al „deceniului obsedant” 


Ioana Berindei este soţia istoricului 
Dan Berindei, "o doamnă fragilă, trecută 
azi de 80 de ani" care a fost cândva, "fără 
voia ei, «duşmanul de clasă al 
poporului». Fiică a secretarului general 
adjunct al Partidului Naţional Țărănesc, 
Ioan Hudiţă şi înrudită prin căsătorie cu 
una dintre familiile de tradiţie liberală, 
Ioana Berindei a fost arestată, împreună 
cu 22 de membri ai celor două familii. A 
fost închisă la Jilava. Fiind însărcinată, a 
fost transferată la Văcăreşti. Ín 
închisoare, s-a născut fiica ei, Ruxandra, pe care "a vegheat-o 
printre corvezi" timp de 11 luni. Ioana Berindei a fost eliberată în 
1953, dar a mai fost condamnată la încă doi ani de domiciliu forțat. 
"Am făcut Jilava în pantofi de vară", volumul Laviniei Betea, apărut 
la Editura Compania, cuprinde convorbiri cu loana Berindei şi 
evocă "o experiență-limită care transmite exemplar altor generații 
fiorul neomenesc al absurdului ideologic". 

„Când este arestată, are 27 ani, un soț de care este 
îndrăgostită éperdument (cum spuneau tinerii din Cartierul Latin pe 
la începutul anilor '70), un copil de un an şi, cum am precizat deja, 
un altul în pântece. Tatăl este deja arestat, mama o precede sau o 
urmează, nu mai ştiu bine, în puşcărie, soacra (Dina Balş) este 

închisă şi ea, iar fraţii tatălui (patru sau cinci) au înfundat de mult 
timp închisorile comuniste. Numărul persoanelor din familia sa, în 
detenţie, în acelaşi timp, se ridică la 22. Pare o fantezie neagră, este 
doar o istorie atroce pe care multe familii româneşti au trăit-o. 
"Mica franţuzoaică", licenţiată în istorie, fiică de ministru țărănist, 
soție adorabilă şi mamă ireproşabilă, trece prin această istorie 
mizerabilă fără să se plângă prea tare. (acad. Eugen Simion) 

"Trebuie să spui adevărul — spune autoarea - să încerci să 
povesteşti ce s-a întâmplat, indiferent în care parte ai fost; cu binele 
şi cu răul care au fost, şi să nu fii cu ura în suflet, să n-o povesteşti 
de aşa manieră încât să sădeşti tot ura mai departe; Doamne, dar 
cum să nu terminăm cu ura aceasta (...). Fără ură. Fac o pledoarie 
pentru umanitate, corectitudine. Și pentru a face istoria dreaptă, fără 
părtinire. Fără ură. Nu ştiu dacă mă puteți înțelege”. 


- Cum era „Vechea lume” despre care amintiţi în paginile 
cărţii? 

- Vechea lume cuprinde amintirile mele de până la 
arestare...Nu eram bogaţi dar ne puteam permite luxul de a duce o 
viață cât se poate de plăcută. Ce amintiri frumoase, din 
copilărie...Prin faţa casei bunicilor din partea mamei mele treceau 
căruţe cu peşti. Pe urmă veneau căruţe cu pepeni: pepeni verzi, 
harbuji, fel de fel de pepeni galbeni. Acestea erau unele din cele mai 
frumoase momente ale copilăriei mele, timp în care am învăţat şi am 
citit foarte mult... Azi, când mă uit la copiii care bat mingea pe stradă 
îmi pare că sunt un fel de orfani cu părinţi. Mi-e milă de ei. Nu au 
nici o deschidere, nimeni nu se ocupă de ei... Am trăit o tinereţe 
frumoasă cu o viaţă muzicală intensă, cu lecturi minunate... Am făcut 
primele trei clase la Iaşi şi, pe urmă ne-am mutat la Bucureşti. M-am 
integrat greu în lumea bucureşteană, dar, încet, m-am adaptat. Am 
urmat un liceu foarte bun, Carmen Sylva. La română, aveam o 
profesoară excepţională, doamna Capriel, eleva lui Densusianu. Ne-a 
învăţat cum să învăţăm... 

- În ce împrejurări aţi fost azvârlită în ceea ce aţi numit în 
carte „altă lume” (închisorile comuniste)? 

- Modul în care am intrat eu la închisoare seamănă cu o pagină 
din Kafka. A fost o întâmplare stupidă, un lanţ al slăbiciunilor care a 
antrenat o lume întreagă absolut nevinovată În ziua lansării cărții 

Laviniei Betea, o doamnă mi-a adus un document din acea vreme şi 
abia atunci am aflat de ce am fost arestată. După ce am fost închisă, 
eu speram zilnic să plec acasă, zicându-mi că prostia pe care am 
făcut-o e prea mică, aceea de a duce mamei o scrisorică de la cineva 
pe care nu l-am cunoscut niciodată, şi despre care ştiam doar că 
făcuse politică cu tata. Abia în ziua lansării cărții, pe 8 martie 2006, 
primesc această hârtie prin care aflu că fusesem implicată într-un 
„proces de spionaj englez”. 22 de oameni din familia mea şi a soţului 
meu am umplut o boxă de nefericiţi neștiind de ce suntem acolo. 
Mama a stat un an şi jumătate la Jilava cu două doamne care 
fuseseră închise, fiecare din cauza soţului ei. În ziua procesului s-au 
trezit toate trei în boxă implicate în acelaşi proces. Nimeni nu-ţi 
spunea pentru ce erai acolo. Aveam 27 de ani, nu ştiam că sunt 
însărcinată. Între timp a avut loc procesul. Dar eu născusem o fetiţă, 
pe Ruxandra şi m-au dus la Mislea cu ea. M-au judecat abia de 
Sfântul Ştefan. La proces, Ruxandra avea deja 7 luni, iar în aprilie 
'52 a împlinit anul. 

- Mărturisiţi că priviţi înapoi fără mânie... 

- Eu mi-am dat seama, pe parcursul vieţii, că ura nu are loc în 
povestea asta. Nu am pe cine urî. Nu am pe cine să mă supăr. Era un 
regim de care nu aveai cum să scapi, eu nedându-mi seama cât era 
de gravă situaţia în ţară. Tatăl meu era arestat, dar el făcuse politică. 
Veniseră „eliberatorii”, cei care au pus stăpânire pe noi. În acele 
clipe grele, le-am spus: „Nu vreau să mă cobor sub nivelul celor care 
au fost îndoctrinaţi să urască tot ce nu era la fel cu ei.” Oamenii erau 
îndoctrinaţi să urască intelectualitatea. Comuniştii anilor '50 şi-au 
distrus intelectualii. Constantinescu-laşi era un intelectual. L-au 
dărâmat. Pe Pătrăşcanu l-au distrus. S-au urât ei între ei. Le-au 
promis ţăranilor marea cu sarea şi , până la urmă, cei care nu au vrut 
să intre în colectiv, au murit prin şanţuri, împuşcaţi. Sau au luat 
drumul pribegiei, s-au ascuns. A fost un fel de război între români. 
Dar sunt convinsă de un lucru: în momente foarte grele, cei buni 
devin şi mai buni şi cei răi devin şi mai răi. În închisoare, la Jilava, 
mama stătea lângă o doamnă cu un nume foarte cunoscut. Această 
doamnă, când li se aducea bucata de pâine sau de mămăligă, dacă 
mama era neatentă, schimba repede pâinea ei cu pâinea mamei, 1 se 
părea că bucata mamei e mai mare. Mi-e şi ruşine să-i spun numele 
pentru că nu merită să-i terfelesc memoria bărbatului ei care fusese o 

personalitate şi care a murit la Râmnicu Sărat şi a ajuns într-o groapă 
comună. Repet: cine a fost bun a devenit, în condiţiile acelea şi mai 
bun şi cine a fost rău a devenit şi mai rău. Toate aceste sentimente s- 
au accentuat. lar mesajul pe care îl transmit, este „Să nu urâm! Să nu 
ne coborâm la nivelul celor care au schingiuit.” 

- Cum vedeţi dumneavoastră „procesul comunismului”? 

- Procesul comunismului mi se pare de un ridicol 
nemaipomenit. Faci proces unei ideologii, deoarece comuniştii care 
au făcut rele, care au schingiuit, fie au murit, fie au fugit, fie sunt în 
frunte şi s-au volatilizat. Nu ai cui să faci proces. Cum să faci proces 
unei ideologii? Să arzi cărțile lui Marx, ale lui Engels, ale lui Lenin? 

- Ce credeţi despre această iniţiativă concretizată prin 
comisia condusă de Vladimir Tismăneanu? 

- Despre această comisie din care face parte chiar fiul nostru? 
Mi se pare ridicolă. Întâi de toate, e bine că sunt şi nişte istorici 
printre ei... Mi-e teamă că iniţiativa aceasta reprezintă o manevră, ca 
să nu ne mai gândim, poate, că o parte dintre români au plecat în 
bejenie, că Dunărea ajunge să se reverse ca o mare şi provoacă 
atâtea nenorociri... Nu, noi ne trezim să facem o comisie ca să nu ne 
mai gândim la toate nenorocirile astea. În loc să ne adunăm toate 
forțele pentru a ajuta oamenii, noi facem comisii ca să judecăm 
comunismul. Acum un an au fost inundaţii. A învăţat cineva ceva din 
acele nenorociri? S-a ridicat vreun dig? Eu când văd saci cu nisip şi 
cu pământ şi folii de plastic, îmi vine să mor de râs. Apele în furia lor 
dărâmă case şi n-o să dărâme nişte saci de pământ sau de nisip 
învelite în folii? Şi mai vine un deştept care recomandă: să nu călcaţi 
cu pantofi cu toc cui că se sparg sacii. Dar cine se plimbă pe digurile 
astea în pantofi cu toc cui? 

- De ce credeţi că suferă societatea noastră? 

- De incultură. Incultura unei părți din cei care ne conduc. 
Unii sunt de rea credinţă, alţii sunt dominați de interese personale, 
lucru inadmisibil când conduci o ţară. De Paştele catolic, 
parlamentarii au plecat în vacanţă. Acum a venit Paştele ortodox şi ei 
iarăşi sunt în vacanţă în vreme ce apele îi omoară pe bieţii români. 
Nu ţi se rupe sufletul? Am făcut un Paşte cu gândul la nefericiţii de 
acolo. Şi cu un sentiment de jenă că suntem conduşi cum suntem 
conduşi. Aş mai menționa aici pierderea sentimentului național. 
Dacă ieşim pe stradă şi întrebăm tinerii : care e ziua naţională a ţării 

noastre? Dau din umeri şi râd. Îi admir, de pildă, pe americani. La 
evenimente, tot americanul pune mâna la inimă şi îşi cântă imnul. La 
noi, sentimentul naţional e la pământ. Şi nimeni nu e în stare să facă 
nimic. Pe 24 ianuarie, când aveam steagul arborat pe casă, ne-am 
trezit cu nişte poliţai care ne-au întrebat dacă aici e sediul legionar. 
Sediu care, de altfel, se află la câteva străzi mai încolo. Nu şi-au 
închipuit că tu, român, neîncartiruit în nici un fel de partid, poţi să-ţi 
pui steagul pe casă. Şi să comemorezi, astfel, o zi mare a neamului 
tău. Totul, acum, e în derâdere. Ţi-e ruşine să spui că eşti patriot. Nu 
se mai poartă. 

- Aţi răspuns la întrebările specialistei în psihologie 
politică, Lavinia Betea, cu seninătate, fără spirit vindicativ şi 
fără orgolii. "O călătorie în memorie”, scrie Lavinia Betea, 
drumul prin infern prin care a trecut, cu demnitate, o tânără 
curajoasă şi plină de omenie. Care ar fi sensurile esenţiale ale 
cărţii? 

- În mare, cartea care a apărut a avut o rezonanţă care m-a 
bucurat. A ajuns la public, la publicul tânăr, în primul rând, mesajul 
în care cred cu toată convingerea. Trecutul să-l retrăim fără ură, fără 
patimă, fără dorinţă de răzbunare. Nu vreau să mă răzbun pe nimeni. 
Poate că, trecând prin câte am trecut, am reuşit să iau partea bună a 
lucrurilor şi să retrăiesc momentele plăcute ale vieţii mele. Iubesc 
tinerii, îi vreau buni, îi vreau luminaţi, şi doresc să se formeze ca 
buni creştini, ca oameni de omenie...Să revină în biblioteci cu 
încrederea că, astfel, se vor forma ca oameni... 

- Radu C. Ţeposu vorbea odată despre mişcarea secretă a 
cărţilor: vecinătatea lor, în biblioteca unei literaturi, e o formă 
de comunicare subtilă. Ce rol au avut bibliotecile în viaţa familiei 
dumneavoastră? 

- Bibliotecile au avut viaţa lor...O bibliotecă splendidă avea la 
ţară tatăl lui Dan, dar, într-o zi, a fost ridicat şi dus la canal, iar când 
a venit, nu a mai găsit nimic. Această bibliotecă fusese moştenită de 
la Gioni Berindei, cel care a proiectat Palatul Administrativ din laşi, 
Palatul Culturii, Palatul cu Lei, Casa Oamenilor de Ştiinţă, fostul 
Minister de Externe şi alte case din Bucureşti şi din ţară. Într-o zi a 
venit un prost la mine şi m-a întrebat: „Ce faceţi cu atâtea cărți? La 
mine, la Târgu Jiu am scos în stradă şi am ars toată biblioteca lui 
Tătărăscu, dar am luat şi eu câteva polițiste.” Foarte multe biblioteci 

au fost omorâte astfel. Soţul soacrei mele, Alexandru Balş, avea o 
bibliotecă de literatură şi de inginerie, plină cu volume valoroase 
care fuseseră numerotate şi legate în piele. Era o minunăţie. Când a 
venit perioada aceea neagră, el le-a pus în lăzi şi le-a dat cuiva să le 
păstreze. Când s-au limpezit lucrurile, acel om nu i le-a mai înapoiat. 
Bibliotecile au viaţa lor, au memoria, lor, au suflet... Academia 
Română se va deschide către publicul tânăr prin librăria sa prin care 
va pune la dispoziţia tuturor, cărţile dorite. Le doresc tinerilor să 
revină în biblioteci...Este o şansă pe care nu o putem rata... 


(Joi, 11 mai 2006, Cronica Română) 

“Eu exorcizez nevrozele anilor *80” 


„Ceea ce lipseşte peisajului publicistic actual, 
la noi, este spiritul dialogului. ” 


De vorbă cu profesorul universitar Ion lanoşi, membru de 
onoare al Academiei Române. 


- Sunteţi un istoric al 
ideilor, al mentalităților. V-aţi 
ocupat de segmente distincte din 
istoria culturilor, ce culturi v-au 
atras cel mai mult? 


- În principal trei culturi: 
cea germană, cea rusă, cea 
română, cu deosebire secolele al 
XIX-lea şi al XX-lea. Am 
republicat, în forme refăcute, o 
seamă de monografii: Tolstoi, Dostoievski, Thomas Mann, Hegel, 
istoria culturală a Sankt-Petersburgului. 

- Anul acesta au apărut aceste două cărţi, „Constantin 
Noica”, într-o a doua ediţie şi „eu - şi el”, cu subtitlul „Însemnări 
subiective despre Ceauşescu”, tot într-o ediţie revizuită. Ele se 
situează la poli diferiţi ca arie de preocupări... 

- Într-adevăr, după cum veţi vedea. Dar nu numai cele două 
cărți, ci şi cele două spirite care dialoghează în prima carte 
menţionată: eu şi Noica ne-am aflat într-o relaţie foarte specială. Nu 
ne-am întâlnit, am comunicat doar prin scrisori. Şi ne-am trimis 
cărțile. Asta se întâmplase prin anii '70-'80. El a murit în '87 şi, până 
la sfârşitul vieţii, mi-a trimis, de la Păltiniş, scrisori. Eu nu sunt, 

propriu-zis, un „păltinişan”, n-am fost acolo, nu am stat cu el de 
vorbă. În schimb, a fost extrem de amabil, citindu-mi cărțile, 
adnotându-le şi exprimându-și opiniile. În câteva ocazii, i-am luat 
apărarea şi aşa a început relaţia dintre noi, într-o împrejurare pe care 
o evoc la un moment dat, întruna din scrierile mele. Fusese atacat şi 
eu i-am luat partea în paginile „României literare”. Era pe la 
începutul anilor '70. Atunci a început şi această corespondenţă, din 
care am publicat partea esenţială, 20 de scrisori, unele mai scurte, 
altele detaliate. Cartea e structurată în felul următor: o parte esenţială 
poartă titlul „Descrierea operei”, după care am adăugat trei articole 
pre-decembriste în care îi comentam textele, precum şi amintitele 20 
de scrisori. La ora actuală există foarte multe dispute în legătură cu 
aspectele biografice ale lui Noica. Eu consemnez trei aspecte 
biografice gingaşe, episodul legionar, detenţia îndelungată şi 
presupusa apropiere a lui de punctele de vedere naţionaliste pe care 
le-a promovat regimul ceauşist. Nu insist asupra acestor elemente 
biografice, ci urmez îndemnul lui dintr-o notă testamentară: să ne 
ocupăm de operă. De aceea, întreg efortul meu din textul de bază în 
privința lui Noica are în vedere reconstituirea cât mai aplicată a 
acestei opere impunătoare. El se numără printre constructorii de 
sistem în filozofia românească, stând alături de Lucian Blaga, de 
Mircea Florian, de Constantin Rădulescu-Motru... 

- Care este demersul principal al cărţii? 

- Ocupându-mă de una dintre aceste opere capitale din istoria 
gândirii româneşti, îmi propun o reconstituire, mă situez pe o poziţie 
de hermeneut, ca să apun aşa. Nu m-au interesat aspectele exterioare 
operei decât consemnându-le ca simple fapte biografice. M-a 
preocupat, în schimb, această reconfigurare a muncii enorme pe care 
a depus-o, de la sfârşitul perioadei interbelice, după război, apoi după 
detenţie, de la mijlocul anilor '60, opera lui dintre anii '65 şi '87, cu 
accent, bineînţeles, pe marile cărți, pe ontologie, pe logică, pe ciclul 
scrierilor despre specificul românesc şi aşa mai departe. Dorinţa mea 
a fost să fac o prezentare cât mai precisă din punctul de vedere al 
aliniamentelor lăuntrice ale concepţiei lui Constantin Noica. Nu pun 
la îndoială că se pot stabili anumite rime între aspectele bibliografice 
şi detaliile biografice care astăzi îi interesează asiduu pe publicişti. 
Însă încerc suspiciunea că destui se ocupă de biografie fără să-i 
cunoască prea bine opera. Veţi vedea că, în ultimele scrisori, plutea 

în aer dorința mea de a scrie o monografie despre el. Dar m-a 
îndemnat să amân scrierea acestei monografii până după încheierea 
întregii sale opere. Nu ştia că sfârşitul i se apropia vertiginos şi ar fi 
dorit să mai elaboreze două sau trei volume. Am aşteptat, într- 
adevăr, ca opera să se rotunjească... Ulterior, am descris, în câteva 
etape, această operă, o dată în cadrul unei istorii a filozofiei 
româneşti care a apărut în '96 la Biblioteca Apostrof din Cluj, după 
aceea la Editura Ştiinţifică (ediţia întâi a volumului), în sfârşit la 
Editura Academiei Române, cea de a doua ediţie, revăzută, acum, în 
2006. 

- Ce v-a determinat să faceţi această confesiune despre anii 
ceauşişti? 

- Această confesiune dureroasă a apărut, tot într-o a doua 
ediție revăzută, la Editura Ideea Europeană, prin bunăvoința Aurei 
Christi şi a lui Andrei Potlog, care publicaseră anterior trilogia mea 
consacrată lui Dostoievski şi Tolstoi, ca şi câteva cărți traduse de 
soţia mea, Janina Ianoși, la care şi eu participasem din plin, cum ar 
fi, de pildă, „Romanul epistolar „Rilke, Țvetaieva, Pasternak din 
1926”, un monument semnificativ al spiritului european. Ei, bine, la 
insistențele lor am revăzut şi prezentul volum, de mai mici 
dimensiuni, cu titlul „eu — şi el”. Cu litere mici, accentuez, „cu — şi 
el”; şi cu subtitlul „Însemnări subiective despre Ceauşescu”. Este o 
carte scrisă în 1991-'92, deci la scurtă vreme după cezura istoriei din 
decembrie 1989. Nu îmi arog merite în privința curajului 
premergător acestor evenimente. Cartea a fost scrisă în trei reprize, 
în anii 1991-1992, după care am lăsat-o în sertar pentru că nu am 
vrut să intru în iureşul post-decembrist al disputelor şi al patimilor 
care s-au manifestat atunci. Am pus cartea deoparte şi nu am 
publicat-o decât în 2003. lată că acum, în 2006, a apărut o ediţie 
îmbunătăţită. În această carte mă raportez direct la o experiență 
istorică trăită. Fac parte dintr-o generaţie care a parcurs multe 
perioade grele. În cazul de faţă, îmi exorcizez cu precădere nevrozele 
din anii '80. O perioadă foarte apăsătoare, psihic, cultural, spiritual 
vorbind. Dacă anii '50 au fost ani de exterminare, anii '80 au fost 
extrem de răi din punctul de vedere al existenţei cotidiene, 
întovărăşite de un aberant cult al personalităţii. În această atmosferă, 
nevrozele s-au acutizat, au dus, în cazul meu, la stări acute de 
depresie. Am vrut să mă eliberez de acumularea presiunii pe care am 

trăit-o în rând cu atâţia. După '89 am început să fac însemnări, pe 
care le-am simţit ca pe o exorcizare, o eliberare, ca pe un soi de 
exhibare „psihanalitică” a încercărilor sufleteşti prin care trecusem. E 
ca o fişă clinică strict personală, dar asumată până la capăt. În ediţia 
a doua a cărții am adăugat o postfață care explică raportarea mea la 
istoria secolului trecut. Este o mărturisire dar şi o descriere a 
situației particulare din România anilor '80, în context est-european. 
Exceptând Albania, la noi a fost cea mai rea situație din estul 
Europei. Este o întrebare pentru istorici, de ce s-a aplicat tocmai la 
noi o variantă atât de nefastă a schemei globale staliniste? Adaug că, 
personal, am avut dintotdeauna o sensibilitate de „om de stânga”. M- 
am raportat foarte critic la adresa erorilor şi ororilor acestui regim. 
Iniţial sperasem într-o solidaritate socială şi naţională, etnică, eu 
făcând parte dintr-un dublu segment minoritar. Pe de o parte, provin 
dintr-o familie austro-ungară în care prima limbă a fost maghiara şi a 
doua a fost germana. Pe de altă parte, vin dintr-un mediu evreiesc, 
transilvănean, care a supravieţuit numai pentru că a rămas în 
Ardealul de sud. Deşi sunt originar dintr-un mediu burghez, am avut 
mereu înclinații „de stânga”, nu am fost adeptul unor privilegii nici 
materiale şi nici de ordin social. Cartea mărturiseşte un bilanţ, în 
ansamblu, negativ. Aşteptările noastre postbelice au fost irosite, ele 
au fost înşelate. Nu s-a reuşit însănătoşirea socială şi etnică la care 
sperasem. Am fost utopici, fără îndoială. Prin această carte am vrut 
să depun o mărturie personală cât mai lucidă cu putinţă. 

- Aceste două cărţi demonstrează disponibilităţi foarte 
diferite... 

- O explicitare suplimentară. După cum v-am spus, sunt un om 
cu ataşamente de stânga; Constantin Noica a fost, în schimb, un 
indiscutabil „om de dreapta”. Am dialogat fără prejudecăţi de o parte 
sau de alta. Am intrat în țesătura unei gândiri foarte diferite de 
propria mea gândire. În majoritate autorii de care m-am ocupat se 
deosebesc, prin convingeri, de propriile mele crezuri: Dostoievski, de 
pildă. Dintre toţi, Tolstoi e cel mai aproape de sufletul meu, am 
publicat jurnalul lui în două volume, în tălmăcirea Janinei lanoşi, eu 
prefaţându-l şi adnotându-l. Majoritatea scriitorilor şi filozofilor 
asupra cărora m-am aplecat pe axa filozofie-literatură, centrală în 
scrierile mele, au fost diferiţi de propria-mi gândire. Cred că am 

deschiderilor, inclusiv propunând cititorilor două cărți atât de 
neasemănătoare. 

- Care ar fi semnificaţia mai largă a acestui gest? 

- Ceea ce lipseşte peisajului publicistic actual, la noi, este 
spiritul dialogului. Cred în necesitatea dialogului între spirite diferite, 
cred în mărturia sinceră pe care trebuie să o depunem în faţa zilei de 
mâine. 

- Care ar fi cea mai frumoasă „întâmplare” trăită de 
dumneavoastră în acest an? 

- Am avut şansa ca, în februarie 2006, să fi fost invitat în Israel 
de fosta noastră studentă şi doctorandă a Facultăţii de Filozofie din 
Universitatea Bucureşti, Madeea Axinciuc, directoare a Institutului 
Cultural Român din Tel Aviv. Am ţinut conferinţe la Ierusalim, 
Haifa şi Tel Aviv pe o temă foarte fierbinte, Evreii şi comunismul 
dar şi pe o altă temă inspirată din Biblie, o meditaţie despre Iona, 
acest ciudat profet recunoscut şi de creştinătate ca premergător al lui 
lisus. O conferinţă intitulată Alegerea lui Iona, bazată pe o carte a 
mea apărută, ca prin miracol, în anul 1974 la Editura Cartea 
Românească şi îngrijită de Alexandru Paleologu. Am fost, eu şi soția 
mea, oaspeţii prietenilor şi cărturarilor români din Israel, m-a 
fascinat această ţară dar şi simpatia cu care am fost întâmpinat şi nu 
pierd speranţa să revin la locurile sfinte din această ţară minunată ! 


(Cronica Română, vineri, 8 decembrie 2006) 


131 


Iubim poezia carmeliană... 


Ce fel de fiinţă supranaturală este 
Shaul Carmel? Un vulcan în evoluţie, un 
spirit pragmatic, preocupat să organizeze 
dezbateri pe teme obsedante precum: „Noi 
scriem...cine ne citeşte?” în cadrul 
Asociației Scriitorilor Israelieni de Limbă 
română intrate în cel de-al patrulea deceniu 
de existență şi al cărei preşedinte este, un 
om al extremelor, frământat de întrebări 
adresate lumii şi sinelui, un înger al 
poeziei sau un demon al luptelor neîncetate 
cu sine şi cu lumea? 


Ce fel de fiinţă supranaturală este Shaul Carmel? 

Este un poet înnăscut, a cărui jertfă cu ardere de tot pe altarul 
poeziei îl mistuie până la anihilare... O poezie post-modernistă, în 
care eul liric primeşte binecuvântarea nemuririi şi blestemul creaţiei 
însângerate de ruptura de pământul natal, de  dezrădăcinare, ca şi 
retrăirea durerii istoriei neamului său în locurile biblice. 


„Vei trăi o eternitate 

În anii puţini ce-ţi dau. 

Cuvântul peltic de pe buzele tale 
Va domni pe piele de oaie şi berbec 
Toată veşnicia Mea. la seama! 

Vei scrie cu sufletul, 


Cu unghiile, 


Cu lacrimile robilor mei, 


_ Şi nu cu pana de gâscă.” (VOCEA DIN VIS, din volumul 
SANUL DREPT AL AMAZOANEI, volum premiat la Salonul 
Internaţional de Carte Românească de la Iaşi, ediţia 2005.) 

Acest copil mare care vrea totul, cu o infinită dorinţă de iubire, 
îşi etalează, prin fiecare vers, „inima ca un cristal” după expresia 
poetului Odisseas Elytis, punctul vulnerabil al acestui Achile 
neliniştit, aflat în conexiune directă cu sevele tutelare ale istoriei unui 
popor care s-a luptat, în toată existența lui migratoare, cu obstacole 
ucigaşe pentru a se aşeza şi a se construi pe sine ca o plăsmuire 
îndivinată, în „pământul făgăduinţei”. Firea sa combativă şi 
incomodă defineşte un spirit neliniștit, un om al extremelor, o 
sensibilitate exacerbată. 

Este tânguirea poeziei lui o afirmare sau o negare a credinţei? 

Poezia, dragoste tainică pe care Shaul Carmel o scrie, pare a 
sta sub conul de umbră al unei sfâşietoare nostalgii alunecând, 
ireversibil, către vindecătoarea moarte...” Un romantic cu tentă 
aulică”, „un trubadur revoltat” „cu o viziune divinator profetică” cum 
îl definea, cândva, Gheorghe Istrate...Si mai reținem că „fără poezia 
scrisă în limba română, ar fi un trup fără suflet.” Subscriem la ideea 
Roxanei Sorescu şi adăugăm că pasiunea nesfârşită a acestui spirit 
apocaliptic se stinge în renunţări pline de un tragism care coboară la 
esențe. 


„Beau, beau, beau, $ 
Cu moartea pe buze.” (LA „BARZA ALBA”) 


Jocul său de-a viaţa şi de-a moartea, mistuirea în dragoste au 
un aer diafan de parfum suav pierdut în băierele existenţei sinelui 
liric: 

„Am salvat o singură floare, 
Un trandafir 

Pe care l-am crescut 

Şi-l cresc 

În mine.” (GRĂDINARUL) 


Ce fel de fiinţă supranaturală este Shaul Carmel? El ascunde în 
sine o Rugăciune cu flori pe care ne-o aşterne la picioare cu un 
Zâmbet pierdut, ca un Credo smuls Din coasta de vis din care mâna 
sa cu ochi plămădeşte o himeră ispititoare. 

„M-am înfruptat din tine 

Cu disperarea naufragiatului.” (GOODBYE!) 

„Deci târziu mai pre urmă, de învăţătura părintelui mieu, 
carea pentru Inorog îm dedese, aminte aducându-mi, toate pustiile 
Araviii a cerca şi toate părțile lumii a cutriera nu m-am părăsit, 
până locul şi lăcaşul Inorogului am aflat. ”- povestea Cantemir în 
Istoria...sa. Fericită că l-am întâlnit în carne şi oase pe Poet pe 
pământul făgăduinţei, exclam, inspirată de o dedicație de pe prima 
pagină a volumului său celui mai recent, citat mai sus: Iubim poezia 
carmeliană! 


(Joi, 15 decembrie 2005, Cronica Română) 

Printre sute de sonete... 
În dialog cu profesorul universitar dr. Paul Miclău 


Paul Miclău s-a născut în 
ziua de Paşte a anului 1931, în satul 
Comoraşte din Caraş-Severin. Este 
licenţiat al Facultăţii de Filologie 
din Bucureşti unde începe o 
stralucită carieră universitară. 
Beneficiaza de o bursă de 
specializare la Sorbona şi îşi susține 
doctoratul la Universitatea din 
Montpellier, cu teza “Le signe E 
linguistique”. Susţine lectorate la Institutul Naţional de Limbi şi 
Civilizaţii Orientale din Paris şi la Sorbona. Este decan al facultăţii 
de limbi străine timp de 10 ani. A introdus semiotica şi poetica în 
predarea şi cercetarea universitară din România. A condus, timp de 
15 ani, mişcarea francofonă la nivel european, guvernul francez 
acordându-i cele mai înalte distincţii academice. A publicat peste 30 
de volume şi mai mult de patru sute de sonete. Pe lângă lucrările din 
domeniul semioticii şi poeticii şi nenumărate articole publicate în 
reviste de specialitate din întreaga lume, a tradus în limba franceză 
poezia lui Eminescu, Blaga, Voiculescu, Barbu, fiind una din vocile 
cele mai autorizate în materie. A fost premiat de doua ori de 
Uniunea Scriitorilor din România. A publicat în Franţa volumul de 
proză „Roumains déracinés” (1995), pentru care a obținut premiul 
Asociaţiei Scriitorilor de Limba Franceză. Versiunea cenzurată a 
acestuia a apărut cu titlul ,,„Comoara” (1989) şi ulterior 
(necenzurat) „Dislocaţii ” (1994). 

Pentru întreaga activitate, i s-a acordat Palmes Academiques 
în grad de ofițer. 

„Personalitate proteiformă, autor de memorialistică politico- 
poetică, Paul Miclău se remarcă printr-o creaţie bilingvă, rod al 
unei francofonii asumate nu doar profesional ci şi sentimental, prin 
cultivarea rafinată a sonetului iar „transpunerea teoriei în carnea 
versurilor, în substanţa figurilor de stil poate asigura acesteia o 
durata la care tratatul de semiologie nici nu poate visa. (...). Există, 
oare, cineva în România care să se poată exprima în formula 
sonetului precum Paul Miclău? Fără îndoială, nu. Performanţa sa 
trece granițele literaturii române, pentru a se circumscrie intr-o 
francofonie ideală“ (Mihai Zamfir). 


- Ce mai face domnul profesor? 

- Scrie. Am două cărți sub tipar, una de poeme în limba 
franceză intitulată Fugue, (după Fugue de Bach) şi poeme scrise 
acum 40 de ani, când eram în Franţa şi care au apărut la Editura 
Paralela 45 unde voi publica şi o antologie a poeziei interbelice, cu 
Bacovia, Blaga, Arghezi, Voiculescu şi Barbu şi care se va numi 
„Corola de minuni a lumii”. În prezent lucrez pe mai multe fronturi. 
Sunt pe cale de a finaliza un volum despre participarea mea la 
Francofonia universitară care a început în 1972 şi a continuat mai 
bine de 30 de ani. Un fel de restituire a acestei mişcări cu toate 
bucuriile şi dramele, mai ales personale. Scriu al treilea volum de 
memorii care se va numi Praguri, volum precedat de o biografie 
auto-ficțională în două volume, în limba franceză. 

- Din tot ceea ce aţi scris, care creaţii vă sunt mai aproape 
de suflet? 

- Sunt două cărţi în limba franceză. Pe una dintre ele am scris- 
o acum 20 de ani, dar nu a putut fi tiparită, am tradus-o în limba 
română şi a fost publicată în '89. Aceasta a fost ultima carte din 
România înainte de căderea totalitarismului, cenzurată stalinist aş 
putea spune, mi s-a tăiat aproape o treime din text şi a apărut atunci 
sub un titlu deformat, Comoara, la Editura Facla din Timişoara, 
(supusă unei presiuni nemaipomenite de către Ministerul Culturii, 
editorii fiind chemaţi şi judecaţi pentru că au îndrăznit să pună pe 
tapet o carte ca asta). Titlul original era Comoara de sânge. Era 
versiunea, în limba română, a unei cărți pe care eu am scris-o, inițial, 
în franceză, intitulată Roumains deracines care a obţinut premiul 

Asociaţiei Europene a Scriitorilor de Limba Franceză şi care, în 
Franţa a avut patru lansări, inclusiv la Consiliul European. 

- Ce v-a determinat să scrieţi această carte? 

- Este o carte de memorii din perioada anilor *50, în paginile 
căreia am povestit şi drama familiei mele din Banat, deportată în 
Bărăgan. Români de la graniţa iugoslavă şi simplul fapt că locuiau 
acolo îi făcea să fie socotiți prezumtivi simpatizanți ai lui Tito. Au 
fost deportaţi bunicii şi sora mea. Doar cu doua săptămâni înainte de 
bacalaureat am fost exclus din UTM (Uniunea Tineretului 
Muncitoresc) iar această excludere era aproape asociată cu interdicţia 
de a urma o facultate. Am dat examen şi am intrat aproape clandestin 
în facultate. Promoţia noastră a fost, cum s-a spus, a celor 3 M: 
subsemnatul, înaintea mea era Irina Mavrodin, care avea o pregătire 
deosebită. Eu sunt dintr-o familie ţărănească - ea provenea dintr-o 
familie aleasă. Cel de-al treilea M a fost regretatul Modest Moraru, 
care a lucrat la Editura Meridiane şi care a avut un rol foarte 
important în cultura românească prin difuzarea cărţii de artă — el 
însuşi mare traducător şi poet. Eram solidari, aceasta fiind o formă de 
a rezista tensiunii fabuloase din perioada stalinistă. Am râs pentru a 
nu plânge. Această carte, în versiunea română se cheamă, la ora 
actuala, Dislocaţii şi e scrisă ca un roman poetic. Alţii au considerat- 
o un text post-modern, la limita dintre ficţiune şi realitate şi aceasta 
şi datorită unui anumit lirism. 

- În general, în scrierile dumneavoastră predomină nota 
lirică. 

- Este adevărat, am scris poeme triste încă de pe vremea 
studenţiei, printre care unul foarte trist intitulat Eminescu. Ulterior 
am scris poezie de iubire. Am scris 9 cicluri de poeme în limba 
franceză, aproape 500 de sonete. Aici, evident, alături de partea 
afectivă, erotică, există şi o tristeţe metafizică, gravă transpusă într- 
un metalimbaj care se apropie de meseria mea de cultivare a 
semioticii în plan poetic. Ultimul volum de sonete apărut recent se 
cheamă Samânţă de înțelesuri, Semence de sens. 

- Aţi predat primul curs despre Saussure. Cum aţi deschis 
drumul predării semanticii şi semioticii în România? 

- Încă din '54, ca asistent, deşi teoria lui Saussure nu era pe 
atunci agreată, am obţinut aprobarea profesorului Graur să ţin un 
seminar special despre Cursul de Lingvistica Generală al lui 

Saussure. Acest lucru mi-a dat o satisfacție imensă. Am rămas 
marcat de Saussure, care este considerat unul dintre marii gânditori 
ai secolului XX. Am predat mult lingvistica generală până în anii 70, 
apoi semiotica, apoi poetica, iar din '84 predau poezia franceză de la 
Baudelaire până astăzi. 

- Cum v-aţi defini propria poezie, este o poezie a semnelor, 
a simbolurilor? Dar proza? 

- Mi-am propus să uit de tot abecedarul formulelor literare şi 
să scriu direct, ca expresie a ființei. Mi-am interzis presiuni din 
partea diferitelor curente literare. Sonetele mele vor să fie autonome. 
Al doilea volum este un volum de sonete şi se cheamă Au bord du 
temps, (La marginea timpului), expresie care e luată din poemul lui 
Blaga, Ulise. Structura strictă a sonetului te obligă la creşterea 
tensiunii discursului în cadru restrâns şi foarte bine pus la punct. Într- 
un sonet nu poţi să divaghezi. Cu cât forma este mai strictă, cu atât 
densitatea creşte. Un sonet este, din punct de vedere semantic, o 
explozie de sens. Există o componentă romantică permanentă în 
poezie, ca şi una postromantică ori postmodernă. Recunosc că sunt 
bolnav de sonetită. Am scris sute de sonete, mai ales în limba 
franceză. Am inventat o formulă de sonet filozofic în limba română, 
unde nu se foloseşte endecasilabul ci versul de 12 silabe. Am tradus 
multă poezie română de la Eminescu până astăzi, am tălmăcit Blaga, 
Barbu, Voiculescu precum şi poeţi postmoderni. Editura Paralela 45 
urmăreşte să recupereze valori şi să le ofere, în cea mai bună 
variantă, în versiune bilingvă, publicului iubitor de poezie. Unii au 
văzut în scrisul meu o valorificare a metalimbajului semiotic, poetic, 
semantic, pusă într-o formulă poetică de o tensiune lirică acută care 
duce, de multe ori, la o presimţire a neantului, la un dialog mundan, 
laic, cu alcătuirile Trinității. 

- Viaţa dumneavoastră a fost un şir lung de inteferenţe: 
cariera de profesor s-a îmbinat cu arta scrisului. Aţi fost şi mai 
sunteţi conducător de doctorate. Ce satisfacţii v-a adus aceasta 
alternare de funcţii? 

- Am îndrumat teze de doctorat din 1972 şi am condus multe 
comisii de doctorat. Cu mulţi doctoranzi am rămas în relaţii foarte 
bune. Rectorul actual al Universităţii, profesorul loan Pânzaru mi-a 
fost student din primul an şi a făcut şi doctoratul cu mine. Primul 
meu doctorand, Mihai Stănescu, si-a susținut teza în data de 4 martie 

1977 şi eu l-am ajutat să ajungă lector de limba româna în Franța 
unde a şi rămas. El este, actualmente, profesor de literatură 
medievală la Strassbourg.Noi l-am omagiat acum doi ani când a 
împlinit 60 de ani. 

- Ce a însemnat mişcarea Francofoniei pentru 
dumneavoastră? 

- A însemnat enorm pentru catedra de franceză din Bucureşti 
dar şi pentru mişcarea universitară din România. Timp de 12 ani am 
fost preşedintele Comitetului European al catedrelor de franceză din 
cadrul Asociaţiei Universităţilor de Limba Franceză şi vicepreşedinte 
al Comitetului Mondial. Am activat la vârf în mişcarea francofonă şi 
universitară. Am participat la aproape toate congresele, la foarte 
multe colocvii şi seminarii internaţionale, ultimele organizate chiar 
de subsemnatul. Am organizat chiar eu Congresul Francofoniei 
Universitare din 1988 din India. Ne-am luptat cu multe dificultăţi. La 
a doua întâlnire europeană am plecat fără viză. În Portugalia, unde 
am fost invitat de rectorul Universităţii, am plecat cu o viză de 
tranzit, a fost o aventură... Încă din acei ani, catedra de franceză a 
Universităţii din Bucureşti era considerată una dintre cele mai bune 
catedre din lume pentru că avea foarte multe programe, direcţii de 
predare şi de cercetare. 

- În momentul de faţă ce importanţă are francofonia 
pentru tineret, pentru cercetare, pentru profesori, pentru 
români? 

- Francofonia s-a orientat mult spre tineret, spre lumea 
sportului, spre muzică. S-a creat Festivalul Jeunesse Musicale. Dar 
şansa mare este cooperarea la nivel universitar, cultural şi chiar 
politic. În toamnă va avea loc, la Bucureşti, întâlnirea la vârf a 
organizaţiei internaționale a Francofoniei. România este în centrul 
acestor mişcări deoarece ea va găzdui 60 de şefi de state si de 
guverne din ţările francofone. Cooperez cu Biroul din Bucureşti al 
Asociaţiei Universităţilor de Limba Franceză, al cărei directoare este 
o fostă doctorandă a mea din Madagascar, care a făcut o teză despre 
Macedonski ca scriitor de limba franceză. Am reuşit unele acţiuni 
importante, printre care şi afilierea Universităţii „Spiru Haret” la 
această Asociaţie a Universităţilor de Limba Franceză. 

- Cum s-a înnoit oferta educaţională a Facultăţii de Limbi 
Străine? 

- Facultatea de limbi moderne aplicate a fost creată sub 
presiunea pieţei. Mulţi din absolvenţii noştri lucrează la firme. 
Facultatea trebuie să formeze vorbitori de limbi străine dar care să 
aibă şi elemente de administraţie, de ştiinţe juridice, de management 
şi aşa mai departe. 

- Este tineretul de astăzi în derută? 

- Eu am trăit deruta tineretului în Franţa în '68, moment care a 
însemnat o schimbare radicală în Universitate, am cultivat acest 
spirit: relaţii deschise, de prietenie, de participare la cercetare. La 
noi, deruta actuală a tinerilor este determinată de decompresia de 
după revoluţie. Tinerii se angajează la firme. Nu mai există dorința 
de afirmare în cercuri studenţeşti, emulaţia care era atunci, motivată, 
în parte, de mitul repartiţiei. Era o alianţă tacită între profesori şi 
studenţi. Legătura dintre profesori şi studenţi este mai marcantă la 
noi decât în occident unde distanţa dintre profesor şi student este 
mult mai mare. Există chiar o coeziune în relaţia dintre student şi 
profesor, care în occident nu există. După cum se ştie, înainte de '89 
toate promovările erau blocate în învățământul superior. Şi ne-am 
trezit după '89 exact ca după război, când după profesorii care 
reprezentau doar generaţia mai în vârstă nu mai existau generaţii de 
mijloc în rândul profesorilor. Mulţi preparatori au fost angajaţi 
atunci chiar dintre studenţii din anii terminali. Tineretul care a venit 
acum este foarte promiţător şi cultivă o cercetare sincronizată cu ceea 
ce se face în occident. Majoritatea sunt fete. Spunea un profesor 
francez că, înainte vreme, ştiinţele umaniste au fost salvate de 
călugări iar în epoca modernă de sexul frumos. Unii pun deruta 
tinerei generaţii pe seama marilor schimbări din viaţa noastră, printre 
care şi implementarea Programului de la Bologna în învăţământ. Eu 
am convingerea că, în orice structură cadru se poate face treabă iar 
aceasta depinde de noi. În procesul actual de globalizare, va trebui să 
promovăm ceea ce aş numi „sub-globalizări” în care mişcarea 
francofonă să îşi joace rolul său determinant în evoluţia culturală şi 
civilizațională a românilor. 


(18 mai 2006, Cronica Română) 

V. ACADEMICE 


Intre trecut şi viitor 
Academia Română - forţă morală şi intelectuală 


În dialog cu domnul academician Eugen Simion, preşedintele 
Academiei Române 


- Peste câteva zile se 
va sărbători Ziua Academiei 
Române, când vi se va 
încheia şi cel de al doilea 
mandat de preşedinte al 
Academiei Române, prilej 
pentru un bilanţ al celor opt 
ani de când conduceţi acest 
for al ştiinţei şi culturii 
româneşti. Care dintre 
realizările acestor ani vi se 
par mai importante? 

- Cea mai mare izbândă a Academiei Române este, după mine, 
faptul că a ieşit din izolarea, uitarea în care fusese împinsă. A devenit 
mai vizibilă, începe să fie luată în seamă, şi-a asumat un număr de 
proiecte de interes naţional şi a avut forța intelectuală şi morală să le 
ducă la sfârşit. Câteva exemple: 

a. Am încheiat lucrările la Biblioteca Academiei Române — cea 
mai importantă construcţie culturală ridicată după 1990. Avem, 
acum, o clădire modernă, cu 26.000 m?, 320 de locuri de lectură, sală 
de expoziţie, un amfiteatru de 220 locuri (amfiteatrul „Heliade 
Rădulescu”, primul preşedinte al Academiei Române), în fine, o 
bibliotecă vastă (11 milioane piese de patrimoniu) în curs de 
informatizare. 

b. „Casa Academiei Române” (unde se află 38 institute de 
cercetare) are o intrare splendidă şi două aripi gata. 

c. La4 aprilie a.c. deschidem „Casa Seniorilor” la Otopeni 

d. Clubul Academiei Române — în interiorul Academiei, acolo 
unde se află portretele lui lenăchiţă Văcărescu şi ale fiului său Alecu, 
realizate de Chladek... 

e. Spaţiul pentru „Muzeul Academiei Române” şi „Librăria 
Academiei Române” de pe str. Dem. I. Dobrescu, nr.9 

f. 75 volume în colecţia „Opere fundamentale” 

g. „Caietele Eminescu”, facsimilate (6 volume) 

h. Tratatul de istorie a românilor (I-VIII) 

i. DOOM, Micul dicţionar al Academiei Române (4 volume), 
Gramatica limbii române (I-II) 

j- Dicționarul General al Literaturii Române (I-IV) şi 
Dicţionarul cronologic al romanului românesc. 

k. Câteva institute de cercetare recunoscute ca institute de 
excelenţă de către Comunitatea Europeană 

l. Biblia lui Samuel Micu (1895) şi Biblia lui Petru Pavel Aron 
(traducere din 1760-1765, publicată recent — prima oară — în cinci 
volume) — sub îngrijirea Institutului „G. Bariț’ din Cluj 

m. Acceptarea de către Papa loan Paul al II-lea de a fi membru 
de onoare al Academiei Române 

n. Sesiunea solemnă dedicată Academiei Române, octombrie 
2003 de Institutul Franţei. 

o. Sesiunea solemnă comună L/Institut de France — Academia 
Română, luni, 3 aprilie, 2006, la Bucureşti, pentru a marca 140 de 
ani de la fondarea Academiei Române. Participă o delegaţie 
importantă în frunte cu noul cancelar al Institutlui, Gabriel de 
Broglie... 

p. Sporirea calității ştiinţifice a cercetării fundamentale în 
Academia Română şi faptul că tinerii au început să vină în institutele 
noastre. 


- De ce natură au fost obstacolele pe care le-aţi întâmpinat — dacă 
au fost — în îndeplinirea obiectivelor propuse? 

- Da, au fost şi sunt mereu obstacole de toate felurile: economice (nu 
se poate face cercetare de performanţă cu salarii mici şi bani puţini 
pentru tehnologia cercetării) şi, mai ales, obstacole care privesc 

mentalitatea indivizilor. Acestea din urmă sunt cel mai greu de 
înfrânt. Mentalitate de „funcţionari ştiinţifici”: nu trebuie să faci ceva 
pentru a putea fi recompensat. Trebuie s-o schimbăm. Să introducem 
sistemul proiectelor şi recompensa materială diferențiată în funcție 
de calitate şi volumul cercetării. Filozofia Conului Leonida (guvernul 
trebuie să plătească, eventual două pensii) ne paralizează spiritul şi 
încurajează inerția. 

- Cum apreciaţi integrarea cercetării academice în reţeaua 
de cercetare europeană şi mondială? Ce ar mai trebui făcut? 

- Este bună. Sunt câteva institute care au intrat deja în reţeaua 
de cercetare internațională. Participă la proiecte, primesc granturi 
importante, au deja rezultate remarcabile. Luaţi, de pildă, Institutul 
„P. Poni” de la laşi sau Institutul de Biologie şi Patologie Celulară 
ori Institutul de Matematică... Sunt institute de excelență, 
competitive în plan internațional. 

- Cum vedeţi rolul Academiei Române şi, în general, al 
academiilor într-o lume a schimbărilor generate de procesul de 
globalizare? 

- O Academie naţională trebuie să aibă grijă de tradiţiile 
spirituale naţionale şi, totodată, trebuie să facă în aşa fel încât ştiinţa 
să devină performantă. Mai este ceva: Academia Română trebuie să 
devină, cum zice cineva, un „Parlament al înţelepţilor”. 

- Deşi problemele Academiei Române v-au cerut un efort 
considerabil, aţi avut timp să scrieţi şi să publicaţi o serie de cărți 
reprezentative pentru cultura română. Dintre acestea „Ficţiunea 
jurnalului intim”. Ce v-a determinat o asemenea preocupare? 

- Nimic special. E meseria mea, n-am abandonat-o, chiar dacă 
n-am publicat, mulți ani, un articol săptămânal. Am preferat să scriu 
cărți. Tocmai am terminat una despre „Tânărul Eugen Ionescu”. Nu- 
mi place să devin pensionarul propriei reputaţii. Citesc, mă culc 
devreme şi mă scol devreme pentru a scrie. Nu pot scrie decât 
dimineaţa. În rest, ţin discursuri, fac rapoarte academice, mă lupt cu 
vizigoții, nu răspund celor care atacă pe Preşedintele Academiei 
Române în presă pentru că nu vreau să bag Academia Română într-o 
polemică zadarnică la Paralela 45. La noi, polemica de idei se 
traduce prin competiţia de injurii oborene. Nu gust stilul. 

- Ce proiecte aveţi în cazul în care aţi fi reales în funcţia de 
preşedinte al Academiei Române? 


143 


- Deocamdată am spus că nu voi candida. Ar trebui să am un 
motiv foarte puternic ca să-mi schimb părerea. În fapt, ar fi unul 
singur: posibilitatea nefericită ca Academia Română să încapă pe 
mâna unor oameni lipsiţi de autoritate morală şi ştiinţifică. Dacă ar fi 
acest pericol, s-ar putea să-mi schimb părerea. N-aş vrea, nici în 
ruptul capului, ca Academia Română să devină teatrul unor intrigi, 
turnătorii, calomnii, insinuări, „lucrături” în presă... Ar fi o veritabilă 
nenorocire... Academia Română are o tradiţie intelectuală ce trebuie 
respectată şi continuată. Altminteri, vorba Dumneavoastră, ne 
globalizăm, mai direct spus: ne „oborizăm”, ratăm destinaţia... 

- Dacă nu se va întâmpla acest lucru, care sunt proiectele 
dumneavoastră de viitor? 

- În toate variantele, un fapt e sigur: mă întorc numaidecât la 
„Scriitori români de azi”. Reiau, recitesc, restructurez, completez, 
citesc pe nouăzecişti şi pe „douămiişti”, comentez pe cei pe care, din 
motive diferite nu i-am putut comenta înainte de 1990, pe scurt: 
pregătesc Istoria literaturii române contemporane, nu ca să-i 
concurez pe D. Micu, N. Manolescu, Alex. Ştefănescu — ci ca să 
propun viziunea mea asupra literaturii postbelice... Ea există deja în 
cele peste 2000 de pagini câte cuprind cele patru volume din 
Scriitori români de azi. Vreau doar, ca în regim de libertate şi 
complet detaşat sentimental de scriitorii despre care scriu, să pun 
ordine în discursul meu critic. Paralel, doresc să duc mai departe 
seria de „Opere fundamentale”. Tocmai mă pregătesc să scriu o 
prefaţă la Eugen Barbu şi alta la D. Bolintineanu.. 


(Vineri, 31 martie 2006, Cronica Română) 

Academia Română: for de consacrare şi actor 
în domeniul cercetării ştiinţifice 


Interviu cu acad. Ionel Haiduc, preşedintele Academiei 
Române 


Academicianul Ionel Haiduc, 
chimist, doctor în chimie, a condus 
filiala din Cluj-Napoca a Academiei 
Române, este profesor la 
Universitatea “Babeş Bolyai”, din 
Cluj Napoca. Este membru titular al 
Academiei Române din anul 1991. La 
5 aprilie a fost ales preşedinte al 
Academiei Române 

-Pe data de 4 aprilie, 
Academia Română a împlinit 140 
de ani de existenţă. Au urmat 
alegerile noii conduceri, prilej cu care aţi fost ales preşedinte cu 
105 voturi exprimate în favoarea dumneavoastră de membrii 
Adunării Generale a forului, din 143 posibile. Felicitându-vă, v- 
aş ruga să ne spuneţi cu ce gânduri aţi făcut acest pas, care sunt 
liniile directoare ale realizărilor anterioare precum şi ale 
proiectului propus, cu alte cuvinte, cum v-aţi convins distinşii 
colegi să vă voteze? 

- Să începem cu sfârşitul: mai întâi, confrații din Academie m- 
au convins sa candidez, fiindca nu am avut intenţia şi nici dorinţa de 
a ocupa acest post înalt. Până de curând, când eram întrebat, 
răspundeam că nu voi candida. În cele din urmă am cedat 
îndemnurilor multor colegi şi am acceptat să candidez; un argument 
a fost acela că ar fi momentul ca în fruntea Academiei să vină cineva 

din domeniul ştiinţelor exacte. Vin în această funcţie cu gândul ca, în 
viitorul apropiat, accentul principal să fie pus pe cercetarea 
ştiinţifică, dorind să continui ce a fost remarcabil în activitatea de 
până acum şi încercând să aduc şi ceva nou. 

- Academia Română este, ca instituţie, o prezenţă 
anormală în contextul Academiilor Naţionale din Europa 
occidentală unde modelul Academiilor Naţionale urmează, în 
linii mari, modelul francez, elaborat în secolul al XVII-lea, în 
timpul cardinalului Mazarin şi al ministrului de finanţe al lui 
Ludovic al XIV-lea, Colbert, model care, la rândul său, relua, 
rafinând şi extinzând la scară naţională, modelul academiilor 
italiene din epoca Renaşterii, model care, ulterior, a evoluat. Din 
for de consacrare a activităţii ştiinţifice individuale, Academia 
Română a devenit, după reforma postbelică şi marea epurare, şi 
un for de coordonare a unor institute de cercetare aflate în 
directa sa gestiune. Modelul reorganizării a fost cel sovietic, cu 
rădăcini în experienţa centralizatoare a Academiei ţariste. Mai 
este valabil acest model? 

- Nu este nimic anormal în faptul că Academia Română nu 
este doar un for de consacrare ci şi un actor în domeniul cercetării 
ştiinţifice. Şi alte academii au institute de cercetare (să amintim doar 
academiile din Austria, Suedia şi Ungaria, cu zeci de institute). Nu 
este un model sovietic, subliniez. Să fim realişti! Să nu uităm că 
sovieticii, prin academia lor, au avut realizări ştiinţifice importante, 
uneori răsplătite cu premiul Nobel. Academia sovietică a fost şi un 
loc de refugiu pentru cercetători de vârf dar indezirabili politic de 
care, însă, regimul avea nevoie pentru scopurile sale tehnice, 
economice şi pentru cucerirea unui prestigiu mondial prin realizări 
ştiinţifice. Ruşii nu au nici un motiv să se ruşineze de Academia lor 
de Ştiinţe, dimpotrivă. 

- În toate ţările europene cercetarea se concentrează prin 
Agenţiile naţionale — tip CNRS în Franţa, CNR în Italia, Institute 
Naţionale de profil — şi în structuri universitare care dezvoltă 
programe de cercetare în paralel cu activitatea didactică. Este 
necesară o noua reformă a cercetării din România, în care să 
conteze mai puţin privilegiile derivate din consacrare în 
coordonarea programelor unor instituţii şi mai mult eficienţa 
lor? Cum s-ar putea face? 

- Există cercetare extrauniversitară şi în Franţa, Italia, SUA, 
Germania, aşa cum menţionaţi dumneavoastră. Nu are importanţă 
denumirea “umbrelei” sub care se face, dacă se face bine. Un rol 
similar vrea să-şi asume parţial şi Academia Română în cercetarea 
fundamentală şi nu este nimic rău în asta din punct de vedere 
principial şi organizatoric. Deşi nu are institute proprii, Academia 
Naţionala de Ştiinţe din Statele Unite ale Americii (National 
Academy of Sciences) participă activ la elaborarea politicii ştiinţei şi 
la coordonarea unor programe de mare anvergură, realizate efectiv în 
universităţi, institute naţionale şi firme, în mod frecvent prin 
colaborare. Un exemplu concludent este programul “Economia 
bazată pe hidrogen” lansat recent de preşedintele George W. Bush, 
cu o finanţare de 1,7 miliarde de dolari pe perioada 2003-2007, 
considerat la fel de important ca şi programul spaţial. Aceeaşi 
Academie semnalează guvernului situațiile noi şi riscurile (de 
exemplu reducerea stratului de ozon, încălzirea globală, efectul de 
seră, etc.) şi recomandările sunt tratate cu toată seriozitatea de 
autorităţi şi de societatea civilă. 

Cercetarea fundamentală este nu numai o sursă de cunoştinţe 
noi, ci este şi şcoală (pentru formarea specialiştilor cu pregătire 
superioară, prin doctorat şi dincolo de doctorat) şi, de asemenea, este 
o sursă de prestigiu naţional, instituțional şi individual. Important 
este să fie cercetare de excelenţă pe care Academia Română trebuie 
să o promoveze. 

- Care sunt principalele linii de forță, în opinia 
dumneavoastră, ale activităţilor ce trebuie consolidate de 
structurile care au în centrul lor nucleul de membri ai Academiei 
Române, organizaţi pe secţii de specialitate? 

- Cred că structurile actuale ale Academiei, mai nou grupate 
pe domenii, trebuie să consolideze colaborarea inter şi 
multidisciplinară, prin abordarea unor cercetări de anvergură, în 
proiecte de interes național. 

- Ce consideraţi a fi marcat în sens pozitiv activitatea 
Academiei Române în anii din urmă? 

- Activitatea Academiei Române a fost marcată pozitiv prin 
elaborarea unor lucrări de amploare (Istoria Românilor, Gramatica 
Limbii Române, Istoria Literaturii Române şi altele), prin programele 
referitoare la starea economiei naționale (proiectele ESEN) sau 

studiul amplu de analiză a riscurilor, prin publicarea unor lucrări de 
valoare culturală istorică (de exemplu Bibliile lui Şaguna şi Petru 
Pavel Aron, manuscrisele lui Eminescu), ca să amintesc câteva care 
îmi vin acum în minte. 

- Cum apreciaţi integrarea cercetărilor întreprinse în 
cadrul Institutelor Academiei în contextul programelor de 
cercetare ale institutelor, cu obiective asemnănătoare în reţeaua 
de cercetare europeană şi mondială? 

- Integrarea cercetărilor întreprinse în Academia Româna în 
reţelele europene şi mondiale este abia la început, dar se realizează 
prin proiecte finanţate de Uniunea Europeană, prin recunoaşterea 
unor institute ale Academiei drept centre de excelenţă ale Uniunii 
Europene, prin colaborările cercetătorilor români finalizate în 
publicaţii comune cu cercetători reputați din străinătate. Din păcate, 
acestea sunt încă prea puţine şi trebuie încurajate, stimulate şi 
dezvoltate. Speranţa noastră o reprezintă cercetătorii tineri şi mai 
puţin tineri, care au deja performanţe remarcabile. 

- Cum vedeţi rolul Academiei Române si, în general, al 
academiilor într-o lume a schimbărilor generate de procesul de 
globalizare? 

- - Cercetarea ştiinţifică este domeniul în care globalizarea a 
fost realizată încă înainte ca acest termen să fie folosit. Oamenii de 
ştiinţă comunică între ei, îşi publică şi îşi verifică reciproc 
rezultatele, colaborează, sunt în competiție. Nu există o adevărată 
cercetare dacă nu intră în circuitul internaţional. Academiile, 
participanţi activi în viaţa ştiinţifică internaţională, sunt promotori şi 
beneficiari importanţi ai globalizării 

- Care a fost aportul Filialei din Cluj-Napoca a Academiei 
Române pe care aţi condus-o, la progresul ştiinţei româneşti? 

- Filiala din Cluj a Academiei Române şi-a adus contribuţia la 
progresul ştiinţei româneşti prin activitatea institutelor sale. 
Menţionez participarea la elaborarea Dicţionarului Tezaur al Limbii 
Române, a atlaselor lingvistice, a Tratatului de Istorie a Românilor, 
publicarea celor doua biblii amintite anterior, prin lucrările 
matematicienilor, descoperirile arheologilor şi speologilor etc. 

- În calitate de profesor la Universitatea “Babeş-Bolyai” 
din Cluj-Napoca, v-aţi preocupat de problema „exodului de 
creiere” din România şi aţi pus la punct un proiect de program 

naţional de încurajare a repatrierii şi colaborării cercetătorilor şi 
specialiştilor români emigraţi cu cei aflaţi în ţară. Sunt prevăzute 
măsuri concrete în proiectul dumneavoastră? 

- Problema “exodului de creiere” a fost preocuparea mea în 
cadrul Institutului Cultural Român, în scurta perioadă cât am activat 
acolo ca vicepreşedinte. Am organizat atunci o întâlnire, la Sinaia, cu 
tinerii cercetători români din diaspora, prilej cu care am cunoscut 
câţiva colegi absolut remarcabili prin performanţele lor. Am întocmit 
un proiect cu propuneri concrete, care a fost publicat, dar prin 
plecarea mea de la Institut, inițiativa de a implica mai mult tinerii 
cercetători români din străinătate în viaţa ştiinţifică a ţării a fost 
întreruptă şi sper să poată fi reluată în noile împrejurări. 


(Sâmbătă, 15 aprilie 2006) 

Reglări de conturi în culisele Academiei Române 


“O minciună durabilă şi agresivă a lui N. Manolescu” - susţine 
sociologul Ilie Bădescu 


Ilie Bădescu, (09.05.1948, Luncaviţa, 
Caraş Severin), doctor în sociologie, 
profesor universitar şi şef al catedrei de 
sociologie a Universităţii din Bucureşti. 
Autorul mai multor studii şi monografii 
(printre care Tratat de geopolitică, 2004), 
precum şi coautor al cărților Geopolitica 
integrării europene (2002) şi Sociologia si 
geopolitica frontierei (2 vol., 1995). În 2002 
a fondat Revista de sociologie, geopolitică 
şi geoistorie. 


Premiul “Dimitrie Gusti” al 
Academiei Române pentru lucrarea “Sociologia şi geopolitica 
frontierei”; 


e Premiul revistei “Luceafărul” (Uniunea Scriitorilor), pentru 
lucrarea ”Sincronism european şi cultură critică românească”, 
1984; 

.» 


e Premiul “Dimitrie Gusti” al Fundatiei Internaţionale a 
Religiilor, pentru lucrarea "Teoria latenţelor”. 


- Domnule profesor, recent, la Academia Română, într-o 
adunare generală a tuturor membrilor Academiei, Nicolae 
Manolescu a reafirmat că dumneavoastră „l-aţi făcut marxist pe 
Eminescu” într-o carte pe care ați publicat-o în 1984, 
„Sincronism european şi cultură critică românească”. Ştiu că, în 
ediţia nouă a cărţii aparute la Editura Dacia din Cluj ati lămurit 
chestiunea dovedind, prin citate masive din ediţia anterioară, că, 
în cartea din 1984 aţi argumentat exact contrariul, într-un 

capitol al cărţii, în care este prezentată polemica lui Eminescu 
tocmai cu marxismul fraţilor Nădejde, binecunoscuţi socialişti 
din epocă. Ce ne puteţi spune despre afirmaţia lui N. Manolescu, 
mai exact spus, despre tenacitatea cu care acesta revine, în 
diverse împrejurări, cu o aserţiune, care, constat că, de fapt, este 
o mistificare? 

- Una dintre chestiunile tulburătoare pentru cel ce studiază o 
cultură este să descopere instaurarea, în cuprinsul ei, a unor 
mistificări durabile, a unor minciuni de o rară agresivitate faţă de un 
om, de o carte, de o grupare, o directie culturală, ba chiar faţă de un 
popor sau un grup de popoare, cum vedem că se întâmplă cu 
stigmatul balcanismului, de pildă. O asemenea minciună durabilă şi 
agresivă, durabil instaurată în cultura română, este cea referitoare la 
originea poporului român care ar proveni din „tâlharii Romei”. Au 
luptat contra ei marile spirite ale acestei culturi, de la Miron Costin şi 
Dimitrie Cantemir până la A. D. Xenopol şi N. Iorga, şi, mai recent, 
istoricul şi sociologul literar Mihai Ungheanu, care face radiografia 
acestei minciuni într-o carte cu titlu semnificativ, „Românii şi 
«tâlharii Romei”. O altă minciună durabilă este cea referitoare la 
aşa numitul „mileniu negru” din istoria bimilenară a românilor, în 
cuprinsul căreia nu s-ar găsi, chipurile, nici o mărturie asupra 
existenţei vreunei populaţii cu o cultură şi o spiritualitate proprie 
(ceea ce-ar atesta nucleul etnospiritual al unui popor) în spaţiul 
carpato-ponto-danubian. În ciuda cercetărilor dedicate spiritualităţii 
străromâne sau daco-române, o anume mentalitate istoriografică şi 
ideologică aderă cu tenacitate la minciuna „mileniului negru” („gol 
de mărturii”). O altă minciună durabilă, o gravă mistificare, se referă 
la aşa-numitul pasivism etnoistoric şi etnopsihologic al românilor 
atestat, chipurile, de mioritism, când se ştie că „Mioriţa” este un 
poem apofatic de o rară înălțime metafizică şi cosmologică în 
chestiunea morţii, ceea ce nu concordă nici pe departe cu minciuna 
incultei echivalări: mioritism=pasivism etnopsihic şi etnoistoric 
românesc. La aceasta „familie” de minciuni se adaugă cele care 
vizează mari figuri istorice, de la Sfântul voevod Ştefan cel Mare şi 
până la Mihai Viteazul, ca să nu mai vorbim de Vlad Ţepeş. Unul 
dintre cei instauraţi la cârma conştiinţei publice cu privire la rostul şi 
destinul literaturii române, după 1989, este domnul Nicolae 
Manolescu. Nu voi invoca războiul sau contra ideii, împărtăşită de 

spiritele tutelare ale acestei culturi, de la G. Călinescu la Iorga şi 
Noica, anume că Eminescu este „poet naţional” (când aud 
«Eminescu, poet național», scrie criticul literar, într-un cotidian de 
mare tiraj, îmi vine să sar pe pereţi”), ca start al răspunsului la 
întrebarea pe care mi-ai adresat-o. Este şi aceasta o problemă, dar 
ceea ce mă uluieşte în acest caz, la care te referi, este stăruința să 
într-o mistificare durabilă, vreme de 22 de ani, din 1984 şi până în 
2006, în legatură cu o carte semnată de mine acum 22 de ani, 
„Sincronism european şi cultură critică românească”. N Manolescu a 
reluat într-o intervenţie a sa de la Academia Română, îmi spune 
domnul academician Cătălin Zamfir, aceeaşi mistificare, în ciuda 
răspunsurilor mele consecutive din tot acest interval (mistificare 
repetată şi de către alţii, pe urmele sale, acuzând şi aceştia fără să 
citească, după metoda maestrului). În răspunsurile mele am reamintit 
adevărul probatoriu conţinut chiar într-un capitol special al cărții din 
1984, în care era evocată polemica lui Eminescu tocmai cu tezele 
marxiste ale fraților Nădejde, polemică amplu ilustrată cu citate din 
textele politice ale lui Eminescu, la paginile 302-303 ale cărţii din 
1984. 

- Puteţi relua, pentru cititori, câteva dintre citatele din 
cartea publicată în 1984 ca probă că atunci aţi prezentat poziţia 
antimarxistă a lui Eminescu în chestiunea teoriei marxiștilor 
despre rolul capitalului în istoria popoarelor. 

- Iată ce concluzie formulam în cartea din 1984, la paginile 
indicate, referitoare la poziţia lui Eminescu faţă de marxismul fraţilor 
Nădejde, iar acele pagini ar fi trebuit să le citească şi cel ce semna o 
cronică a cărții în 1984, fie acesta chiar şi Nicolae Manolescu: 
„Eminescu, scriam atunci, nu este de acord cu ideea (socialistă) 
împărtăşită de frații Nădejde, că, în sine, organizarea bazată pe 
capital este cauza mizeriei. Capitalul generează exploatare, dar nu 
mizerie, sub forma unei întregi game de procese ale degradării 
sociale, sprijinite toate pe decădere economică. În Apus, organizarea 
bazată pe capital n-a antrenat decăderea economică, ci, dimpotrivă. 
Şi atunci, spune Eminescu, trebuie căutată adevărata cauză specifică, 
aceea care generează întâi decăderea economică şi apoi, în strânsă 
dependenţă de aceasta, degradarea morală, religioasă, culturală şi 
chiar degenerarea biologică”. Şi pentru a dezvălui reaua credinţă la 
tuturor celor ce mi-au imputat ieri şi reinventează azi că “l-aş fi făcut 

marxist pe Eminescu”, reiau şi citatul din opera poetului, pe care îl 
reprodusesem şi în cartea din 1984: «Nouă ni se pare că adevărata 
cauză a mizeriei e cu totul altundeva (decât în organizarea bazată pe 
capital şi pe proprietate, aşa cum spun frații Nădejde în broşura lor, 
n.ns.); că ea e în caracterul întregii dezvoltări liberale, începute în 
secolul trecut, că-şi are temeiul în organizarea raționalistă în locul 
vechei organizări mai naturale (...) Sunt aici mii şi mii de oameni 
care nu compensează prin nimic munca societăţii ce-i susţine, care în 
schimbul a patru clase primare sau a Codului Boerescu, învăţat pe 
dinafară, iau de la nație, în puterea organizării lor în societate de 
exploatare, zeci de mii de franci, ca retribuţiuni anuale. Trebuinţele 
aristocratice ale plebei ignorante, ale plebei liberale, intelectual 
sterpe şi moraliceşte decăzute, iată ceea ce apasă asupra poporului. 
Această presiune nu ar exercita-o nici capitalul moştenit, nici cel 
câştigat prin muncă proprie. Acesta e, din contra, totdeauna la 
dispoziţia muncitorului, căci dacă n-ar fi, ar rămâne improductiv. 
Dacă socialiştii români ar face bine să cerceteze sub câte forme 
bugetare, fie ale comunei, ale judeţului, ale statului, se escamotează 
şi cel din urmă ban câştigat de omul din popor prin muncă, pentru a 
hrăni cu el clasa de postulanţi şi de ambiţioşi de rând care trăiesc din 
fondul mizeriei comune, fără nici o compensație pentru aproapele 
lor, atunci s-ar convinge că răul la noi este cu totul de alta natură”. 
“La noi mizeria e produsă în mod artificial, prin introducerea unor 
organizaţii şi a unor legi străine, nepotrivite cu stadiul de dezvoltare 
economică a ţării, organizaţie care costă prea scump şi nu produce 
nimic” (citatele se află la paginile 302-303 ale cărții mele, 
“Sincronism european şi cultură critică românească”, apărută în 1984 
la Editura Ştiinţifică şi Enciclopedică, prin curajul unor oameni ca 
regretatul George Timcu şi remarcabilul om de editură şi de carte, 
Mircea Maciu, care, cu toate gesturile acelea nu s-au înghesuit 
niciodată la pupitrul dizidenţei, deşi ceea ce săvârşeau ei era 
dizidenţa). Chestiunea, pe care o ridicasem atunci, inclusiv 
evidenţierea acelei polemici a lui Eminescu deopotrivă cu ideea 
socialistă şi cu cea liberală, îndrăznind în 1984 să-l îndreptăţesc pe 
Eminescu şi nu marxismul, este de o extraordinară actualitate. 

- Este evident că, în buna tradiţie a lui Max Weber şi într-o 
preluare curată a tezelor lui Eminescu, v-aţi străduit să dovediţi 
că răul de care suferea societatea românească nu trebuia căutat 

în acţiunile capitalului, ca la marxișşti, ci în caracterologia, în 
profilul păturii superpuse din care se extrag guvernanţii. Nici 
urmă de căutare a unei filiaţii marxiste la Eminescu în cartea 
dumneavoastră. 

- Cu siguranţă. Faptul că, în ciuda acelei demonstraţii pe care o 
făcusem într-un capitol special al cărții, nu printre rândurile cărţii ci 
într-un capitol special, cu titlul, el însuşi concludent, referindu-mă 
explicit la poziția antimarxistă a lui Eminescu, N. Manolescu 
susţinuse contrariul şi anume că eu l-aş fi făcut marxist pe Eminescu, 
putea fi clasat în categoria fenomenelor de «sociologie şi psihologie 
beletristică» (ca să nu spun de «patologie literară») şi cu aceasta 
discuţia s-ar fi închis. Însă faptul că el reia această mistificare prin 
repetare monotonă, obsesivă, ultima oară public, sub cupola 
Academiei Române, în Adunarea generală a acestei reputate 
instituţii, este de acum o chestiune mult mai gravă, căci aduce 
prejudicii morale celui defăimat şi efecte perverse asupra instituţiei 
însăşi. N. Manolescu se situează de-a curmezişul unui curent de 
receptare corectă a cărţii mele, receptare atestată de studii sau cărți 
semnate de reputați specialişti din România, SUA, Elveţia, 
Germania, atestând un ecou totuşi «internațional» al acestei cărți, 
chiar dacă dl Solomon Marcus s-a străduit să dovedească contrariul 
în intervenţia sa din aceeaşi ilustră adunare. 

- Cred că ar fi nimerit să enumeraţi măcar câteva nume ale 
celor care au recenzat cartea sau au scris capitole ori studii în 
care se găsesc referinţe la carte, asa cum spuneți. 

- Cartea a fost recenzată elogios la vremea respectivă de către 
reputatul istoric literar şi cultural, Adrian Marino, a fost amplu 
analizată într-un capitol special al unei cărți de mare ecou atunci, 
«Maestrul şi iedera», de către marele sociolog Achim Mihu, 
exponent al sociologiei româneşti postbelice şi totodată profesor la 
Universitatea clujeană, la carte s-a referit marele carturar Edgar 
Papu, inclusiv într-o lucrare a sa dedicată «ontologiei clasicismului», 
cartea a fost citată şi comentată de către istoricul şi traducatorul 
dramaturgiei shakspeare-iene, Dan Amedeo Lazarescu (căruia îi 
datorez, într-adevăr, şi caracterizarea sintetică a întregii cărţi, ca fiind 
o carte weberiana şi nu marxistă), a fost citată şi analizată de către 
profesoara de la Lugano (Elveţia), maestră a fenomenologiei literare, 
Svetlana Matta, a fost analizată de către editorul şi profesorul 

Constantin Schifirneţ, de către istoricul, criticul şi sociologul literar, 
Mihai Ungheanu, a fost citată de către reputatul eminescolog şi 
editor al monumentalei Opera Omnia a lui Eminescu, Dumitru 
Vatamaniuc, în cărți ale unor antropologi şi sociologi din SUA şi 
Germania, în frunte cu Katherine Verdery, a fost menţionată printre 
cărțile relevanrte ale deceniului de către un istoricul Al Zub, a fost 
recenzată elogios de către Mihnea Gheorghiu, Adrian Riza etc., ca să 
nu-i menţionez pe cei ce s-au aliniat lui Nicolae Manolescu, citându-l 
pe acesta fără să citească şi cartea, o listă ceva mai scurtă, e drept, 
dar cu reacţii pe cât de virulente pe atât de primitive. 

- Prin urmare cartea aceasta este una nemarxistă, de 
vreme ce dovediţi că o cultură originală se poate afirma în 
condiţiile unei economii subdezvoltate : este vorba despre ceea ce 
aţi numit în carte «cultura critică românească». Am reţinut că 
această orientare a cărţii dumneavoastră a fost sesizată în 
perioada respectivă. Vreţi să faceţi o referire succintă la acest 
aspect? 

- Dan Amedeo Lazarescu încadra cartea mea din 1984 printre 
lucrările de orientare weberiană, or opera lui Max Weber este tot ce 
poate fi mai opus marxismului din toată sociologia lumii. lată ce 
scria regretatul istoric şi umanist: «Lucrarea lui Ilie Bădescu este 
inspirată de marile scheme sociologice weberiene». Citatul se află la 
pagina 37 a cărţii sale de imagologie istorică din 1985, apărută, iată, 
la un an după editarea cărții mele. Or ce nevoie ar fi avut un 
weberian să caute un marxist în cultura română, ca director al 
acesteia pentru toată perioada modernă?! Lucrul cel mai grav însă nu 
este că N. Manolescu s-a instalat durabil în această mistificare 
privitoare la o carte şi la autorul ei, ci faptul că utilizează o atare 
mistificare în exerciţiul public, de atitudine, pe care i-l îngăduie 
poziţiile deţinute în diverse instituţii. Lucrul grav este că, de pe acele 
poziţii (şi lucrul acesta îl afirm referindu-mă la atitudinea sa faţă de 
cartea mea), dezinformează, provocând efecte grave asupra 
climatului acelor instituţii şi daune morale celui în cauză. Lucrul 
grav este că, în acest caz, a folosit poziţia pe care-o are în Academia 
Română dezinformând oameni de înaltă moralitate ai acelei instituţii. 
Nu faptul că cineva cade la un vot este în discuţie, ci faptul că acel 
rezultat a fost, probabil, influenţat printr-o dezinformare. Atunci 
când te decizi să intervii pentru a influenţa o comunitate academică 

«contractezi» răspunderi morale uriaşe față de acea selectă adunare. 
Ascunzând faptul că în acea carte, la care criticul se referă, există un 
capitol în care eu am prezentat polemica lui Eminescu cu marxismul 
fraților Nădejde şi afirmând contrariul, cum că eu l-aş fi prezentat pe 
Eminescu drept marxist, N. Manolescu a dezinformat Adunarea 
generală a Academiei Române. Mă abţin să calific acest fapt. Despre 
minciună, o vorbă populară spune că «are picioare scurte». lată, însă, 
că la noi, ca la nimenea: “minciuna are picioare lungi” (şi-i mult prea 
schimonosită şi primitivă, ducând spre barbarie). 


(Joi, 16 martie 2006, Cronica Română) 

Irina Cajal: la ceasul amintirilor 


„M-am născut într-o familie bazată 
pe principii solide, clasice, în spiritul 
cultului pentru familie, pe care le-am 
văzut la minunaţii mei bunici şi părinţi şi 
graţie cărora am putut să rămânem o 
familie unită şi să învingem toate 
vicisitudinile vieţii. Bunicul meu, Marcu 
Cajal, un cunoscut pediatru a pus bazele 
primei catedre de pediatrie din Facultatea 
de Medicină, împreună cu Manicatide. 
Tatăl meu, virusologul Nicolae Cajal, 
discipol al faimoşilor Levaditti şi Ștefan 
Nicolau, s-a înscris în aceeaşi tradiţie. Dar mai presus de toate, 
bunicul şi tatăl meu au fost oameni pentru oameni, apropiaţi de cei 
aflați în suferinţă şi susținători ai marilor talente din domeniul lor de 
activitate. Mama mea, un om de o mare probitate morală şi de o 
mare forță sufletească a fost nu doar o soţie devotată dar şi o 
distinsă actriță a Teatrului de Păpuşi. Poate de asta mama privea 
lumea ca pe o scenă şi putea distinge oamenii de marionete. ” 

Sunt doar câteva crâmpeie de amintiri pe care criticul de artă 
Irina Cajal, autoarea câtorva volume despre arta populară a 
aromânilor din Dobrogea, a evreilor din România precum şi despre 
obiectele rituale ale acestora, ni le-a destăinuit la masa amintirilor, în 
preziua inaugurării expoziției „Viața în umbra morții” sau 
„Prigoană şi rezistenţă spirituală în umbra Holocaustului” deschisă 
la Ministerul Culturii. 

- Am reuşit să prezentăm imagini prin care publicul şi mai ales 
tineretul pe care vrem să-l informăm şi să-l sensibilizăm, să-şi dea 
seama de ceea ce s-a întâmplat în anii aceia care au caracterizat o 
sumbră perioadă din istoria României, anii 1933-1944 şi, mai ales 

ceea ce s-a întâmplat în Bucureşti între 21 şi 23 ianuarie acum 65 de 
ani şi ceea ce s-a întâmplat până în anul 1944 şi în Transilvania. 

- Cum ar trebui văzută problema introducerii. ca obiect de 
studiu opţional, în şcolile din România, a Istoriei Holocasustului? 

- Necesitatea ridicării mentalului colectiv şi recunoaşterea 
Holocaustului sunt elemente esenţiale ale formării simțului civic, din 
prima etapă a vieţii. Manualul a fost elaborat de Florin Petrescu, Lya 
Benjamin şi Alexandru Florian. Voi lupta pentru introducerea 
disciplinei ca obiect obligatoriu şi nu opţional. 

- Regretatul Nicolae Cajal spunea că în România nu există 
antisemitism. Dumneavoastră ce credeţi? 

- Tatăl meu spunea că în România nu există antisemitism de 
stat ci doar antisemiţi care fac un mare deserviciu ţării prin sloganele 
şi prejudecățile lor. A-i combate înseamnă a contribui la consolidarea 
democraţiei în Europa. 

- Cum a contribuit această expoziţie la înţelegerea 
Holocaustului? 

- Această expoziţie care a fost deschisă timp de trei săptămâni, 
a fost vizitată de un numeros public şi mai ales ceea ce ne-a bucurat 
pe toţi , au venit foarte multe şcoli, copii, tineri care au început să 
înţeleagă mesajul nostru. Această expoziţie a fost mutată la Teatrul 
Evreiesc iar în ziua de 18 ianuarie a fost redeschisă sub titlul „Viaţa 
în umbra morţii” şi a fost urmată de spectacolul DIRECT DIN 
AMSTERDAM: ANNEEE FRANK! de Alexander Hausvater. 
Manifestarea s-a bucurat de aprecierea publicului, au fost foarte 
multe personalităţi ale lumii culturale şi politice şi, sperăm ca acest 
mesaj şi aceste expoziţii să poată fi frecventate de un număr din ce în 
ce mai mare de vizitatori. Tot cu ocazia comemorării a 65 de ani de 
la pogromul din Bucureşti a fost refăcută expoziţia care a fost 
deschisă în 1992 la Templul Adamache şi am reuşit să găsim un loc 
unde publicul să poată veni permanent iar profesorii să le poată 
explica elevilor, prin imagini, ceea ce s-a întâmplat acum 65 de ani. 
În proiect, vrem să pregătim, din vreme, de data asta, 9 octombrie, 
Ziua Naţională a Holocaustului şi avem de gând să realizăm o 
expoziţie legată de romi şi de evrei în aceşti ani tot cu aceşti prieteni 
ai mei, Lya Benjamin şi George Dimitriu. 

- Aveţi un sprijin în asociaţiile evreilor originari din 
România, care sunt acum în Israel. 

- Ar putea fi o idee bună şi o să ne gândim să-i luăm ca 
parteneri, dar şi în Israel se va înfiinţa un muzeu al diasporei şi vom 
căuta să-i ajutăm pe cei din Israel să-şi realizeze planul pe care-l au, 
de câţiva ani. 

- Ce moşteniţi de la tatăl dumneavoastră, regretatul 
Nicolae Cajal? 

- Bunătatea ca privilegiu unic: îţi dă o stare de bine care 
depăşeşte orice plăcere egoistă. Bunătatea şi dorinţa de a face bine. 
Acesta este darul cel mai prețios pe care l-am moştenit de la tata. 


(Marţi, 14 februarie 2006, Cronica Română) 

Dincolo de prag... 
De vorbă cu profesorul şi muzicologul 
Grigore Constantinescu 


- Domnule profesor, ce reprezintă 
această şansă pe care Dumnezeu v-a dat- 
0, de a trece pragul unei mari încercări şi 
de a reveni la o viaţă normală , fără 
suferinţe? 

- După o vreme, odată cu trecerea 
timpului şi acumulările vârstei, eşti tentat să 
priveşti spre trecut, conturând anumite 
etape pe care le-ai parcurs. Invitaţia 
dumneavoastră, privind o perioadă recentă, 
poate corespunde unei asemenea tentaţii de 
a găsi repere de actualitate. Cred că ultimii 
doi ani reprezintă momentul în care am avut în faţă o mare încercare, 
pe care a trebuit să o traversez. Cu ajutorul lui Dumnezeu, trecerea 
aceasta riscantă a fost bună. De atunci există şi împărțirea între 
“înainte” şi “după” o operaţie pe cord deschis, care poate fi un hotar. 
Te gândeşti mai apoi cu o oarecare pondere, îngrijorare, la ceea ce 
trebuie să faci, la ce mai poţi să faci, dar resimţi totodată o anume 
lăcomie în a profita de timpul pe care, măcar la modul imaginar, 
consideri că l-ai câştigat. 

- Deci...”"după”...ce s-a mai întâmplat, semnificativ? 

- Cele două toamne, din 2004 şi 2005 au fost îmbogăţite cu 
Festivalul Artelor şi cu o nouă ediţie a Festivalului Internaţional 
“George Enescu”, au fost zile febrile de participări la concerte, de 
popasuri în faţa filelor de cronică. Ştiţi ce înseamnă scrisul la zi, 
desigur, aşa ca o să-mi daţi dreptate. Obositor, dar pasionant. Pentru 
colaborările cu presa românească, fiecare articol publicat este un 
câştig. Nu ştii niciodată cât va dura aceasta şansă! 

- Explicaţi mai concret. 

- Unele ziare dispar peste noapte. Altele renunţă la ceea ce ţie 
ţi se pare important. Recent, de pildă, opt luni am scris săptămânal la 

„Adevărul”, până când a venit un telefon scurt care m-a anunţat că 
preocupările mele muzicale nu interesează redacţia. Scurt ! Dar 
dureros, când crezi în ceea ce faci. Un accident? Nu prea, căci l-am 
retrăit de câteva ori de când cu „presa liberă” în care context am 
învăţat că muzica, subiectele de muzică nu sunt rentabile. Preferăm 
„pop, hit şi manele”, prioritatea o au bârfele şi scandalurile de orice 
fel. Cum ar fi Uniunea Compozitorilor versus Muzeul Enescu... 
Chiar sub aparenţa snobismului de cafenea. 

- Altfel, ce vă ţine, totuşi, legat de activitatea 
dumneavoastră? 

- Desigur, fiecare septembrie universitar, cu concursurile de 
admitere, de master, dar şi restanțele. Valurile vieții sunt, după 
momentul de reper stabilit, tot cele ale combinațiilor de activități, ca 
şi cum una nu ar fi suficientă. Pentru puţină ordine, să sistematizăm. 
Prima preocupare, ierarhic vorbind, este cea a relației cu noile 
generaţii care vin să studieze în Universitatea de Muzică Bucureşti. 
Nu mă simt în apropierea pensiei, deşi... 

- Există preferinţe? 

- De câţiva ani am optat, în paralel cu cursurile de 
muzicologie şi îndrumarea licenţelor, pentru cursurile de Istoria 
muzicii universale la Facultatea de interpretare. Motivația? O relație 
vie şi interesantă cu cei care se pregătesc să devină interpreţi şi au 
nevoie de o călăuză prin timpul istoric muzical. lubesc mult 
interpreţii, cei ce asigură viaţa vie a operelor, iar această afecţiune 
caut să o “traduc” în explicaţiile ce însoțesc perindarea, extrem de 
rapidă, prin destinele artistice sonore ale veacurilor. Un alt motiv de 
satisfacţie este cel al îndrumărilor din cadrul şcolii doctorale, unde 
număr până acum patruzeci de absolvenţi. Am avut, în ultimii doi 
ani, privilegiul de a colabora cu doctoranzi admirabili. Aş aminti aici 
excelența valorică a dirijorului Horia Andreescu, interesanta 
conturare a conceptului artei corale a dirijorului Dan Mihai Goia, 
viziunea filozofică în arta interpretării a dirijorului Mihai 
Diaconescu, versatilitatea pătrunderii în muzica portugheză a 
pianistului Constantin Sandu, pasionalitatea pentru arta vocală şi 
modelele existenţei sale abordate pornind din suflet a tenorului Ionel 
Voineag, sclipitoarea inteligență imaginativă a regizorului Cristian 
Mihăilescu. Toţi cei amintiţi acum, din mult mai mulţi muzicieni cu 
care am lucrat, au obţinut titlul de Doctor în muzică în această 

perioadă, modesta mea semnătură aflându-se consemnată pe teza lor 
de doctorat. Într-un fel, aceste evenimentele — prezenţa la catedră şi 
doctorantura — pot să îţi ocupe tot timpul. 

- Şi chiar se întâmplă aşa? Pasiunea dumneavoastră de a 
comunica, firesc şi cald, cu publicul larg, a rămas mereu vie... 

- Pasiunea de a scrie, de la emisiuni radiofonice la articole, 
eseuri, studii, comunicări ştiinţifice până la cărți. Enumerarea începe 
aici cu ce mi se pare mai important, după expresia lui Tudor Arghezi 
privind semnificaţia unui “nume pe o carte”. Am terminat versiunea 
a doua, mult amplificată, a dicționarului de teatru liric “Splendorile 
operei”, muncă ce aduce deosebite satisfacţii la momentul apariţiei. 
Evenimentul a avut sorți de izbândă datorită generozităţii unui editor 
meloman, Eftimie Pluti, directorul editurii “Noul Orfeu”. Nu mi s-a 
întâmplat acelaşi lucru cu lucrarea pe care am finalizat-o apoi, 
rămânând deocamdată doar o “carte de sertar”. Vedeţi, termenul nu 
s-a perimat ! 

- În ce sens? 

- Este vorba de monografia în dialog dedicată marelui dirijor 
Iosif Conta, comandată de Editura Casa Radio dar, ulterior, rămasă 
printre dosarele cu proiecte, deşi manuscrisul este predat de aproape 
doi ani. Îmi pare rău şi pentru nădejdea maestrului Conta de a vedea 
cunoscută şi recunoscută în acest volum viața sa dăruită, timp de 
peste cinci decenii, concertelor de la Radiodifuziune. Deocamdată 
rămâne, undeva, speranţa că nu a fost o muncă inutilă. Pornind de la 
această experienţă, a apărut un alt subiect — tot o monografie în 
dialog cu marea artistă lirică Iulia Buciuceanu. Întâlnirile şi 
descoperirile vieţii acestei ilustre soliste sunt extrem de atrăgătoare 
şi, probabil, vor găsi calea spre inima cititorilor. Doresc să închei 
munca la un volum de istorie a muzicii universale, intitulat 
provizoriu „Creatori în oglinda timpului” care să ofere cititorului 
cele mai edificatoare informaţii şi judecăţi de valoare, necesare 
cunoaşterii artei sunetelor. Ceva care să poată fi citit fără teama 
elitismului şi a prezentărilor exhaustive care se îndepărtează de la 
contactul cu melomanul. Un partener de călătorie pentru iubitorul de 
muzică şi, de ce nu, şi pentru studenţii care ocolesc volumele cu 
dimensiuni impunătoare. Trebuie să găseşti buna măsură între a fi 
corect, informat şi agreabil. Oricum, încerc! 

- Aţi avut mereu plăcerea de a explica muzica în direct 
publicului meloman... 

- Am lăsat mai apoi relaţia cu cei care vin să urmărească 
concertele , plăcerea de a pleda pentru muzică fiind mereu o tentaţie, 
dovadă numărul mare de asemenea manifestări la care particip. Tot 
relaţia cu fenomenul viu, actual, o regăsesc în fiecare nouă ediţie de 
concursuri organizate în cadrul Uniunii Criticilor Muzicali “Mihail 
Jora”, al cărui preşedinte am onoarea să fiu. Întâlnirile anuale de la 
Concursul şi Festivalul liedului “Ionel Perlea”, de la Concursul 
naţional de interpretare muzicală “Mihail Jora”, se pregătesc cu 
eforturi şi mare dificultate dar, cu ajutorul colegilor mei, până acum 
am reuşit să depăşim, pentru fiecare concurs, câte cincisprezece 
ediţii, adică ceva reprezentând o parte din viaţă. 

- Aţi fost „comunicatorul” cel mai avizat al Orchestrei 
Naţionale Radio în recentele sale turnee... 

- Ceea ce nu am avut în tinereţe, am primit acum, în aceşti doi 
ani, când am însoţit Orchestra Naţională Radio la Paris, Viena, 
Bratislava, când am fost la premiera cu Oedipul enescian la Cagliari 
în Sardinia sau am participat la Festivalul Enescu de la Heidelberg. 
Pentru cei care au văzut lumea mai ales din cărţi, filme şi DVD, 
înseamnă foarte mult ! 

- Ce vă îmbie să scrieţi? 

- Scrisul ! Este o bucurie. Citesc pagina unui cotidian în care 
mi-a apărut un material cu o emoție deloc îmbătrânită de patru 
decenii de publicistică, aceeaşi stare este reprezentată de emisiunile 
radiofonice, de programele săptămânale ale stagiunii formațiilor 
Radiodifuziunii. De fapt, pe de o parte ar trebui să mă consider 
“universitar”, pe de alta “muzicolog”, dar în egală măsură aparțin şi 
lumii radioului. Mă gândeam la începutul convorbirii noastre ce aş 
putea să povestesc pentru a reprezenta conţinutul răstimpului recent 
în care au încăput aceşti doi ani. Poate este aşa, dar şi înainte de acest 
reper, cam tot la fel vieţuiam. Cu o subliniere deloc lipsită de 
importanţă. De patru decenii aproape, împart acest program zilnic, cu 
regim non stop şi fără vacanțe, împreună cu soţia mea, Liliana, 
parteneră de întrebări, răspunsuri, călătorii şi concerte... Vi se pare 
desuet că amândoi privim cum se înalță, cu reuşite personale, viaţa 
fiicei noastre Irina, care mi-a oferit marea satisfacţie de a alege tot 
drumul muzicii. 

- Cum să încheiem această actualizare a vieţii trăite acum? 

- Există, într-o scriere a lui Mihail Sadoveanu, o frază care îmi 
este din ce în ce mai dragă: 

"Viaţa-i după cum o socotim noi. Dac-o socotim bună, e 
bună!” 


(Cronica Română, miercuri, 28 iunie 2006) 

Ceva... cu şi despre Mihaela Șchiopu 


- Dragă Mihaela, vrei să ne 
spui...Ceva... despre noua ta expoziţie de la 
Jimbolia? 

Întâlnirea mea cu Petre Stoica o datorez 
prietenului nostru comun, artistul Ion Barbu 
(printre altele autorul unor slide show-ri 
minunate şi al unui set de vederi cu portrete ale 
lui Petre Stoica, având pe spate versurile lui). El 
m-a invitat să-l însoțesc în luna februarie atunci 
când prietenii lui din oraş l-au sărbătorit, de ziua 
lui de naştere pe Petre Stoica. Făcusem nişte 
desene pe care i le-am dăruit cu infinită emoție. 
Atunci, era 20 februarie, am primit o invitaţie din partea poetului 
pentru o expoziţie la Jimbolia, el rugându-mă în mod special ca 
aceasta să nu aibă neapărat o legătură cu poezia lui . Până la urmă n- 
am reuşit să-i respect dorinţa şi sper ca lucrul acesta să nu-l supere. 
Am ales câteva fragmente din poemele lui (nu atâtea câte aş fi vrut), 
iar acestea, sub formă de manuscris au alcătuit punctul de pornire al 
lucrărilor mele. Expoziţia este un fel de încercare de dialog cu Petre 
Stoica, cu aceste poeme. Dialog care ar putea dura la nesfârşit. Mi- 
am închipuit expoziţia ca un fel de invitaţie a publicului în atelierul 
meu, ca un fel de prim pas al acestui dialog. Am făcut şi două cărți 
desenate. Fiecare vers a devenit un fel de pretext pentru a descoperi o 
lume proprie mie în nădejdea de a născoci un ritm, un sunet, un semn 
prin care ceea ce încerc eu să fac este să devină un răspuns. În total 
sunt 14 fragmente de poeme, iar din toate sunt trei la care m-am 
gândit în mod special. Expoziţia poartă numele unei poezii care se 
numeşte „Ceva". Redau un fragment care figurează şi pe afiş: 


“Intr-o zi am găsit 
Ceva ce găseşti numai o singură dată în viaţă, 

Ceva fără formă, 

Ceva fără gust şi culoare, 

Ceva topindu-se ca literele soarelui pe apă, 
Ceva mai frumos ca genele iubitei, 

Ceva cald şi dureros, 

Ceva ca o melodie depărtată...” 


- Cum au reacţionat prietenii tăi la vederea noilor tale 
creaţii? 

- „Mă aşteptam,” mi-a spus o prietenă, „ca o poezie să aibă un 
singur desen”, dar, de fapt, sunt zeci de desene pentru fiecare La 
versuri cum ar fi „este adevărat că adevărul se compune din ceşcuţe 
extrem de fragile” poţi găsi sute de răspunsuri grafice posibile. Este 
aşa, ca şi cum ai privi lucrurile esenţiale si răsturnările lor în timp cu 
ochii întredeschişi ca şi cum ai zări înţelesul lucrurilor pe care le-ai 
trăit în milioane de oglinzi. Poezia lui Petre Stoica are pentru mine 
calitatea emoţiei pe care trăieşti în faţa marilor opere de artă. 
Niciodată nu vezi totul, mereu mai rămâne ceva... Vreau să mă întorc 
la ea în fiecare zi, pentru că sunt absolut sigură că versurile lui vor 
căpăta încă un înţeles, iar asta numesc eu un mare cadou. Mi se 
întâmplă ceva similar cu Irina Nicolau. Am o înregistrare cu ea. 
Spusele ei sunt finite, dar felul în care eu le percep (de 4 ani încoace, 
de când a plecat dincolo), acest fel este mereu altul şi mi se pare că 
printre cuvinte s-a strecurat în mod magic câte o scrisoare pentru 
fiecare etapă a vieţii mele. Sunt încântată că nu am apucat să citesc 
încă toate poemele lui Petre Stoica. Mi se pare că există acolo o 
provizie uriaşă de emoție, de idei, de privelişti simţitoare în faţa 
cărora aştept să mă aflu şi să înţeleg ce fel de continuare ar avea ele 
în modul meu de a privi şi gândi. În acelaşi timp, felul în care mă 
recunosc în poezia lui Petre Stoica este mereu neclar şi aştept să se 
ivească umbra, îndoiala, celălalt, aştept să disting lucruri pe care nu 
le-am ştiut, aştept să întrevăd stări şi fiinţe necunoscute, iar toate 
astea se compun mereu într-o surpriză.....pe care îmi doresc să o 
prind într-un „ceva”. 

- O expoziţie este germenul celei viitoare, spuneai cândva... 


- Mai am în plan o expoziţie, în ianuarie, care va fi despre 
prietenii mei. Expoziţia aceasta de la Jimbolia cuprinde şi picturi, 

cuprinde desene mici, dar şi câteva desene mari... Eu sunt mulţumită 
dacă lumea îmi spune că se emoţionează privindu-le. Ceea ce uneşte 
prezentul de viitor, expoziţia „Ceva” de cea care va urma, este 
prietenia... 

- Cum vezi tu această viitoare expoziţie care va fi, cum 
spui tu despre prieteni? 

- Mă gândesc la chipurile prietenilor mei, la fiinţa lor aşa cum 
o văd eu, la lumina lor. Sunt foarte diferiți. Simplul fapt că văd un 
om drag mie îmi provoacă o bucurie atât de mare încât îmi şterge 
orice tristețe. Sunt voci pe care dacă le aud doar la telefon îmi 
schimbă ziua. Sunt cuvinte care răstoarnă sensul unui moment în 
care eşti nervos sau abătut. Am prieteni de la 20 la 92 de ani. Lidia 
Mihăescu, o artistă care a lucrat în atelierul care este acum al meu , 
are 92 de ani. E un om de mare fineţe, de o mare tolerantă, o 
persoana reflexivă, împăcată si foarte tandră. Are în ea o lumină 
interioară şi o dulceaţă şi un ataşament la care sper să ajung şi eu, 
este singura ființă care mi-a mărturisit într-un fel foarte blând că se 
află în aşteptarea lumii de dincolo fiind foarte curioasă.. Am mulţi 
prieteni din lumea scrisului în general (Irina Nicolau,Tatiana Bran, 
Adriana Gheorghe) poeţi, (Emil Brumaru, Petre Stoica, Gabriel 
Simon) artişti şi arhitecţi ( Mircea Ochinciuc, Andra Panait)... Sunt 
fel şi fel de prietenii, de nuanţe, de sunete şi de cămăruţe. O iubesc 
enorm pe Elisabeta Sîrbu, care stă la Craiova - ne vedem rar dar 
vorbim aproape în fiecare zi. E o persoană cu un nuanţat simt al 
apropierii, o stabilitate teribilă a sentimentului un tip de umor 
exploziv, acoperitor de mari tristeţi, am mereu impresia ca respiră 
odată cu mine si că simte si ceea ce nu mi se întâmplă.. Pia Paleologu 
este unul din cei mai profund credincioşi oameni pe care-i cunosc. 

- A fost colega mea de bancă la cursurile de masterat ale 
Universităţii de Artă susţinute de pictorul Sorin Dumitrescu. Pentru 
mine intră în rândul cursurilor senzaţionale la care am avut norocul 
să asist. Cel de angelologie al lui Pleşu, cele despre Durer, despre 
Michelangelo, despre Velasquez ale lui Cornel Mihai Ionescu. 
Prezenta Piei a dublat bucuria acestui curs pentru ca atunci când iți 
place ceva foarte mult simți nevoia să-l împărtăşeşti cu cineva drag 
iar in cazul ei as zice cu cineva fermecător curajos şi optimist. 

Prietenii mei m-au împăcat cu viaţa şi uneori chiar cu moartea. 
Cu ei am râs, am vorbit, am pictat, am intrat în dispute, ei m-au 

schimbat si m-au învăţat despre ceea ce este dincolo de noi. 
Expoziţia va fi un fel de album de familie cu prieteni. 

- Unde-ţi place cel mai mult să te afli? 

- Cel mai mult îmi place să stau la atelier. În visurile mele, 
atelierul ar trebui să fie plin, să existe o şină de tren de jur împrejur, 
eu să stau în mijloc şi fiecare să-şi vadă de treburile lui, să citească, 
să asculte muzică şi îmi place şi la şcoală foarte mult pentru că îmi 
plac studenţii, mi se par foarte proaspeţi, mi se par curajoşi, mai ales 
aceştia din ultimii ani, foarte personali, mi se pare că vezi în ochii lor 
dacă nu le convine ceva şi mi se pare că înveţi foarte mult de la ei. 
Dacă ai talentul să le placi şi dacă ai şansa să meargă pe acelaşi 
drum cu tine, să-ţi fie parteneri, poţi să înveţi foarte multe lucruri de 
la ei şi întrebările pe care ţi le pun şi faptul că îţi pot spune „Mă 
interesează”. Vorbind cu ei despre comunism mi-am dat seama că 
tema le este străină. Contactul cu ei, care văd lumea altfel, care o 
interpretează altfel, cu umor, te întăreşte. Te provoacă, te întristează 
când vezi că tu, fără să vrei, rişti să rămâi acelaşi. E o taină să te uiţi 
la celălalt ca în oglindă. E o provocare să te uiţi în ochii celorlalți să- 
ți dai seama dacă te mai recunoşti sau dacă îşi convine cine eşti. 

- Ce-ţi doreşti cel mai mult? 

- Cel mai mult îmi doresc să mă apropii de credinţă. Cred că 
înţelegerea, umorul, bucuria de a trăi fiecare clipă, împăcarea cu tine 
şi cu cei pe care îi iubeşti cu adevărat, cu sinceritate, pe care îi 
doreşti lângă tine, toate acestea te fac fericit. Cel mai mult mi-aş dori 
să am timp să povestesc şi să înţeleg, iar felul meu de a picta e un 
mod de a le cuprinde pe amândouă... Cred că cea mai frumoasă lume 
este aceasta a căldurii umane. Din partea studenţilor, din când în 
când, am sesizat un fel de căldură. Dacă eu observ că ei se bucură 
când fac ceva, este cea mai mare încântare. 

- Crezi că eşti un model pentru ei? 

- Nu cred că pot să fiu un model, dar dacă măcar aş fi un 
prieten bun care să îndemne spre un anumit drum, tot ar fi...Ceva.... 


( Cronica Română, miercuri, 9 august, 2006) 

Teatrul Bulandra: o şcoală, un model... 


La început de stagiune: în dialog cu regizorul Alexandru 
Darie, directorul Teatrului Bulandra 


- Recent, vi s-a decernat o 
strălucită distincţie italiană... Despre 
ce este vorba? 

- Am primit diploma şi decorația 
Ordinul Stelei Solidarităţii Italiene în 
grad de Cavaler conferit de fostul 
preşedinte al Republicii Italiene Carlo 
Azeglio Ciampi, la propunerea 
ministrului afacerilor externe pentru 
promovarea culturii italiene. Avem 
parteneriate cu teatrele italiene, 
vorbesc, în primul rând de celebrul 
Piccolo Teatro, fondat de Giorgio Strehler, după aceea trei spectacole 
semnate de autori importanți ai culturii italiene, vorbesc de Pretore 
Vincenzo al lui de Filippo şi cele două spectacole realizate de 
meşterul Ciulei cu „Henric al patrulea” şi „Şase personaje în căutarea 
unui autor” al lui Pirandello. Avem legături cu Teatrul Stabile din 
Torino, cu Teatrul Garibaldi din Palermo care a jucat aici ca şi 
Piccolo Teatro care a jucat Arlechino. Avem o colaborare excelentă 
cu Institutul Italian de Cultură, chiar în această toamnă s-a jucat 
Puppi Siciliani, acel spectacol de teatru tradițional de păpuşi, sicilian 
care se adresează şi adulților, am avut, de-a lungul timpului, mai 
multe spectacole, probabil că spectatorii noştri le ţin minte. Am făcut 
foarte multe turnee în Italia în ultimii patru ani, am jucat la Roma, la 
Piccolo, de câteva ori, la Milano, vom merge, probabil, în anul care 
vine, la Torino, la Festivalul Uniunii Teatrelor din Europa, am fost la 
Palermo şi la Teatrul Garibaldi am jucat acolo „Anatomie. Titus”. 

- Teatrul italian se joacă alături de pagini din literatura 
dramatică rusă, engleză, irlandeză şi aşa mai departe... 

- Ca o glumă, ar trebui să ni se acorde şi o distincţie din partea 
ruşilor, pentru că avem foarte multe spectacole semnate de mari 
autori ruşi, avem Oblomov, avem Sorry, avem Căsătoria, avem 
Unchiul Vania şi acum Crimă şi pedeapsă. Avem legătură, în cadrul 
Uniunii Teatrelor din Europa, cu teatre ruseşti importante, vorbim de 
Teatrul Levto din Sankt Petersburg, vorbim de Şcoala teatrală 
experimentală de la Moscova. Jucăm şi teatru englezesc şi teatru 
contemporan irlandez şi teatru românesc. Una dintre ultimele noastre 
premiere a fost cu piesa lui Matei Vişniec „Richard al treilea se 
interzice”, titlul original fiind „Richard al treilea nu se mai joacă”. 
Avem un repertoriu variat. Între piese există legături tematice. Avem 
şi un spectacol muzical, Elisaveta Bam gândit de Irinel Anghel pe un 
text de Daniil Harms în regia lui Tocilescu. Cred că este foarte 
important să oferim fie spectacole atât pe muzică foarte modernă 
cum este cea scrisă de Irinel Anghel, cât şi pe muzică clasică 
reinterpretată sau într-o viziune regizorală mai specială. Văd că se 
bucură de mare succes această idee. În cadrul Festivalului Naţional 
de Teatru avem şi noi două spectacole selecţionate, Elisaveta Bam şi 
Molly Sweeny în regia lui Alexandru Dabija. 

- Ce ar cuprinde rubrica de noutăţi? 

- Mamouret de Jean Sarment. 

Mamouret e ultimul rol pe care l-a jucat doamna Bulandra pe 
această scenă, în această piesă. Avem bucuria să o revedem pe 
Tamara Buciuceanu în acest rol. Regia e semnată de Dinu Cernescu, 
costumele şi decorul de Mihai Mădescu şi Luana Drăgoescu iar 
distribuţia cuprinde actori cunoscuţi ai teatrului dar şi actori tineri. 
Textul are şi o semnificație mai profundă, nu este doar o simplă 
comedie. Vor intra în lucru mai multe spectacole, următorul, la Sala 
Izvor, va fi al meu, voi începe repetițiile cu o piesă elisabetană a lui 
John Ford care se numeşte „Ce păcat că-i curvă” şi , după aceea, vor 
mai fi şi altele în anul care vine. Sunt discuţii la ora aceasta cu câţiva 
regizori mari din lume care vor veni să monteze la Bulandra. Sper ca 
Tocilescu să facă un spectacol, curând, aici, sper ca şi meşterul 
Ciulei să mai facă un spectacol ca şi unii regizori străini importanți 
precum Kordonskiy şi alţii. 

- Cu ce dificultăţi vă confruntaţi? 

- Cred că ar fi momentul ca Teatrul Bulandra, unicul teatru 
membru în Uniunea Teatrelor Europene şi unicul teatru care se 
numeşte teatru municipal să fie primul căruia să i se acorde un nou 
sediu. Nu avem spaţiu de repetiţii şi, de aceea, suntem obligaţi să 
ocupăm scena mai mult decât ar trebui, cu repetițiile. Un alt aspect, 
în acest moment, toţi directorii de teatru din România sunt un fel de 
administratori de bloc. Ei nu pot hotărî aproape nimic de capul lor. 
Trebuie tot timpul să ceară fel de fel de aprobări şi să întocmească o 
mulțime de hârtii. Există o teamă enormă să nu se fure...ce? Ca şi 
cum toţi directorii de teatru ar fi posesori de vilă cu piscină. Peste tot 
în lume se tinde către simplificarea deciziei. Îmi aduc aminte, lucram 
la Oxford Stage Company împreună cu Maria Miu care făcea 
decorurile şi costumele. Directorul teatrului a chemat-o, i-a pus în 
mână un plic şi a spus: „Ai aici 6000 de lire, du-te şi cumpără 
materiale pentru costume iar ea a întrebat: „Ce trebuie să vă aduc, 
chitanţe?” „Nu, trebuie să cumperi materiale de toţi banii.” Încredere 
totală pentru că omul şi-a făcut un calcul foarte simplu: dacă tu 
cumperi materiale proaste, bagi banii în buzunar, te faci de râs ca 
scenograf şi a doua oară nu te mai cheamă nimeni dacă faci un lucru 
prost. Am un prieten în Franţa care s-a prezentat la o mare companie 
de film, i-au pus în braţe o cameră de luat vederi şi l-au trimis să 
filmeze nişte cadre în parcul de vis-a-vis. Omul putea să fugă cu 
camera în valoare de vreo 20 000 de dolari. El s-a dus, a filmat şi i s- 
a spus „OK, eşti angajat”. Eu cred că, în teatre, lucrurile ar trebui să 
se desfăşoare foarte simplu. Să poţi să stabileşti nişte salarii, să faci 
nişte cheltuieli şi, la şase luni sau la un an să dai socoteală asupra lor. 
De doi ani de zile posturile în teatre sunt blocate printr-o hotărâre de 
guvern care se referă la bugetari. Am scris primului ministru 
rugându-l să dea o ordonanţă, să facă o derogare pentru teatre. Nu 
putem angaja tehnicieni când aceştia ne pleacă, nu putem angaja 
actori, nu putem stabili salariile actorilor pe care îi avem. Am primit 
un răspuns negativ. Aceasta denotă o lipsă de interes faţă de cultura 
teatrală românească. 

- Care este secretul de a te menţine sus? 

- Sunt trei lucruri importante: în primul rând o consecvență 
repertorială care priveşte piese clasice din marele repertoriu al 
literaturii ruse, englezeşti sau româneşti dar şi piese inedite ale unor 
mari autori cum este această piesă, „Triumful dragostei” a lui 

Marivaux care nu s-a mai montat în România niciodată sau cum e 
piesa „Sorry” care nici ea nu s-a mai jucat niciodată sau cum este 
această adaptare a lui „Oblomov” sau a Elisavetei Bam, piese foarte 
rar jucate. Al doilea lucru important: faimoşii regizori români şi cei 
din străinătate care sunt, de asemenea, de prim rang. Cel de-al treilea 
aspect important îl reprezintă actorii: alături de numele uriaşe şi 
cunoscute au venit şi actori foarte tineri care, unii dintre ei, au mari 
premii internaţionale. E vorba de o trupă care păstrează această 
tradiţie a Teatrului Bulandra: spectacole de avangardă combinate cu 
o şcoală de actorie foarte serioasă. Pentru că, poate, cel mai 
important lucru este faptul că Teatrul Bulandra a devenit o şcoală, în 
sensul adânc, filozofic al termenului. O şcoală, un model... 


(Luni, 30 octombrie 2006, Cronica Română) 

VI. ÎN LUMEA ARTELOR 


Din zborul păsării... 


Viorel Mărginean s-a născut la 
12 decembrie 1933 în comuna 
Cenade, județul Alba. În zona 
colinară înaltă din centrul 
Transilvaniei îşi va petrece primii 
şapte ani din viață. Este al zecelea 
copil al lui Ilie Mărginean şi al Anei 
Alexe * Tatăl său, pădurar al 
Mitropoliei Blajului, a fost primul 
primar român de după 1918. Mama 
sa era o artizană talentată, faimoasă 
prin creaţiile sale de modele de 
țesături specifice zonei * Între anii 1948 şi 1953 frecventează 
cursurile Şcolii Medii de Arte Plastice din Cluj, iar între 1953 şi 
1959 urmează Institutul de Arte Plastice “Nicolae Grigorescu” din 
Bucureşti * În 1958 debutează la Expoziția Interregională de 
pictură, sculptură, grafică din Bucureşti. În 1962 devine membru al 
Uniunii Artiştilor Plastici din România. Vicepreşedinte al Uniunii 
Artiştilor Plastici între 1978 şi 1989 * Director general al Muzeului 
de Artă al României între 1993 şi 1995 şi ministru al Culturii un an 
mai târziu *Membru de onoare al Academiei Române (din 24 martie 
2006) * A avut numeroase expoziţii personale în ţară şi în 
străinătate. Lucrările sale sunt prezente în colecţii de prestigiu din 
diferite ţări. 


Parlamentul European din Bruxelles a găzduit, în perioada 24 
aprilie - 12 mai, expoziția artistului Viorel Mărginean, “România 
văzută din zborul păsării”. Au fost expuse 6l de picturi (unele de 

mari dimensiuni) şi desene, expoziţia fiind patronată de raportorul 
pentru România în PE, Pierre Moscovici. La vernisaj au participat 
numeroşi deputaţi europeni şi euroobservatori români, oameni de 
cultură precum şi români care locuiesc în Belgia. 


- Care a fost parcursul care a dus la realizarea expoziţiei 
din rotonda sediului Parlamentului Uniunii Europene de la 
Bruxelles, expoziţie care s-a închis în aceste zile? 

- Domnul Pierre Moscovici, secretarul general al 
Parlamentului European, profund cunoscător al României, a fost la 
originea acestei expoziţii. În timpul unei vizite de lucru a unei 
delegaţii de parlamentari europeni întreprinse în ţara noastră, după 
câteva zile de lucru, s-a simţit, probabil, nevoia unei relaxări. Eu am 
primit un telefon şi am fost întrebat dacă pot să primesc delegaţia la 
mine la atelier. I-am primit, le-am arătat lucrări, au fost încântați şi, 
ulterior, am fost invitat să realizez această expoziţie. După primirea 
invitaţiei, m-am deplasat la Bruxelles pentru acorduri şi programare. 
Am fost sprijinit, în organizarea expoziţiei şi de reprezentanţii noştri 
la Bruxelles, domnul ambasador Lazăr Comănescu, ambasador al 
României pe lângă U.E. şi de ambasadorul României în Belgia, 
domnul Ion Jinga. Am fost sprijinit, de asemenea, de unii 
europarlamentari români, ca şi de mulţi membri ai corpului 
diplomatic, în perioada cât am stat acolo. Nu pot să nu îl amintesc pe 
domnul Dan Hăulică, preşedinte de onoare al Asociaţiei 
Internaţionale a Criticilor de Artă, care a prezentat expoziţia mea, la 
vernisaj. O echipă a postului de televiziune Senso a realizat un 
documentar dedicat acestui eveniment. 

- Ce a reprezentat expoziţia de la Parlamentul European? 
O retrospectivă? Este o expoziţie cu un anume profil tematic? 

- Titlul expoziţiei reflectă o anume viziune proprie a mea 
asupra peisajului. În multe din tablourile mele el este văzut de sus, de 
unde se poate cuprinde un orizont larg, înfăţişat ca o imagine de pe 
un ecran lat. Eu provin, de altfel, dintr-o zonă din Transilvania cu 
dealuri foarte înalte, din zona comunei Cenade. Imaginile copilăriei 
ni se imprimă pe retină pentru tot restul vieţii şi probabil că această 
viziune a mea asupra peisajului îşi are originea în familiarizarea 
timpurie cu privirea lumii înconjurătoare de la o înălțime oarecare. 

Pentru această expoziţie am selectat iniţial 93 de lucrări, din care am 
expus, însă, doar 61. 

- De ce? 

- Pentru că întotdeauna trebuie să ai mai multe opere adunate 
în vederea expunerii. Planul sălii, studiat pe hârtie, este abstract. 
Încadrarea pe simeze începe să configureze cicluri şi idei când te uiţi 
la lucrări, când vezi care pânză stă mai bine lângă alta. Orice 
expoziţie trebuie considerată drept o compoziţie în sine, ca un tablou. 
Spaţiul expozițional de la Parlamentul European este foarte 
interesant: are o înălțime considerabilă şi se desfăşoară vertical, pe 
două suprafeţe circulare, distanţate între ele. 

- Expoziţia, am înţeles văzând catalogul, are şi un caracter 
retrospectiv. Aţi “recuperat” pânze şi din alte colecţii decât 
acelea din atelierul dumneavoastră. Care au fost criteriile de 
alegere a lucrărilor? 

- Am dus acolo lucrări din diferite perioade; majoritatea 
lucrărilor expuse sunt însă recente. Au fost împrumutate câteva 
lucrări de la Muzeul Naţional de Artă, Muzeul Municipiului 
Bucureşti şi Muzeul de Artă din Constanţa şi două de la Muzeul de 
Artă Contemporană şi de la unele colecţii particulare. 

- Revin asupra criteriilor tematice... 

- În acea expoziţie am avut câteva teme: zborul, peisajul 
câmpiei, muntelui, zonei colinare, deltei, în diferite anotimpuri. Am 
expus şi imagini de flori şi naturi statice. 

- După închiderea expoziţiei de la Bruxelles veţi lua o « 
pauză de reflecţie » sau deja vă pregătiţi pentru alte expoziţii? 

- În luna iunie 2006 voi expune la Paris, la sediul UNESCO, 
circa 40 de lucrări. Expoziţia respectivă se organizează în preajma 
împlinirii a 50 de ani de la primirea României ca ţară membră a 
UNESCO. 

- Artistul nu poate trăi, desigur, rupt de viaţa socială. 
Dincolo de pereţii atelierului dumneavoastră, “în peisaj”, ca să 
mă exprim astfel, se află lumea vie a unei ţări vii. Cum vede 
pictorul Mărginean, “de sus”, poziţia României în Europa la ora 
actuală? 

- Este foarte important ca o ţară să fie bine “aşezată”, ca şi 
familiile sau instituţiile. Deocamdată, la noi, după cum vedeţi, 
lucrurile, “aşezările”, sunt destul de neclare. Probabil că, în această 


175 


perioadă, înainte de intrarea României în Uniunea Europeană, sunt 
prea multe lucruri de făcut într-un timp mult prea scurt. Am credința, 
derivată din speranţă, că, în câţiva ani, situaţia se va schimba în bine. 
Am străbătut ambele “perioade de tranziţie” şi chiar o parte din cel 
de-al doilea război mondial. La noi, tot ce s-a făcut bine s-a făcut din 
mers. 

- Ce înseamnă, pentru dumneavoastră, România? 

- Orice succes al țării mele mă bucură. Ţara e ca o mamă. Îţi 
iubeşti mama necondiţionat. Îmi place sudul. Mi-a plăcut să pictez 
încă de pe când eram preşcolar. Îmi plăcea să mă uit la imaginile 
colorate din cărţile de istorie şi geografie, şi, având mai mulţi fraţi, 
fiecare în altă clasă, aveam multe manuale pe care le răsfoiam. 

- De unde şi de la cine credeţi că aţi « moştenit » talentul 
dumneavoastră artistic? 

- Mama mea ţesea lucruri extraordinare iar bunicul meu din 
partea mamei lucra în lemn: mobilier, porți etc. Eu provin dintr-un 
sat unde românii lucrează lemnul, iar saşii sunt zidari. Fiecare cu 
tradiţia lui. 

- Care este locul cel mai îndrăgit de dumneavoastră? 

- Locul din lume care trebuie să-ţi placă cel mai mult este 
acasă. Casa este punctul fix al fiecărui om, acolo unde revii mereu. 
Dacă un om nu are un punct fix, o casă, o ţară, un oraş, un sat, el este 
ca o frunză care pluteşte pe o apă curgătoare. E normal să-ţi fie dor 
de casă şi să te simţi bine în atmosfera ta. Iubesc România cu 
oamenii şi peisajul ei. Şi parcă numai aici, acasă, simt că pot visa la 
toate zborurile, dintre care unele sunt “descrise” în pânzele mele. 


„Am deschis această expoziţie în spaţiul Parlamentului 
European, într-un loc anume gândit, în formă circulară, unde am 
expus, cu acest prilej, 61 de lucrări. Expoziţia mea se intitulează 
«România văzută din zborul păsării»... o pasăre este un miracol, un 
spectacol prin formă, prin culoare, prin faptul că zboară (...) eram 
copil şi era un lucru extraordinar pe care puteam să-l văd în jurul 
meu. Eu însumi am visat că zburam şi mai visez chiar şi acum...” 


Viorel Mărginean 


(Luni, 22 mai 2006, Cronica Română) 

Cristian Mihăilescu: 
„Mă simt fiul spiritual al maestrului Jean Rânzescu” 


= ie 


Cristian Mihăilescu 
a absolvit Cursurile 
Academiei de Muzică din 
Bucureşti, secția Canto 
(promoţia 1969) * Ca 
solist la Opera Națională 
din Bucureşti (tenor), a 
interpretat 47 de roluri în 
opere de diverşi autori 
printre care Mozart, 
Stravinski, Verdi, Puccini, 
Offenbach, Johann Strauss etc. * A urmat cursurile postuniversitare 
de regie de operă ale Academiei de Teatru şi Film din Bucureşti 
*Este membru al Academiei Europene de Teatru Muzical de la Viena 
şi al Asociaţiei «Eurolyrica» ce reuneşte cei mai importanţi directori 
de operă din Europa * A pus în scenă spectacole de operă în 
numeroase ţări, dintre care, cele mai recente sunt: "Madame 
Butterfly" la Nagasaki, "Balul mascat" la Tokyo, "Pescuitorii de 
perle" în Olanda, “Cosi fan tutte" (1999) şi "Carmen" (2000) la 
Toulon (Franta), "Elixirul dragostei” (2002) la Limoges (Franța), 
"Rigoletto" (2004) la Pisa (Italia) * Premiul "Regizorul Anului" 
decernat de Uniunea Compozitorilor, pentru "Otello" in 1996 * 
Premiul Uniunii Criticii Muzicale pentru "Cel mai bun moment liric" 
("I Capuletti ed I Montecchi", în 1997) şi premiul "Cel mai bun 
spectacol al anului" pentru "Traviata" pe scena Operei Naționale 
din Bucuresti (1998) * Din 1996 membru permanent al juriului 
"Concursului Internaţional de canto" de la Marmande (Franta) * 
Din 2003 membru al juriului Concursului Internațional de Canto de 
la Montreal (Canada) * Director General (1992) al Teatrului Liric 
din Constanța, devenit sub conducerea sa, Opera din Constanţa * 
Director General al Teatrului Liric Braşov (din septembrie 2000), 

redenumit ulterior Opera din Braşov * Cadru didactic la 
Universitatea Naţională de Muzică din Bucuresti din 2004) * 
Visiting Professor la Tokio, Nagasaki, Saytama (Japonia), la Praga 
si Brno (Cehia), la Montreal, Toronto şi Vancouver (Canada) , la 
Beijing şi Shanghai (China) * Doctor în Muzică al Universităţii 
Naţionale de Muzică din Bucuresti cu menţiunea "Magna cum 
laudae" * In decursul anilor a desfăşurat şi o intensă activitate 
publicistică. 


- Sunteţi un personaj despre care se spune că nu este uşor 
de abordat deoarece preferă, când se află în Bucureşti, să se 
dedice vieţii familiale. Este acesta un refugiu pentru un cântareţ 
de operă sau o modalitate de "reîncărcare a bateriilor” artistice? 

- Toate obiectele care ne înconjoară, pe Felicia Filip şi pe 
mine, au o mare încărcătură afectivă. Încercăm, în permanenţă să ne 
bucurăm de ceva. Dimineaţa, de ciripitul păsărilor, când plecăm spre 
Braşov; ne bucurăm de un apus de soare sau de o lumina specială pe 
Crucea de pe Caraiman. În plus, atunci când obţinem ceva, un 
succes, un obiect, nu uităm să mulţumim împrejurării sau persoanei 
care a contribuit la naşterea oportunității. În momentul în care 
mulţumeşti, capeţi energie, dai energie. În familie ne uneşte firescul 
de zi cu zi. Familia este locul geometric al energiilor pozitive şi al 
simplităţii care elimină cabotinismul. A nu-l cultiva în viaţă 
înseamnă să ai şi tăria să nu-l transferi pe scenă. Firescul cotidian, 
pentru a nu mai vorbi de afecte, mă ţine "în jurul casei”. 

- Maestrul Jean Rânzescu mi-a vorbit o dată despre 
Cristian Mihăilescu ca despre cel mai stralucit elev al lui. 

- Sunt profund emoţionat în acest moment... Mă simt fiul 
spiritual al maestrului Jean Rânzescu, îndrăznesc să spun... Multe din 
montările lui îmi par şi acum geniale: abordările lui reflectau o 
filozofie proprie a punerii în scenă. Era şi un fin interpret al 
valenţelor simbolice ale operelor. Fiecare spectacol pus în scenă de 
domnia sa reprezenta o viziune, o concepţie, aveau propriul 
Weltanschaung. Scena Nilului din "Aida" a fost pentru mine cea mai 
frumoasă montare făcută vreodată în această operă. Maestrul 
Rânzescu a fost primul care a făcut luna difuză. Pentru că, din cauza 
căldurii, pe Nil evaporarea apei este foarte puternică. Niciodată luna 
nu se vede clar. La "Oedip" viziunea regizorală a maestrului a fost 

fantastică. "Oedip"-ul, înaintea lui s-a făcut o singură dată, prin anii 
30 şi ceva, în Belgia. Şi el a realizat, după 20 de ani, în România, al 
doilea spectacol. Pentru a pune în valoare rolul corului, acela de a 
comenta tot timpul, el l-a văzut ca un cor antic, situat la bază, sub 
scenă, iar deasupra, epurat de tot acest cor care comenta, se desfăşura 
acţiunea propriu-zisă, o revoluţie în istoria regiei mondiale de operă, 
în 58, la prima ediţie a Festivalului "George Enescu”. 

Fiindcă a avut neşansa să trăiască în România într-o perioadă 
în care era greu să călătoreşti în străinătate, nu i-au fost totdeauna 
cunoscute spectacolele. Şi eu cred că dacă Jean Rânzescu, 
realizatorul multor montări strălucite, sute, dacă ar fi montat numai 
"Oedip", în 1958 şi tot ar fi rămas în istoria regiei universale. El era 
inspiratul, era Mozart-ul regiei de operă. Ca şi Mozart, şi Jean 
Rânzescu a creat enorm. El reprezenta însăşi regia de operă. Şi mi-a 
acordat această profundă preţuire şi prietenie care m-a marcat. 

- După câte ştiu aţi şi scris un studiu dedicat maestrului 
Rânzescu... 

- Într-adevăr, am şi scris un studiu despre el, singurul studiu 
care s-a scris când era încă în viaţă, de asemenea dimensiuni. Mi-a 
încredinţat extrem de multe lucruri. Avea 87 de ani atunci. Era de o 
tinereţe spirituală fantastică, chiar dacă trupul nu îl ajuta la fel de 
mult... Carmen a fost una dintre primele opere pe care el le-a regizat. 
După mai bine de 40 de ani îmi spunea că a descoperit ceva în plus la 
Jabanera. Avea peste 80 de ani când a venit să vadă premiera cu 
spectacolul Bărbierul din Sevilla montat de mine la Braşov cu Felicia 
în distribuţie, înfruntând o căldură toridă în vara aceea ...pe urmă am 
vorbit cu el, zile şi zile întregi, onorându-mă cu nişte aprecieri 
deosebite şi analizându-mi montarea, cu o memorie fantastică, 
fiecare scenă în parte, fiecare detaliu îl filmase cu ochii minţii... 
niciodată nu-mi spunea „nu e bine”, spunea „eu aş fi făcut altfel”. 
Avea această generozitate şi gentileţe. Îţi mărturisesc un lucru în 
premieră absolută, pentru că eşti prietena noastră de mulţi ani, că, în 
viaţa unui regizor, ca şi în viaţa unui interpret, a unui scriitor, există 
momente de cumpănă, când nu ştii care este rezolvarea unui moment, 
a unei scene, ai mai multe alternative şi nu ştii pe care să o alegi. 
Într-un astfel de moment mă întreb cum ar fi făcut maestrul 
Rânzescu. Şi vreau să spun că găsesc rezolvările. Îmi amintesc de 
soţia sa, Maria Rânzescu, fusese o mare mezzosoprană. Ea m-a 

îndrumat să citesc anumite cărți şi de la ea am notat nişte reflecţii 
extraordinare, era convingătoare şi intuitivă. 

- O altă personalitate regizorală de care aţi fost legat a fost 
Hero Lupescu. La Conservator, el v-a predat ștafeta... 

- Profesorul Hero Lupescu mi-a fost profesor la Conservator, 
apoi am jucat în multe spectacole montate de domnia sa, iar acum 
mi-a făcut marea onoare, din 2005, de a-mi preda clasa de operă. A 
fost ca o predare de ştafetă şi lucrul acesta mă onorează. Aceşti doi 
mari regizori au fost, de fapt, pilonii care mi-au marcat cariera 
regizorala. In realizarea spectacolului cu „Nunta lui Figaro” am 
lucrat în spiritul maestrului Rânzescu care era un excelent pedagog. 
Tehnica de scenă a artistului de operă e profund diferită de cea a 
actorului de teatru. Timpul muzicii este dilatat față de vorbirea 
curentă. Gestul trebuie să aibă alte conotaţii, care să respecte ritmul 
muzicii. Aceasta e o tehnică pe care mi-am însuşit-o de la maestrul 
Rânzescu, care se suia pe scena şi explica toate aceste lucruri. 

- În momentul de faţă predaţi viitorilor regizori şi 
elemente de tehnică de scenă, disciplină complexă, nu foarte 
frecventată în programele autohtone... 

- Ei, bine, aceasta tehnică de scenă care este mai rar studiată 
de regizorul de operă m-a purtat pe foarte multe meridiane. 
Începuturile mele în domeniu datează din 1992, când am început 
nişte cursuri de tehnică de scenă cu cântareţi japonezi. In *94 am 
iniţiat un master-class care-mi poartă numele la Tokyo, la Nagasaki, 
la Saytama, unde japonezii m-au invitat pentru că ei nu au un astfel 
de profesor. La Praga şi la Brno susţin în această lună un master- 
class alături de un profesor din Canada, Alain Nonat, fost tenor şi 
care acum se ocupă de tehnica vocală, de frazare, de pronunția în 
franceză, şi împreună cu care am ţinut cursuri şi la Montreal, la 
Toronto, la Vancouver. După aceea am plecat în China şi am făcut 
un master-class de regie. Acestea toate sunt axate pe tehnica de scenă 
în care m-am specializat. 

- În paralel cu activităţile curente legate de practicarea 
artei regizorului va ocupați şi cu punerea în valoare a noilor 
talente. Care este starea tinerelor talente in România şi în alte 
ţări? 

- Sunt invitat în foarte multe jurii de concursuri internaţionale 
de canto unde încerc a detecta voci: încerc să le aduc şi pe scena 

Operei din Braşov al cărui director general sunt... Sunt membru de 
12 ani în juriul Concursului Internaţional de la Marmande, Bordeaux 
unde participă între 200 si 250 de candidaţi. Juriul este format din 
directori de operă din Franţa, din Germania şi din Italia, fac parte şi 
din juriul concursului de canto de la Montreal şi iată, acum, am 
marea onoare să fiu numit membru al juriului Concursului de la 
Pamplon din Spania, al cărui preşedinte este Jose Carreras. Am 
predat la Universitatea Ovidius din Constanţa, la Universitatea 
Transilvania din Braşov şi acum, sunt profesor la Universitatea 
Naţională de Muzică din Bucureşti. Mă simt foarte legat de 
activitatea pedagogică. Cred că regizorul este şi un pedagog. lar un 
director de operă trebuie să unească valorile care, prin definiţie sunt 
nişte individualităţi, fiecare cu caracteristica lui, cu temperamentul 
lui, cu cultura lui, într-un tot armonic care se cheamă spectacol. 

- De ce repere ţine cont regizorul în momentul în care îşi 
propune să monteze un spectacol pe o anumită scenă din lume? 

- Am regizat în spaţii foarte diverse: „Bal mascat” la Tokyo, 
„Carmen” la Toulon, unde, pe urmă, am făcut şi „Cosi fan Tutte”. 
Am montat la Pisa „Elixirul dragostei”, la Amsterdam am facut 
„Pescuitorii de perle”... E foarte important să cunoşti mentalitatea 
publicului, tipologia publicului: acelaşi titlu, daca îl montezi în 
Franţa sau in Japonia, îl realizezi diferit în funcție de orizontul de 
aşteptare... Se vorbeşte foarte rar de acea altă mare componentă a 
spectacolului care este publicul. Când am fost invitat la Opera 
Naţională din Bucureşti să montez „Traviata” care a şi primit premiul 
pentru cel mai bun spectacol de operă din România, puteam să-l fac 
în foarte multe feluri. „Traviata” precedentă dăinuia pe scenă de 45 
de ani. Nu puteam să vin cu un spectacol total schimbat. Regizorul 
trebuie să ţină cont de acest public. 

- În multe opere, alături de personaje nefericite sunt 
prezente şi personaje strict fericite. În viaţa de toate zilele, 
dumneavoastră vă puteţi defini un personaj stors de oboseală, un 
personaj satisfăcut de propria muncă, sau pur si simplu un 
personaj fericit? Ce apreciaţi cel mai mult la cei apropiaţi? 

- Cuplul artistic ce formeaza familia noastră poate fi definit ca 
o pereche ce ştie să se bucure de frumuseţile vieţii, în ciuda faptului 
că, în general, muncim în neştire. Câteodată eu fac într-o săptămână 
de 5 ori drumul Bucuresti-Braşov. Plec la două noaptea şi ajung la 5 

dimineaţa, pe urmă, la ora nouă, am repetiţie. Cred că secretul 
faptului că lucrurile se prezintă aşa este lipsa dorinţei da a avea 
altceva decât ceea ce putem avea. Ne dorim ca înţelegerea dintre noi 
să dăinuie până la capăt, ne dorim sănătate, ne dorim tot timpul să 
mai câştigăm un prieten. Unii prieteni vin şi se duc. Dacă înainte aş 
fi fost întrebat ce preţuiesc cel mai mult la un om aş fi spus, fără să 
clipesc, inteligența. Acum spun: cel mai important lucru este 
caracterul. 


(13 iunie, 2006, Cronica Română) 

Filipissima 
„Credinţa este secretul acestei armonii.” 


Felicia Filip s-a născut la Slatina. 
A studiat vioara şi apoi canto. După 
absolvirea Academiei de Muzică din 
Bucureşti, secția canto, la clasa Georgetei 
Stoleriu, a fost angajată ca solistă la 
Opera Naţională din Bucureşti. Cariera 
internaţională a început-o imediat după 
Revoluţia din 1989, prima data în Elveţia 
la Basel, apoi la Covent Garden, Viena, 
Hamburg, Dresda, Frankfurt, la Teatrul 
Capitoliului din Toulouse etc. Calitățile « 
sale vocale au fost apreciate în mod deosebit, ea obținând mai multe 
premii internaţionale la următoarele concursuri: în 1983 premiul I 
la Concursul Francisco Vinas la Barcelona, în 1985 premiul II la 
Moscova la Concursul Piotr I. Ceaikovski, în 1987 premiul al doilea, 
premiul Mozart si Premiul Japonez la Belvedere din Viena. A cântat 
sub bagheta unor mari dirijori ca Silvio Varviso, Anton Guadagno, 
Daniel Oren, Carlo Rizzi, în regia lui Otto Schenk, John Cox, Jean 
Claude Auvray, Axel Corti si alături de mari cântăreţi. 


Fie că i s-a spus Filipissima, apoi Traviatissima, apoi 
Mozartissima, Felicia Filip a rămas aceeaşi: o voce cu străluciri 
diamantine, cu un ambitus impresionant, cu o impecabilă frazare şi 
o subtilă tălmăcire a rolurilor atât de diverse din repertoriul 
abordat. A fost Violeta, Gilda, Lina, Contesa de Fallevile, Berenice, 
Rosina, Lucia, Adina, Norina, Elvira, Giulietta, Constanze, 
Bastienne, Susanna, Leila, Museta, Rosalinde. A reuşit roluri de 
creație alături de interpreți precum Montserrat Caballe, Roberto 

Alagna, Francesco Araiza, Franco Farina, Salvatore Fisichella, 
Marcelo Alvares, Fabio Armiliato. Dar, dincolo de viaţa scenei, a 
iubit şi iubeşte cu pasiune orice „sursă ” de lumină şi căldură în 
viaţă. Se bucură de fiecare clipă pe care o trăieşte cu pasiune şi 
optimism. 


- În recitalul extraordinar de la Palatul Cotroceni, prilejuit 
de „Anul Internaţional Mozart“, recital susținut în iunie, sub 
înaltul patronaj al preşedintelui României, aţi dat viaţă unor 
binecunoscute personaje din operele lui Mozart cărora le-aţi 
adăugat versiuni memorabile ale unor lieduri mozartiene cu 
acompaniamentul pianistei Verona Maier. Recitalul a avut o 
notă de noutate. Aţi putea explica în ce a constat aceasta? 

- Aş vrea să remarc, mai întâi, faptul că după acest recital a 
apărut un articol superb într-o publicaţie pe care noi o apreciem 
foarte mult, „Cultura”. Anul acesta este supranumit „anul Mozart” de 
la a cărui naştere se împlinesc 250 de ani, iar eu sunt singura 
cântăreaţă din lume care a câştigat toate premiile internaţionale 
Mozart. A fost un an special care s-a concretizat cu un mare recital 
care a cuprins deopotrivă arii de operă şi lieduri. Ineditul recitalului a 
fost dat de faptul că am interpretat două roluri diferite din aceeaşi 
operă: am cântat două personaje diferite, din Don Giovanni, am fost 
pe de o parte Donna Elvira, dar am cântat şi aria Zerlinei. Pe urmă, în 
„Nunta lui Figaro” am cântat în Susanna, dar şi rolul contesei, iar în 
„Cosi fan tutte” am fost Fiordiligi ca şi Despina. Personaje cu 
caractere de voce şi temperamentale foarte diferite. Situaţie mai rar 
întâlnită, deoarece, în aceeaşi operă, de obicei, un tip de soprană 
cântă un anumit rol, un alt tip de soprană cântă un alt rol. Eu am 
cântat două tipuri diferite, lucru apreciat de criticii muzicali. Apoi am 
abordat lieduri de Mozart, cu care câştigasem mari concursuri 
internaţionale. lar la Opera din Bucureşti am încheiat stagiunea cu 
Donna Elvira în Don Giovanni. Pe parcursul stagiunii am cântat în 
mai multe rânduri Mozart. Am fost la Viena unde am cântat în 
ultimul spectacol cu „Văduva veselă” într-o montare care a rezistat 
foarte mulți ani. „Văduva veselă” are trei acte. Fiind un spectacol 
festiv, a cântat alt cuplu de protagonişti iar eu am făcut încheierea 
spectacolului în patria operetei. Iarăşi un lucru foarte frumos, în 
cadrul Festivalului „„Jeunnesse Musicale” am cântat în Sala Tronului 

la Palatul Regal, un concert Mozart într-o atmosferă extraordinară, 
într-o sală încărcată de istorie, ca şi la Muzeul Cotroceni unde 
recitalul meu s-a desfăşurat sub înaltul patronaj al preşedintelui 
României. Marea doamnă care conduce Muzeul Naţional Cotroceni, 
Carmen Păsculescu Florian, un om de mare cultură, ne-a rememorat 
toate momentele istorice care s-au petrecut în acea sală: consiliul 
care a decis neintrarea noastră în primul război mondial şi tot în 
aceeaşi sală consiliul care a decis intrarea noastră în război. Primirea 
delegaţiilor tuturor provinciilor româneşti după Marea Unire, pe 2 
decembrie 1918, de către regele Ferdinand şi regina Maria. Bustul lui 
George Enescu parcă mă veghea în timpul recitalului. 

- În stagiunea care tocmai s-a încheiat aţi evoluat şi în 
megaspectacole despre care presa internaţională a vuit zile de-a 
rândul... 

- Tot în stagiunea trecută, un lucru extraordinar, am apărut la 
Barcelona, pe stadionul olimpic cu mii şi mii de spectatori, unde am 
cântat „Traviata” alături de 300 de corişti şi figuranţi, un spectacol 
gigantic desfăşurat pe o scenă cu latura de 100 de metri. Între mine şi 
dirijor erau aproximativ 100-120 de metri. Fiecare solist avea un 
microfon al lui, individual, iar soţul meu care stătea la tribuna I ca la 
meci, mă auzea ca şi cum aş fi cântat lângă urechea lui. Reacţia 
publicului, în final a fost greu de descris în cuvinte. Tot stadionul s-a 
ridicat în picioare şi a ovaţionat. De acolo am plecat imediat la 
Madrid unde, în Plaza de Toros, am cântat în faţa a mii de oameni. 

- Ce semnificaţie au aceste concerte de pe stadioane? 

- Sunt mai multe tipuri de concerte. Noi am vorbit despre 
surprinzătoarele spectacole de operă. Există o stare pe care o voce 
frumoasă i-o creează spectatorului. O bucurie fizică. Aceste vibrații 
ale unei voci splendide creează o euforie. Faptul cultural major este 
revenirea spectatorului la operă. În faza ei iniţială, opera a fost un 
spectacol popular. Opera se cânta în mari pieţe, se cânta în spaţii 
mari. Să nu uităm că, după Nabucco al lui Giuseppe Verdi, lumea a 
ieşit pe stradă şi s-a declanşat revoluţia. Şi scriau „Viva Verdi” care, 
în subtext însemna „Victor Emmanuel, Re d' Italia”. Deci opera 
stimula masele. După aceea, din cauza modului în care a fost tratată, 
opera a devenit un spectacol al elitelor. Şi atunci publicul s-a 
restrâns. În momentul de faţă, noi, cei care am conştientizat acest 
lucru, încercăm să redăm opera publicului şi să ieşim în amfiteatre. 

Cei care au făcut un imens serviciu operei au fost cei trei tenori: 
Pavarotti, Carreras şi Domingo. Ei au început să cânte la 
campionatele mondiale, la olimpiade şi publicul a descoperit opera. 
lar acum se dau spectacole la Arenele din Verona, care au acustică 
naturală, unde asistă 20 000 de spectatori, la Terme di Caracalla de la 
Roma, unde iarăşi vin sute şi mii de oameni. Lumea vine ca la un 
spectacol accesibil. Acest lucru îl şi dorim: ca efortul fenomenal al 
cântului să nu se mai vadă, să pară firesc. Cei mari reuşesc: joacă 
rolurile ca nişte actori şi cântă ca nişte îngeri. 

- Ce veţi mai dărui spectatorilor? 

- În luna august va fi tot un concert Mozart pe care îl voi 
susține cu orchestra Operei din laşi, apoi este această surpriză pe care 
noi o pregătim şi despre care nu suflăm o vorbă. Voi participa, tot în 
luna august, la un festival de care sunt foarte legată, este vorba de 
„„Callatis” care se desfăşoară pe o platformă pe mare, sunt mii şi mii 
de spectatori. Ce se întâmplă la Mangalia este fenomenal. Este o 
manifestare de nivel european. Ca mii de oameni să asculte tot felul 
de muzici, şi muzică pop şi muzică rock, iar eu să cânt muzică cultă 
cu acelaşi succes... Asta se întâmplă chiar de Sfânta Maria, de Ziua 
Marinei. 

- Ce noutăţi va aduce stagiunea următoare? 

- La Limoges am fost Adina în „Elixirul dragostei”, în regia 
lui Cristian Mihăilescu. În același rol voi apărea pentru prima oară pe 
scenă, chiar pe 7 septembrie şi voi cânta pentru prima oară „Elixirul 
dragostei” în România. În stagiunea 2007-2008, voi fi prezentă şi pe 
continentul american. 

- Cine vă însoţeşte peste tot în lume? 

- În Franţa există un fan-club Felicia Filip. Ei vin la toate 
spectacolele mele oriunde în lume. De asemenea, contele de Lenoit 
care este preşedintele celui mai mare festival muzical din lume, 
„Regina Elisabeta” de la Bruxelles şi care este un fan al Feliciei 
Filip, a venit şi la Toulon, a venit şi la Dresda, a venit peste tot să mă 
asculte şi, la ediţia de anul trecut a festivalului, eu şi soţul meu am 
fost invitaţii de onoare la Bruxelles, am „dinat” cu regina care a dorit 
foarte mult să o cunoască pe această divă de care contele de Lenoit i- 
a vorbit atât de mult. Regina ne-a impresionat prin faptul că ştia 
foarte multe lucruri despre România, vorbea cu mult respect. 

Doamna ei de companie vine adeseori în România iar contele de 
Lenoit este prezent oriunde cânt eu. 

- Mi-aţi mărturisit cândva că aveţi foarte mulţi prieteni 
români în străinătate... 

- Avem foarte mulți prieteni români, am cântat mult cu 
Alexandru Agachi ba chiar am inaugurat Neue Oper din Frankfurt, în 
Traviata în prezenţa cancelarului Germaniei. Am mai cântat cu 
Ruxandra Donose în „I Capuletti e i Montecchi” de Bellini, la Basel. 
Cristian Mihăilescu a montat această operă la Constanţa cu Felicia 
Filip şi cu Ruxandra Donose. Ne-am întâlnit deseori cu Eduard 
Tumagian, îşi zice aşa pentru că e mai uşor de pronunţat decât 
Tumageanian, cu Leontina Văduva, cu Gheorghe Petean, un bariton 
excelent, fratele lui Alexandru Agachi. La Limoges, în regia semnată 
de mine, eu sunt Adina şi Belcore este Gheorghe Petean. Suntem 
prieteni şi cu Angela Gheorghiu. La sfârşitul unui spectacol la 
Bucureşti, cu Mefistofele de Boito, ne trezim în uşă cu Angela, cu 
care am mai rămas o oră spunând anecdote, ea fiind, ca şi noi, mare 
„colecţionară”. 

- Ce a însemnat colaborarea cu formaţia Iris? 

- Colaborarea cu formaţia Iris este cu totul specială. Până la ei 
au mai fost Freddy Mercury şi Monserrat Caballe, un cuplu artistic 
aşa cum este Felicia şi cu Cristi Minculescu. În perioada în care am 
debutat la Covent Garden într-o operă de Rossini alături de 
Monserrat Caballe, ea m-a apreciat extraordinar, ne-a legat o 
prietenie şi atunci ea ne-a povestit despre experienţa ei cu Freddy 
Mercury. Noi, întorcându-ne acasă ne întrebam dacă, vreodată, se va 
putea realiza şi în România aşa ceva. Şi, nu după mult timp, a venit 
telefonul lui Mihai Godoroja, mentorul formaţiei Iris, care m-a 
invitat să cânt cu ei. A fost surprins de cât de repede am acceptat. 
Din două motive, în primul rând pentru că ştiam această poveste a lui 
Monserrat Caballe şi în al doilea rând pentru că noi eram fani ai 
formaţiei Iris. A debutat acest cuplu, Filipiris, la Sala palatului cu 
7000 de tineri în sală. Nu ştiam cu vor primi aceşti tineri o cântăreaţă 
de operă. Impactul a fost imediat. Am cântat pentru prima dată la 
Sala Polivalentă, publicul m-a primit şi m-a adoptat ca şi când aş fi 
fost un membru al formaţiei Iris şi s-a simţit cum a venit spre mine 
acea undă de căldură, am simţit că mă iubesc şi că sunt cu mine. Au 
venit mulţi la cabină spunându-mi că îşi vor aduce şi prietenii. Şi au 

reuşit, astfel, să se apropie de operă, o altă muzică decât cunoşteau ei 
până atunci. Concertul de la Sala Palatului s-a numit Iris Atheneum 
şi a generat şi primul DVD creat în România. Acest concert Felicia 
Filip- Iris s-a situat multă vreme pe primul loc în topuri. Atât tinerii 
iubitori de rock cât şi toți ceilalți care veniseră să mă vadă, au 
scandat numele protagoniştilor, cu mâinile pe sus. 

- Ce apreciaţi cel mai mult la oameni? 

- Ceea ce apreciez cel mai mult la oameni este prietenia. 
Cărţile vechi, tablourile, oamenii... toate le măsurăm din punct de 
vedere afectiv. Noi doi ne-am cunoscut pe scenă, interpretând 4 
roluri de compoziţie în „Povestirile lui Hoffman” la Opera din 
Bucureşti. Ne-am cunoscut în 1987. Prietenia noastră ne-a făcut să 
creăm în jurul nostru o lume plină de căldură şi lumină. El a evoluat 
spre regia de operă şi, într-un fel lucrăm complementar. Ajunge la 
spectacolele mele din străinătate, la repetițiile generale, atunci când 
poate să ajungă tot aşa cum şi eu încerc să ajung la repetițiile 
generale ale spectacolelor montate de el. E foarte important să ne 
destăinuim unul altuia impresiile, să ne ajutăm astfel unul pe celălalt 
sesizând dacă ne-a scăpat ceva, dacă mai trebuie schimbat ceva, 
pentru că într-un fel vezi lucrurile din interior, implicat fiind în 
realizarea lor şi altfel le vezi ca spectator. 

- Care este secretul acestei armonii, Cristian Mihăilescu? 

- De cunoscut, ne-am cunoscut pe scenă, cum spuneam, în 
„Povestirile lui Hoffmann”. 

În timpul repetiţiilor s-a legat o prietenie durabilă care, cu 
timpul, a devenit un sentiment foarte profund, iar muzica ne-a 
apropiat. Dar, mai presus decât asta a fost faptul că amândoi suntem 
profund credincioşi, suntem trăitori în credință. Avem foarte multe 
lucru în comun, avem gusturi comune. Ne-am influenţat reciproc. 
Părinţii ei şi ai mei sunt foarte legaţi. Aş vrea să mai spun un lucru: 
Felicia este unul dintre starurile moderne cele mai modeste. În 
străfundul sufletului ei este profund modestă şi umilă în faţa vieţii şi 
a actului de cultură. Îşi dă seama de ce înseamnă acesta. Trufaş este 
acela care nu îşi dă seama cât de lung este drumul până la 
perfecţiune. Ea primeşte sfaturi. Suntem două firi complementare, eu 
sunt zodia Leului, ea este zodia Peştilor. Avem o cameră, în spate, 
plină de lei şi de peşti, dar şi de maimuțe şi de mistreți, pentru că eu 
sunt maimuţă, ea este mistreţ. Încercăm în permanenţă să ne bucurăm 

de ceva. Dimineaţa, de ciripitul păsărilor... Plecăm spre Braşov, ne 
bucurăm de un apus de soare sau de o lumină specială pe Crucea de 
pe Caraiman. În plus, atunci când obţinem ceva, nu uităm să 
mulţumim. În momentul în care mulțumeşti, capeţi energie, dai 
energie pozitivă. De fiecare dată când suntem invitaţi undeva, lumea 
se aşteaptă să întâlnească starul distant, cu un aer de superioritate şi 
găsesc o persoană perfect normală care vorbeşte cu greu despre ea 
însăşi. Firescul de zi cu zi. Credinţa este, aş spune eu, secretul acestei 
armonii.. 


(6 iulie, 2006, Cronica Română) 

Centenar Stroe 


Mai bine vesel decât trist... Acesta | 
era titlul unuia dintre spectacolele care au 
făcut epocă pe scena Teatrului „C. 
Tănase” cu o distribuţie de zile mari : N. 
Stroe, Didi Ionescu, Rolanda Camin şi 
alții, în regia lui N. Stroe şi Aurel Felea, 
unul din nenumăratele spectacole de 
revistă, mai vechi sau mai noi, care au 
descreţit fruntea românului în perioadele 
cele mai tulburi ale istoriei acestui neam. 
Centenarul naşterii lui N. Stroe a fost 
marcat miercuri, 14 iunie, de întâlnirea 
cu mari oameni qi scenei, mari oameni, la Centrul Cultural 
Evreiesc, unde a fost evocată figura lui N. Stroe într-un singur 
medalion alături de marele lui partener de scenă, Vasile Vasilache. 
Maeştrii de ceremonii au fost prof.dr. Aurel Vainer , Preşedintele 
Federaţiei Comunităţilor Evreieşti din România şi ing. O. Lazăr, 
preşedintele Comunităţii Evreieşti din Bucureşti. 


„Actorul adevărat spune: la Paris sau la Ţurloaia joc la fel. Cu 
o mie de spectatori sau cu trei spectatori în sală, joc la fel. La un 
matineu, într-un oraş din ţară, erau, în sală, 20 de spectatori. Colegii 
mei nu prea aveau chemare să joace. La care mie îmi vine o idee şi 
spun: fraţilor, e un mare impresar în sală. Te pomeneşti că e pentru 
un turneu în străinătate. Parcă le-am dat cu flit. Au jucat ca niciodată, 
cu 20 de oameni în sală. La final mă întreabă: care era impresarul? 
Eu, foarte calm, le răspund: oricare din cei 20.” 


(N. Stroe) 

„Ne-am întâlnit azi, aici, pentru a marca 100 de ani de la 
naşterea celui ce a fost N. Stroe.Vom vorbi despre colaborarea , în 
perioade grele, între evreul N.Stroe şi neevreul Vasilache.” 


(O.Lazăr). 


„Dorim să readucem în memoria dumneavoastră, la un veac de 
glorie şi, uneori, de singurătate, figura legendară a lui N. Stroe, o 
glorie a revistei de altădată. În această profesie în care e atât de 
dificil să fii profesionist, Stroe reprezenta o autoritate. El era autor, 
actor şi regizor şi în fiecare din aceste ipostaze a presărat paietele 
multicolore şi strălucitoare ale talentului şi dragostei sale pentru 
revista românească. Constantin Tănase îl iubea ca pe un frate şi, pe 
vremea când, din cauza unei singure iniţiale, N. de la Nacht, Stroe 
era cu desăvârşire interzis, patronul Cărăbuşului încuia toate uşile 
sălii de spectacol şi repeta noua revistă sub îndrumarea unui regizor 
căruia o lege criminală îi furase şi dreptul de a-şi face meseria pe 
care o ştia mai bine decât alţii. Timp de peste un an, Tănase îi 
trimitea acasă, lună de lună, neştiut de nimeni, angajatului său 
fantomă, salariul integral. Mai târziu, în perioada strălucită a 
revistelor de la „Atlantic”, Stroe s-a impus ca o mare vedetă a 
genului, au fost anii săi de maturitate care i-au deschis calea unei 
cariere îndelungate. După război, a făcut şi revistă, apoi a jucat şi a 
pus în scenă la Teatrul Tănase până când, în împrejurări discutabile, 
a ieşit la pensie, cu un fel de regret înăbuşit. Şi-a alcătuit o trupă de 
5-6 actori şi cântăreţi şi a făcut lungi turnee în localităţi în praful 
cărora nu se mai aflau urmele altor paşi de actori. Mai mult decât 
emerit, a fost un artist. Apoi a părăsit ţara cu o enormă tristeţe şi nu a 
mai fost auzit la radio Bucureşti până în ziua de 28 iulie 1990, exact 
a doua zi după ce acest mare actor de revistă se dusese să moară 
puţin. Pe Vasile Vasilache nu l-a uitat niciodată. Au stat împreună, 
au făcut un film, au făcut muncă obligatorie, Stroe ca titular iar 
Vasilache din solidaritate cu Stroe, iar într-o duminică de 1 
septembrie a anului 1932 l-au convins pe directorul Radiodifuziunii 
să apară pe viu, într-o emisiune devenită celebră, „Ora veselă”. Stroe 
şi Vasilache reprezintă pentru revista românească nu numai cuplul 
unor artişti de mare talent, ci şi simbolul unei prietenii care nu a 
putut fi clătinată de nimeni. Ei rămân în istoria revistei româneşti nu 

numai cu valoarea artei lor ci, mai presus de toate cu gestul, 
incomensurabil, de a fi trăit şi de a fi murit prieteni.” 


(Aurel Storin) 


„Ne-a înseninat gândurile cu voioşia glumelor. Suntem toţi 
aici pentru că îl iubim şi pentru că suntem fericiți să-l regăsim.” 


(lon Vova) 


„Stroe a mai avut o mare calitate, a fost un pedagog, a fost un 
om care ştia să lucreze şi să explice actorilor din jur multe din tainele 
revistei româneşti. Mai târziu, domnul Teşu Solomovici, atunci când 
s-a stabilit în Israel, a avut inspiraţia să facă un mare spectacol, „Nu 
te lăsa, Stroe.” iar eu am avut onoarea şi bucuria, în 1978, să joc 
lângă Stroe. Îi mulţumesc şi mulțumesc amintirii pe care o port 
moldoveanului meu din Răcăciuni. Trec de multe ori prin Răcăciuni 
în drum spre Dolhasca şi reduc viteza din două motive, în amintirea 
lui Stroe şi pentru că în Răcăciuni să ştiţi că există radar.” 


(Alexandru Arşinel) 


„lată o ilustrată pe care marele regizor Sică Alexandrescu le-a 
trimis-o din străinătate cu următorul conţinut: Stroe şi Vasilache, 
România... Dacă veţi primi această scrisoare fără altă adresă decât 
numele vostru şi fara, sunteţi cu adevărat, cei mai buni şi la 
înapoierea mea vă voi da un cârlig (adică o poantă, un gag). Ei, 
bine, Stroe şi Vasilache au primit această carte poştală iar maestrul 
Sică Alexandrescu a fost nevoit să le dea cârligul promis. Era epoca 
marilor lor succese de pe scenă care se completau cu cele de la radio 
inclusiv cu reclamele radiofonice care deveneau adevărate şlagăre... 
Maestrul Vova a avut grijă, o viaţă întreagă, să nu se veştejească 
Ora veselă. Din păcate, de vreo două săptămâni, Ora veselă se 
numeşte Bonton, life style. Vrem să vadă Europa că suntem gata, ne- 
am făcut reforma şi cu gripa la găini şi cu divertismentul la radio. 

Păcat de cei 75 de ani de existenţă. Puteau să-i spună mai 
simplu, în loc de Ora veselă, „ora tristă” Pe 5 mai Stroe ar fi împlinit 
100 de ani. Un obicei străvechi ne îndeamnă, când şi când, la câte o 

zi mare, să vărsăm o picătură de vin, în amintirea celor dragi, care nu 
mai sunt lângă noi, cu convingerea că toţi câţi suntem aici o vom 
face pentru N. Stroe, pentru Vasile Vasilache, pentru Aurel Felea şi, 
vă rog eu, din suflet, şi pentru Radu Zaharescu.” (Horia Șerbănescu) 


„Eu i-am impresariat lui Stroe toate spectacolele în Israel. În 
ebraică este o zicală: Numele omului merge înaintea sa. 
Celebritatea lui Stroe circula în Israel înainte ca dânsul să devină 
cetățean al Israelului. Venise cu vreo 30-40 de ani înainte în 
faimoasa trupă a lui Tănase. Era adulat, era admirat şi iată că, într-o 
zi, N. Stroe îşi face bagajele şi pleacă în Israel cu soţia sa, Rolanda 
Camin. Stroe şi-a sacrificat cariera din România pentru copiii săi 
care emigraseră. Am luat sala de trei mii de locuri. Oamenii erau 
stupefiaţi. Trei mii de locuri la Stroe? Trei mii de locuri se vânduseră 
a doua zi... Îmbătrânise Stroe. Mergea greu. A schimbat scena cu 
pana. A scris două cărți în Israel. Una în care făcea elogiul 
prietenului său dispărut, Vasile Vasilache, a doua intitulată 
„Aplauze”. Dar nostalgia scenei îi rodea inima. Şi am făcut ultimul 
spectacol al său, Stroe pe acoperiş. Era aproape de cer. La sfârşitul 
spectacolui a urcat în ceruri. Vă mulţumesc.” 


(Teşu Solomovici ) 

„În Israel comemorarea lui Stroe a fost o nebunie. Faptul că 

Rolanda Carmin a vorbit liber la nouăzeci de ani, incredibil de 

frumos, a ridicat sala în picioare. Copiii, nepoţii lui Stroe cântau pe 
scenă, a fost o... revărsare de N. Stroe. A fost ceva de neuitat” 


(Florin Piersic) 


(Vineri, 16 iunie 2006, Cronica Română) 

Pictorul Mihai Mănescu 
între practica şi teoria artei 


Născut în 1943, 23 iunie, în 
Bucureşti, pictorul şi profesorul Mihai 
Manescu este, astăzi, decan al Facultăţii 
de Arte Plastice a Universităţii de Artă 
Bucureşti. 

Este conducător de doctorate în 
arte vizuale din 2002 şi preşedinte al 
Comisiei Naţionale de Educaţie Vizuală 
din 2003. Este doctor în Estetica Artelor / 
Arte Vizuale din 2001 şi profesor 
universitar din 1994, la catedra de 
grafică. A îndeplinit funcţia de şef de 
catedra între 1994-2000. Îndeplineşte funcţia de preşedinte al 
Uniunii Artiştilor Plastici din România între 1990-1993 şi pe cea de 
vicepreşedinte al Uniunii Artiştilor Plastici între 1998-2002. 
Expoziţii în străinatate - începând cu anul 1969 participări la: 
e Stuttgart, Linz, Ontario, Los Angeles, Rio de Janeiro, Praga, 
Cannes, Moscova, Budapesta, Brazilia, Paris, Bruxelles, Napoli, 
Thessaloniki 

Premii şi menţiuni: pentru lucrări de grafică, grafica aplicată, 
activitate artistică în general - 1970 - Bucureşti, 1972 - Ontario, 
1973 - Moscova, 1975 - Cannes, 1978 - Bucureşti, 2003 - Timişoara, 
2004 - Bucureşti - Ordinul Meritul Cultural în grad de Ofiţer. 
Cărţi publicate: "Ordine şi Dezordine în limbajul graficii”, "Tehnici 
de figurare în gravură” - Editura Tehnică 2001, "Retorică şi 
candoare în artele grafice" - Ed. Aletheia 2004, "Triunghiul apelor" 
- Editura Semne -Bucureşti 2005, "Tehnici tradiționale ale gravurii 
in slujba figurarii plastice" - Ed. Aletheia - 2005, "Țarcul cu flori” - 
Ed. Semne - Bucureşti 2005, "Mental şi senzorial”, Editura Aletheia, 
2006. 

Un interviu cu pictorul şi profesorul Mihai Mănescu, decanul 
Facultăţii de Arte Plastice a Universităţii de Artă Bucureşti 


- Se spune că Mihai Mănescu a devenit o şcoală. 

- Chiar dacă par lipsit de modestie, mi-e greu să refuz în 
totalitate un asemenea apelativ. În ani, am realizat că aceste două noi 
direcţii, masteratul şi doctoratul, mai cu seamă reprezintă, într- 
adevăr, un nivel de instruire artistică mult mai special. Activitatea se 
înmănunchează cu rute teoretice de cercetare care sunt altele decât 
cursurile obişnuite, fundamentale, teoretice, mai ales în universităţile 
de artă unde domeniul de masterat şi cel doctorat sunt noi, 
conducătorii sunt extrem de puţini şi temele teoretice sunt abia acum 
aduse la lumină. Teorie legată de limbajul specific nu prea există. 
Există doar unele traduceri şi acelea greu adaptabile la sistemul 
nostru, la tradiția noastră românească de beaux arts şi aşa mai 
departe. 

- Ce mai face Mihai Mănescu, autorul atât al unor cărţi de 
teoria artei, cât şi al unor volume de artă culinară, de pescuit, al 
unor jurnale din taberele de creaţie? 

- De fapt toate subiectele s-au legat de condiția de artist plastic 
participant la tabere de creaţie, cărţile au fost determinate de o sumă 
de amintiri care se cuveneau aduse la lumină, extrem de preţioase, 
atât ca simţire a peisajului cât şi ca întâmplări cu oameni deosebiți 
aşa cum sunt plasticienii, cu atitudini extrem de speciale față de 
peisaj, faţă de lumină, faţă de aventuri precum pescuitul, prietenia şi 
aşa mai departe. Sculptorul Virgil Mihăescu, cu o remarcabilă 
insistenţă, ne-a convins, prin anii '75, pe câţiva artişti bucureşteni, 
tineri pe atunci dar marcați deja de o rutină a existenţei noastre 
profesionale, să-l însoţim în deltă. La plecare eram graficieni, pictori, 
ceramişti, critici de artă şi sculptori. Peste câteva zile eram tot atâția 
împătimiți ai deltei, fanatici ai peisajului şi pescuitului. Atleticul 
coleg, sportiv cu medalii internaţionale, ne era, în egală măsură, 
ghid, mentor în delicata artă a pescarilor-plasticieni, conducător 
necontestat, judecător al măruntelor neînţelegeri dar, mai cu seamă, 
administrator al bucuriilor noastre. Lumina argintie, de negăsit 
altundeva, peisajul de o rafinată monotonie, cu raporturi mereu 
imprevizibile, cu sunete şi vietăţi fermecătoare, strălucirea primelor 

noastre capturi, toate acestea 
ne-au otrăvit dulce dar 
irevocabil, ne-au făcut 
dependenţi, au devenit drogul 
toamnelor noastre. Şi astfel, 
în principal datorită lui, au 
devenit posibile taberele de la 
Partizani. Spectacolul oferit 
de Virgil la vâsle nu era 
numai o performanţă sportivă 
ci, mai ales, o bucurie estetică 
aşa încât nu mi l-am putut 
niciodată imagina stins din viaţă, ci doar vâslind, lunecând pe ape 
aurii şi îndepărtate... 

- Când aţi devenit autor de lucrări teoretice? 

- Recunosc că momentul determinant pentru a scrie anumite 
lucrări teoretice a fost doctoratul. Am învăţat că trebuie să gândesc 
sistematic, am învăţat că anumite teme neabordate de alţii se impun a 
fi limpezite nu atât pentru o comisie care mi-a aprobat doctoratul cât 
mai ales pentru studenţii noştri dar şi pentru viitorii noştri studenți. 
Plec de la premisa că orice doctorat în arte vizuale trebuie să fie 
tipărit, pentru a fi găsit la biblioteca facultății noastre, pentru a 
deveni un instrument de lucru, de instruire pentru oricine este 
interesat de temă. 

- Vreţi să evocaţi aici câteva teme preferate din cărţile 
dumneavoastră? 

- Cred că se pot sintetiza aceste idei care, prin limpeziri 
repetate, prin nişte manevre de tip retoric, fac ca un mesaj să fie nu 
numai inteligibil ci şi convingător: le-am numit tehnici de 
expresivizare, tratate într-un capitol dintr-o carte care s-a numit 
„Retorică şi candoare în limbajul graficii”. O altă categorie de 
interes a fost tehnica mesajului în grafica aplicată unde se pot 
identifica, cu mare uşurinţă, mijloace prin care mesajul devine 
proeminent, convingător. În „Tehnici de figurare în gravură”, am 
plecat de la premisa că, în orice domeniu al artelor plastice, există 
nişte tehnici specifice de figurare, iar modul în care vizibilul este 
tradus în forme plastice evocă acel vizibil care a fost iniţial pretext. 
Calitățile de seducţie plastică, datorând mult tehnicilor manuale de 

încerneluire, ca şi subtilele, abia sesizabilele diferenţe de ştergere a 
plăcii incizate, care pot conferi imaginii plastice calități mereu 
nuanţate, aportul adâncimii şanţurilor la calitatea haşurilor gravate, 
importanța calității hârtiei de gravură pentru distinsa materialitate a 
stampei, reprezintă doar câteva dintre virtuțile gravurii raportate la 
cele mai performante modalități tipografice ale zilelor noastre. 

O ultimă preocupare, „Arta învăţării artei” este un soi de 
reculegere față de întâmplările din ultimii 20 de ani din domeniul 
acesta al învățământului în care am conceptualizat modul în care 
verbul ,„ învăţa” are atât un sens activ cât şi unul pasiv. Această carte 
e foarte aproape de a fi încheiată, dar, pe de altă parte, această 
„carte” nu poate fi niciodată încheiată. Un profesor de măiestrie 
trebuie „să se multiplice” în funcţie de sensibilitatea fiecărui student. 
Temele teoretice trebuie nuanţate foarte mult la cursurile de masterat. 
Iar la doctorat sunt teme foarte diferite care pretind o bibliografie 
amplă, la zi, o implicare continuă a profesorului dintr-o universitate 
de artă cu pretenţii şi care vrea să formeze tineri pregătiţi să se 
confrunte cu realităţile din lume, dar şi cu piaţa de artă, ceea ce nu 
este deloc uşor. 

- Ce mai face pictorul şi graficianul Mihai Mănescu? 

- Se vaită că nu are suficient timp să ajungă la atelier de câte 
ori ar vrea... Dar am şi o veste bună: o invitaţie în Centrul Cultural de 
la Lilles, unde vom realiza o expoziţie în 2008. 

- O dorinţă mărturisită acum? 

- Un concediu adevărat pe care nu l-am mai avut de câţiva ani 
şi asta şi din cauza obligaţiilor universitare şi din cauza unor teme 
care au devenit extrem de fierbinţi: activitatea doctorală care a 
devenit de o importanţă majoră pentru mediul academic şi care mă 
solicită enorm. Dar nu pot să nu visez, totuşi... 


(Vineri, 18 august 2006, Cronica Română) 

Terra Incognita în viziunea ceramistei 
Gherghina Costea 


După cum singură mărturiseşte, pe 
Gherghina Costea a atras-o albul care 
sună ca o tăcere, ca un neant dinaintea 
începutului. Semnele  frămânate şi 
limpezite în căldura inimii, florile, 
ierburile,  lujerii ireali, inefabili au 
întâmpinat vizitatorii expoziţiei sale 
intitulate „Terra incognita? al cărui 
vernisaj a avut loc la Muzeul "Ţăranului 
Român joi, 26 octombrie, la ora 18. Gazda 
expoziţiei, directorul muzeului, prof. univ. 
Dr. Vintilă Mihăilescu a spus, printre 
altele: „Această expoziţie deşi, la prima vedere este „doar” o 
expoziţie de autor, face parte dintr-un proiect mai larg cu care ne 
mândrim.” 


În cuvântul său, criticul de artă Corneliu Antim a spus: 
„Asistăm la un eveniment. Acest proiect, Terra incognita este un 
concept expozițional migălit de foarte mult timp în jurul unor idei, a 
unor nuclee de discursuri perfect conturate într-o anume cursivitate 
de gând, de filozofie plastică şi o altă abordare, de data aceasta 
experimentală, aceea de atragere în această sferă a  fragilităților 
extreme cu care îndeobşte ea operează, a unor noi materiale, mai 
mult sau mai puţin convenţionale, unele extra-ceramice, cum sunt 
acele compoziţii parietale minunate, instalaţii în care a folosit 
elemente botanice, în conjuncţie cu celelalte reprezentări simbolice 
ale universurilor din acest cuprins expozițional. E vorba de o 
cercetare, firea ei iscoditoare a împins-o către tentative limită în ceea 
ce ea numeşte introducerea în ecuaţia plastică a unor pământuri de 
peşteră, sunt nişte matrix-uri genuine geologic neconsolidate, 

nesedimentate. E ca şi cum ai opri un proces de Facere, îl atragi în 
universul tău interior, îl fluidizezi ca să-l poţi modela, intervii cu 
elemente de cromatism dorite, laşi liberă şi expresia plastică după 
ofranda dată focului... Este un domeniu al pionieratului pentru că, de 
fapt, creaţia are şi această nebunie a conquistei în domenii 
necunoscute. Ceea ce face Gherghina Costea, într-o reducţie 
sublimată, este aducerea, în universul imperceptibil, a acestor grădini 
selenare...Eu le văd ca nişte spaţii ale Edenului preadamic, acolo 
unde asemenea fluxuri vitale care vin din pământ sunt hiperbolizate, 
sunt transformate prin sublimare şi ne îmbie să le avem aproape, cu 
aura noastră de înţelegere, de dialog spiritual subtil cu asemenea 
obiecte. V-am atras atenţia asupra unor concepte cardinale în creaţia 
ei plastică, în conceptul expozițional, în filozofia ei plastică: aceea de 
a remodela, în continuare, acest real şi de a-l duce, din zona 
inefabilului, în aceea a palpabilului incontestabilului.” 


Aurelia Mocanu, critic de artă: „Gherghina Costea şi-a dorit o 
expoziţie de etapă a maturității ei artistice, în primul rând. A 
sprijinit-o extrem de mult Valeriu Costea, soţul ei care şi-a asumat 
construcția evenimentului. Pe lângă ajungerea la o performanță 
tehnologică a materiilor pe care ea le manevrează, s-au urmărit şi 
anumite sonorizări, pentru că, dacă baţi porţelanul într-un anumit fel 
sună ca un clopot. Pentru profesionişti, performanţele ei sunt, într- 
adevăr, uluitoare. Pentru public, remarcabil este spectacolul acestei 
expoziţii care a fost gândită cu lumini speciale, exact pentru acest 
spaţiu care, în liniştea de după vernisaj, este un moment de 
reculegere cum puţine expoziții mai sunt gândite în acest fel.” 


Părintele Prof. Univ. Dr. loan G. Coman: „Gherghina , nume 
de floare, ne este foarte dragă, o cunoaştem de mai bine de douăzeci 
de ani şi ne emoţionează de fiecare dată . Artista poate vedea lucruri 
pe care noi nu le vedem şi de a le exprima într-un mod unic. Ca 
teolog, ca preot, aş spune că mă emoţionează aerul extrem de ceresc 
şi de duhovnicesc al exponatelor. Ceramica este un material supus 
imaginaţiei artistei, petalele, florile parcă plutesc într-un aer divin. 
Mă emoţionează lucrul frumos şi foarte sensibil care ne invită spre 
această transparenţă a realităţii şi a creaţiei. În transparenţa lucrurilor 
vedem şi sensul lor.” 

Doina Mândru, director al Centrului Cultural „Palatele 
Brâncoveneşti”: „Deşi o cunosc de multă vreme pe Gherghina 
Costea, de data asta o redescopăr, nu este doar o Terra incognita, este 
o Terra sublima. Aşa cum spiritul ardent poate să facă, dintr-o 
privelişte, transfigurând-o, o altă realitate, tot aşa şi plasticianul 
Gherghina Costea, din realitatea lutului construieşte o lume secundă, 
o lume sublimă. M-a impresionat prospeţimea acestor lujeri ireali, 
acuratețea expunerii, compoziția întregii expoziții, bogăţia 
proiectului, este o expoziție extrem de bogată, rareori suntem 
chemați la un asemenea festin vizual.” 


(Luni, 30 octombrie 2006, Cronica Română) 

Cu Alexandru Tocilescu despre spectacolul total 


În cadrul Festivalului Naţional de 
Teatru s-a jucat exploziv, pe scena de la 
Bulandra, spectacolul lui Daniil Harms, 
„Elisaveta Bam”, cu Crina Mureşan, Mihai 
Constantin, Virginia Mirea, Vlad Ivanov, 
Șerban Cellea şi Irina Petrescu. 


- Sunteţi regizorul cu cele mai 
multe piese româneşti în peisajul teatral 
actual. O personalitate  incomodă, 
nonconformistă, un veşnic revoltat 
împotriva mediocrităţii, a suficienţei. În 
ultimul timp v-a preocupat foarte mult istoria de viaţă şi moarte 
a oamenilor trăitori sub dictatura comunistă.Aţi abordat texte 
semnate de Emil Poenaru, Angela Bocancea, Constantin 
Turturică, Denis Dinulescu. Aţi trecut de la această etapă a 
« comediei roşii» la atmosfera fabuloasă şi ludică a teatrului 
suprarealist, nu fără a păstra, ca o legătură între ele, simbolurile 
dictaturii sovietice. Ce înseamnă, pentru dumneavoastră, acest 
popas în lumea suprarealistă? 

- Popasul ăsta este o întoarcere acasă. Pentru că suprarealismul 
este locul unde m-am simţit şi mă voi simţi cel mai bine şi la mine 
acasă. Gândirea mea nu a fost niciodată prea realistă. Ea a încercat să 
fie puţin deasupra. E un loc unde mă simt bine, mă joc, sunt ca atunci 
când eram copil, am jucării, am muzică, am lumini, am culori, mă 
simt minunat în atmosfera asta. 

- Cum aţi colaborat cu actorii? Care este, aici, rolul 
muzicii? Actorii au intrat uşor în joc? 

- Cred că da, pentru că, pe de o parte, s-a apelat la copilăria 
fiecăruia într-un anume fel, la voluptatea de a juca, la plăcerea de a te 
arunca într-o poveste din asta şi ei au reacţionat exact aşa cum ne-am 

aşteptat şi, pentru ei, din ce ştiu eu, din câte mi-au spus, a fost o mare 
bucurie. 

- "Nu e teatru muzical!"”, spuneaţi despre spectacolul 
“Elisaveta Bam” care beneficiază de elemente ale dadaismului, 
suprarealismului, ermetismului, constructivismului rus, ale 
avangardei dintre anii '20 şi '30. Este acesta un moment de 
referință în creaţia dumneavoastră? Reprezintă începutul unei 
serii, al unei noi abordări tematico-stilistice? 

- Cred că da, pentru că intenţionez să fac, la Teatrul de 
Comedie, o adaptare după o lucrare complet trăsnită a lui Grigore 
Cugler care se numeşte „Apunache şi alte fenomene” şi care nu a 
fost niciodată văzută, niciodată pusă în scenă şi e total necunoscută 
la noi. Lucrarea a apărut în 36. Nu e piesă, e o scriere în genul lui 
Urmuz. Grigore Cugler, după război, a emigrat în Peru, a fost 
violonist al orchestrei din Lima, nu a mai avut nici un contact cu 
lumea literară şi n-a mai scris niciodată nimic. E o scriere de 
mărimea „Pâlniei şi Stamate”. 

- În ce formulă o veţi monta? 

- Nu ştiu, deocamdată Mihaela Tonitza încearcă adaptarea 
acestei opere. Muzica poate să pornească de la actori. Dacă am să 
găsesc actori care să mânuiască plăcut instrumente, am să încerc să 
fac un fel de teatru instrumental. 

- Ce vă aduce cea mai mare bucurie în viaţă? 

- Viaţa. 

- Cum aţi încheia acest dialog? 

- Transmiţând tuturor cititorilor Cronicii Române un gând bun 
şi invitându-i la teatru. 


202 


În antract, cu Irinel Anghel ... 


- Ce a determinat-o pe compozitoarea 
Irinel Anghel să vină în întâmpinarea 
invitaţiei de a construi muzical acest 
spectacol? 

- Mie mi s-a propus această colaborare cu 
Alexandru Tocilescu în ideea de a face ceva 
neobişnuit, o operă pentru actori, cu pornire de 
la acest text care m-a fascinat. Daniil Harms nu 
este foarte cunoscut în România şi, mult timp, el 
nu a fost apreciat nici în spaţiul internaţional. 
Critica suprarealistă este foarte apropiată de 
creaţia mea de autor. Or, în acest sens, demersul 
a fost pentru mine fascinant, am scris muzica extrem de repede, cu 
mare plăcere, am lucrat cu actorii într-un ritm incredibil, ei au fost 
extrem de receptivi şi cred că am format o echipă împreună cu 
Alexandru Tocilescu şi cu Dragoş Buhagiar care a dat naştere acestei 
trăsnăi, am numit-o operă bufă, nu ştiu dacă este operă, nu ştiu dacă 
este musical, nu este nici piesă simplă de teatru, este un produs nou 
care aduce, în această perioadă post-modernă a secolului XXI, un 
text scris cu aproape 100 de ani în urmă. Dar un text atât de modern 
şi care pune atât de multe probleme actuale şi este atât de actual pe 
cât simţim în spatele nostru şi în faţa noastră urmele absurdului pe 
care-l conţine şi pe care, de altfel, din păcate, continuăm să îl trăim. 

- Spaţiul poveştii a fost încadrat de nenumărate simboluri, 
mai ales cele ale dictaturii roşii. Muzica dumneavoastră conţine 
repere spaţio-temporale şi, în acelaşi timp, îmbină comicul cu 
tragicul, într-un ritm ameţitor. 

- Există această variantă a depăşirii absurdului prin comic, prin 
ironie. În acest fel s-a născut o operă bufă în coaja unei tragedii. 
Pentru că acest comic al absurdului se naşte dintr-o halucinație pe 
care eu o urmăresc muzical şi o exploatez. Se pot desluşi foarte mult 

influenţe stilistice de muzică clasică, de jazz, rock, de muzică 
folclorică, muzică de avangardă, toate acestea cerute de faliile 
acestui text - suport, de mulţimea de fâşii în care se desparte el 
însuşi. Spectacolul pe care Alexandru Tocilescu l-a realizat extrem 
de frumos, de palpitant, mi-a adus o mare bucurie, sunt fericită că am 
intrat în acest proiect, este cea mai fascinantă experienţă profesională 
de până acum, îmi deschide o altă perspectivă, cea a spectacolului 
total, a spectacolului complex de care, cred eu, avem din ce în ce mai 
multă nevoie. 


(Luni, 13 noiembrie 2006, Cronica Română) 

Cu Horaţiu... despre Mălăele... 
„Râsul va mântui lumea” 


- Ce are Horaţiu Mălăele pe masa de 
lucru? 

- Un proiect cinematografic, un scenariu 
de film, pe care încercăm să-l trecem prin 
furcile caudine ale birocraţiei cinematografiei 
române. E un scenariu excepţional cu atât mai 
mult cu cât e născut dintr-o întâmplare 
adevărată. Povestea e cutremurătoare, pentru 
că, aşa cum spuneam, parafrazând o vorbă 
deşteaptă, „Somnul naţiunii naşte monştri” . 
Acolo unde poporul intră în amorţeală şi lasă 
monștrii să-şi facă de cap, întâmplările se 
situează între tragedie şi ridicol. Filmul nostru, în ciuda faptului că 
povesteşte drama unor oameni, o face cu foarte mult umor. Filmul 
transcende două segmente de timp situate la mare distanţă unul de 
altul. Scenariul este scris de mine şi de Adrian Lustig care confirmă 
în teatru că e un bun dramaturg şi are o uşurinţă excepţională de a 
scrie. 

- Cât despre distribuţie? 

- Avem în vedere câţiva actori de memorie ai teatrului şi 
filmului românesc. Nu este un film simplu, este un film frumos, cu 
multă lume, deşi acţiunea se petrece în 1953, lucrurile se situează la 
nivelul eternului posibil. Am făcut un fel de casting pentru casa 
producătoare care cuprinde şi actori tineri. Va fi o distribuţie bună. 

- De ce 1953? 

- Vremurile erau ciudate, vremurile erau caraghioase. Acum, 
din perspectiva timpului te poţi detaşa, le poţi comenta, îți poţi 
permite să le vezi cu mai puţină încrâncenare, cu mai puţină patimă. 
Patima vremurilor a nenorocit mulți oameni. Mie mi-a plăcut foarte 
mult un film rusesc al lui Nikita Mihalkov, se numea „Sclava 

iubirii”. Era cu Elena Sorovei, cu Alexandr Kaliakin .. Era vorba de o 
echipă de filmare şi povestea dragostea dintre un operator şi o actriţă. 
Totodată vorbea despre revoluţie în sensul cel mai comunist al 
cuvântului. Revoluţie care se topea în această poveste de dragoste. 

- Ce-ţi place la Nikita Mihalkov? 

- La amândoi Mihalkovii îmi place vigoarea cu care povestesc, 
creaţia regizorală nu are transparența unei poezii, Platon spunea: 
„Poezia e ceva plăpând, înaripat şi sacru”. Filmele lor nu au gingăşia 
asta, dar au robusteţe, ei povestesc cu mult umor faptele şi 
întâmplările unui scenariu cinematografic şi apoi dispar puţin într-o 
boare metafizică, după care , îşi revin”... Am lucrat cu Kordonskyi... 
Noi poate nu aveam curaj să spargem această vitrină cehoviană, el a 
avut acest curaj. A descoperit sensuri moderne. Chiar la spectacolul 
„Unchiul Vania” am avut câteva variante total diferite de ceea ce a 
ieşit, diferite ca stil, ca mod, ca spaţiu. Mi-a făcut plăcere să lucrez 
cu un astfel de regizor extrem de deschis şi extrem de novator. De 
asta îl iubesc mult şi pe Mihalkov. În „Pianina mecanică”, de 
exemplu, nu are personajele alea sfâşiate de viaţă şi de nenorociri, 
are nişte personaje viguroase, vii, mânate de dorinţe, de poftă de 
viaţă. 

- Povesteste-ne ceva despre „Revizorul,,! 

- Ca de fiecare dată, sunt complet confiscat de proiect şi ţin la 
el aşa cum aş ţine la proprii mei copii, nu poţi să iubeşti un copil mai 
mult decât pe celălalt. Iubesc foarte mult acest ultim proiect pe care 
l-am realizat la Teatrul de Comedie, o trupă excepţională şi devotată 
şi mă refer acum la „Revizorul.” Pentru că au crezut în proiect, nu a 
fost uşor, cu atât mai mult cu cât pluteau peste noi umbrele fostelor 
spectacole .. Trupa este extraordinară şi cred că a şi ieşit o treabă 
bună Din păcate, am fost şi suntem în continuare şocaţi de această 
dispariție prematură a Dorinei Crisan Rusu care a compus muzica. 
Este o mare pierdere pentru noi şi pentru teatru în general. 

- Ce fereastră se deschide când râzi, în pielea personajului 
sau prin desenul pe care ni-l oferi? 

- Nu am acelaşi râs, nu râd tot timpul dar cred în continuare că 
râsul va mântui lumea. Dacă omul îşi va permite să râdă, cred că 
lucrurile ar deveni mult mai simple. 

- Cât despre celelalte arte...? 


206 


- In data de 19 voi vernisa o expoziţie de grafică şi caricatură 
căreia eu i-am zis „Graficatură” la Galateea. Este o expoziţie 
itinerantă ce a văzut până acum Veneţia, New York şi Bonn şi iată, 
în sfârşit, Bucureştiul . 

- Caricatura e un lucru mare, ca să parafrazăm o expresie 
faimoasă... 

- Este un lucru mare şi cred că nu mă circumscriu sensului 
adevărat al cuvântului. Caricatură în sensul clar al cuvântului face 
Bogdan Petri sau Ştefan Popa Popas. În momentul în care te apuci să 
desenezi un om îl şi cunoşti foarte bine desenul trebuie să exprime 
ceva şi din interiorul omului aşa încât cred că lucrarile mele se 
apropie mai mult de grafică. 

- Îmi vorbeai de proiecte. Filmul ar fi primul, şi, poate, cel 
mai greu. Cel de-al doilea ar fi vernisajul, venim să-ţi apreciem 
cele mai noi zâmbete desenate şi să-ţi bem şampania şi... ce mai 
urmează? 

- Mai am o dramatizare după „Oameni sărmani” de 
Dostoievski şi încerc să pun lucrurile cap la cap şi să întocmesc un 
caiet de regie pentru un viitor spectacol. Mai sunt câteva proiecte 
care înoată pe lângă mine în smoala asta care se numeşte Viaţă... Aş 
vrea să fac o mărturisire...Eu sunt în permanentă competiție cu 
timpul care mi-a devenit duşman. Un duşman pe care încerc să-l 
îmbunez. Aşa încât el m-a lăsat să termin, împreună cu Lustig, acest 
scenariu care, la urma urmei cuprinde vreo 80 de pagini şi nu a fost 
deloc uşor. Lucrurile au fost destul de complicate. Tot scriind, mi-am 
dat seama că vreau să creez ceva de un realism fantastic à la 
Marquez, o săritură în suprarealism şi metafizic. Băiatul meu cel 
mare este student la regie de film în anul III şi poate să fie un ajutor 
neprecupeţit în acest proiect, dacă va dori; cel mic este la Business 
Management, boboc şi poate să fie un ajutor de alt ordin dacă 
termină repede facultatea şi noi nu apucăm să terminăm, Doamne 
fereşte, filmul. 

- Dar poate să ajute la următoarele proiecte....Ce îţi doreşti 
cel mai mult? 

- Să fim sănătoşi si să ne vedem de treabă. Acest film îmi 
doresc să fie un film de la care şi tânărul şi bătrânul şi copilul şi 
înțeleptul să plece de acolo câştigat. lar ca român, îmi doresc să fim 
mai solidari. Am mulţi prieteni în afară, buni prieteni, inclusiv în 

Israel, scriitori, jurnalişti, o comunitate de evrei români mari iubitori 
de teatru. Printre ei se numără şi acest prieten, scriitorul  Mosari, 
colaboratorul ziarului dumneavoastră care este un om elegant, un 
factor de coeziune la care lumea vine pentru un sfat când sunt 
probleme. Un lucru preţios pentru că românii, unde se adună, 
maioneza se taie imediat. Aşa că am avea nevoie de mai mulți 
Mosari, nu doar de unul singur. 

- Alte proiecte? 

- Am făcut un spectacol cu catedra UNESCO după „Primul 
om” al lui Camus, s-a făcut o dramatizare bună, am reuşit un 
spectacol bun în regia Cătălinei Buzoianu şi iată că plecăm cu el 
acum, pe 24, la Bruxelles. Se joacă în franceză. La Praga am avut o 
întâlnire cu comunitatea română de acolo, unde am prezentat un 
microrecital şi o expoziţie de „graficatură”. 

- Ce ar mai fi de corectat în viaţa teatrală? 

- Prin 1968 domnul Ciulei a iniţiat o mişcare de protest, s-a 
născut un curent important: reteatralizarea. Pe urmă a apărut altă 
generaţie care a preluat lucrurile astea în mod formal şi a făcut un 
teatru extrem de criptic şi fără substanţă. Critic, regizor, profesor, în 
momentul în care îți asumi o responsabilitate globală, trebuie să fii 
„acolo”, în epicentru. Dacă nu poţi, părăseşte corabia. Ştii cum 
spunea Valentin Silvestru, „Dacă cine trebuie să fie nu e, cine e nu 
trebuie să fie”. În altă ordine de idei, este o mare tragedie faptul că 
dăinuim într-un sistem birocratic şi puturos care nu mai are sens, 
acum, după 16 ani de la ceea ce ne-am dorit să fie o revoluţie. 

- Un gând pentru cel ce citeşte aici şi acum aceste rânduri? 

- Iată un distih fatalisto-existenţialist 


Alcătuirea mea cea condamnată ,/ 
Să-ncapă în ... „a fost odată...” 


(Cronica Română, luni, 6 noiembrie 2006) 

Costel Constantin : 
„Să-ţi respecţi rădăcinile şi să crezi în ele...” 


- Cum a fost începutul? 

- Eu eram băiat sărac, am 
venit în Bucureşti să fac teatru, o 
pasiune moştenită de la un unchi 
al meu, actor la Galaţi şi apoi la 
Brăila. Se făcea pregătire pentru 
admitere aici, pe scena 
Naţionalului. Şi cine era 
îndrumătorul meu la pregătire? 
Jon Finteşteanu, marele actor cu 
care, apoi, am avut cinstea să fiu 
coleg. Am lucrat cu el, mi-a dat 
să învăţ nişte poezii de Goga, simţea că am undeva un filon care mă 
atrage spre pământ. După facultate am fost repartizat la laşi. Când a 
ajuns director al Teatrului Naţional, Radu Beligan şi-a propus să 
împrospăteze colectivul, a adus nişte actori tineri din toată ţara. A 
luat pe Ovidiu Iuliu Moldovan şi pe Florina Cercel de la Timişoara, 
pe mine de la Iaşi... Şi primul spectacol în care am jucat aici, 
Moartea ultimului golan de Virgil Stoenescu, a fost pus în scenă tot 
de Ion Finteşteanu. 

- Aţi creat roluri memorabile în piese româneşti şi străine, 
clasice şi contemporane . Care au fost rolurile cele mai dificile, 
a căror creaţie a fost mai laborioasă? 

- De obicei, rolurile le iubeşti şi atunci când iubeşti ceva 
foarte mult, munca, oricât de grea ar fi, nu ţi se mai pare dificilă. De 
exemplu n-am să uit niciodată şi poate ăsta este unul din vârfurile 
carierei mele şi am să încep cu el, ceea ce s-a întâmplat prin `83, cam 
la vreo 20 de ani după ce terminasem, în '64, institutul şi după cinci 
ani la laşi... Deci, prin '83 am apărut într-o premieră care s-a numit 
Zbor deasupra unui cuib de cuci, în care l-am jucat pe Mc Murphy, a 

fost un spectacol care a avut un răsunet extraordinar. S-a jucat cam 
11 ani în acest spectacol, au fost sute de reprezentații în nenumărate 
oraşe ale ţării. Spectacolul, atunci, s-a lansat într-un moment 
extraordinar pentru noi, românii. Toată lumea îşi aduce aminte de 
povestea acestui spectacol. Fiecare din noi ne gândeam la cu totul 
altceva, că trăim în întuneric, că e frig, că sunt alte lucruri care ne 
constrâng, că suntem izolaţi şi atunci acest spectacol care, voalat, 
atingea toate aceste lucruri, a stârnit interesul oamenilor, mai ales că 
spectacolul se referea la acea maşinărie care strivea personalitatea 
omului, chiar şi cei mai înzestrați trecând prin roţile dinţate care te 
prefăceau în fărâme dacă nu făceai ce ţi se spunea. O maşinărie din 
asta mare care încerca să taie elanul oricărei structuri umane, oricât 
de solide ar fi fost ea. 

- Aţi putea evoca aici câteva figuri de mari regizori cu care 
aţi colaborat? 

- Un moment foarte important a fost acela al venirii lui Andrei 
Şerban aici, după '89 când am jucat în Trilogia antică. Acesta a fost 
un moment de purificare, un moment de limpezire, chiar din punct de 
vedere profesional, al mijloacelor, iată că poate am avut şi norocul 
să trăiesc această experienţă, nu a fost nici prea târziu dar nici prea 
devreme, aşa încât să nu mă pot bucura cum trebuie de ele. Eu, aici, 
în teatru, am lucrat foarte multe spectacole cu Horea Popescu, 
regizorul care a făcut minuni, a făcut Generoasa fundaţie, a făcut 
Caligula în care eu nu am jucat decât mult mai târziu, a realizat 
Ploşniţa, Zbor deasupra unui cuib de cuci, Richard al III-lea, a pus 
în scenă Danton, celebrul spectacol Danton, textul acesta scris de 
Camil Petrescu nu s-a mai jucat de atunci... Nici francezii nu au o 
piesă atât de complexă despre Revoluţia lor. Nu am să uit niciodată 
rolul din spectacolul realizat de un tânăr extraordinar care era Aurică 
Manea, Filocter de Sofocle, în care am jucat Neoptolem la Iaşi în 
„65, dar nu am să uit nici spectacolul de la Bucureşti Regele Lear de 
W. Shakespeare, regizat de Radu Penciulescu pe scena Teatrului 
Naţional 

- Aţi jucat roluri în piese româneşti. Cât de mult a 
însemnat acest lucru? 

- Din dramaturgia românească nu am să uit niciodată Moartea 
ultimului golan de Virgil.Soenescu, minunată montare în care aveam 
rolul principal, dar cel mai bun era colegul meu Costică Diplan care 

făcea un fel de arlechino modern. Un spectacol pe care l-am jucat cu 
atâta bucurie şi plăcere de a improviza încât sălile erau arhipline. Am 
luat şi un premiu de interpretare pentru un rol de tânăr într-o piesă 
românească. Eu sunt printre puţinii care au inaugurat toate cele trei 
săli. Atunci când a fost deschisă sala mică am jucat rolul lui 
Dragomir în Năpasta de lon Luca Caragiale cu Silvia Popovici şi 
Florin Piersic în rolul lui Ion Nebunul. Sala Atelier s-a deschis cu o 
piesă care se numea Capul , o piesă originală de Mihnea Gheorghiu. 
Nu pot să nu amintesc de singura piesă românească —aceea care s-a 
jucat cel mai mult, până acum doi-trei ani şi care era Crimă pentru 
pământ, o dramatizare după romanul Nişte ţărani al lui Dinu 
Săraru, o minunată poveste de dragoste, o poveste despre dorinţa 
românului de a-şi relua pământul şi patima cu care-şi doreşte 
proprietatea, conflictele din zilele noastre, acțiunea petrecându-se 
într-un sat de ţărani săraci din Oltenia. O minune de spectacol care s- 
a jucat destul de des, cu o distribuţie mare, cu o montare amplă pe 
scenă. Oamenii aceia atât de legaţi de pământ sunt atât de puternici 
pentru că pământul le dă energie. Dinu Săraru e de acolo, îi cunoaşte, 
e de-al lor...şi cred că avem o credinţă comună : să-ţi respecţi 
rădăcinile şi să crezi în ele. Forţă ai numai dacă crezi în rădăcini şi te 
hrăneşti din ele. Puterea nu ţi-o dă nici banul, nici poziţia socială. 
Forţa adevărată ţi-o dau rădăcinile. Pentru mine, piesa românească 
este foarte importantă. Consider că datoria unui actor român este să 
joace cât mai multe piese româneşti. Avem o literatură dramatică de 
excepție. Chiar miercuri am evoluat într-o premieră cu un text 
minunat al lui Teodor Mazilu, Incontestabila ipocrizie, unde joc 
alături de mari actori precum Mariana Mihuţ, Magda Catone şi 
Cornel Scripcaru, în regia lui Mihai Ionescu. 

- Cum se îmbină tragedia cu comedia, teatrul, filmul şi 
televiziunea? 

- Am făcut foarte mulți eroi, roluri tragice, am făcut în 
televiziune Cuza vodă, am jucat Vulpaşin într-un spectacol tot 
pentru televiziune, Domnişoara Nastasia regizat de Sorana Coroamă, 
am jucat şi mai joc în Apus de soare. Nu e deloc simplu să joci 
comedie. Dar dacă un actor a jucat ani de zile roluri eroice, e bine să 
joace, uneori şi roluri de comedie. Pentru variaţie, pentru schimbare, 
pentru  împrospătarea mijloacelor artistice. O altă experienţă 
interesantă a fost să realizez, ani de zile, o emisiune de televiziune în 

direct. Este o schimbare de stil şi mijloace din care am deprins 
multe. 

- Care sunt tendinţele în teatru, la ora actuală? 

- Eu cred că regia românească actuală suferă foarte mult. Știu 
că teatrul trebuie să-şi găsească forme noi. Dar, deocamdată, nu se 
regăseşte. Regia nu trebuie să vină cu nişte lucruri preconcepute ci cu 
lucruri care se nasc în ateliere de lucru. 

- Ce înseamnă “casă” pentru Costel Constantin? 

- Casă înseamnă familie. Eu şi cu Mihaela, soţia mea, suntem 
casa peste tot. Casă înseamnă legătura noastră, ce ne-am propus la 
început şi am realizat împreună. Casa e legătura dintre noi. Ea m-a 
înţeles întotdeauna, a fost o reală armonie între noi. 

- Ce vă place să faceţi în timpul liber? Ce vă doriţi cel mai 
mult? 

- Cel mai mult îmi doresc sănătate. Să te duci la un spectacol, 
să ieşi la un concert, să citeşti o carte...Îmi doresc lucruri 
realizabile... Cel mai mult, însă, îmi place să îmi cultiv grădina. La 
propriu. Grădina mea de la Breaza, plină de flori de toate soiurile şi 
pentru toate anotimpurile, de la primul ghiocel până la ultimele 
tufănele. Iubesc enorm florile, merii plini de fructe colorate. Este 
casa mea de la Breaza, mereu deschisă familiei şi prietenilor 
mei...Este inima mea deschisă tuturor celor pe care îi iubesc şi care 
mă iubesc... 


(Cronica Română, sâmbătă, 18 noiembrie 2006) 

Horaţiu Mălăele: Graficatura 


Galeria Galateea: vernisajul expoziției de 
lumini, umbre şi culori, creion şi acuarelă 
Graficatura semnată Horaţiu Mălăele. O 
întâlnire cu prieteni, un prilej de a ciocni un 
pahar de şampanie Veuve Cliquot în onoarea 
celui care şi-a încercat talentul, cu strălucire, în 
regie dar şi în regia de armonii şi culori a 
cartonului şi pergamentului. 

Am spicuit câteva gânduri din aceste clipe 
trăite”pe furate”... 


Horaţiu Mălăele: 

“Este o expoziţie care “a umblat” pe la Veneţia, pe la New 
York, pe la Bonn şi o parte din ea a poposit în această bună la suflet 
galerie Galateea, dar prost îmbrăcată, nu din lipsa de grijă a celor de 
la Uniunea Artiştilor Plastici, pentru că acolo sunt nişte oameni cu 
cap, dar a celor de la putere care îngroapă banii mai mult în drumuri 
şi poduri decât în cultură.” 

- Şi cam ce personalităţi au vorbit la Institutul Cultural de 
la Veneţia, respectiv la cel de la New York şi Bonn? 

- Directorii acestor institute culturale iar, la Veneţia, unde am 
deschis un festival de film românesc, am avut participanţi de toate 
categoriile...E o expoziţie eteroclită, eterogenă, din timpuri diferite, 
care nu urmăreşte cursul unui stil, este mai mult o expoziţie de 
grafică, e puţină caricatură satirică şi sunt şi vreo două-trei acuarele 
de suflet. Sunt desene din perioade diferite, am încercat să extrag 
măcar intenţiile din fiecare perioadă pentru a le aşeza unitar în 
povestea acestei galerii. E o poveste mai mult de suflet dar nu 
numai...0o poveste cu prieteni şi “duşmani”... 

- Vezi viaţa râzând? 

Aşa cum am stabilit. 


George Mihăiţă: 

Eu am venit să respir Horaţiu Mălăele în seara asta. Am câteva 
caricaturi ale lui Horaţiu, le păstrez cu sfinţenie... Am venit la unul 
din puţinii mei buni prieteni. 


V-a caricaturizat de multe ori? 

De multe ori, mi le-a şi oferit. Le-am primit cu sufletul, tot ce- 
mi oferă Horaţiu primesc cu sufletul. 

Cum aţi colaborat în Revizorul? 

Păi, uitaţi-vă ce faţă mi-a făcut şi o să înţelegeţi. Dacă ne luăm 
după cronici, trebuie să-i mulțumesc căci, datorită lui, am făcut cel 
mai frumos rol al carierei mele. 

Şi dacă nu ne luăm după cronici? 

Dacă nu ne luăm după cronici, tot la fel. 

Cum îi răspundeţi la o astfel de graficatură? 

Îi răspund cu o nouă propunere repertorială. Vom încerca să 
abordăm anul viitor împreună cu Horaţiu ca regizor, o piesă de 
Shakespeare. Va fi o surpriză. 


Dorin Suciu, jurnalist: 

Am remarcat şi în Revizorul, a cărui regie a semnat-o, ca şi 
aici, în expoziţie,comicul cu faţă abisală pe care îl afişează...Un 
talent nativ, o linie expresivă care surprinde sufletul omului...cu 
detaşare, cu nepăsare, s-ar spune...Cineva ar zice că e comic. Nu e 
comic, e foarte dramatic, este chiar expresionist în ceea ce face şi, 
ceea ce e absolut remarcabil, el face totul din instinct, nu din lucruri 
învăţate...E] desenează cu prospeţimea celui care vede lumea prima 
dată. El vede enorm şi simte monstruos, ca să parafrazăm o expresie 
celebră, vine de la dramatic spre tragic, fără poză, absolut natural... 


Ilie Năstase: 

V-a caricaturizat? 

Nu o dată. 

Cum i-ai dat replica? 
Am jucat un tenis cu el. 
Şi l-ați bătut? 

Am jucat împreună la dublu şi am câştigat. 

Joacă teatru şi în viaţa de zi cu zi? 

EI? Da. Toate poveştile, toate bancurile de la Horaţiu le ştim. 
Ce vă doriţi cel mai mult? 


Să stau cât mai mult alături de familie şi de prieteni ca 
Horaţiu... 


(Cronica Română, joi, 23 noiembrie) 

VII. PERSONALITĂȚI 
ALE MEDICINEI ROMÂNEŞTI 


„Încearcă să-ţi faci datoria şi vei afla cine eşti” 


Interviu cu prof. univ. dr. 
Mircea Buruian 


Născut la 1 februarie 1949 în 
comuna Crăieşti, judeţul Mureş, devine 
absolvent al Facultăţii de Medicină şi 
Farmacie din Târgu Mureş (1967-1973) 
. Din 1999 este Profesor la Clinica 
Radiologică din Târgu Mureş 

Este autorul a două monografii de 
specialitate şi a Tratatului de 
Tomografie Computerizată, a 45 de lucrări ştiinţifice de specialitate 
publicate in extenso în ţară precum şi autor sau coautor a peste 260 
lucrări ştiinţifice publicate în ţară şi în străinătate. 

Este preşedinte şi organizator al Congresului Naţional de 

Radiologie-Ilmagistică Medicală, ediţia 15, Tg.-Mureş, din 23- 
25 septembrie 2004. 

Este vicepreşedinte al Societăţii Române de Radiologie şi 
Imagistică Medicală din 2004. 

Este membru al Societăţii Internaţionale de Rezonanţă 
Magnetică în Medicină (ISMRM) , al Asociaţiei Europene de 
Radiologie, al Societăţii Americane de Radiologie (ARRS). 

De asemenea, este membru fondator al Societăţii Române de 
Rezonanţă Magnetică în Medicină şi al Societăţii Române de 
Neuroradiologie şi Radiologie Intervenţională. 

Un interviu în exclusivitate cu profesorul universitar dr. 
Mircea Buruian, şeful Clinicii de Radiologie, Imagistică Medicală şi 
al Centrului de Formare în Ultrasonografie din cadrul Spitalului 
Clinic Judeţean Târgu Mureş 


- Cum a fost începutul? 

- După absolvirea facultăţii am fost repartizat în Vânători, 
Neamţ, unde m-am format ca medic practician. Cu entuziasmul 
vârstei, simțeam că pot reuşi aproape orice în propuneam. Am fost 
„ministru al sănătăţii” la Vânători. Am început prin a pune la punct 
registrele de evidenţă ale bolnavilor, am vrut să creez un cadru cât 
mai prietenos pentru toți pacienţii, iar celor mici le-am pictat, în sala 
de aşteptare şi de tratament, scene şi personaje din basmele lui 
Creangă... Am monitorizat situaţia vaccinărilor, a focarelor de TBC, 
de hepatită. Am condus acţiuni profilactice de vaccinare a sugarilor 
şi poate şi de aceea morbiditatea şi mortalitatea infantilă a fost zero, 
în toți acei ani. Tot în acea perioadă am organizat, în comuna 
Vânători campanii de donare de sânge. Şi pentru că „Nimic nu ni se 
iartă mai greu decât greşeala facerii de bine”, cu câteva zile în urmă, 
la sărbătorirea semicentenarului, comuna Vânători mi-a oferit titlul 
de fiu de onoare al obştii, lucru care m-a impresionat. Acesta a fost 
începutul...” Încearcă să-ţi faci datoria şi vei afla cine eşti. „ Eu cred 
că mi-am făcut datoria de medic şi de om încă din prima clipă în care 
am început să profesez în nobila meserie a halatelor albe. 

- Cariera dumneavoastră a urmat apoi drumul cercetării... 

- Din 1979 am intrat ca asistent stagiar în cadrul Universităţii 
de Medicină şi Farmacie din Târgu Mureş unde am elaborat o serie 
de lucrări sub conducerea profesorului Stanciu. Am evoluat în cariera 
universitară de-abia după 1989. În 1995 am susţinut teza de doctorat 
cu tema Diagnosticul comparat tomografic şi angiografic al 
anevrismelor cerebral”. 

- Aţi reuşit înfiinţarea şi punerea în funcţiune a 
departamentului de radiologie intervenţională. Puteţi să descrieţi 
evoluţia, importanţa şi perspectivele acestui tip de activitate pe 
teritoriul României? În ce constă importanţa noului sistem 
PACS, a reconstrucției 3D în medicină? 

- Sistemul „Picture Archiving Communication System” 
(PACS) se referă la stocarea, arhivarea şi transmiterea via Internet a 

datelor şi imaginilor medicale În sprijinul examinării prin rezonanță 
magnetică stă softul pentru reconstrucţia tridimensională apoi 
sistemul de navigaţie în realitatea virtuală pe care îl implementăm în 
colaborare cu CEDARA Company din Toronto. Ca urmare, vom 
putea realiza artroscopie, histerosalpingografie şi colonoscopie 
virtuală. Am pus bazele cercetării ştiinţifice aplicate în cancerul de 
sân, la standarde europene. Prin sistemul PACS asigurăm 
transmiterea de imagini în sălile de operaţii. În cazul bolii Parkinson 
dorim să realizăm electrostimularea nucleului subtalamic cu căutarea 
pragului optim de electrostimulare. De asemenea, aş vrea să mai 
menţionez realizările deosebite în ceea ce priveşte angioplastia 
endoluminală percutanată; fibroamele uterine le embolizăm cu 
rezultate foarte bune. În cancerul uterin în stagiul IV, artera care irigă 
tumora canceroasă se embolizează şi astfel sporim şansele de 
supravieţuire ale bolnavei. Se pot obţine rezultate importante şi în 
prevenirea crizelor de epilepsie. 

- Cu ce dificultăţi vă confruntaţi? 

- Una din cele patru instalaţii de neuronavigaţie achiziţionate 
de Ministerul Sănătăţii se află la Târgu Mureş. Ce folos dacă nu 
poate fi folosită din cauză că masa de neuronavigaţie se află la 
Spitalul din Târnăveni la secţia de chirurgie, fiind utilizată într-un 
mod cu totul impropriu. Aş mai menţiona aici modul în care 
profesorul Antonio Chiesa, preşedintele Comitetului European de 
radiologie a fost împiedicat să ia cuvântul la Congresul Naţional de 
Radiologie şi Imagistică Medicală de la Târgu Mureş din 2004. Dar 
mai există şi impedimente de alt ordin: invidia profesională, sistemul 
de „pile” care coboară ştacheta profesionalismului în branşă. 

- Ce satisfacţii vă oferă activitatea cu studenţii? 

- Aş da un singur exemplu: un strălucit absolvent al nostru, 
Ciprian Catană, ca doctorand al Universităţii Davis (California) 
realizează o cercetare privind tomografia cu emisie de pozitroni prin 
care se studiază metabolismul tumorii obținându-se date de ordin 
funcțional. El şi-a prezentat o parte din rezultatele cercetărilor sale 
privind noua instalație MRI-PET (Magnetic Resonance Imaging — 
PET) la Congresul Mondial de Rezonanţă Magnetică de la Seattle 
din 2006. El experimentează tomografia printr-un câmp magnetic de 
mare putere (7 Tesla). De sărbători, se strâng acolo câteva zeci de 
români, specialişti în domeniile tehnologiei şi ştiinţelor de vârf din 

California, ocazie cu care se discută performanţele obţinute. 
Specialişti formaţi în România... Dar la noi condiţii pentru cercetare 
fundamentală nu prea avem... 

- Aţi fost „ministru al sănătăţii”în Vânători, Neamţ. Dacă 
aţi fi ministru al sănătăţii care ar fi preocupările şi proiectele 
dumneavoastră? 

- Lăsând gluma deoparte, vă destăinui că primul proiect cu 
finanţare fermă se referă la evaluarea şi cuantificarea fenomenului 
de îmbătrânire normală şi patologică pe care îl vom duce la 
îndeplinire în colaborare cu profesorul Silviu Sfrângeu de la Clinica 
de Radiologie din Cluj. Un alt proiect vizează depistarea precoce în 
masă a cancerului de sân prin mijloace radioimagistice şi de 
laborator ataşate unui sistem PACS aplicabil prin Internet, în 
colaborare cu Universitatea de Medicină din Heidelberg. 

De asemenea, un proiect de anvergură l-ar reprezenta 
informatizarea sistemului public de sănătate şi introducerea cardului 
medical în rândul populaţiei. Un alt proiect, în curs de derulare, 
vizează redactarea primului jurnal electronic al Societăţii Române 
de Rezonanţă Magnetică afiliată la Societatea Internaţională de profil 
şi care va fi lansat în 2007 sub titlul: „Ihe Românian Electronic 
Journal of Magnetic Resonance in Medicine. Un alt proiect constă în 
crearea, la Târgu Mureş, a unui parc ştiinţific şi tehnologic cu 
construcția unei ferme de animale transgenice, ca sursă de bază 
pentru transplantul de organe. 

- Cum se îmbină aceste fațete ale activităţii 
dumneavoastră, partea teoretică cu cea practică, activitatea 
academică, de cercetare, clinică şi cea de autor de tratate şi 
lucrări ştiinţifice? 

Menirea noastră de dascăli este, şi aceea de a scrie cărți mai 
ales că în acest domeniu de vârf materialele documentare sunt destul 
de puţine. Am publicat două monografii de specialitate şi Tratatul de 
Tomografie Computerizată, am publicat 45 de lucrări ştiinţifice de 
specialitate in extenso în ţară. De asemenea, am publicat la editura 
Didactică şi Pedagogică primul curs de radiologie stomatologică 
precum şi monografia „Radiologie stomatologică”. 

- Ce vă doriţi cel mai mult? 

- Ceea ce doresc tuturor cititorilor acestui interviu : sănătate ! 

Cum ne reîntoarcem la... Adam şi Eva? 


În dialog cu profesorul dr. Constantin Dumitrache, directorul 
Institutului de Endocrinologie “C.I. Parhon” 


La Editura “Naţional” a apărut 
monografia medicală “Jocul sexualizării”, ai 
cărei autori sunt prof. dr. Constantin 
Dumitrache şi dr. Mădălina Muşat. Tema 
sexualizării, la modă în contextul goanei 
după senzaţional a mass-media, este una 
serioasă şi, în mod inevitabil, autorii au 
tratat-o dintr-o perspectivă interdisciplinară. 
“Sexualizarea reprezintă o noţiune al cărei 
conţinut este greu de definit, greu 
delimitabil, greu de cuantificat - genetică, 
embriologie,  auxologie, endocrinologie, 
antropologie, cronobiologie, biologie şi filozofie; şi totul poate 
continua” — afirmă prof. dr. Constantin Dumitrache. El explică faptul 
că studiul sexualizării a antrenat generaţii de cercetători, din domenii 
diverse, în dorinţa de a descifra misterul şi fascinația vieţii, de a 
răspunde mecanismelor şi motivaţiilor sexologice, de a clarifica 
veşnica taină a existenţei. Monografia este o încununare a activităţii 
de decenii a prof. dr. Constantin Dumitrache, personalitate marcantă 
a  endocrinologiei româneşti actuale. Volumul reprezintă, de 
asemenea, un instrument util biologilor, medicilor, sociologilor 
interesaţi de procesul de sexualizare. Cartea recent aparută reia teme 
abordate anterior de către profesorul Dumitrache şi le racordează la 
ultimele cercetări specializate efectuate în ţară şi străinătate. Temele 
dezvoltate în “Jocul sexualizării” se situează în prelungirea unor mai 
vechi preocupări ale autorului. În 1980, a publicat lucrarea Patologia 
sexualizării, onorată cu premiul Academiei Române. În 1987 a urmat 
Sexualizarea normală şi patologică, despre care academicianul 

Ştefan Milcu afirma că este cartea anului. Jocul sexualizării este un 
volum incitant, în care sunt prezentate fenomenele care definesc 
biologia procesului de  sexualizare: genetica,  sexualizarea 
morfologică şi funcțională, aberaţiile sexualizării, disfuncţia erectilă, 
infertilitatea etc. Lucrarea îmbină în mod armonios anatomia cu 
genetica, embriologia cu hormonologia, aspectele clinice cu cele 
filozofice şi aduce un elogiu celui care a fost mentorul multor 
generaţii de endocrinologi, prof.dr. Barbu Ionescu, cel care i-a 
îndrumat autorului paşii în misterele biologiei. 

- Cartea apărută recent este rezultatul unor cercetări şi 
observaţii clinic extinse pe parcursul câtorva decenii. Putem 
presupune că ele vor continua. Ce proiecte aveţi în momentul de 
faţă? 

- În această toamnă, Asociaţia de Endocrinologie Clinică din 

România va avea primul său Congres la Brăila. Se vor întâlni 
acolo  endocrinologii practicieni, pentru care teoria este de 
neconceput în afara practicii clinice. Medicina românească are un 
bun renume pe toate meridianele lumii, datorită excelenţilor săi 
clinicieni. La Brăila, aşadar, se vor întâlni endocrinologii din toată 
țara, pentru un schimb de experienţă. Suntem o mare familie. 
Probabil nu suntem aşa de numeroşi ca medicii de alte specialităţi. 
Marea majoritate a endocrinologilor au dat examenele de specialist 
sau de primar cu mine aşa încât îi cunosc pe majoritatea. 

- A apărut recent “Jocul sexualizării”, carte al cărui 
conţinut nu ştiu dacă este mai bine să-l definim ca excitant sau 
incitant, în ciuda faptului ca este “doar” o carte de ştiinţă în care 
cunoştinţele anatomice își dau mâna cu cercetările ultime din 
domeniul geneticii, în care fiziologia  dialoghează cu 
endocrinologia şi antropologia. În jurul cărei teme mari se 
focalizează discursul, care sunt elementele esenţiale ale acestei 
cărţi? 

- Tema centrală este aceea a dimorfismului sexual. Cum şi prin 
ce mecanisme se ajunge să fim... Adam şi Eva? Pornind de la 
perioada micilor celule, de la unirea lor, trecem printr-un proces 
îndelungat, ca o carte care poate avea şi greşeli de tipar. În biologie, 
greşelile de tipar ale acestui procedeu nu pot să se perpetueze. Cartea 
discută şi motivează risipa pe care o face biologia pentru perpetuarea 
vieţii. Fiecare dintre noi înţelege că un ml de lichid ejaculat înseamnă 

100 milioane de spermatozoizi. Cât se fructifică din aceste... 
cohorte? Unul, doi, maxim... douăzeci. Această carte ia fiecare 
element şi îl aduce în discuţie. Prima formă a acestei cărți a primit 
Premiul Academiei. Ediţia din 1987, nu mai seamănă deloc cu cea 
din 2006. Poate doar titlurile capitolelor să se repete de la o etapă la 
alta. Bineînţeles că se mai discută şi despre fertilizarea in vitro, 
despre infertilitate, despre toată patologia acestui lucru. Sexologia se 
ocupă de alte lucruri. 

- Ce legătură are declinul demografic al Europei cu 
problematicile sexualizării? Studii de genul celor întreprinse de 
dumneavoastră pot oferi sugestii sau soluţii în elaborarea aşa 
numitelor “politici demografice”? 

- Declinul demografic este, înainte de toate, o triplă problemă: 
politică, socială şi culturală. A dispărut sentimentul că viitorul unei 
naţii sunt copiii. S-au inversat — cel puţin în societăţile democratice 
dezvoltate - valorile vieţii civice, care se sprijineau până de curând 
pe valorile configurate în mediul familiar. Primele locuri în 
prioritățile personale sunt ocupate de casă, maşină, călătorie şi 
divertisment: tinerii vor să-şi trăiască viaţa şi apoi să facă un copil. 
Concepţia de viaţă actuală îl direcţionează pe individ doar spre 
satisfacția sexuală. Respectul pentru familie nu mai este o valoare de 
prim plan. 

- În legătură cu familia au apărut, în special după anii *60, 
anii afirmării mişcărilor feministe şi a mişcărilor gay, concepţii 
care tind a se impune şi în plan legislativ în anumite ţări. Pe de 
altă parte, spiritul de independenţă al femeii a fost stimulat şi de 
relativizarea valorilor familiare. Este chiar la modă, în anumite 
ţări, doctrina egoistă a mamelor single, după care copilul este 
autofabricat ca un bun propriu... 

- Un copil născut într-o familie uniparentală consideră 
existența sa ca fiind normală. Nu are de la bun început sensul 
apartenenţei la o celulă de bază, familia. Eu nu sunt credincios 
practicant, dar cine nu a citit Biblia nu înţelege nimic din spiritul 
creştin. Dumnezeu l-a făcut — conform învăţăturii biblice, temei al 
moralei pentru popoarele creştine - pe Adam, din a cărui coastă 

a zămislit-o pe Eva. Deci nu a făcut un al doilea Adam. Din 
toate speciile, Noe a luat perechi, nu câte două exemplare de acelaşi 
sex. In cazul opţiunilor diverse în ceea ce priveşte participarea prin 

viața personală, la “clonarea” propriei persoane, fiecare ar trebui, 
cred eu, “să-şi ducă crucea”, adică să-şi aleagă singur calea, 
respectându-şi aproapele, fără a încerca să impună acreditarea la 
scară largă a propriilor opțiuni. Ar fi ca şi cum am respecta fiecare 
din noi, fără prozelitisme, opţiunile altora... Ieşirea din rândurile 
fenomenului natural, din curiozitate, din prostie, din necesitate, nu 
trebuie să devină motiv de mândrie personală, de transformat în 
model de viaţă naţională. 


(Miercuri, 5 iulie 2006, Cronica Română) 

VIII. ROMÂNIA-ISRAEL: PUNȚI DE SUFLET 


E.S. Rodica Radian Gordon, 
Ambasadorul Israelului la Bucureşti: 


“Sunt optimistă pentru viitorul României” 


- Ce înseamnă să fii femeie 
ambasador? 

- Într-o lume în care nu este 
un post foarte obişnuit pentru o 
femeie, faptul că eu sunt ambasador 
(şi nu sunt foarte multe femei 
ambasadoare aici, în România) sper 
că va da o anumită încredere şi altor 
femei. E un fapt care arată că 
femeile sunt tot atât de capabile ca 
şi bărbaţii şi, sub nici o formă, 
acesta nu este un obstacol - aş zice chiar că în diplomaţie este chiar 
un plus. 

- Puteţi să descrieţi câteva dintre priorităţile pe care vi le- 
aţi propus iniţial şi rezultatele acţiunilor de cooperare până în 
prezent? 

- Eu cred că, în zilele noastre, când legăturile dintre lideri sunt 
legături directe şi nu au nevoie de o mijlocire prin ambasadori aflați 
în alte ţări, ambasadorii au un rol foarte important în a întări 
legăturile dintre popoare. Fiindcă, la urma urmei, după părerea mea, 
faptul că există o bază de valori comune între ţările noastre întăreşte 
foarte mult legăturile politice, diplomatice, economice şi pe toate 
planurile. De aceea, în afara faptului că mă ocup, ca orice 
ambasador, în mod obişnuit, de problemele pe plan diplomatic, 
economic, politic, eu mi-am propus să pun accentul pe doua zone 
care, după părerea mea sunt foarte importante. Şi anume, aş dori să 
iniţiez demersuri pentru a întări legăturile dintre generaţiile tinere din 

cele doua ţări, mergând pe domeniul educaţiei, istoriei, prin faptul că, 
în ultimii ani s-a acordat foarte mare atenție şi capitolului 
Holocaustului în România. Faptul că generaţia tânără manifestă 
curiozitatea de a cunoaşte mai bine şi cultura şi istoria evreilor, dar 
şi Israelul contemporan, viaţa contemporană din Israel, pe israelieni, 
mă poate ajuta. Pe de altă parte, cred că trebuie întărite legăturile 
ştiinţifice dintre Israel şi România, fiindcă România va deveni, în 
curând, un membru al Uniunii Europene, iar, în prezent, participă la 
mai multe programe europene de educaţie, de ştiinţă, ca şi Israelul. 

- Ca popoare, cât suntem de apropiaţi? 

- Cred că suntem destul de apropiaţi, luând în considerare 
faptul că, în România a existat o comunitate evreiască importantă, a 
treia ca mărime din Europa, sigur, înaintea celui de-al doilea război 
mondial şi, ca urmare, evreii originari din România au fost şi mai 
sunt o comunitate destul de mare în Israel. Aici se află o mare 
populaţie de evrei originari din România. Aceşti oameni din care, o 
parte au învăţat în universitățile din România, pot deveni o verigă 
importantă în întărirea legăturilor ştiinţifice, însă sper că aceste 
legături vor apropia generaţiile tinere şi, pe termen lung, vor avea un 
efect foarte important pentru legăturile dintre popoarele noastre. 
Avem multe elemente comune, în cultura şi în mentalitatea 
israeliană, care ne apropie. De altfel şi eu fac parte din această 
comunitate de evrei originari din România. Ambele ţări aparţin 
familiei democraţiilor occidentale, iar acesta e un fapt care ne leagă. 
România va intra în Uniunea Europeană şi legăturile Israelului cu 
Uniunea Europeană sunt foarte importante. 

- Publicul israelian este, în general, un public mare iubitor 
de cultură. Ca şi E. S. Ambasadorul României în Israel, doamna 
Mariana Stoica, şi dumneavoastră aţi fost sufletul manifestărilor 
culturale comune. Ce ne puteţi spune despre prezentul şi viitorul 
relaţiilor culturale ale Israelului cu România? 

- După cum am mai spus, cred că şi în Israel şi în România 
sunt foarte mulţi iubitori de cultură şi suntem legaţi prin aceeaşi 
tradiție culturală. De altfel, în Israel sunt foarte mulţi artişti, 
muzicieni, scriitori de origine română. Cred că este foarte important 
să aducem la cunoştinţa publicului şi aici şi în Israel arta, muzica, 
teatrul contemporan. Ambasada Israelului la Bucureşti şi Ambasada 
României în Israel avem proiecte asemănătoare. Vom continua 

proiectele noastre mari în genul vizitei Filarmonicii Israeliene în 
cadrul Festivalului Enescu, dar şi cu proiecte punctuale cum ar fi 
expoziţii de artă contemporană, lansări de carte, vizite ale unor 
oameni de cultură, scriitori, şi aşa mai departe. 
- Ce mai cuprinde programul anului 2006? 

- Printre elementele principale pe care le-am inclus în 
programul acestui an amintim o expoziţie a graficianului laureat al 
Premiului Israel, Dan Reisinger, un minifestival dedicat filmului 
israelian, vom participa la festivaluri precum cel de jazz de la Sibiu, 
Festivalul Internaţional de Muzică Electronică. Și, de asemenea, sper 
să mai avem şi surprize plăcute, un turneu de teatru din Israel, un 
turneu muzical. Sper să apară noi oportunităţi pentru a îmbogăţi 
programul nostru cultural pe parcursul acestui an. 

- Mama este, printr-o frumoasă tradiţie, stâlpul familiei şi 
păstrătoarea moştenirii culturale precum şi catalizatorul 
continuității. Cum reuşiţi să împăcaţi cerinţele familiei cu cele 
profesionale? 

- Într-adevăr, nu e uşor, dar mă străduiesc să lucrez la cota 
maximă la birou, iar la sfârşit de săptămână să dedic cele câteva ore 
libere doar familiei. Mă străduiesc, pe cât posibil să nu aduc de lucru 
acasă, deşi vreau să vă spun că este foarte greu. Copiii mei, cred, s- 
au obişnuit cu agitația. Dar mai cred că sunt o mamă destul prezentă 
în viaţa lor. 

- Ce  înţelegeţi prin fericire? Care este modelul 
dumneavoastră în viaţă? 

- Munca mea mă pasionează, diplomaţia mă pasionează şi, 
sigur, familia la care revin îmi dă forță să continui. Când se poate, ne 
adunăm cu toţii, cu soţul, cu cei trei băieţi şi cu mama mea şi mai 
ieşim şi noi din oraş. Acum, de sărbători am fost plecaţi în 
Maramureş pentru aproape o săptămână, am avut o vacanţă de vis, 
chiar de vis. Este, pe de o parte, un mod foarte plăcut de a ne relaxa 
şi, pe de altă parte de a ne apropia de viaţa din România. Unul din 
lucrurile cele mai frumoase pe care diplomaţia mi le oferă este 
posibilitatea de a trăi şi de a cunoaşte felul şi viaţa oamenilor de aici, 
de a avea acest contact cu oamenii, cu cultura, cu societatea 
românească. Încerc să-i învăţ şi pe copiii mei să cunoască, să fie 
deschişi, să aibă această curiozitate de a vedea şi altfel de viaţă, alt 
stil. Cu atât mai mult cu cât şi ei se simt legaţi de România, prin 

faptul că au o mamă care e născută în România ca şi bunica lor, 
mama mea care este cu noi. 

- Cum vedeţi viitorul societăţii româneşti? Dar al 
Israelului? 

- În ceea ce priveşte România, mă aflu într-o poziţie 
privilegiată pentru că pot să am o perspectivă. Deşi nu sunt deloc 
vremuri uşoare pentru populația României, totuşi eu rămân o 
optimistă pentru că sunt convinsă că direcţia în care merge România 
este cea bună. Pentru mine e foarte clar unde se îndreaptă România şi 
unde va ajunge. Cert este că, în ultima vreme, am trecut şi noi printr- 
o perioadă foarte grea nu numai din punctul de vedere al siguranţei 
naţionale dar şi din punctul de vedere al societății. Ultimele 
săptămâni, boala premierului Sharon nu au fost deloc simple. Însă, în 
acelaşi timp, societatea israeliană a dovedit că este o societate 
puternică şi rezistentă, o societate democratică. În această perioadă 
de criză nu ne-am pierdut firea şi am dovedit că suntem în stare să ne 
continuăm politica democratică. 

- Dacă v-aţi întoarce în timp, aţi schimba ceva? Dar pentru 
un viitor mai bun în relaţiile româno-israeliene ce ar fi de 
schimbat, ce ar mai fi de făcut? 

- Să asigurăm continuitatea relaţiilor noastre şi creşterea 
interesului bilateral în viitor. De aceea cred că generaţia tânără este 
generaţia cheie pentru viitorul relațiilor noastre. Pentru Israel şi 
pentru poporul evreu, faptul că, în societatea română se poate vorbi, 
în ultimii ani, de o recunoaştere sinceră şi de un interes sporit în ceea 
ce priveşte evreii din România şi anii Holocaustului. Acest interes 
sincer încurajează relaţiile noastre. Această onestitate în a aborda 
problema este foarte necesară şi ajută foarte mult la întărirea 
relaţiilor noastre. Într-adevăr, lucrurile s-au îmbunătăţit. Nu căutăm 
vinovaţi. Este vorba despre o recunoaştere, despre o abordare sinceră 
a trecutului. Faptul că acest proces a început acum vreo doi ani şi 
jumătate în societatea română este un fapt pozitiv şi, de aceea, eu 
privesc viitorul relațiilor bilaterale în planul societăţii, cu multa 
încredere. 

- Ce gânduri transmiteţi poporului român? 

- Sunt convinsă că românii merg pe un drum care nu este uşor 
dar este cel bun şi sunt optimistă pentru viitorul României. Personal 
aş zice că mă simt foarte bine aici şi mulțumesc poporului român 

pentru asta, mă simt privilegiată pentru că nu oricine se poate bucura 
de şansa de a retrăi câţiva ani în mediul în care s-a născut. Eu am 
plecat din România la vârsta de şase ani, am amintiri doar din 
copilărie şi de aceea mă simt privilegiată pentru că reuşesc, ca adult, 
să trăiesc de câţiva ani realitatea românească şi să regăsesc nişte 
lucruri pe care le-am cunoscut acasă la mine, să mă apropii mai mult 
de cultura şi de felul de a gândi al românilor. Acest fapt mă bucură. 
Toată dragostea mea pentru poporul român. 


(Luni, 6 februarie 2006, Cronica Română) 

O ambasadoare pentru România 


“Am fost şi am rămas o sentimentală” 
(E.S. dr. Mariana Stoica) 


Între România şi Israel există o 
legătură de suflet. Aici, această solidară 
şi sensibilă comunitate românească 
trăieşte şi simte româneşte. Aici se 
vorbeşte o limba îngrijită, cultivată, 
intelectualitatea israelienilor de limba 
română păstrează tradiţiile şi legăturile 
cu ţara de origine. Şi tot aici se simte, se 
trăieşte şi se gândeşte româneşte. 
Jurnaliştii israelieni de limba română 
publică două ziare de succes, “Viaţa 
noastră” şi “Ultima oră”, dar şi reviste 
“pe sufletul cititorului” precum “Revista Familiei” sau pagini “pentru 
minte, inimă şi literatură” în revista “Minimum”. Gazetari pasionaţi 
şi scriitori cunoscuţi precum Shaul Carmel, G. Mosari, I. Aurescu, 
Al. Mirodan, Mario Nando Varga, Martin Marcus, Jean Steiger, I. 
Schechter, fac parte integrantă din aceasta inimă care bate, acolo, în 
Țara Sfântă, pentru România. Această elită de gazetari, scriitori şi 
intelectuali iubitori de frumos trăieşte şi simte româneşte. Cu dor, cu 
nostalgie. 

În acest context, Excelenţa Sa, ambasadorul României în Israel 
doamna dr. Mariana Stoica ne-a mărturisit: 


- Noi încercăm, prin toate mijloacele, să promovăm România. 
Sunt membru activ al Organizaţiei Internaţionale a Femeilor care 
organizează anual o acţiune intitulată “Întâlneşte ţara mea”. Anul 
acesta, reuniunea a avut ca temă turismul medical. Eu am venit în 

costumul moştenit de la bunica mea din Muscel. Sper ca şi fiica mea 
să păstreze cu aceeaşi grijă costumele şi amintirile familiei mele. 

- Cum vedeţi dumneavoastră viaţa celor veniţi aici la 
lucru, din România? 

- Sunt foarte sensibilizată şi de situația prin care trec 
româncele venite aici să îngrijească bătrâni, ele fiind departe de 
familiile lor rămase în ţară, dar şi de situaţia tuturor celor plecaţi la 
lucru şi ajunşi aici, din România. Pentru aceştia, uşile Ambasadei 
României rămân deschise, cu înţelegerea şi ataşamentul firesc în 
astfel de situaţii. Eu fost şi am rămas o sentimentală chiar dacă nu-mi 
place să recunosc acest lucru, dar fermitatea necesară rolului meu 
aici nu exclude sensibilitatea cu care ochii sufletului meu percep 
realitatea... 

- Ca popoare, cât suntem de apropiaţi? 

- Asemănarea dintre cele două popoare se explică, cred, şi prin 
punţile de suflet dintre cei care au venit aici din România, de ani de 
zile, şi ţara natală. Aş spune că există o anumită relaţie de tip 
sentimental, o relație emoţională, de aceea eu mă întâlnesc cu foarte 
mare plăcere cu evreii plecaţi din România, mai cu seamă pentru că 
aici am şi o mulţime de foşti colegi de şcoală şi de facultate. 
Israelianul ştie să te facă să te simţi acasă. Ne asemănăm şi prin grija 
de a oferi copiilor noştri foarte mult. Suntem, în fond, aceiaşi părinţi 
cu aceleaşi dorinţe pentru copiii noştri. Din nefericire, pentru 
israelieni, aspiraţia lor pentru linişte şi pace este departe de a se putea 
realiza. Există şi israelieni care au venit aici de mulți ani şi care 
doresc să se întoarcă în ţară natală, în România. Ei şi nu numai ei 
poartă în suflet nostalgia copilăriei şi tinereţii trăite acolo, departe. Pe 
de altă parte, Israelul este o ţară tânără care se preocupă să-şi creeze 
conştiinţa apartenenţei la cetăţenia israeliană. În Israel sunt evrei care 
au venit din 95 de ţări. Bogăția şi diversitatea culturală sunt 
extraordinare, fiecare comunitate menținându-și tradițiile şi cultura 
din ţara de origine. Este fascinant să descifrezi modul în care s-a 
menţinut stilul de viață iudaic în cartierele religioase şi 
ultrareligioase precum Mea Sharim din Ierusalim. Israelul este 
beneficiarul unei moşteniri formidabile, în afară de istoria biblică 
familiară şi nouă. Aici se află creuzetul celor trei mari religii 
monoteiste ale lumii şi cele şapte porţi ale Ierusalimului reprezintă 
mult atât pentru creştini cât şi pentru iudaici şi musulmani. 

- Cum v-aţi simţit la început? 

- Sincer vorbind, mi-a fost foarte greu. Primul an a fost mai 
dificil pentru că am încercat să consolidez punţile de legătură cu 
România, să fac conexiuni cu lumea afacerilor din Israel, să conving 
lumea să investească în România şi pot spune, cu satisfacție, că, după 
5 ani, marile firme israeliene sunt şi mari investitori în România. 

- Cum v-a primit mediul intelectualilor de origine română? 

- Ţin să menţionez câteva cercuri de elită. Faptul că aici este 
deosebit de activă Asociaţia Scriitorilor Israelieni de expresie 
românească este un lucru formidabil. Aici apar două ziare cotidiene 
în limba româna, “Ultima oră” şi “Viaţa noastră”, în care veţi găsi şi 
rubrici permanente de ştiri din România. Intelectualii israelieni de 
limba română percep Ambasada României ca şi casa lor, ca o 
instituție deschisă, în care vin cu plăcere pentru a petrece seri 
literare, pentru a depăna amintiri dar şi pentru a fi mereu cuplaţi la 
actualitatea românească. Află că există la teatru sau la operă, în 
România, o premieră, vin să se intereseze. Mulţi participă la 
Festivalul Darclee. Sper ca, în 2006, să o avem aici, în Israel, pe 
distinsa doamnă a muzicii, Mariana Nicolesco alături de cunoscutul 
om de artă Radu Varia, cu sprijinul evreilor originari din România. 

- Entuziasmul cu care aceştia menţin aici, vie, o limbă 
cultivată, este tineresc... 

- Deşi, în general, media de vârstă a celor născuţi în România 
este destul de ridicată, ei au un suflet tânăr, prin ceea ce creează, iar 
munca lor intelectuală este neobosită. Sunt şapte centre culturale care 
desfăşoară o activitate extraordinară, aici, în Israel. Asociaţia 
Scriitorilor Israelieni de Origine Română condusă de Shaul Carmel, 
cercul de la Kraiot condus de Shlomo David, cercul Aton, cercul de 
la Ierusalim condus de domnul Saferman care adună la Cinemateca 
din Ierusalim crema intelectualităţii care provine din România, cercul 
din Ur cu activitate deosebită în domeniul istoriei comune. La 
Universitatea din Tel Aviv există un centru de studiere a istoriei 
evreilor din România, iar la Universitatea din Ierusalim, prestigiosul 
profesor Leon Volovici se ocupă de istoria evreilor români, cercul de 
la Tel Aviv condus de Mosari, al cărui umor regăsit şi în paginile 
notelor sale de călătorie ne delectează pe toți. Există un acord de 
cooperare între ministerele culturii şi cel al învățământului din 
ambele ţări. De asemenea, un acord între Teatrul Naţional din 


231 


Bucureşti, teatrele Habimah şi Cameri din Israel. O relaţie dinamică, 
aşadar, ca şi dinamica dezvoltării israeliene. 

- Aţi iniţiat şi un lectorat de limba română... 

- Lectoratul funcționează deja mulţumită Institutului Cultural 
Român şi doamnei director Madeea Axinciuc. 

- Ce mai cuprinde programul anului 2006? 

- Câteva conferinţe la Universitățile din Tel Aviv şi din Beer 
Sheva referitoare la integrarea României în Uniunea Europeană, 
câteva turnee ale Teatrului Naţional din Bucureşti precum şi 
expoziţii de pictură şi artă grafică. De asemenea, un program de 
schimburi de elevi şi profesori între orasele Ashdod şi Iaşi. Centrele 
de studii iudaice au foarte multe conexiuni cu centrele din Israel. 
Anul viitor finalizăm prima etapă de pregătire a profesorilor din 
România. Mă bucură faptul că ţara noastră este una dintre destinațiile 
preferate ale israelienilor. Ea este vizitată periodic de israelienii 
născuţi în România care vin, împreună cu copiii lor şi cu nepoţii, 
pentru a le arăta locurile natale, pentru a menţine neîntrerupte 
legături cu prietenii de o viaţă. Un gest mai mult decât emoţionant, 
de o tăcută profunzime şi poezie. 


(Cronica Română, sâmbătă, 24 decembrie, 2005) 

Puls românesc la Ultima oră 


O zi însorită de decembrie 
mângâie peisajul destul de pestrit de 
pe strada Salame. O stradă dintr-un 
cartier popular al Tel Aviv-ului, 
aproape de Tahana Mercazit 
(Autogara centrală). Metropola 
trăieşte frenetic, ca în fiecare zi, cu 
toate uşile prăvăliilor deschise, cu 
mici şantiere, ici şi colo, care îți 
captează atenția, cu dezordinea şi 
aerul pauper al periferiilor, o viață 
levantină care, în frământarea ei 
continuă, te face curios dar te şi dezgustă în acelaşi timp. 

Un imens bazar, alcătuit dintr-o salbă de prăvălioare şi de 
tarabe care se termină într-un şir de case albe, cochete...Ne oprim la 
numărul 61. O firmă elegantă care ne anunţă, într-o grafie 
ireproşabilă: Redacţia ziarului Ultima oră. O hală deschisă de 
birouri în stil american, despărțită prin pereţi volanţi, din spatele 
cărora, se ițesc, curioase, priviri iuți şi calde în acelaşi timp. Mă 
prezint. „Sunt Irina Airinei, corespondenta cotidianului Cronica 
Română.” Cele trei figuri zâmbesc, semn că mesajul a fost bine 
primit. „Jean Steiger” - îmi întinde mâna un domn slăbuţ, cu ochi 
vioi. Aflu cu uimire că are 74 de ani. N-aş fi crezut, după aerul 
tineresc pe care îl afişează. Şi-a început cariera de gazetar „de mic, 
de la 16 ani”. La 18 ani se angajează la ziarul Sportul popular. Apoi 
devine redactor la Agerpres unde lucrează după-amiezele în redacţia 
sport, urmând şi facultatea la zi. Se mândreşte cu profesorii săi Tudor 
Vianu, Vera Călin, Edgar Papu, Costin Murgescu...După absolvire, 
intră în redacţia de ştiri externe pentru că stăpâneşte bine câteva 
limbi străine. Pleacă în Israel în 1972 unde îşi continuă cariera de 
gazetar în redacţia cotidianului Viaţa noastră. Din '95 conduce 

echipa care s-a desprins de la cotidianul respectiv, creând un nou 
ziar: Ultima oră. 

„Am reuşit să cucerim piaţa”- afirmă cu un zâmbet pe buze, 
Jean Steiger, „deşi ziarul concurent n-o să recunoască asta 
niciodată.” „Dificultăţi? Inerente. Fiecare anunţ mortuar înseamnă 
pentru noi un cititor mai puţin. Asta e. Dar noi nu profesăm ca să ne 
îmbogăţim.” 

„Ziarul acesta s-a născut cu dureri.” ne mărturiseşte colegul 
său: Izy Schechter. „Este scris de o echipă de gazetari cu multă 
experienţă. Am avut emoţii, la început, nu ştiam dacă va prinde. A 
prins. În ceea ce mă priveşte, eu cultiv genul satiric, în special pe 
teme israeliene, activitate din care, până acum, au rezultat 15 cărți. 
Ele au avut succes, iar cea mai recentă, intitulată, Cea mai mare ţară 
mică (evident, Israelul), s-a bucurat de cronici favorabile, atât în 
România Literară cât şi în Dilema veche. Deşi, uneori, este greu de 
scris pe hartă numele ţării, Israelul este o ţară mare în multe domenii 
industriale de vârf. Este mama mea adoptivă. lar ţara care m-a născut 
şi format, ţara în care am iubit prima dată, este România. Eu am 
plecat fără a fi supărat pe ea. M-am întors de nenumărate ori în 
România unde am prieteni, unde sunt publicat, unde cărțile mele sunt 
bine primite.” „Ce vă doriţi cel mai mult?” l-am întrebat. „Trei 
lucruri: mai întâi, succesul, în plan artistic, al fiului meu care este 
asistent de regie la Opera Israeliană. Pace pentru această ţară şi 
pentru România. Şi, în fine, doresc, ca Moise, tuturor celor pe care-i 
iubesc, să trăiască 120 de ani.” 

„Frumoasă urare”- se aude o voce învăluitoare. O doamnă 
plină de farmec îmi întinde 
mâna. "Doina Meiseles”. O 
recunosc imediat: este 
semnatara, alături de 
cunoscutul Carol Isac, a 
numeroase articole de 
informație culturală , atât în 
cotidianul Ultima oră cât şi 
în revista Orient Expres, 
din al cărui număr recent 
menționăm articolele 
dedicate Doamnei 

Teatrului, Lia Koenig, cântăreţei românce Ileana Tonca, adusă în 
luminile rampei Operei de Stat din Viena de loan Holender, 
Festivalului Internaţional de Film de la Haifa, muzelor lui Boris 
Pasternak...Puls românesc, sensibilitate şi trăire românească, iată, 
aici, pe coasta Mediteranei. 

Şi atât Ultima oră cât şi Orient Expres alcătuiesc, prin 
legătura lor neîntreruptă cu ţara mamă, alături de Viaţa Noastră, de 
revista Minimum sau de Revista Familiei, acel front comun de 
spiritualitate românească vie şi fierbinte, marcată de evenimente 
culturale trăite profund de evreii originari din România care încearcă 
să-şi apropie şi copiii şi nepoţii de patria care le-a dat viaţă şi care se 
numesc pe ei înşişi, aici, în Israel, cu atâta mândrie: români. 


(Cronica Română, joi, 5 Ianuarie 2006) 


235 


In vizită la “Viaţa Noastră” 


O străduţă care face legătura între 
două bulevarde din Tel Aviv. Nu este nevoie 
Să cauţi mult clădirea unde îşi are redacţia 
cotidianul “Viața Noastră”. Ea se 
profilează în fața ta, înfăşurând colțul 
străzii pe care intri cu o bandă tricoloră. Şi, 
într-adevăr, păşesc în clădirea arcuită pe 
colț şi zugrăvită în culorile drapelului 
românesc. Dau „bună ziua” . Mi se 
răspunde tonic, cu un aer primitor. Un 
bărbos simpatic, zâmbind a râde, îmi 
întinde mâna prezentându-se pe un ton 
care-mi aduce aminte de eroul filmului Mihai Viteazul: Martin 
Marcus! 


- O piesă de bază a cotidianului Viaţa Noastră din Tel Aviv 
(zic)... 

- Alături de Mario Nando Varga, cealaltă piesă de bază, 
redactor şef al ziarului. Doi oameni facem un ziar cotidian, cred că 
suntem unici în lume. Ne vor înscrie în Guinesss. N-am auzit de altă 
situație similară. Cum-necum scoatem un ziar despre care se spune 
că-i bun. Suntem actuali. Facem politică, reportaje, scupuri încoace 
şi-ncolo. Ne concurăm cu presa ebraică. Suntem răspândiţi în Israel, 
în lume şi în România. Avem o răspândire națională şi internaţională. 
Putem fi găsiţi şi pe Internet. Deşi cititorii noştri sunt oameni în 
vârstă, nu scade tirajul pentru că există o a doua sau o a treia 
generaţie de vorbitori de limba română, sunt muncitorii din România 
care au şi ei nevoie de presă. Nu avem sponsori, partide sau oameni 
cu bani... Dar, în fine, ne descurcăm, plutim. 

- Sunteţi păstrătorii spiritului românesc? 


236 


- Spirit românesc există în Israel de 50 de ani, cel puţin, după 
cum o mare parte a populaţiei israeliene este de origine românească. 
Până la deschiderea porților fostei Uniuni Sovietice, originarii din 
România reprezentau cel mai important grup etnic din Israel. Cea de- 
a doua generaţie a cam uitat româneşte, în schimb nepoţii, care, 
probabil că nu ştiu unde este România, au început să scrie şi să 
citească româneşte. Tel Avivul este un oraş în care sunt 14 
restaurante şi cârciumi româneşti. În limba ebraică au intrat multe 
cuvinte româneşti, unele nu le pot reproduce, evident, altele sunt 
simple, simpatice precum ciorbă, sarmale, mămăligă, brânză. 
Fenomenul românesc există în Israel şi va continua să existe câtă 
vreme vom exista noi şi urmaşii noştri. 

- Ce vă leagă de România? 

- Sunt un produs al României, sunt mândru de această 
moştenire culturală. Îmi amintesc de perioada de studenţie de la 
IATC, şi, uneori, când sunt singur, deşi se spune că sunt un tip dur, 
îmi permit să lăcrimez. A fost, poate, cea mai frumoasă perioadă din 
viaţa mea, am reuşit să scăpăm de teroarea securităţii, cumva am trăit 
pe o insulă mai bine decât ceilalți, între noi, studenţii din anii 73-75, 
formasem un mic clan al celor „diferiţi” care rezistau cumva 
sprijinindu-se unul pe celălalt. 

- Ce aţi moştenit de la tatăl dumneavoastră, regizorul 
Manole Marcus? 

- De la tata am moştenit numele şi barba şi un fel de a fi foarte 
special care nu mă lasă să câştig bani. Tata, Dumnezeu să-l ierte, a 
fost un idealist care a crezut în fiecare lucru pe care l-a făcut. Nu a 
ştiut să se compromită, nu a ştiut să-şi plece capul când a trebuit. Din 
păcate, sufăr de aceleaşi boli, nu ştiu să mă plec, nu ştiu să cânt 
osanale şi nu cred că, la 50 de ani, mai pot să învăţ. De la mama am 
moştenit o anumită sensibilitate pe care, din cauza lumii în care trăim 
încerc s-o ascund. În calitate de ziarist internaţional am nevoie de o 
formă de rinocerizare, o piele foarte rezistentă la tot ce se întâmplă, 
pentru că, altfel, înnebuneşti. 

- Ce vă aduce cea mai mare bucurie în viaţa privată? 

- Discurile mele, cele trei pisici, câinele şi prietena mea. 

- Ce vă doriţi cel mai mult? 

- În primul rând îmi trebuie urgent două sau trei milioane de 
dolari, în al doilea rând mi-aş dori o scurtă vacanţă de vreo 50 de ani 

în fiordurile din nordul Europei şi, în al treilea rând, aş vrea să mă 
odihnesc vreo două zile. 


Dar iată-l şi pe Mario Nando Varga, redactor şef al 
cotidianului “Viaţa Noastră”, omul surprizelor (cum spune Martin): 

- Sunt împotriva celor care îşi uită originea lor română. Pentru 
nimic în lume. Fiului meu îi explic întotdeauna ce înseamnă 
România, cât poate înţelege el la vârsta lui, ce importantă este cultura 
româna şi ce a dat cultura română lumii şi mă doare că valorile 
româneşti nu sunt apreciate aşa cum trebuie peste hotare. Mă doare 
că oamenii trebuie să părăsească România ca să muncească aici în 
loc să-şi folosească inteligenţa şi forța de muncă pentru a construi 
această ţară superbă care este România. În altă ordine de idei eu 
întotdeauna am declarat că poporul român nu este antisemit. lar cei 
peste 400.000 de mii de evrei români care au venit în Israel au adus 
cu ei cultura românească. De aici a rezultat un conglomerat 
interesant de obiceiuri. Si daca priviţi la distracţiile populare şi la 
petreceri sau la festivități veţi vedea că unul din momentele atractive 
este hora. Principiul de bază şi numele vin de la hora româneasca. 
Imnul de stat al Israelului are versurile şi muzica scrise de oameni 
care sunt originari din România. Deci, vedeţi, ţările noastre se 
întrepătrund. Sunt câteva organizaţii mari, este Asociaţia Scriitorilor 
Israelieni de Limba Română, este ACMEORUL care se ocupă de tot 
ce înseamnă cultură şi iudaism, este HOR care se ocupă de integrarea 
originarilor din România, este AMIR, o organizaţie care are ca 
principal scop construirea unui muzeu al originarilor din România. 
Cu noul Institut Cultural Român înfiinţat la Tel Aviv, condus de 
doamna Dr. Axinciuc, asistăm la o explozie culturală, aproape nu e zi 
în care să nu existe o acţiune culturală. Se trăieşte şi se gândeşte, se 
vorbeşte, se scrie şi se dansează româneşte. Prin activitatea noastră la 
acest cotidian, suntem conectaţi, în permanenţă, la realitățile din 
România, avem o rubrică permanentă de ştiri din ţara noastră de 
origine. Le doresc românilor de acolo o viaţă mai bună în noul an şi 
să intram, împreună, într-o lume a păcii! 


(Miercuri, 11 ianuarie 2006, Cronica Română) 

Un prieten al României: Rabinul Wasserman 
“Vrem să facem lobby pentru România” 


Nu mi-a trebuit mult să-l recunosc: 
o figură deschisă, luminoasă, un zâmbet 
plăcut, o privire expresivă... Mă aştepta în 
parkingul de lângă eleganta Tahana 
Merkazit (autogara centrală) a 
Ierusalimului, anunţat de Nando, 
directorul cotidianului “Viața Noastră”. 
Alături de soție şi de una dintre fiice, am 
început să urcăm dealurile Ierusalimului 
până la poarta casei scăldate în flori în 
care locuieşte cel plecat în anul 1969 din 
Dorohoi, dar care nu a uitat locurile 
natale...“Sunt foarte legat de oraşul, de țara în care m-am născut, în 
primul rând pentru că sunt fiul regretatului mare rabin Pinhas Eliahu 
Waserman, care a slujit această obşte timp de 50 de ani”- 
mărturiseşte rabinul cu o voce care trădează emoția. “Aici am primit 
învățătura şi iubirea conaționalilor mei şi, de aceea, aduc mulțumire 
acestei țări şi oraşului pentru cei 14 ani de copilărie fericită, ani de 
învăţătură şi de iubire pe care n-am să-i uit niciodată”. Aşa începe 
discuţia cu Rabinul Avocat Josef Aharon Wasserman care, în 
prezent, este rabin al Asociaţiei Evreilor Originari din România 
(HOR), preşedinte al Baroului Avocaţilor Rabinici din Israel, 
conduce un program de iudaism in limba română la postul de radio 
Kol Israel unde colaborează cu Noam Yaffe şi Gad Ben-ltzhak şi 
“ține” o rubrică permanentă în paginile cotidianului Viaţa noastră. O 
activitate desfăşurată voluntar, în dorința de a explica morala şi 
înţelepciunea Torei în rândul vorbitorilor de limba română din Israel 
precum şi în rândul publicului din România. A grupat o mare parte 
din aceste conferinţe, articole şi interviuri în cartea sa apărută la 

Editura Papyrus din Tel Aviv, intitulată Dobândeşte-ţi un rabin, 
câştigă-ţi un prieten. 

- Aţi vizitat România împreună cu copiii dumneavoastră... 

- Cele două vizite pe care le-am făcut în România cu copiii în 
anul 1995 când am candidat pentru titlul de şef rabin al României şi 
anul trecut când am organizat şi când s-a desfăşurat Marşul Vieţii în 
oraşul Dorohoi, au îmbogăţit mintea şi sufletul copiilor mei: tot ce au 
aflat despre bunic, căldura şi solidaritatea cu care s-a desfăşurat 
Marşul Vieţii pentru a comemora 65 ani de la Holocaust i-au 
impresionat atât de tare încât, când au venit în Israel, la Universitățile 
în care învaţă, au povestit ore în şir colegilor şi profesorilor, 
impresiile lor din România. Am trăit împreună emoţiile intrării în 
sinagogă, unde am devenit major, la vârsta de 13 ani. Nu pot să vă 
spun ce am trăit revenind în locul şi casa în care m-am născut şi am 
crescut... Memoria bunicului evocată de toţi cei de faţă le-a insuflat 
copiilor mei o mândrie deosebită. Dar acesta este numai 
începutul... Vrem să continuăm tradiţia obştii noastre, chiar dacă ea s- 
a răspândit pe toate meridianele. Să avem o legătură cu toata lumea 
şi să ajutăm ţara în care ne-am născut făcând lobby pentru România. 
E timpul sa ne unim în acest scop. 

- Aceste gânduri vă însoțesc în activitatea fundaţiei pe care 
aţi înfiinţat-o. 

- Eu cred că aşa procedează obştea din Rusia şi cea din 
Ungaria. E timpul ca şi obştea evreilor originari din România sa fie 
unită, indiferent în care ţară s-ar afla, şi să ajute România. Pe lângă 
Marşul Vieţii pe care vreau să-l continui, invitând nu numai 70 de 
personalităţi din Israel şi prieteni ai României ca prima oară, mult 
mai mulţi, vom iniţia şi alte programe pentru a ne apropia tineretul, 
atât evreu cât şi creştin, pentru a cunoaşte şi respecta împreună 
istoria şi tradiţiile noastre şi pentru a ajuta România să acceadă spre 
un viitor mai bun. 

- Ce vă doriţi acum? 

- Aşa cum, în fiecare an, preşedintele Statelor Unite aprinde 
lumânări de Hanuka, aş dori tare mult să-l cunosc pe preşedintele 
Băsescu şi să aprind, împreună cu el, lumânări pentru ca, din zi în zi, 
lumina să crească. Și tot aşa să crească şi bunăstarea României şi 
lumina din sufletele noastre. Cum spunea tatăl meu, regretatul mare 
rabin Pinhas Eliahu Wasserman: “Puţină lumină alungă mult 


240 


întuneric”. Lumină în suflete doresc poporului român, de aici, din 
oraşul sfânt, Ierusalim. 


(Luni, 23 ianuarie 2006, Cronica Română) 

Cu Jean Steiger, între cultură şi politică... 


Un interviu cu unul din „căpitanii? 
corabiei cu speranţe a evreilor români din Israel, 

Jean Steiger, directorul ziarului Ultima 
oră din Tel Aviv. 


- Iată-vă din nou în Bucureşti şi bun 
venit...Ce vânt vă aduce, domnule Jean 
Steiger? 

- Am venit în România pentru a sărbători 
Anul Nou evreiesc la Templul Coral din 
Bucureşti unde a avut loc o ceremonie 
impresionantă. Am remarcat o iniţiativă care m- 
a emoţionat: se vorbeşte despre acele 9-10 mii de evrei care mai 
trăiesc în România din care 7 mii se află în Bucureşti. O comunitate 
pe cale de dispariţie, s-ar spune... Dar am remarcat iniţiativa de a 
crea o generaţie continuatoare, copii şi tineri proveniţi chiar din 
familii mixte şi crescuţi în spiritul culturii iudaice... Am asistat la 
evoluţia corului Klezmer condus de Bogdan Lifşin, un cor 
extraordinar alcătuit din vreo 5o de tineri, de la vârste de 6-8 ani 
până la 25. 

- Cum aţi trecut prin recent încheiata perioadă de război? 

- Ca jurnalişti, eram tot timpul pe fază. În fiecare oră se 
schimba situaţia. Nordul a fost bombardat zi şi noapte, timp de mai 
bine de 30 de zile. În urma acestor evenimente dureroase, 
popularitatea lui Ehud Olmert s-a prăbuşit... În sondajul de 
săptămâna trecută, a ieşit chiar pe locul al V-lea ca popularitate. Pe 
primul loc s-a situat Benjamin Netanyahu. A fost o situaţie 
nemaiîntâlnită în istoria Israelului: 1 milion de oameni s-au refugiat 
din nord în sud, fiind cazaţi în cămine studenţeşti, în şcoli... 
Bombardamentele au avut loc timp de 33 de zile şi nopţi, oamenii au 
stat în adăposturi sau au părăsit zona...Acest guvern avea 3 luni când 

a apărut acea situaţie de criză cu răpirea celor doi soldaţi israelieni la 
care prim-ministrul a răspuns intempestiv, fără nici o pregătire prea 
serioasă, printr-un gest de forță. A declanşat, într-o primă fază, un 
război aerian, moment în care ministrul apărării, provenit din 
rândurile aviaţiei, a afirmat că va înfrânge Hezbollahul în 4 zile, prin 
intermediul acesteia. Ceea ce nu s-a întâmplat, iar războiul a 
continuat, după cum se ştie. Un alt aspect foarte criticat de presă a 
fost faptul că forţele terestre au fost trimise în luptă după ce se 
preconiza rezoluţia ONU de încetare a focului, acţiune care s-a soldat 
cu multe victime omeneşti: în total vreo 140 de morţi israelieni, ceea 
ce a creat o adevărată traumă în Israel. În rezoluţia de încetare a 
focului nici nu se menţionează situaţia celor 2 soldaţi israelieni care 
sunt, în continuare, prizonieri. Am trecut în revistă doar câteva 
aspecte aspru criticate de presă. 

- Încetarea focului vă dă speranţe de rezolvare a situaţiei? 

- În sudul Libanului se mobilizează trupe ale ONU, intenţia 
este să se concentreze până la 15 mii de soldaţi. Dar, în ciuda 
dorinţei noastre fierbinţi de pace şi de linişte, aşa cum unii se 
pregătesc de nunţi sau de botezuri, noi ne pregătim de război... Se 
impune, fără îndoială, o reorganizare a armatei... şi asta şi pentru că 
guvernul palestinian nu vrea să accepte condiţiile cerute de ONU, 
SUA, Rusia şi UE, şi anume recunoaşterea statului Israel, renunţarea 
la lupta armată şi terorism şi recunoaşterea acordurilor internaţionale, 
inclusiv a celui de la Oslo... 

- De ce v-aţi făcut jurnalist? 

- Gazetăria e frumoasă pentru că eşti martor al istoriei şi te şi 
implici în schimbarea lumii. Se spune aşa: „Câte se întâmplă în 
Israel într-o zi, se întâmplă în Elveţia într-un an.” Între cultură şi 
politică, pendulezi prin toate domeniile vieţii...Cred că sunt un 
pasionat al profesiei mele şi, împreună cu colegii mei de la ziarul de 
limbă română Ultima Oră din Tel Aviv, formăm o echipă de oameni 
pasionaţi. Există, alături de noi, oameni admirabili care, ajunşi în cel 
de-al zecelea deceniu de existenţă, sunt la fel de tineri spiritual ca şi 
noi: jurnaliştii Marius Mircu şi I. Aurescu. 

- Ce vă doriţi cel mai mult? 

- Îmi propun să nu las să treacă nici o clipă din viaţa mea în 
care să nu se întâmple ceva interesant. Nu vreau să pierd nici o zi, 
vreau să călătoresc, să gândesc şi să scriu. Anul acesta am vizitat 

Argentina şi Brazilia unde am întâlnit oameni interesanţi despre care 
voi scrie. Acum mă îndrept, pentru prima dată, spre Apusenii noştri, 
împreună cu prietenii mei de o viaţă din Alba-lulia, inginerul Sabin 
Vâclea şi soţia. Daţi-mi voie să profit de această ocazie şi să transmit 
cititorilor ziarului Cronica Română cele mai bune urări de pace, 
sănătate şi împliniri... 


(Cronica Română, marţi, 26 septembrie 2006) 

Mosari - Dublă lansare 


O inițiativă a Asociaţiei Scriitorilor Israelieni de Limbă 
Română şi a Uniunii Scriitorilor din România, săptămâna trecută a 
avut loc, la filiala laşi a Uniunii, lansarea celei de-a doua ediţii a 
"Almanahului călătoriilor mele" al scriitorului israelian de origine 
româna Mosari, vicepreşedinte al Asociaţiei Scriitorilor din Tel 
Aviv. Mosari a primit Premiul pentru proză al Uniunii Scriitorilor, 
filiala laşi. Manifestarea a fost prezidată de preşedintele filialei laşi 
a Uniunii Scriitorilor şi director al revistei Cronica, Valeriu Stancu. 
Au evocat stilul lejer si direct al reporterului călător prin lume, 
Horia  Zilieru, Nicolae Busuioc, Marius Chelaru, Constantin 
Parascan, Liviu Apetroaie. 


Luni, 18 septembrie 2006: lansarea celei de-a doua ediţii, 
revizuite şi îmbogăţite, a "Almanahului călătoriilor mele" de Mosari, 
apărut la Editura Sigma are loc la librăria cu acelaşi nume de pe 
strada Berthelot. O întâlnire cu prieteni din care spicuim: 

„Aş vrea, în calitatea mea de preşedinte de onoare al 

Asociaţiei România-lsrael, să semnalez dorinţa de a scrie, de a gândi 
în româneşte şi de a publica în România. Ceea ce face prietenul 
Mosari prin aceasta carte este o chemare la ordinul acela firesc de a 
fi român. Nu pot uita că, în cele două vizite oficiale ca invitat al 
statului Israel, în calitatea onorantă de cetăţean de onoare al 
Israelului am găsit în Israel 450.000 de patrioţi români”. (Constantin 
Vişinevschi). 

„Comunitatea Evreilor din România a fost foarte implicată în 
îmbogățirea culturii române. Evreii chiar şi plecaţi în Israel se simt in 
continuare foarte români. Sperăm că aceasta flacără să fie continuată 
şi de a doua şi de a treia generaţie. Putem constata că o parte dintre 
evrei se întorc mereu în România şi că unii dintre ei îşi proiectează 
un viitor aici. Mulţumim încă o dată domnului Mosari care acum, în 
acest an, lansează a doua ediție a cărţii sale de călătorie. El 
demonstrează o viaţă extraordinară, o viaţă plină, o viaţă care ne 
transmite şi nouă şi posterității o chintesenţă”. (Boris Singer, 
directorul Editurii Sigma) 

„Am fericirea de a mă număra printre prietenii lui Mosari, am 
prefaţat această carte şi am vorbit şi în alte împrejurări despre 
literatura lui Mosari. Am început să citesc cu atenţie literatura 
evreilor români din Israel care este cea mai bună literatură de limba 
română din afara graniţelor ţării. Scriitorii români din Israel sunt de 
cea mai buna calitate, sunt scriitori de primă mărime ai literaturii 
române iar condiţia limbii române este, de departe, cea mai bună. În 
ceea ce priveşte Almanahul, el ni-l prezintă pe Mosari în calitate de 
călător şi de căutător de frumos. El are un sentiment universal al 
frumosului pe care-l caută peste tot. Şi îl află, cel mai adesea în 
realizările culturii şi civilizaţiei şi în oameni. Prezenţa aici ai unor 
mari maeştri ai scenei şi ai umorului românesc ne atrage atenția că 
Mosari este un scriitor care străbate cu folos zona umorului şi care 
depune mărturie despre înalta condiţie morală a umorului şi despre 
umorul de înaltă condiţie. Mosari este un umorist subtil, atent la 
limbă, la limbaj, la felul în care vorbesc oamenii şi are pana mereu 
proaspătă”. (Răzvan Voncu, redactor şef al revistei Big Magazin) 

„La propunerea lui Boris Singer de a mai tipări o ediţie, 
deoarece prima ediţie s-a epuizat, am venit cu ideea de a mai adăuga 
câteva călătorii şi întâmplări cu turişti. Lansarea celei de-a doua 
ediții am făcut-o la laşi, la invitația Uniunii Scriitorilor. Aici, ca şi la 

Bacău s-au făcut nişte aprecieri foarte frumoase cu privire la cartea 
mea, dar am avut şi surpriza ca Uniunea Scriitorilor să-mi acorde 
premiul pentru această ediţie a doua a cărţii călătoriilor. Dacă aveţi 
posibilitatea să cunoaşteţi lumea, vă veţi îmbogăţi. Am trăit şi am 
văzut cât pentru şapte vieţi, de la oraşele celui de-al treilea val, de la 
civilizaţie până la plimbarea cu elefanți prin junglele din Thailanda, 
din Peru, din satele indiene până în Republica Dominicană unde sunt 
oameni foarte săraci, foarte simpli care cântă, dansează şi sunt 
fericiţi în această lume a lor şi, mai ales, nu cerşesc. Dar despre toate 
acestea puteţi citi în carte. O carte pe care o dăruiesc tuturor 
prietenilor şi cititorilor mei”. (Mosari) 

„Mosari este, în primul rând, un prieten. Este atât de greu azi 
să poţi spune că ai un prieten. De aceea, am fost unul dintre oamenii 
favorizați de soartă ... Este un om de cultură, cald, sensibil, dăruit 
profesiei lui şi dăruit prietenilor şi orice întâlnire cu el este o 
sărbătoare”. (Adela Mărculescu) 


(Miercuri, 20 septembrie 2006, Cronica Română) 

Lansare-eveniment 
Madeleine Davidsohn şi “Femeile nopţii” 


Muzeul Literaturii Române din 
Bucureşti a găzduit joi, 5 octombrie, în 
primitoarea dar neîncăpătoarea sală de 
expoziții, lansarea romanului „Femeile nopții” 
al scriitoarei israeliene de origine română 
Madeleine Davidsohn, volum apărut la Editura 
Libra, îngrijit şi redactat de editoarea Daniela 
Tomescu, cu o prefața semnată de Aura 
Christi, cea care a dat startul discuţiilor pe 
marginea acestui volum, spunând, printre 
altele: 


„Am vorbit la lansarea cărții de proză scurtă “Al cincilea 
anotimp” şi am spus atunci că scriitoarea Madeleine Davidsohn 
merge împotriva curentului: aceasta înseamnă a-ţi cultiva un instinct 
cvasi-sinucigaş - social, literar şi aşa mai departe. Şi aceasta pentru 
că, în România de azi este la modă prostul gust, în România de azi 
este în vogă şi are priză la public vulgaritatea stridentă, prostituția, 
trivialitatea cea mai sfidătoare, incultura şi topenia. Eterna, 
nemişcata din loc ţopenie, plină de ea, arogantă, însoţită de o prostie 
la fel de agresivă. În acest context, a scrie proză scurtă, cu personaje 
bine delimitate, respectând rigorile prozei realiste înseamnă, de fapt, 
a te condamna la o aparentă singurătate care, nu rareori capătă 
accente inumane, cvasi-sălbatice. Madeleine Davidsohn este un caz 
atipic pentru că vine dinspre poezie şi merge spre proză în siajul 
acelor scriitori care sunt considerați ca mari trădători şi când spun 
acest lucru mă refer la o listă impunătoare care are în capul ei nume 
ca Marina Țvetaeva, Osip Mandelştam, mă refer la Poe, mă refer la 
Emily Dickinson, iar dacă ne mutăm în bogata grădină a literaturii 
române, mă refer la Gabriela Melinescu, la Nora luga, la Adrian 

Popescu şi la mulţi alţi poeţi care se îndreaptă dinspre poezie spre 
proză. Aveam senzaţia, citind volumul ei de proză scurtă, că, deşi 
ştia bine meserie şi de desfăşura excelent, totuşi spaţiile erau prea 
strâmte. În fața dumneavoastră este un roman cu tramă, cu o 
construcţie clasică, cu o intrigă, cu câteva nuclee epice foarte bine 
delimitate, cu câteva epicentre enigmatice, enigmele fiind dezvelite, 
deconspirate parcimonios, lectorul fiind ţinut într-o formidabilă 
tensiune. Cu un bun instinct, autoarea abordează o temă majoră, 
bătătorită, răzbătătorită. Relaţia omului cu moartea... Există o 
simetrie cu singura scriere de sorginte dostoievskiană a lui Tolstoi, 
“Moartea lui Ivan Ilici” , romanul de faţă face simetrie cu această 
nuvelă. În apropierea terifiantă, zguduitoare a morţii, Ivan Ilici, 
iluminat de o revelație, zguduit, cutremurat în subteranele fiinţei, 
înţelege că şi-a trăit viaţa în zadar. Că a trăit undeva în afara vieţii, că 
a trăit un surogat de existență. Madeleine face exact la fel, abordează 
aceeaşi temă, dar dintr-o altă angulaţie, de asemenea sangvino- 
colerică. Moare capul familiei Hartman-ilor. Romanul va începe cu o 
înmormântare care se desfăşoară în Israel. Este un moment care va 
schimba vieţi, destine, îi va determina pe unii să afle adevărul de 
sine. Şi aici vedem pagini de o poezie splendidă, se simte că autoarea 
este în primul rând poetă. Madeleine Davidsohn reuşeşte să ne ofere 
o porţiune de lume, o lume încărcată de umanitate, de un erotism 
subtil, superior. E un roman şi poetic şi realist în acelaşi timp. Are 
pagini lirice încastrate în structura textului cu multă ştiinţă şi cu mult 
dozaj, are simţul măsurii şi veţi vedea curgând în cascade pe 
porţiuni întinse, destine atacate la rădăcină de moarte şi totul pentru a 
scoate la lumină acele calități umane, voința de a rămâne, de a 
transcende acea realitate superioară, în continuare.” 


Daniela Tomescu, directorul Editurii Libra, a declarat în 
exclusivitate pentru Cronica Română: 

„Pe lângă programele de mare anvergură pe care le dezvoltă, 
Fundaţia Culturală LIBRA desfăşoară şi o activitate editorială prin 
această componentă a ei, colecţia CONTEMPORANEA în care 
apare proză contemporană scrisă de români rezidenţi în România dar 
şi proză scrisă de români de peste graniţe. O serie importantă de 
români din Israel au apărut în această colecţie, aş menţiona-o pe 
Sonia Palty, l-aş menţiona pe Eugen Campus, pe Madeleine 

Davidsohn care, iată, se află la a patra apariţie editorială. Aş 
menţiona-o pe Anja Boguslava, as sublinia legăturile foarte puternice 
cu ţara ale tuturor acestor autori. Să nu uităm că ei sunt născuţi aici 
în România, că spiritul lor este aproape în întregime românesc, că 
limba pe care o vorbesc este limba română, că nu au uitat-o şi ăsta 
este un lucru extraordinar, că, an de an, vin pe pământ românesc, 
vorbesc româneşte şi vizitează România, ţara lor natală. Madeleine 
Davidsohn a început seria de cărți apărute la Libra cu un volum de 
proză scurtă, Întinde mâna zilei care vine şi atunci am descoperit-o 
pe poeta Madeleine Davidsohn ca fiind o foarte bună prozatoare. 
Am încurajat-o şi am pariat pe ea. Al doilea volum, Al cincilea 
anotimp, şi-a dovedit maturitatea, iar romanul de față, Femeile 
nopții este, într-adevăr, împlinirea talentului său narativ. Pentru că 
Madeleine Davidsohn are un verb alert, are o viziune uşor fabuloasă 
care atrage interesul cititorului, ştie foarte bine să dozeze şi personaje 
şi întâmplări şi reacţii şi, în felul acesta, economia întregii scriituri 
este foarte echilibrată. Intenţionez să-i propun partenerului nostru din 
Canada, Editura Humanitas din Montreal, o co-ediţie a acestui roman 
în limba franceză.” 


La lansare, una dintre iniţiatoarele Cercului Cultural de la 
Haifa, scriitoarea Francisca Stolero ne-a mărturisit: 

„Am fost prezentă şi la lansarea volumului Al cincilea 
anotimp, tot aici, la Bucureşti. Vreau s-o cunoaşteţi pe Madeleine nu 
numai ca medic, nu numai ca scriitor. Ea face parte din conducerea 
Cercului Cultural din Haifa înfiinţat acum patru ani de “cele patru 
doamne”: Madeleine Davidsohn, scriitoare, Liane Saxone Horodi, 
pictoriţă, Bitty Caragiale, ziaristă şi cu mine. Şi suntem mereu cu faţa 
şi cu inima spre România şi prestigiul Cercului nostru este o punte de 
suflet înspre şi pentru România.” 

Un alt membru al Cercului de la Haifa, scriitorul Ivan Lungu 
ne-a mărturisit: „Autoarea este o apariţie elegantă în deplinul înţeles 
al cuvântului, are o eleganţă culturală, o eleganţă literară deosebită, 
are o limbă românească pe care cu toţii o apreciem.” 

Iar cuvântul de încheiere a aparţinut autoarei: 

„Eu mi-am propus să scriu un roman israelian în limba 
română. Pentru că în Israel viaţa nu este cum apare prin intermediul 
presei sau din auzite. Imaginaţia e una şi realitatea e alta. Am simţit 

nevoia să evoc toate aceste experienţe şocante pe care le au tinerii la 
18-19 ani care vin de pe front, am vrut să descriu acest turn Babel 
unde se întâlnesc culturi şi mentalități diferite, erau atât de multe 
lucruri care ţipau în mine şi care trebuia scoase la lumină. Am vrut să 
evoc terorismul. Am alcătuit un puzzle din care poţi să iei fragmente 
din vieţile oamenilor de zi cu zi. De fapt, n-am aprofundat nimic din 
toate aceste subiecte. Fiecare dintre ele poate fi un subiect în sine.. 
Cu o prefaţă eseu aparţinând Aurei Christi, cu o asemenea copertă 
semnată de Liane Horodi, cu o asemenea acribie editorială de care a 
dat dovadă doamna Daniela Tomescu, cum mi-aş fi putut permite să 
nu fiu la aceeaşi înălțime?” 


(Cronica Română, sâmbătă, 7 octombrie 2006) 

Noam Yaffe: „Să fii Om...” 


Noam Yaffe este directorul Departamentului de emisiuni în 
limbi străine pentru noii veniți şi pentru Europa de est 
(română, maghiară, idiş, buhară, georgiană, moghrabit, 
amhară şi dialectul tigra) al postului de radio Kol Israel 
din Ierusalim (care emite în 14 limbi). 


- Ați venit ca invitat al Federaţiei Comunităţilor 
Evreieşti din România cu ocazia sărbătorilor de 
Hanuka. Ce înseamnă acest moment pentru 
dumneavoastră ? 

- Pentru mine, de fiecare dată Hanukiada a însemnat o 
cursă contra timp pentru a vizita toate comunitățile 
evreieşti din România. Pot spune că această inițiativă 1- 
a aparţinut regretatului Şef Rabin al României, Moses 
Rosen, eu fiind, într-un fel, coautor. În alte locuri din 
lume nu veţi găsi o asemenea manifestare. Să nu uităm 
că, în acei ani grei, în urmă cu 28 de ani, el m-a invitat 
să-l însoțesc în mijlocul comunităţilor. Păşind pentru 
prima dată în oraşul meu natal după 18 ani de absenţă, 
am plâns. Şi pentru noi era o ocazie nemaipomenită să 
ne întâlnim cu ascultătorii noştri, pentru că, în acei ani, 
nu exista casă de evreu în care să nu se asculte, seară 
de seară, emisiunile postului de radio KOL ISRAEL. 
Am bătut România în lung şi în lat, am venit în contact 
cu ascultătorii noştri, am receptat realitatea pe viu. 

- Cum este concepută grila de programe a postului pe 
care îl conduceţi ? 

- Emisiunile noastre se adresează numai evreilor din 
diaspora. Nu ne ocupăm de politicile ţărilor în care 
transmitem decât în măsura în care apar probleme 
privind emigrarea, libertatea credinţei, manifestări 

antisemite şi altele. De fiecare dată când am fost aici la 
Hanukiadă transmiteam în direct despre comunități, 
despre felurile de mâncare tradiționale, despre corurile 
de tineret. Am organizat chiar şi un concurs între 
corurile din comunități. Am încercat să menţinem 
tradiția strămoşească, flacăra care nu trebuia să se 
stingă ci să revină în patria mamă. Ceea ce emitem noi 
este o sinteză a ceea ce emite postul naţional de radio 
din ţara respectivă. Un sfert de oră un buletin de ştiri 
apoi un program care poate cuprinde un interviu, rubrici 
despre tradiţii, despre istorie, relatări despre vizite 
oficiale, expoziţii, concerte, spectacole... Majoritatea 
ascultătorilor noştri sunt veniţi de ani buni în Israel dar 
ne ascultă din nostalgie şi transmit aceste sentimente 
faţă de pământul natal şi nepoților. Avem o rubrică 
foarte îndrăgită, o sinteză a presei israeliene. De ani de 
zile, fiecare comunitate etnică pentru care transmitem, 
consideră această activitate a noastră un bun propriu de 
patrimoniu. Dacă la înfiinţarea statului, pe vremea lui 
Ben Gurion se mergea pe ideea modelului israelianului 
pentru care doar limba ebraică trebuie să conteze, 
astăzi fiecare comunitate încearcă să îşi perpetueze 
tradițiile şi limba din ţara de origine, toate aceste valori 
fund considerate ca făcând parte din patrimoniul 
tradiției evreilor din Maroc sau Rusia, din Ungaria sau 
România, ca să dau doar câteva exemple. 

Cum aţi resimţit, ca om de presă, recent încheiatul 
război de 33 de zile ? 

Toţi cei care trăim acolo avem nepoți pe front sau 
suntem rezervişti. Toţi oamenii de presă din Israel au 
lucrat zi şi noapte pentru a le da oamenilor ceea ce îi 
interesa. Au existat şi combatanți de origine română 
căzuţi la datorie. Printre ei , o fată care era mecanic de 
bord aeropurtat şi care se afla în elicopterul care a fost 

doborât. Vorbea româneşte iar părinţii ei veniseră din 
Bucureşti. În presa noastră, atitudinea faţă de familiile 
îndurerate este plină de respect. Cu toţii avem sau am 
avut copii în armată, rude sau prieteni. 

Când va fi pace ? 

Se zice că speranţa moare ultima. Sper ca acest conflict 
să se rezolve. Sper ca generaţiile următoare să înţeleagă 
că trebuie să găsească o soluţie. Din păcate, nu avem un 
partener real de discuţie. Şi Ariel Sharon şi premierul 
Ehud Olmert şi, cu ani în urmă, premierul Ehud Barak 
au făcut propuneri extrem de generoase. Ce am cerut în 
schimb ? Încetarea acţiunilor teroriste. Şi am fost 
refuzaţi. De aceea va trebui să ne apărăm în continuare 
şi să fim vigilenţi. Dar va mai trece mult timp până va fi 
pace sub măslinii din Țara Sfântă. 

Care ar fi consecinţele acestui congres negaţionist de 
la Teheran ? 

Consecințe prea mari nu poate avea această reuniune 
care neagă Holocaustul, nişte pseudo-istorici care 
sfidează adevărurile istoriei şi legile moralei. Întreaga 
lume civilizată trebuie să ia atitudine pentru că 
democraţia are dreptul la autoapărare. Să nu uităm 
lecţiile trecutului. 

Cum vedeţi paşii care s-au făcut pentru a aduce la 
cunoştinţa marelui public ororile Holocaustului ? 

O ţară nu are un viitor dacă nu este capabilă să se 
confrunte cu propriul trecut. În România nu s-a 
întâmplat ceea ce s-a întâmplat în alte ţări, ca de 
exemplu în Ungaria, unde evreii au fost trimişi 
sistematic la Auschwitz pentru a fi exterminați. Sute de 
mii de evrei au fost omorâţi după Dictatul de la Viena, 
în Ardealul de nord ocupat de Ungaria horthystă. Dar 
există şi în istoria României episoade regretabile cum ar 
fi cel din Transnistria, unde au ajuns evreii deportaţi din 

Dorohoi şi din Botoşani. Nici despre pogromul de la 
Iaşi nu s-a vorbit nimic multă vreme. Acum toate aceste 
lucruri au început să fie incluse în manualele şcolare. 
Generalul Mihai lonescu, cel care conduce Institutul de 
studiere a Holocaustului are o contribuţie ştiinţifică 
majoră în această problemă care, înainte, era tratată fals, 
prin prismă politică. La şcoala Institutului Memorial 
Yad Vashem din Ierusalim au venit profesori de istorie 
din România. Acest proces este unul de durată. Tânăra 
generaţie din România trebuie să-şi cunoască trecutul. 
Faptul că există o zi naţională de comemorare a 
Holocaustului la 9 octombrie — ziua când au început 
deportările în România, faptul că se va ridica un 
monument al Holocaustului denotă că s-au făcut paşi 
importanți în această direcție. Radio România 
Actualităţi a fost singurul organ de presă care, în 1991 
a relatat pe larg împlinirea a 50 de ani de la pogromul 
de la Iaşi, din iunie, 1941. Tot cu ani în urmă, Radio 
România organiza seminarii internaţionale, la inițiativa 
marelui om de radio care a fost dr. Eugen Preda. 
Acestea au fost nişte momente care au intrat în 
conştiinţa noastră. Documente există, mai sunt şi 
supraviețuitori. Eram copil şi auzeam ce se şoptea 
despre cei pieriți în această perioadă cruntă. A durat 
mult până s-au putut face comentarii şi comemorări 
oficiale. S-a organizat şi în România un Marş al Vieţii 
ca în Polonia, când, în urmă cu doi ani, a avut loc, la 
cimitirul evreiesc din Bucureşti, o ceremonie militară la 
monumentul ridicat în memoria martirilor de pe nava 
Struma. S-a comemorat masacrul din Transnistria, până 
la Moghilev unde evreii au murit în masă de foame, de 
frig, de boli, lăsaţi acolo, în câmp. 

Îmi vorbeaţi despre personalităţile despre care nu se 
vorbeşte suficient în România ... 

Parafrazând o expresie binecunoscută,...nasc şi în 
România oameni...Am admirat curajul şi omenia unor 
personalităţi, cum a fost regretatul savant Raoul Şorban 
care, folosind toate legăturile şi autoritatea lui morală, 
a organizat salvarea multor evrei pe care i-a ajutat să 
treacă graniţa din Ardealul ocupat de Ungaria horthystă, 
în România. Institutul Yad Vashem i-a acordat titlul de 
„Drept între popoare” pentru că, în vremuri de 
neomenie a fost Om. Ce a făcut el ar putea deveni 
scenariu de film sau subiect de roman. L-au ajutat 
ofițeri din armată, poliție, din serviciile secrete şi chiar 
oameni de rând care şi-au pus în pericol viaţa. Aceste 
fapte îi fac cinste şi arată că în România au fost oameni 
de omenie care nu au stat indiferenți în faţa acelor 
orori. Să nu o uităm nici pe Viorica Agarici, preşedinta 
Crucii Roşii din Roman care a ordonat să se deschidă 
vagoanele trenului morţii care venea de la Iaşi 
salvându-i pe cei rămaşi în viaţă, cam jumătate din cei 
înghesuiți acolo, ceilalți fiind deja decedați. Mormintele 
lor pot fi văzute şi azi în cimitirul evreiesc din Roman. 
Şi au mai fost români care, cu preţul vieţii lor, au salvat 
evrei şi pe care suntem datori să-i evocăm. Mai sus de 
specificul etnic, de natura sau de cultura fiecăruia, cel 
mai important, până la urmă, este să fii Om... 

„Un an nou excelent 
în relaţiile dintre ţările noastre !” 


Interviu acordat de Excelenţa Sa, Dr. Rodica Radian-Gordon, 
Ambasador al Israelului în România 


- Aţi revenit acasă, în ţara natală, 
după 40 de ani, dar perspectiva este alta. 
Cum vede un diplomat de carieră, 
interminabila etapă de tranziţie prin care 
trece România ? Sunt şanse ca România să 
ajungă o ţară cu un standard de viaţă 
acceptabil ? 

- Judecând evoluţia acestor trei ani de 
când mă aflu în România, observ o constantă 
îmbunătăţire în tot ce se petrece în România în 
general. Desigur, mai sunt şi lipsuri, mai sunt şi anumite slăbiciuni 
care nu pot fi depăşite chiar după 17 ani de la evenimentele din '89. 
Dar este clar că România se află acum în cu totul alt loc decât atunci. 
Asta nu înseamnă că lucrurile se vor schimba complet după 1 
ianuarie. Dar este clar că din ce în ce mai mulţi oameni vor simţi că 
fac parte din Uniune. Nu este vorba de optimism, în primul rând, ci 
de realism. Economic mai sunt multe lucruri de făcut, dar şi în ceea 
ce priveşte schimbarea mentalității. Totuşi, cred că s-au făcut nişte 
paşi semnificativi în această direcţie în ultimii 17 ani. 

- De curând, doamna ambasador al României în Israel 
Mariana Stoica şi-a încheiat mandatul. Ce ar fi de preluat şi de 
dezvoltat de către ambasadorul care va fi trimis la Tel Aviv ? 
Cum aţi caracteriza relaţiile dintre cele două ţări ? 

- Eu sunt convinsă că viitorul ambasador al României în Israel 
va reuşi să întărească şi să menţină relaţiile foarte bune dintre cele 
două ţări. Sunt foarte multe puncte care ne leagă iar legăturile 
culturale constituie o parte importantă din aceste elemente ca şi 
legăturile economice. Cred că ceea ce caracterizează actualmente 
relațiile româno-israeliene o reprezintă diversitatea lor. Avem 
legături foarte strânse pe mai multe planuri: şi pe plan economic şi pe 
plan politic şi pe plan cultural...Sunt relaţii foarte profunde şi de 
substanţă. Şi, de aceea, orice ambasador ar veni şi la Tel Aviv şi la 
Bucureşti, nu are decât să continue aceste relaţii care există în toate 
domeniile vieţii. În ceea ce priveşte legăturile economice, ele se 
dezvoltă rapid, în România existând un număr semnificativ de 
investitori israelieni şi sunt diversificate domeniile, avem 
reprezentanţi în HI TECH, LOW TECH, afaceri imobiliare, 
alimentaţie, textile, infrastructură, medicină şi altele. Firmele 
israeliene importante sunt foarte bine reprezentate pe piaţa 
românească. Cred că ceea ce ar trebui făcut ar fi şi fluxul invers, să 
vedem mai mulți oameni de afaceri români care îşi deschid afaceri în 
Israel. Pe de altă parte, faptul că România devine membru al Uniunii 
Europene va da încă un impuls relaţiilor noastre economice. Uniunea 
Europeană este partenerul economic numărul unu al Israelului şi cest 
lucru va avea urmări benefice în relaţiile cu România. 

- Există vreo “luminiţă la capătul tunelului” în această 
eternă dispută cu palestinienii, cu unele ţări arabe ? Daţi o şansă 
păcii reale şi de durată ? 

- Situaţia din Orientul Mijlociu este, în continuare, extrem de 
complexă. Noi ne confruntăm, astăzi, cu conflictul dintre forțele 
moderate şi cele extremiste din zonă. Acest conflict se manifestă în 
Liban unde un guvern care este gata să implementeze rezoluţiile 
comunităţii internaţionale este gata de a relua şi de a schimba situaţia 
foarte grea care a existat înaintea războiului , legăturile dintre 
Hezbollah şi Iran au devenit foarte evidente în special în timpul 
războiului şi după, deci e vorba de un guvern moderat care se 
confruntă cu o organizaţie extremistă sprijinită de Iran, unicul stat 
care, în mod persistent cere dispariţia Israelului. În aceste zile are loc 
un congres fără precedent al celor care neagă Holocaustul. Vă daţi 
seama până unde s-a ajuns şi ce ură fără precedent se manifestă 
astfel. Pe de altă parte şi în tabăra palestiniană se manifestă un 

conflict între moderați şi extremiştii reprezentaţi de Hamas şi de şefii 
Hamasului care se află la Damasc. Orientările din orientul Mijlociu 
s-au redefinit într-o axă moderată versus o axă extremistă. În această 
situație, Israelul priveşte cu mare speranță spre comunitatea 
internaţională fiindcă, la urma urmei este vorba despre aceleaşi valori 
împărtăşite de Israel, de comunitatea internaţională şi de forţele 
liberale din Orientul Mijlociu. Sperăm în rolul pozitiv al comunității 
internaţionale, în fermitatea acesteia în faţa Iranului, în faţa 
organizaţiilor teroriste ca Hamas, Jihadul islamic. Nu putem să 
compromitem cerința de bază ca guvernul palestinian să recunoască 
legitimitatea statului Israel şi tratatele semnate de Israel şi 
palestinieni, să renunţe la terorism. Sunt cerinţe de bază logice care 
sunt acceptate de comunitatea internaţională care are un rol major în 
întărirea forţelor moderate în Liban. 

- Irina Marin-Cajal şi Lya Benjamin au creat expoziţii 
itinerante sub titlul "Prigoana şi rezistenta spirituală în anii 
Holocaustului - Viaţa în umbra morţii.” O lecţie de neuitare, s-a 
spus... Ce puteţi remarca referitor la ceea ce s-a făcut şi ce 
credeţi că ar mai fi de făcut pentru ca adevărurile crude ale 
acelei perioade să fie cunoscute de toţi românii ? 

- Eu cred că în România s-au făcut nişte paşi importanţi prin 
faptul că există o zi dedicată memoriei Holocaustului. Prin 
introducerea, în câteva sute de şcoli, a cursului opţional de istoria 
Holocaustului în România, toate aceste lucruri sunt aduse treptat la 
cunoştinţa românilor. România ca ţară democratică, în curând 
membră a Uniunii Europene, încă nu a terminat să se confrunte în 
mod foarte sincer cu istoria recentă. Este un proces pe care societatea 
română îl parcurge în aceşti ani, este un proces care se află, de fapt, 
la început. Chiar preşedintele României a afirmat anul acesta, pe 9 
octombrie că, în opinia domniei sale, 22 de milioane de români ar 
trebui să-şi cunoască propria istorie aşa cum s-a petrecut şi eu sper că 
aşa se va întâmpla şi că şi formatorii de opinie şi societatea civilă 
română se vor implica mai mult în cunoaşterea unui trecut care, de 
fapt, este trecutul României şi nu este cunoscut de toţi. Vreau să 
atrag atenţia că în întreaga Europă se studiază trecutul recent 
deoarece cunoașterea trecutului, cunoaşterea istoriei este cea mai 
bună garanţie că istoria nu se va repeta. 

- Ce mai face doamna ambasador Gordon în calitate de 
mamă şi de soţie ? Ce aţi învăţat din experienţa mamei 
dumneavoastră pe care scriitorul israelian plecat din Bacău, 
Mosari a numit-o într-o povestire “Mama din Buhuşi” ? Este 
“meseria “de mamă o “meserie” grea ? 

- Aşa cum sunt milioane de femei, milioane de mame care au 
şi o meserie şi o familie, încerc şi eu să le fac pe toate şi sper că le 
fac în modul cel mai bun. Sigur că ajutorul mamei mele este foarte 
apreciat nu numai de mine ci şi de întreaga familie. „Meseria” de 
mamă este, aş zice, cea mai frumoasă dintre toate. Înseamnă iubire, 
respect şi o minunată certitudine în viaţă. 

- Ce vă place să faceţi în puţinul timp liber pe care-l mai 
aveţi ? 

- Îmi place foarte mult să citesc, să fiu cu familia, să ne 
plimbăm. De sărbători vom fi împreună, în Israel. Cu această ocazie 
aş dori să urez tuturor cititorilor Cronicii Române, conducerii 
ziarului, inimoşilor lui redactori sărbători fericite, ca şi poporului 
român, un an reuşit şi bun, un an care să îi apropie pe români de 
împlinirea viselor lor şi sper ca anul următor să fie un an nou 
excelent în relaţiile dintre Israel şi România, un an în care legăturile 
dintre popoarele noastre, dintre indivizi se vor dezvolta în 
continuare. Cele mai bune gânduri poporului român. 

- Un an fericit şi dumneavoastră. 


(Cronica Română, sâmbătă, 13 decembrie 2006) 

